
Prologas 


— Na? Ką jūs manote? - Užsienio reikalų skyriaus 
egzaminų sindikato dekanas kreipėsi tiesiai į Sedriką 
Vosą, istorijos fakulteto tarybos pirmininką. 

— Ne, ne, dekane. Mano nuomone, pirmiausiai tu- 
rėtų pasisakyti sekretorius. Galų gale, kad ir ką mes 
paskirtume į šį postą, su juo teks dirbti etatiniams 
darbuotojams. - Ne tokioje garbioje kompanijoje Vo- 
sas tikrai būtų pridūręs, kad jam nė velnio nerūpi, kas 
Iš jų gaus tą darbą. O dabar tiesiog apsimetė esąs mie- 
guistas ir, patogiai įsitaisęs savo mėlynos odos krėsle, 
pradėjo melstis, kad jie visi greičiau išsinešdintų. Su- 
sirinkimas tęsėsi jau beveik tris valandas. 

Dekanas atsisuko į jo kairėje sėdintį nediduką, be- 
veik penkiasdešimties metų vyrą, kurio akys bernio- 
kiškai mirkčiojo už berėmių akinių stiklų. 

— Na, daktare Bartletai, o ką pasakysite jūs? 

Bartletas, nuolatinis užsienio reikalų skyriaus eg- 
zaminų sindikato sekretorius, geraširdiškai apsižval- 
gė, po to permetė akimis savo trumpai ir tvarkingai 
pasirašytas pastabas. 


— Man atrodo, dekane, kad, kalbant atvirai, pa- 
svėrus visus „už“ ir „prieš“ (dekanas ir keletas vyres- 
niųjų sindikato narių pastebimai krūptelėjo) ir apskri- 
tai paėmus, visi sutinkame, jog pretendentų sąrašas 
tikrai buvo labai geras. Kandidatai, be abejo, kompe- 
tentingi ir dauguma jų turi pakankamai daug patirties, 
kad galėtų užimti šias pareigas. Bet... — jis vėl dirste- 
lėjo į savo užrašus. - Na, tiesą sakant, aš nepriimčiau 
nei vienos iš abiejų moterų. Tos iš Kembridžo balsas, 
mano manymu, šiek tiek, hmm, šiek tiek rėžia ausį, 
jei galima taip pasakyti. - Padaręs pauzę, jis nužvelgė 
tarybą, kelios galvos energingai sukinkavo pritarimo 
ženklan. - Antroji man pasirodė trupučiuką ne tokia 
patyrusi kaip kiti pretendentai, ir kai kurie jos atsaky- 
mai nesužadino manyje gilaus pasitikėjimo jausmo. — 
Ir vėl, šis teiginys nesusilaukė nepritarimo ženklų, tad 
Bartletas, paglostęs savo didžiulį pilvą su švelniu pasi- 
tenkinimu, tęsė. - Taigi apsistokime ties trimis vyrais. 
Dakemas? Man jis pasirodė šiek tiek išsiblaškęs. Nie- 
ko sau vaikinas, protingas ir visa kita, tik man įdomu, 
ar jis sugebės veikti ryžtingai, o to ypač reikia dirbant 
humanitarinių mokslų departamente. Mano sąraše jis 
trečias. Po to eina Kvinas. Man jis patiko: sąžiningas, 
išsilavinęs, tvirtų įsitikinimų ir aiškaus proto. Galbūt 
ne tiek patyręs, kiek norėtųsi, be to... Na, kalbėkime 
atvirai, hmm, mano manymu, jo, hmm... negalė būtų 
per didelė kliūtis šiame darbe. Suprantate, ką turiu 
omeny: telefonų skambučiai, susirinkimai, na, ir pana- 
šūs dalykai. Žodžiu, pažymėjau jį antruoju numeriu. 
Ką gi, lieka Fildingas, ir būtent jis yra tas žmogus, už 
kurį galėčiau guldyti galvą: velniškai geras vidurinės 

mokyklos direktorius, jo mokinių pasiekimai tiesiog 
puikūs, tinkamo amžiaus, kuklus, patrauklus, ir Balio- 
lo koledže istoriją mokėjo geriausiai iš visų. Atsilie- 
pimai apie jį kuo palankiausi. Sąžiningai jums sakau, 
geresnio kandidato į šį postą mes negalėtume tikėtis. 
Mano sąraše, dekane, jis be jokių abejonių numeris 
pirmas. 

Dekanas kiek demonstratyviai užvertė aplanką su 
paskyrimų į pareigas duomenimis ir pritariamai link- 
telėjo galvą, su pasitenkinimu pastebėdamas, kad linksi 
dar keletas galvų. Šiame susirinkime dalyvavo visi sin- 
dikato nariai, įskaitant ir patį dekaną. Dvylika žymių 
žmonių, atstovaujančių dvylikai Oksfordo universite- 
to koledžų. Jie visi susirinkdavo sindikate du kartus 
per semestrą, kad suformuluotų oficialią egzaminų po- 
litiką. Nė vienas iš jų nebuvo etatinis sindikato darbuo- 
tojas ir negaudavo už šį darbą nė penso (sindikatas ap- 
mokėdavo tik kelionės išlaidas). Vis dėlto dauguma jų 
aktyviai dalyvaudavo tarybos darbe, spręsdavo įvai- 
riausius klausimus, o birželio ir liepos mėnesiais, kai 
jų pačių absolventai jau seniai mėgaudavosi atosto- 
gų teikiamais malonumais, jie, derindami švietėjišką 
entuziazmą su akivaizdžia nauda, mielai atsidėdavo 
pelningoms baigiamųjų egzaminų procedūroms ir tap- 
davo įprastinio bei A lygio egzaminų arbitrais. Iš eta- 
tinių sindikato tarnautojų tiktai Bartletas būdavo au- 
tomatiškai kviečiamas į šiuos valdytojų pasitarimus 
(nors jam ir nebuvo suteikta teisė balsuoti), ir tada 
žmonių skaičius susirinkimų kambaryje padidėdavo 
iki trylikos. Trylika... Šiaip jau dekanas nebuvo prieta- 
ringas; jis apžvelgė tarybą, širdyje jausdamas švelnų 

prieraišumą kolegoms. Beveik visi iš jų išbandyti ir 
patikimi, nors keleto jaunesnių dėstytojų jis nelabai 
tepažino; plaukai aiškiai per ilgi, o vienas netgi užsi- 
želdinęs barzdą. Kvinas irgi su barzda... Na ką gi. Pa- 
skyrimo klausimas netrukus bus išspręstas ir, jei sėkmė 
lydės, jis grįš į Lonsdeilo koledžą dar prieš šešias. Šį 
vakarą įvyks kasmetinis pobūvis buvusių studentų gar- 
bei 1r... Na bet gana apie tai galvoti! | 

— Ką gi, jeigu mano prielaidos teisingos, t.y. taryba 
sutinka paskirti į šias pareigas Fildingą, lieka tik aptarti 
jo algą. Na, pasvarstykime, jam trisdešimt ketveri. Ma- 
nau, kad žemiausias B klasės dėstytojų lygis galėtų... 

— Dekane, gal leistumėte vieną pastabą? - prabilo 
vienas iš jaunesnių dėstytojų. Tas iš plaukuočių gimi- 
nės. Tas, su barzda. Chemikas iš Kristaus bažnyčios. 

— O taip, žinoma, pone Rupai. Visai nenorėjau, kad 
jums susidarytų įspūdis... 

— Jums leidus - susidaro įspūdis, kad jūs manote 
mus visus pritariant sekretoriaus požiūriui; visai įma- 
noma, kad kiti pritaria. Bet ne aš. Maniau, kad viso 
šio susirinkimo tikslas... 

— Iš tiesų, iš tiesų, pone Rupai. Kaip jau minėjau, 
atleiskite, jeigu jums susidarė įspūdis, kad, hmm... na, 
žinote... Aš tikrai to nenorėjau. Man tik pasirodė, jog 
pajutau visuotinį pritarimą. Bet dabar mes paklausy- 
sime jūsų. Jei manote kitaip... 

— Ačiū, dekane. Be abejo, aš manau kitaip ir papras- 
čiausiai negaliu pritarti kandidatų nuopelnų vertinimo 
skalei, kurią pateikė sekretorius. Kalbant atvirai, ma- 
no manymu, Fildingas pernelyg jau didelis gerietis, 
pernelyg pataikūniškas. Tiesą sakant, jeigu darbą gau- 

tų jis, tai likimo staigmenas jis pakeltų ne ištvermin- 
gai, o plaukdamas pasroviui. - Aplink stalą nuvilnijo 
tylus kikenimas, ir nedidelė įtampa, kurią galima buvo 
pajusti vos prieš minutę, pastebimai išblėso. O kai Ru- 
pas prabilo vėl, keletas vyresniųjų kolegų klausėsi jo 
jau šiek tiek labiau susidomėję. - Sutinku su sekre- 
toriumi dėl likusiųjų, tik negaliu sakyti, jog visiškai 
sutinku dėl jo nuomonės pagrindimo. 

— Norite pasakyti, kad Kvinas jūsų sąraše pirmas? 

— Taip, tikra tiesa. Pokalbių metu jis parodė turįs 
tvirtą požiūrį ir aiškų protą. Bet svarbiausia - jis nuo- 
širdus ir garbingas, o mūsų dienomis... 

— Apie Fildingą jūs taip nemanote? 

— Ne. 

Dekanas ignoravo aiškiai girdimą sekretoriaus burb- 
telėjimą — „Nesąmonės!“ - ir padėkojo Rupui už jo 
išsakytus žodžius. Išsiblaškęs apžvelgė tarybą, akimis 
tarsi prašydamas pakomentuoti tai, ką jie išgirdo. Ta- 
čiau niekas nesiruošė tuojau pat dėstyti savo nuomo- 
nės šiuo klausimu. 

— Ar dar kas nors norėtų, hmm?.. 

— Manau, kad būtų nesąžininga daryti tokias toli 
siekiančias išvadas apie charakterio savybes vien iš to, 
kaip kandidatai šnekėjo per šiuos keletą trumpų po- 
kalbių, - pasakė anglų kalbos fakulteto tarybos pirmi- 
ninkas. — Mes privalome patys nuspręsti, žinoma, kad 
privalome. Būtent todėl mes čia ir susirinkome. Bet aš 
sutinku su sekretoriumi. Kandidatų nuopelnus aš ver- 
tinčiau tokia pat tvarka, kaip ir jis. 

Rupas atsilošė, įsikandęs geltoną pieštuką, ir įsi- 
spoksojo į baltas lubas. 

— Dar kas nors? 

Prodekanas neramiai subruzdėjo savo krėsle, siaubin- 
gai nuobodžiaudamas ir nekantraudamas kuo greičiau 
Iš Čia iškeliauti. Vietoj pastabų savo užrašuose jis pripaišė 
keistai painių išraitymų bei spiralių. Pridėjęs dar vieną 
įmantrų išlenkimą prie ornamento, jis įnešė savo pirmą 
ir paskutinį indėlį į visos dienos svarstymų fondą: 

— Akivaizdu, kad jie abu geri vyrai. Man visai nesvar- 
bu, kurį pasirinksime. Jei sekretorius nori Fildingo, aš 
irgi noriu Fildingo. Dekane, gal balsuokime greičiau, 
tuo ir pabaigtume? 

— Jei tai hmm, tai hmm... 

Keletas tarybos narių sumurmėjo, tylomis pritarda- 
mi šiam pasiūlymui, ir dekanas, kurio balsas skambėjo 
šiek tiek liūdnokai, paprašė balsuoti. 

— Gerai. Kelkite rankas. Kas už tai, kad į šias parei- 
gas paskirtume Fildingą? 

Į viršų pakilo septynios ar aštuonios rankos, tačiau vėl 
netikėtai prabilo Rupas; rankos lėtai nusileido žemyn. 

— Dekane, prieš pradedant balsuoti, norėčiau papra- 
šyti sekretoriaus, kad suteiktų mums šiokios tokios in- 
formacijos. Esu tikras, jis žino viską kaip savo penkis 
pirštus. 

Sekretorius nužvelgė Rupą per akinių viršų su šiur- 
pia antipatija, keletas kitų tarybos narių neįstengė nu- 
slėpti savo nekantrumo bei susierzinimo. Ir kodėl jie įsi- 
leido tą Rupą į savo tarpą? Žinoma, jis puikus chemikas, 
ir dveji metai, praleisti bendroje anglų ir arabų naftos 
kompanijoje, sindikato akimis - tikrai vertingas dalykas. 
Tačiau jis pernelyg jaunas, pernelyg pasipūtęs ir rėksmin- 
gas, tarytum motorinė valtis, drumsčianti tamsius sindi- 

kato regatos vandenis. Jau ne pirmą kartą jis susikerta 
su sekretoriumi. Jis netgi nedalyvaudavo chemijos fakul- 
teto tarybos veikloje; nė trupučio neprisidėjo prie eg- 
zaminų ruošimo. Visada tvirtindavo neturįs tam laiko. 

— Neabejoju, kad sekretorius džiaugsis, galėdamas 
hmm... Ką jūs turite omeny, pone Rupai? 

— Na, kaip pats žinote, dekane, aš čia dar naujokas, 
bet jau spėjau peržvelgti sindikato įstatus. Kaip tyčia 
turiu su savimi jų kopiją. 

— O Dieve, - suniurnėjo dekano pavaduotojas. 

— Dvidešimt trečiame paragrafe, dekane... gal norė- 
tumete, kad perskaityčiau jį? - Kadangi pusė tarybos net 
akyse nebuvo regėjusi įstatų, būtų buvę nevisiškai pado- 
ru apsimesti, kad .su jais visi susipažinę, todėl dekanas 
nenoromis linktelėjo galvą, sutikdamas su pasiūlymu. 

— Tikiuosi, hmm, tai neužtruks ilgai, pone Rupai? 

— Ne,jjis labai trumpas. Pacituosiu, kas jame parašy- 
ta: „Sindikatas stengsis niekada nepamiršti, kad, būda- 
mas visiškai priklausomas nuo valstybinių subsidijų, jis 
privalo ieškoti būdų, kaip tinkamai pademonstruoti 
savo atsakomybę prieš visuomenę ir nuolatinius savo 
darbuotojus. Tiksliau kalbant, jis pasižada priimti į 
tarnybą nedidelį procentą žmonių, turinčių įvairių fizi- 
nių negalių, nes faktai byloja, kad smulkūs sutrikimai 
neįtakoja tų žmonių sugebėjimo tinkamai atlikti jiems 
patikėtas pareigas.“ - Rupas užvertė ploną dokumentų 
aplanką ir padėjo jį į šalį. - Taigi mano klausimas būtų 
toks: gal sekretorius malonėtų pasakyti, kiek neįgalių 
žmonių šiuo metu yra įdarbinęs sindikatas? 

Dekanas dar kartą atsisuko į sekretorių, kurio veide 
vėl švietė įprastinė geraširdiška išraiška. 

— Pakavimo skyriuje kartą dirbo vyrukas, turintis 
tik vieną akį... - Po šių žodžių sekė juoko pliūpsnis, 
tuo tarpu prodekanas, kurio fizinė negalė buvo silpna 
šlapimo pūslė, spruko iš kambario; tačiau Rupas tęsė 
toliau, įrodinėdamas savo teisumą su pedantišku tiks- 
lumu ir be jokio humoro jausmo. 

— Kaip suprantu, jis daugiau čia nebedirba? 

Sekretorius papurtė galvą. 

— Ne. Deja, išaiškėjo, kad jis nesutvardomai linkęs 
vogti tualetinį popierių, tad mes... - Sakinio pabaigą 
užgožė storžieviškas kvatojimas, ir dekanui prireikė 
šiek tiek laiko susigrąžinti rimčiai. Jis priminė tarybai, 
kad dvidešimt trečiasis paragrafas, be abejo, nėra įsta- 
tymas... tik rekomendacija, kaip organizuoti normalų, 
civilizuotą, hmm, bendrabūvį. Tačiau šito kaip tik ir 
nederėjo sakyti. Kur kas protingiau būtų buvę leisti 
sekretoriui suskelti dar keletą anekdotų apie jo ne itin 
sėkmingą patirtį su skausmo prislėgtais nelaimėliais. 

iaip ar taip, pokalbis nepastebimai pasuko kita link- 
me. Asmuo su fizine negale vėl atsidūrė akiratyje; jo 
šansai „gauti darbą padidėjo, nes Rupas toliau tvar- 
kingai bei nuosekliai dėstė savo požiūrį. 

— Suprantate, dekane, aš tik noriu žinoti, ar mes 
tvirtai įsitikinę, kad pono Kvino kurtumas bus reikš- 
mingas kliuvinys jo darbe? Tik tiek. 

— Na, kaip jau minėjau, - atsiliepė Bartletas, - visų 
pirma iškyla telefono klausimas. Ponas Rupas greičiau- 
siai nelabai suvokia, kaip dažnai mums tenka skambinti 
ir atsakinėti į kitų skambučius. Galbūt jis atleis man, 
jei pasakysiu, kad apie tai žinau šiek tiek daugiau negu 
jis. Jei esi kurčias, tai tampa sudėtinga problema... 


16 


- Visai ne. Šiomis dienomis yra įvairiausių mecha- 
nizmų, padedančių geriau girdėti. Galima prie ausies 
pritaisyti tam tikrą prietaisą su mikrofonu... 

— Ar ponas Rupas pažįsta ką nors, kuris būtų kur- 
čias ir?.. 

— Tiesą sakant, ne, bet... 

- Tada, mano manymu, kyla pavojus, kad jis negali 
pakankamai gerai įvertinti tokio pobūdžio problemų... 

- Ponai, ponai! - Šis svaidymasis žodžiais darėsi vis 
aštresnis, todėl dekanui teko įsiterpti. - Manau, mes 
visi sutinkame, jog tai būtų šiokia tokia problema. 
Klausimas tik - ar didelė? 

— Dekane, bet juk yra ne vien tik telefonas. O kur 
dar tuzinai susirinkimų per metus? Pavyzdžiui, tokių 
kaip šis. Kalbiesi čia su kažkuo, sėdinčiu prie stalo-per 
tris ar keturias vietas nuo tavęs... —- Įsikarščiavusio 
Bartleto niekas nepertraukė. Čia jam buvo pažįstama 
dirva. Jis pats jau kuris laikas nebeprigirdėjo. 

— Bet juk susodinti visus tinkamai nėra kažkas to- 
kio, kas viršytų žmogaus jėgas. 

— Ne, nėra, - piktai atšovė Bartletas. - Galime apsi- 
rūpinti ausinių, mikrofonų ir dar velnias žino kokia 
sistema — tai taip pat neviršytų žmogaus jėgų. Jei jau 
prabilome apie tai, gal mums visiems reikėtų išmokti 
kurčnebylių abėcėlę! 

Atrodė, tarsi šiedu vyrai jaustų vienas kitam asmeni- 
nę antipatiją - ypač tai buvo akivaizdu keletui vyresnių 
sindikato narių. Bartletą jie pažinojo kaip nepaprastai 
ramaus charakterio žmogų. O jis tęsė toliau: 

— Jūs visi matėte medicininę pažymą. Faktas nenu- 
ginčijamas - Kvinas tikrai kurčias. Tikrai kurčias. 

— Man atrodė, kad jis mus kuo puikiausiai girdi, — 
tyliai ištarė Rupas, ir jei Kvinas būtų sėdėjęs kambaryje 
kartu su visais, šio sakinio jis greičiausiai nebūtų neiš- 
girdęs. Tačiau taryba išgirdo, tik nutylėjo, nes buvo abso- 
liučiai aišku, kad Rupas kalba netuščiai. Tikrai netuščiai. 

Dekanas vėl atsisuko į sekretorių. 

— Mm. Žinote, keista, bet jis iš tiesų atrodė taip, 
lyg girdėtų mus, ar ne? 

Įsiliepsnojo padrika diskusija, vis labiau nutolstanti 
nuo sprendimo, kurį vis dėlto reikėjo priimti. Ponia Set, 
tiksliųjų mokslų tarybos pirmininkė, prisiminė savo tė- 
vą... Ji dar lankė mokyklą, kai tėvas, būdamas vos pen- 
kiasdešimties metų, netikėtai apkurto ir dėl to neteko 
darbo. Žinoma, iš savo firmos jis gavo didelę išeitinę 
pašalpą ir apsirūpino skurdžia neįgalumo pensija, - o 
taip, jie stengėsi būti sąžiningi ir užjaučiantys. Bet juk 
jis turėjo tokį aiškų protą, o dirbti daugiau negalėjo. 
Pasitikėjimas savo jėgomis nesulaikomai išblėso. Jis vis 
dar būtų sugebėjęs atlikti visą galybę darbų kur kas 
geriau nei pusė iš tų šarlatanų, tingiai šildančių savo 
sėdynes biuro krėsluose. Galvodama apie jį ponia Set 
smarkiai nuliūsdavo ir ją apimdavo įniršis... 

Staiga ji sugrįžo į realybę, supratusi, kad taryba bal- 
suoja. Paminėjus Fildingo vardą pakilo penkios ran- 
kos. Ji irgi pritarė sekretoriaus nuomonei - tas vyras 
geriausias pretendentas iš jų visų. Ji irgi balsuotų už 
Fildingą. Ir visgi dėl kažkokios nesuvokiamos priežas- 
ties jos ranka pasiliko gulėti ant stalo. 

— Kas už Kviną? 

Pakilo trys rankos, įskaitant ir Rupo; po to ketvirta. 
Dekanas jas suskaičiavo: 

— Viena, dvi, trys... keturios... 

Dar viena ranka šovė į viršų ir dekanui teko skai- 
čiuoti iš naujo. 

— Viena, dvi, trys, keturios, penkios. Rodos... - Stai- 
ga lėtai ir dramatiškai pakėlė ranką ponia Set. 

- Šešios. | 

— Ką gi, ponios ir ponai, jūs apsisprendėte. Į darbą 
priimame Kviną. Balsavimo rezultatas: šeši balsai už, 
penki prieš. Bet taip jau yra. — Pasijutęs šiek tiek ne- 
jaukiai, jis atsigręžė į kairę. - Ar jūs patenkintas, pone 
sekretoriau? 

— Tarkim taip, dekane, kiekvienas iš mūsų turi savo 
požiūrį, o tarybos požiūris nesutampa su manuoju. 
Tačiau, kaip minėjote, taryba apsisprendė ir mano pa- 
reiga yra paklusti šiam sprendimui. 

Rupas vėl atsilošė ir išsiblaškiusiu žvilgsniu pradėjo 
tyrinėti lubas, kaip ir anksčiau įsikandęs tarp dantų 
geltoną pieštuką. Galbūt yiduje jis džiūgavo dėl šios 
nedidelės pergalės, tačiau veidas pasiliko neįžvelgia- 
mas, tarytum jo mintys klajotų kažkur kitur. 

Praėjus dešimčiai minučių nuo susirinkimo pabai- 
gos dekanas su sekretoriumi lipo žemyn laiptais į pir- 
mą aukštą, kur buvo Bartleto kabinetas. 

— Tu tikrai manai, kad mes suklydome, Tomai? 

- Stabtelėjęs Bartletas pažvelgė į aukštą, žilaplaukį 
teologą. 

— O taip, Feliksai. Gali neapgaudinėti savęs. Mes 
tikrai suklydome. 

Pro juos prasispraudęs Rupas burbtelėjo trumpą 
„Iki“. 


— Hmm, gero vakaro, - atsakė dekanas, o Bartletas, 

niūrus ir tylus, nulydėjo Rupą akimis, po to lėtai nu- 
žengė keletu likusių laiptelių ir įėjo į savo kabinetą. 

Virš jo durų buvo pritaisytos dviejų spalvų lempu- 
tės, panašios į tas, kurias galima pamatyti ligoninėse. 
Valdymo pultelis buvo paslėptas po rašomuoju stalu. 
Raudona šviesa įspėdavo, jog Bartletas su kažkuo ap- 
tarinėja reikalus ir nenori būti (ir nebus) trukdomas. 
Užsižiebus žaliai lemputei galima buvo belstis į duris 
ir drąsiai eiti į vidų. Kai nedegdavo jokia šviesa, pir- 
šosi išvada, kad kambarys tuščias. Tik pradėjęs eiti 
sekretoriaus pareigas, Bartletas tuoj pat tvirtai nutarė, 
kad, norėdamas aptarti neatidėliotinai svarbius reika- 
lus, jis privalo būti tikras, jog niekas nepertrauks kon- 
fidencialaus pokalbio; pavaldiniams šis jo troškimas 
buvo įsakymas. Tais retais atvejais, kai kas nors jį su- 
laužydavo, kaltininkui tekdavo atlaikyti Bartletui šiaip 
nebūdingo pykčio pliūpsnį. 

Įėjęs į vidų, sekretorius įjungė raudoną lemputę, pas- 
kui atidarė bufetą su alkoholiniais gėrimais ir šliūkš- 
telėjo sau į stiklą džino bei sauso vermuto. Atsisėdęs 
už rašomojo stalo, ištraukė stalčių ir išėmė iš jo pakelį 
cigarečių. Susirinkimų metu jis niekada nerūkydavo, 
bet dabar mielai užsidegė vieną, giliai įtraukė dūmą 
ir siurbtelėjo gėrimo. Jis išsiųs telegramą Kvinui rytoj 
ryte: šiandien jau per vėlu. Atsivertė aplanką su kan- 
didatų duomenimis ir dar kartą peržvelgė informaciją 
apie Kviną. Cha! Jie pasirinko ne tą vaikiną - aiškiai 
ne tą! Viskas del to Rupo, to prakeikto idioto! 

Tvarkingai surūšiavęs popierius, jis nuvalė stalą ir 
atsilošė krėsle, o lūpose suvirpėjo keista šypsenėlė. 

KODĖL ? 


Pirmas skyrius 


Kol kiti keturi susirado vietą restorane, Červelo 
motelio antrajame aukšte, jis užsakė gėrimų prie baro: 
dvi džino su toniku, dvi pusiau sauso šerio ir vieną 
sauso šerio — pastarojo sau. Jis dievino sausą šerį. 

- Įrašykite tai į užsienio reikalų skyriaus egzaminų 
sindikato sąskaitą, gerai? Ir dar, mes valgysime prieš- 
piečius. Gal galite pasakyti padavėjui, kad mes čia? 
Sėdime štai ten. - Jam kalbant prasimušdavo šiaurie- 
tiška tartis, nors ir ne taip ryškiai, kaip anksčiau. 

— Ar jūs esate užsisakęs staliuką, sere? 

Jam labai patiko kreipinys „sere“. 

— Taip. Mano pavardė Kvinas. - Pasisėmęs saują 
riešutų, jis susikrovė gėrimus ant padeėkliuko ir netru- 
kus prisijungė prie kitų istorijos fakulteto tarybos narių. 

Nuo to laiko, kai pradėjo dirbti sindikate, tai bu- 
vo jau trečias toks pasisėdėjimas; šį semestrą jų bus 
dar ne vienas. Atsilošęs žemame odiniame krėsle, jis 
vienu gurkšniu ištuštino pusę taurės ir žvilgtelėjo pro 
langą į sausakimšą priešpiečių meto gatvę. Va čia tai 

gyvenimas! Puikus maistas, vynas, kava - po to atgal, 
Į popietinį posėdį. Jei pasiseks, namo grįš apie penkias, 
o gal net ir anksčiau. Ryte vyko rimtas, atkaklus ir 
varginantis darbas; bet jiems sekėsi. Testai, aprėpian- 
tys tarpsnį nuo žemyne vykusių kryžiaus karų iki Ang- 
lijos pilietinio karo, galų gale įgavo pavidalą, tinka- 
mą ateinančios vasaros istorijos A lygio egzaminams. 
Liko paskutinės penkios užduotys, skirtos laikotarpiui 
nuo Hanoverių dinastijos pradžios iki Versalio sutar- 
ties — čia jis jautėsi kur kas tvirčiau, vėlyvoji epocha 
buvo jo arkliukas. Mokykloje istorija buvo jo mėgsta- 
miausias dalykas; vien tik istorijos dėka jis laimėjo 
Kembridžo universiteto stipendiją. Tačiau išlaikęs sto- 
jamuosius egzaminus, Kvinas perėjo į anglų kalbą ir, 
pasibaigus mokslams, buvo paskirtas dirbti anglų kal- 
bos mokytoju į Bredfordą, Pristlio vidurinę mokyklą, 
tik už kokių dvidešimties mylių nuo gimtojo Jorkšyro 
kaimelio. Žvelgdamas atgal į praeitį, jis suprato, kaip 
jam pasisekė, kad persiorientavo į anglų kalbą: skel- 
bime dėl darbo sindikatas akcentavo, jog pretendentai 
privalo turėti istorijos bei anglų kalbos specialybę; jam 
tai pasirodė puiki proga, bet netgi dabar jis vis dar 
negalėjo patikėti, kad yra priimtas į darbą ir kad jo 
kurtumas... 

— Jūsų valgiaraštis, sere. 

Kvinas neišgirdo žingsnių ir tik kai neįprastai di- 
delis valgiaraštis įsibrovė į regėjimo lauką jis suprato, 
kad atėjo padavėjas. Taip, galbūt jo kurtumas yra šiek 
tiek didesnė fizinė negalė, nei jis manė; tačiau kol kas 
jam kuo puikiausiai sekėsi susidoroti su iškylančiomis 
problemomis. 

Kurį laiką jis sėdėjo atsilošęs krėsle, kaip ir kiti, įdė- 
miai studijuodamas gluminančiai painias valgiaraš- 
čio siūlomas kombinacijas: beveik visi patiekalai buvo 
brangūs. Tačiau praėjusius du kartus jis patyrė, jog čia 
valgis gaminamas labai rūpestingai, o garnyras sužadi- 
na apetitą. Jis tik vylėsi, kad kiti neišsirinks ko nors 
pernelyg egzotiško, nes pereitą kartą Bartletas tyliai 
užsiminė jam, jog sąskaita gal kiek per didelė. Sau jis 
nusprendė užsisakyti dienos sriubos, suvalgyti kumpio 
griežinėlį ir ananasą. Tokiam patiekalui pinigų sindi- 
katui turėtų pakakti — netgi šiais sunkiais laikais. Ži- 
noma, ir šlakelis vyno. Be abejo, tik raudono vyno. 
Oksforde visi tik ir gėrė jį - netgi valgydami Doverio 
jūros liežuvį. 

— Mes turime laiko išgerti dar, ar ne? —- Sedrikas 
Vosas, istorijos fakulteto tarybos pirmininkas, pastū- 
mė tuščią taurę. - Išgerkime, vyrai. Mūsų dar laukia 
sunki popietė. 

Paklusniai surinkęs taures, Kvinas vėl patraukė prie 
baro, apgulto tik ką atvykusių išpuoselėtos išvaizdos 
valdininkų grupelės. Penkios minutės eilėje tikrai ne- 
padėjo numalšinti susierzinimo, palengva ėmusio kir- 
bėti pasąmonės kamputyje. 

Kai jis grįžo prie stalo, padavėjas jau priiminėjo už- 
sakymus. Sužinojęs, kad vyšnios konservuotos, žirniai 
šaldyti, 0 jautienos pjausnys į restoraną atvežtas dar 
praėjusį savaitgalį, Vosas persigalvojo ir apsistojo ties 
sraigėmis ir omarais. Kvinas, pastebėjęs kainas, net su- 
virpėjo. Trigubai brangiau, nei jo kuklus užsakymas! 
Jis apdairiai pasielgė nenusipirkęs sau antros taurės 
(nors su didžiausiu pasitenkinimu būtų galėjęs išlenkti 

dar tris ar keturias) ir dabar sėdėjo liūdnai spokso- 
damas į šalia ant sienos kabančią Oksfordo senamies- 
čio nuotrauką. Tikrai įspūdinga: Breisnoso ir kara- 
lienės keturkinkės, ir... 

— Nikolai, ar nieko negersi, mano berniuk? —- Vosas 
pirmą kartą pavadino jį vardu ir visas susierzinimas 
išnyko, lyg dūmas. 

— Ne, aš, hmm... 

— Klausyk, jei senis Tomas Bartletas kabinėjasi prie 
išlaidų, geriau nesuk sau dėl to galvos! Kaip manai, 
kiek sindikatui kainavo išsiųsti jį į komandiruotę po 
naftos valstybes praeitais metais, a? Ir dar visam mė- 
nesiui! Cha! Tik pagalvok apie visas tas pilvo šokėjas... 

— Norėtumėte vyno prie pietų, sere? 

Kvinas perdavė vynų sąrašą Vosui, o šis permetė jį 
godžia ir patyrusia žinovo akimi. 

- Visiems raudono? - Klausimas nuskambėjo labiau 
kaip teiginys. - Šis vynelis visai neblogas, mano ber- 
niuk. - Jis bakstelėjo storu pirštu į vieną iš burgun- 
diškųjų vynų. - Ir metai geri.. 

Kvinas pastebėjo (nors ir taip jau žinojo), jog tai pats 
brangiausias gėrimas iš viso sąrašo, ir užsakė butelį. 

— Man rodos, vieno gali ir neužtekti. Mes juk pen- 
kiese... 

- Manote, kad reikėtų paprašyti pusantro butelio? 

— Manau, kad reikėtų paprašyti dviejų. Ar ne, po- 
nai? — paklausė Vosas, atsisukęs į kitus, ir jo pasiū- 
lymas buvo džiaugsmingai priimtas. 

— Du butelius penkto numerio, - nuolankiai ištarė 
Kvinas. Susierzinimas vėl pradėjo dilgčioti paširdžius. 

— Paprašytume juos atidaryti iš karto, - pridūrė Vosas. 


24 


Restorane Kvinas įsitaisė prie kairiojo stalo kampo, 
Vosas jam iš dešinės, kiti du priešais, o penktasis kom- 
panijos narys atsisėdo stalo gale. Be jokių abejonių, 
toks išsidėstymas buvo pats geriausias. Nors Voso lū- 
pų, šiam kalbant, jis gerai nematė, tačiau ir to, ką ma- 
tė, pakako, kad suprastų, apie ką eina šneka; o kitus 
jis matė kuo puikiausiai. Skaitymas iš lūpų, žinoma, yra 
gana ribotas dalykas: iš jo mažai naudos, jei kalbantysis 
burba sau po nosimi beveik nejudindamas lūpų arba 
ranka prisidengia burną; ir visiškai nenaudingas, jei 
kalbantysis atsuka tau nugarą arba kambaryje pranyks- 
ta šviesa. Tačiau įprastomis aplinkybėmis šis sugebė- 
jimas leidžia daryti stebuklus. Kvinas pradėjo mokytis 
skaityti iš lūpų prieš šešerius metus ir buvo sužavėtas, 
pamatęs, koks lengvas šis mokslas. Jau nuo pat pradžių 
jis suprato, kad turi retą talentą: pirmoje klasėje jis ne- 
turėjo ką veikti ir jau po dviejų savaičių mokytojas jam 
pasiūlė pereiti į antrąją. Ir netgi Čia jis tapo geriausiu 
mokiniu. Kvinas nebūtų galėjęs paaiškinti, iš kur gavo 
tokią dovaną. Jo manymu, kai kurie žmonės atskleidžia 
savo talentą spardydami futbolo kamuolį, kiti - gro- 
dami pianinu; o jis turi talentą skaityti iš lūpų, štai ir 
viskas. Tiesą sakant, jis tapo tokiu šio dalyko žinovu, 
kad kartais atrodydavo taip, lyg būtų vėl atgavęs klau- 
są. Šiaip ar taip, jis nebuvo visiškai kurčias. Prie deši- 
niosios ausies pritaisytas brangus įrengimas (kairiojoje 
absoliučiai neliko nervų skaidulų) pakankamai sustip- 
rindavo garsą. Ir dabar jis girdėjo, kaip Vosas žarsto 
panegirikas jam prieš nosį padėtoms sraigėms. 

— Ar atsimenate, ką sakydavo senis Semas Džonso- 
nas? „Jeigu žmogui nerūpi jo paties pilvas, negali būti 

tikras, kad jam rūpės ir kas nors kita.“ Ar kažką pana- 
šaus. - Jis pasitiesė servetėlę ant kelių žiūrėdamas į lėkš- 
tę tarsi Drakula, pasiruošęs išprievartauti nekaltą mergelę. 

Vynas buvo geras, ir Kvinas atkreipė dėmesį, su ko- 
kia meile Vosas elgiasi su buteliu. Tarytum protiškai 
atsilikęs vaikas, besistengiantis suvokti abėcėlės įmant- 
rybes, jis atidžiai ir ilgai tyrinėjo etiketę, paskui, mei- 
liai pirštais paglostęs butelio kakliuką, patikrino vyno 
temperatūrą; padavėjui kliūstelėjus į taurę šlakelį ru- 
bino spalvos skysčio, nepuolė iš karto ragauti, o iš 
pradžių uodė vyno aromatą - gal keturis ar penkis 
kartus - lyg gerai ištreniruotas aviganis, ieškantis už- 
slėpto dinamito. 

- Neblogas. - Galų gale jis paskelbė savo verdik- 
tą. - Išpilstykite. - Kvinui šis epizodas įstrigo į atmintį 
visam gyvenimui. Kitą kartą jis ir pats taip elgsis. - Ir 
patildykite tą prakeiktą muziką, - suriko Vosas nuei- 
nančiam padavėjui. - Mes negirdime vienas kito. — 
Garsą sumažino keliais decibelais, ir kompanija su- 
laukė padėkos nuo gretimo staliuko. Pats Kvinas net 
nenutuokė, kad restorane groja muzika. 

Kai pagaliau atėjo eilė gerti kavą, Kvinas į jautėsi kur 
kas geriau, tik šioks toks svaigulys suko galvą. Tiesą 
sakant, jis netgi negalėjo prisiminti, ar Ričardas III 
dalyvavo pirmajame kryžiaus žygyje, ar Ričardas I tre- 
čiajame. Ir apskritai, ar koks nors Ričardas dalyvavo 
kękiame nors kryžiaus žygyje? Staiga gyvenimas vėl 
fiušvito šviesiomis spalvomis. Jis pagalvojo apie Mo- 
niką. Gal užsukti pas ją - tik vienai sekundei - kol 
neužgriuvo popietės darbai. Monika... Tikriausiai vy- 
nas mušė į galvą. 

Jie grįžo į sindikatą be dvidešimties minučių trys; 
kol kiti tingiai kilo laiptais į darbo kambarį, Kvinas 
patraukė į koridoriaus galą ir tyliai pabeldė į duris, 
ant kurių kabojo metalinė plokštelė su užrašu „pane- 
lė M.M. HAIT“. Atsargiai pravėręs jas, pažvelgė į vi- 
dų. Nė gyvos dvasios. Tik ant sutvarkyto stalo ma- 
tomoje vietoje gulėjo raštelis, prispaustas su prespapjė. 
Įėjęs perskaitė jį. „Išėjau į Paolo saloną. Grįšiu trečią.“ 
Toks buvo jų tipiškas kontorinis gyvenimas. Bartletūi 
visiškai nerūpėjo, kada jo personalas pasirodo biure 
1r kada išeina, kad tik darbas būtų tinkamai atliktas. 
Vis dėlto jis primygtinai (vos ne patologiškai) reika- 
lavo, kad jį informuotų, kur būtų galima rasti savo 
darbuotojus. Ką gi, matyt, Monika nusprendė pasi- 
daryti naują šukuoseną. Nieko tokio. Jis vis tiek neži- 
nojo, ką būtų jai sakęs. Gerai ir taip, jie susitiks ryte. 

Užlipęs į darbo kambarį, Kvinas pastebėjo Sedriką 
Vosą, sudribusį savo krėsle, pusiau užmerktomis aki- 
mis, su kvaila šypsena išglebusiame ir mieguistame 
veide. 

— Nagi, ponai. Gal pabandytume sutelkti dėmesį 
ties Hanoverių dinastija? 


27 


Antras skyrius 


Devynioliktojo amžiaus viduryje Oksfordą užplūdo 
radikalios reformos, kurioms pasibaigus įvairūs įga- 
liojimai, statutai, parlamento priimti įstatymai pakeitė 
ne tik paprastų žmonių, bet ir dėstytojų gyvenimus. 
Universiteto programos buvo praplėstos šiuolaikinių 
mokslų bei naujųjų laikų istorijos studijomis; aukštus 
akademinius standartus, kuriuos nustatė Bendžaminas 
Džovetas iš Baliolo, pamažu -perėmė ir kiti koledžai; 
įkūrus katedras, į Oksfordą pradėjo plūsti pasaulinę 
šlovę pelnę mokslininkai; dėstytojų korpuso pasaulė- 
jimas iškasė duobę tradicinei religinei universiteto pa- 
kraipai; katalikybės, judaizmo ir kitų, keistų tikėjimų 
išpažintojai pagaliau gavo teisę tapti absolventais; kas 
norėjo, galėjo sau skaityti Ciceroną ar Chrizostomą. 
Tačiau svarbiausia tai, jog dėstymas išsprūdo iš ran- 
kų skaistybę sergstintiems atsiskyrėliams, iš kurių ne 
vienas puikiai prisimindavo turįs gauti algą, tačiau pa- 
miršdavo privaląs atlikti savo pareigas. Dauguma nau- 
jų darbuotojų ir keletas senbuvių atsispyrė viengun- 

giškų koledžo kambarių pagundoms, apsivedė, nusi- 
pirko namus sau, savo žmonoms ir atžaloms, savo tar- 
nams visiškai netoli senojo Holivelo centro ir Aukš- 
tojoje, Plačiojoje bei Sent Džailso gatvėse; juos ypač 
traukė į šiaurę, kur driekiasi erdvi, apsodinta medžiais 
Sent Džailso gatvė, kur Vudstoko ir Benberio keliai 
išsišakoja ir nusitiesia į šiaurės Oksfordo laukus, į Sa- 
mertauno kaimo pusę. 

Keliautoją, aplankiusį šių dienų Oksfordą ir patrau- 
kusį į šiaurę nuo Sent Džailso, gali priblokšti ten sto- 
vintys dideli, masyvūs namai. Dauguma iš jų, stūksan- 
čių abipus Vudstoko ir Benberio kelių, buvo pastatyti 
antroje devynioliktojo amžiaus pusėje. Jei nekreiptu- 
me dėmesio į sudūlėjusius geltonus akmenis aplink 
baltai nudažytus langų rėmus, šie keturių aukštų na- 
mai gali pasirodyti visai patrauklūs - raudonos plytos, 
mažos stačiakampės stogo čerpės, įstrižais srautais nu- 
tįstančios nuo kaminų spiečiaus žemyn, maloniai glos- 
to akį. Šiais laikais nedaugelyje namų gyvena tik po 
vieną šeimą. Jie paprasčiausiai per dideli, per šalti ir 
jų išlaikymas per brangus. Mokesčiai pernelyg dideli, 
atlyginimai (sako) pernelyg maži, o sparčiai nykstanti 
tarnų rasė reikalauja sau spalvoto televizoriaus sve- 
tainėje. Taip jau išėjo, kad didesnė dalis namų virto 
daugiabučiais, buvo pertvarkyti į viešbučius, juose įsi- 
kūrė gydytojai, dantistai, anglų kalbos mokyklos už- 
sienio studentams, universiteto fakultetai, ligoninės 
departamentai, o vienas didelis statinys Čoserio kelyje 
atiteko užsienio reikalų skyriaus egzaminų sindikatui. 

Sindikato pastatas stovi apie dvidešimt jardų nuo są- 
lyginai ramios gatvelės, jungiančios judrias Vudstoko 

ir Benberio magistrales. Nuo smalsių akių jį kukliai 
dengia aukštų kaštonų eilė. Prie jo privažiuoti galima 
tik iš priekio, vingiuota žvyrkelio alėja, kurioje įma- 
noma pastatyti ne daugiau kaip tuziną automobilių. 
Tačiau pastaruoju metu sindikate darbuotojų padau- 
gėjo, tad šios erdvės jau nepakako ir alėją teko ilginti. 
Ji nutįso palei kairįjį pastato šoną iki pat nedidelio 
betonuoto vidinio kiemo, kuriame mašinos buvo sta- 
tomos tiesiog po langais. 

Sindikate dirbo penki etatiniai dėstytojai, keturi vy- 
rai ir viena moteris, kuruojantys atskiras mokslų sri- 
tis - tas disciplinas, kurias jie studijavo universitete ir 
už tai gavo akademinį laipsnį, ir tuos dalykus, kuriuos 
jiems teko dėstyti baigus universitetą. Griežtai buvo 
laikomasi taisyklės, jog asmuo, turintis aukštąjį išsila- 
vinimą, negali pretenduoti į jokį postą sindikato struk- 
tūroje neišdirbęs mažiausiai penkerių metų mokyklo- 
je. Penkių dėstytojų pavardės spausdinamos ryškiai 
mėlynomis raidėmis ant oficialaus sindikato laiškinio 
popieriaus. Ir būtent ant tokio popieriaus didžiuliame 
buvusiame pirmo aukšto miegamajame spalio 31-ąją, 
penktadienį (kitą dieną po istorijos fakulteto susirin- 
kimo), keturios iš penkių jaunų sekretorių-mašininkių, 
barškindamos klavišais, spausdino laiškus tiems už- 
jūrio mokyklų vadovams, kurie troško patikėti baigia- 
mųjų egzaminų (įprastinio ir A lygio) vertinimą gera- 
noriškai nusiteikusio sindikąto atstovams. Merginos 
klebeno rašomąsias mašinėles su skirtingu įgudimu; 
neretai viena kuri palinkdavo virš jos ir ištrindavo su 
klaidomis parašytą žodį ar blogai išspaūsdintas raides; 
kartais lapas, įstatytas į volelį, suplyšdavo - kalkė pa- 

silieka sveika, tačiau viršutinį popieriaus lapą ir jo ko- 
pijas tenka negailestingai mesti į šiukšlių dėžę. Penk+ 
toji mergina galų gale atidėjo į šalį savaitinį moterų 
žurnalą ir atsivertė savo užrašus. Laikas pradėti dirbti. 
Įprastu judesiu paėmė liniuotę ir tvarkingai išbraukė 
trečiąją pavardę. Daktaras Bartletas reikalauja ranka 
ištaisyti kiekvieną lapą, kol bus papildytos popieriaus 
atsargos, o Paula Frimen paprastai daro tai, kas jai 
liepiama: 


T. Dž. Bartletas, filosof. dr., Sekretorius 

P. Ogalbis, bum. m. magistras, Sekretoriaus pavaduotojas 
Panelė M.M. Hait, bum. m. magistrė 

D. Dž. Martinas, bum. m. bakalauras 


Po paskutiniąja pavarde ji išspausdina „N. Kvinas, 
hum. m. magistras“ — tai jos naujasis viršininkas. 


Kai Paula Frimen išėjo iš jo kabineto, Kvinas atida- 
rė spintelę, skirtą dokumentams, ir ištraukė iš jos isto- 
rijos klausimų lapų juodraščius nusprendęs, kad atei- 
nančias porą valandų jis paskirs testų redagavimui. 
Apskritai kalbant, gyvenimu jis buvo visai patenkintas. 
Diktuoti (absoliučiai nauja raiškos sritis) jam sekėsi 
neblogai, į pabaigą jis net pajuto malonumą reikšti 
mintis balsu, užuot iš pradžių užsirašius jas ant popie- 
riaus. Be to, jis buvo pats sau šeimininkas; Bartletas 
pasitikėjo savo žmonėms ir, kol reikalai klostydavosi 
taip, kaip reikia, leisdavo jiems dirbti savarankiškai. 
Taip, Kvinui patiko jo naujasis darbas. Tik telefonai kel- 
davo jam rūpesčių (jis tai pripažino) bei apsunkindavo 

gyvenimą. Visuose kabinetuose ant stalo stovėjo po du 
gelefonus; baltasis vidiniam ryšiui, o pilkasis skirtas 
susisiekti su išoriniu pasauliu. Štai jie, kresni ir grės- 
mingi, po dešine ranka; Kvinas meldėsi viešpačiui, kad 
tik niekas nepaskambintų - jis niekaip negalėdavo nu- 
slopinti užplūstančios panikos, kai jų tolimas ir tylus 
zirzimas priversdavo jį pakelti vieną ar kitą ragelį (jis 
sunkiai susigaudydavo kurį). Tačiau šį rytą niekas ne- 
skambino, ir Kvinas, tyliai susikaupęs, atsidėjo isto- 
rijos klausimams. Be penkiolikos pirma jis jau buvo 
peržiūrėjęs keturis lapus, ir maloniai nustebo pamatęs, 
kaip greitai prabėgo laikas. Jis užrakino testus spin- 
telėje (Bartletas pedantiškai rūpinosi saugumu) ir pa- 
galvojo, kad būtų neblogai, jei Monika sutiktų su juo 
išgerti bei užkąsti „Žirge ir trimite“ - užeigoje, kurios 
pavadinimas jam iš pradžių pasigirdo, kaip „Girtas ry- 
tas“. Monikos kabinetas buvo tiesiai priešais jį. Švel- 
niai pasibeldęs, Kvinas pravėrė duris. Bet viduje nieko 


nebuvo. 
+ + +. 


„Žirgo ir trimito“ užeigoje pro tirštai užsėstus sta- 
liukus į tolimiausią salės kampą atsargiai brovėsi 
aukštas vyriškis glotniai sušukuotais plaukais. Kairė- 
je rankoje jis laikė lėkštę su sumuštiniais, dešinėje — 
stiklą džino ir asotį tamsaus alaus. Jis įsitaisė šalia 
rūkančios cigaretę moters, kuriai būtų galima duoti 
ne daugiau kaip dvidešimt penkerius metus. Ji atrodė 
labai patraukliai, ir aplinkiniai vyriškiai jau ne kartą 
ir ne du palankiais žvilgsniais įvertino jos grožį. 

- Į sveikatą! - Pakėlęs bokalą, jis įmerkė nosį į alaus 
putas. 

- Į sveikatą! - Ji siurbtelėjo džino ir užgesino nuo- 
rūką. 

— Ar galvojai apie mane? - paklausė jis. 

— Esu pernelyg užsiėmusi, kad apie ką nors galvo- 
čiau. - Jos atsakymas nuskambėjo ne ypač padrąsi- 
nančiai. 

— O aš mąsčiau apie tave. 

— Tikrai? 

Kurį laiką jie tylėjo. 

— Tai turi baigtis... tu juk supranti, ar ne? - Ji pir- 
mą kartą pažvelgė vyriškiui į akis ir pastebėjo jose 
skausmą. 

— Sakei, kad vakar diena tau patiko, - labai tyliai 
prabilo jis. 

— Taip, žinoma, man velniškai patiko. Bet tai nees- 
minis dalykas. - Iš balso buvo galima spręsti, kad ji 
susierzino ir dėl to kalbėjo šiek tiek per garsiai. 

— Ššš! Tu juk nenori, kad mus kas nors išgirstų? 

— Na... tu tikras kvailys! Taip daugiau tęstis negali! 
Jei žmonės dar nepradėjo įtarti, tai jie greičiausiai ap- 
ako. Mes turime liautis! Tu esi vedęs. Man asmeniškai 
tai nėra labai svarbu, bet... 

— Ar negalėtume mes paprasčiausiai... 

- Klausyk, Donaldai, atsakymas - „ne“. Aš daug 
apie tai mąsčiau... ir, na, mes privalome liautis susi- 
tikinėję, štai ir viskas. Man labai gaila, bet... 

Tai iš tiesų buvo rizikinga, o svarbiausia, ji bijojo, 
kad nesužinotų Bartletas. Su jo Viktorijos laikų pa- 
žiūromis... 

Jie grįžo į biurą tylėdami, tačiau Donaldui ne taip 
jau skaudėjo širdį, kaip atrodė, žiūrint iš šalies. Jau ir 

anksčiau jam buvo tekę iškęsti keletą tokio pobūžio 
pokalbių, bet visada, kai tik jis pasirinkdavo tinkamą 
momentą, ji ir vėl puldavo jam į glėbį. Tol, kol ji ne- 
turės kur kitur išlieti savo seksualinės energijos per- 
tekliaus, jis stengsis nepalikti merginos ramybėje. O 
kai atsidurs vieni du jos vasarnamyje su užšautomis 
durimis ir užtrauktomis užuolaidomis... Dieve! Ji su- 
gebėdavo būti tokia karšta. Jis žinojo, jog kartą ją 
buvo nusivedęs išgerti Kvinas, tačiau dėl to labai nesi- 
jaudino. O gal reikėtų? Įžengiant į sindikato pastatą 
be dešimt dvi, jam staiga šovė į galvą, pirmą kartą per 
visą laiką, kad galbūt reikėtų truputį susirūpinti dėl 
to Kvino su jo klausymosi aparatu ir didelėmis, gera- 
širdiškomis akimis. 


Filipas Ogalbis girdėjo, kaip Monika įėjo į savo kabi- 
netą, bet tuojau pat ją pamiršo. Jis dirbo pirmame kam- 
baryje, dešinėje koridoriaus pusėje, už jo sekretorius, 
o pačiame gale Monika. Išgėręs iki dugno antrą puo- 
delį kavos, jis užsuko termoso dangtelį ir užvertė seną 
Pravdos egzempliorių. Ogalbis dirbo sindikate jau ke- 
turiolika metų, bet savo kolegoms tebebuvo mįslė. 
Penkiasdešimt trejų metų lieso asketiško veido vien- 
gungis, jis buvo visada niūrus ir pailsęs. Jo plaukai 
pražilo 1r tapo pilki, tačiau jo gyvenimas atrodė dar 
pilkesnis. Jaunystėje jis turėjo daugybę keistų pomė- 
gių: domėjosi Moriso šokiais, Viktorijos laikų žibintų 
stulpais, vilkdalgiais, garvežiais ir romėniškomis mo- 
netomis; ir kai baigė Kembridžo universitetą su pagy- 
rimu, ir kai gavo matematikos mokytojo darbą presti- 
žinėje privačioje mokykloje, gyvenimas, rodės, žadėjo 

nuostabią bei pavydėtiną karjerą. Tačiau tam pritrū- 
ko ryžto ir užsispyrimo; kai Ogalbiui sukako trisde- 
šimt devyneri, jis pakeitė darbą dėl vienintelės priežas- 
ties - migloto įsitikinimo, kad po ilgo buvimo vienose 
vėžėse jis labai paprastai ir lengvai gali peršokti į kitas. 
Gyvenime pasiliko nedaug džiaugsmų; pagrindinis jų 
buvo kelionės. Nors kasmetinių šešių savaičių atos- 
togų jam atrodė per maža, šią netektį kompensavo di- 
delis atlyginimas, kuris leisdavo keliauti ten, kur geis- 
davo širdis. Štai kad ir praėjusią vasarą jis praleido 
dvi savaites Maskvoje. Eidamas Bartleto pavaduotojo 
pareigas, jis domėjosi rusų pasiekimais matematikoje, 
fizikoje ir chemijoje; biure niekas (net ir kalbininkė 
Monika Hait) neprilygo jam sugebėjimu išmokti vi- 
siškai skirtingų kalbų - jis kuo puikiausiai suprato ir 
velsiečių, ir rusų kalbas. Neatrodė, kad jis nors kiek 
domėtųsi savo kolegomis. Netgi į Moniką žiūrėjo taip, 
kaip tolerantiškas vyras į savo uošvę. Na, o kitų dar- 
buotojų požiūriu jis buvo toks, koks buvo: intelek- 
tualiai viršesnis už juos visus, administracijos reika- 
luose pakankamai kompetentingas, visuomenėje ir 
bendravime - absoliutus nulis. Tiktai vienas žmogus 
visame Oksforde pažinojo kitą Filipo Ogalbio cha- 
rakterio pusę... 


Dvidešimt minučių po dviejų vidinio ryšio telefonu 
paskambino Bartletas. 

— Ar tai jūs, Kvinai? 

— Alio? 

— Ateikite minutėlei į mano kabinetą. 

— Atleiskite, nelabai gerai jus girdžiu. 

— Čia Bartletas. - Jis beveik šaukė į ragelį. 

„— O, atleiskite. Klausykite, aš nelabai gerai jus gir- 
džiu, daktare Bartletai. Tuojau pat ateisiu į jūsų ka- 
binetą. 

— Būtent to aš ir norėjau! 

— Atsiprašau? 

Padėjęs ragelį, Bartletas sunkiai atsiduso. Jam teks 
liautis skambinėjus tam žmogui; visiems kitiems irgi. 

Kvinas pasibeldė ir įėjo pro duris. 

— Prisėskite, Kvinai, leiskite jus supažindinti su vie- 
nu reikalu. Jūsų nebuvo vakar, kai aš dėsčiau mūsiš- 
kiams artėjančio, hmm, pokylio smulkmenas. 

Kvinas gana lengvai suprato Bartletą. 

— Turite omeny, sere, naftos magnatus? 

— Taip. Tas susitikimas labai svarbus. Norėčiau, kad 
jūs tai suprastumėte. Pastaraisiais metais sindikatas tik 
šiaip ne taip vertėsi ir... na, jei neturėtume ryšių su kai 
kuriomis naujomis naftos valstybėmis, mes labai grei- 
tai bankrutuotume - tokia yra tiesa. Taigi palaikome 
ryšį su jų mokyklomis, ir jie nori, kad mes pamąs- 
tytume apie naują istorijos mokymo programą. Iš pra- 
džių įprastiniam, ne A lygiui. Na, žinote, kad į ją būtų 
įtraukti tokie dalykai, kaip Sueco kanalas, Arabijos 
Lorencas, kolonializmas, hmm, kultūrinis palikimas 
ir raida. Na, kažkas panašaus. Tai, kas, jų manymu, 
svarbiau nei karalienė Elžbieta, aišku? 

Kvinas vangiai linktelėjo. 

- Štai koks reikalas. Aš noriu, kad iki kitos savaitės 
jūs viską apgalvotumėte. Pasirašytumėte keletą min- 
čių. Nieko detalaus. Tik pasidarykite planelius ir at- 
neškite man. 

— Aš pasistengsiu, sere. Bet gal galėtumėte kai ką 
paaiškinti? Apie kokią „dieną neregėtą“ jūs šnekate? 
- Karalienė Elžbieta, žmogau! Karalienė Elžbieta! 

— O taip. Atleiskite. - Kvinas kaltai šyptelėjo ir 
išėjo iš kambario be galo sumišęs. Būtų neblogai, jei 
Bartletas nors retkarčiais pasistengtų raiškiau judinti 
lūpas. 

Kvinui išėjus, sekretorius prisimerkė ir perkreipė 
burną, apnuogindamas dantis, tarytum būtų išgėręs 
puodelį acto. Jis vėl pagalvojo apie Rupą. Rupas! Tas 
prakeiktas kvailys! 

Trečias skyrius 


Visą spalio mėnesį pagrindinė diskusijų (pakanka- 
mai niūrių) tema buvo svaro sterlingų būklė. Apie jo 
įspūdingą nuvertėjimą JAV dolerio ir kitų Europos 
valiutų atžvilgiu liūdnai pranešinėjo (nukrito dviem 
punktais!) visos radijo stotys ir televizijos žinių laidos; 
svaras ryte nekoks, tačiau vėlesniuose sandoriuose šiek 
tiek atsigauna; svaras ryte ant pakilimo bangos, tačiau 
vėliau nepajėgia atsispirti savo varžovams iš žemyno. 
Rodės, kad svaras retkarčiais pakildavo iš ligonio lo- 
vos vien tam, kad įrodytų visam pasauliui - praneši- 
mai apie jo mirtį yra šiek tiek perdėti; tačiau beveik 
tuojau pat, po tokių didelių pastangų, jis ir vėl par- 
klupdavo, nugrimzdavo į tą pačią būklę, slysdamas ir 
krisdamas, vos ne alpdamas, kol galų gale vėl pasirem- 
davo alkūnėmis, valiūkiškai sumirksėdavo sunerimu- 
siems užsienio finansininkams ir tarptautinėje biržoje 
pakildavo vienu ar dviem punktais. 

Vis dėlto, nors per visą rudenį atlyginimų išmokėji- 
mai vis labiau vėlavo; nors naftos deficitas galėjo būti 

panaikintas tik gavus milžiniškas paskolas iš Tarptau- 
tinio valiutos fondo; nors bedarbių skaičius pakilo iki 
neprognozuojamų aukštumų; nors beprecedentės bank- 
roto bylos džiugino teismus; nors užsienio investuoto- 
jai nusprendė, kad Londonas daugiau nebėra ta vieta, 
į kurią apsimoka sukišti savo grynųjų pinigų pertek- 
lių - nepaisant viso šito, tarp draugiškai nusiteikusių 
užsieniečių buvo tokių, kurie tvirtai ir kažkaip žavin- 
gai naiviai tikėjo britų švietimo sistemos efektyvumu, 
o sykiu ir britų baigiamųjų egzaminų sistemos teisin- 
gumu bei dorybingumu. Valio-o-o! 


Lapkričio 3-iąją, pirmadienio vakarą, nemažai žmo- 
nių Oksforde skubėjo grįžti į savo viešbučių kambarius: 
komivojažieriai ir šiaip smulkūs verslininkai, svečiai iš 
užsienio ir iš skirtingų Anglijos vietų — visi jie pasirin- 
ko pastogę priklausomai nuo lėšų, nuo to, kiek gavo 
komandiruotpinigių, nuo to, kiek sutaupė atostogoms. 
Jie gyveno pigiuose ir prabangiuose viešbučiuose, nors 
daugeliu atvejų pigesniuose, kurie vis dėlto (vienas Die- 
vas žino kodėl) buvo pakankamai brangūs. Žmonės 
gyveno kambariuose, kuriuose kiaurą naktį girdėda- 
vosi vandens rezervuarų ūžesys ir kliuksėjimas; kam- 
bariuose su įlinkusiais langų rėmais, girgždančiomis 
grindimis ir popieriaus storio čiužiniais. Tik ne penki 
Al Džamaros karalystės pasiuntiniai - jie ilsėjosi pa- 
čiuose geriausiuose „Šeridano“ viešbučio kambariuo- 
se. Tą patį vakarą, tik šiek tiek anksčiau, jie puikiai 
papietavo, truputį išgėrė ir dosniai pažėrė arbatpini- 
gių. Po to pakilo į savo apartamentus ir prigulė nu- 
migti, įsisupę į gaiviai kvepiančias baltas antklodes. 

Šeimyninės problemos, sveikatos problemos - žinoma, 
bet kas iš šių dalykų gal ir galėjo sudrumsti jų sapnus. 
trukus po Antrojo pasaulinio karo po nederlingomis 
smėlio kopomis jų krašte buvo atrasti dideli aukštos 
kokybės naftos telkiniai; o šeicho Achmedo Dubalio 
dėdė, geranoriškas ir sąlyginai sąžiningas Al Džama- 
ros valdovas, ne-tik apsaugojo naftos šaltinius nuo 
amerikiečių eksploatacijos, bet ir praturtino daugumą 
savo karalystės gyventojų. Kelių, ligoninių, prekybos 
centrų, plaukymo baseinų ir mokyklų projektai nepa- 
siliko popieriuje — viskas iš tiesų buvo pastatyta; to- 
kioje, sparčiai vakarietiškėjančioje visuomenėje turtin- 
gesniems jos piliečiams kilo poreikis suteikti geresnį 
išsilavinimą savo vaikams. Ir štai jau penkeri metai Al 
Džamara ir užsienio reikalų skyriaus egzaminų sin- 
dikatas palaiko abipusiai naudingus ryšius. 


Dvi dienas truksianti konferencija prasidėjo lap- 
kričio 4-ąją, antradienį, 10 valandą 30 minučių. Prieš 
tai įvykusioje kavos gėrimo ceremonijoje Kvinui teko 
daugybę kartų spausti rankas, daugybę kartų pažindin- 
tis su naujais veidais, be perstojo šypsotis ir rodyti savo 
geranoriškumą. Beveik visi tamsaus gymio arabai dė- 
vėjo vienodus mėlynus kostiumus, be priekaištų išly- 
gintus baltus marškinius, po kaklais buvo pasirišę blan- 
kius kaklaraiščius. Kvinui atrodė, kad diena neapsieis 
be šiokių tokių nesusipratimų, bet netrukus su dideliu 
palengvėjimu pamatė, kad arabai angliškai kalba kuo 
puikiausiai; kartais, žinoma, suklysta, vartodami idio- 
mas, bet šneka aiškiai - taip, kad net vaikas suprastų 

(Kvinas taip pat). Apskritai imant, tos dvi dienos prabė- 
go spėriai, atmosfera buvo džiugi; plenariniai posėdžiai, 
asmeniniai pasitarimai, bendros diskusijos, privačios 
diskusijos, linksmi ir gyvybingi pokalbiai, geras mais- 
tas, kava, šeris, vynas - viskas buvo tiesiog nuostabu. 
Trečiadienio vakarą arabai užsakė prabangius Diz- 
raelio apartamentus „Šeridano“ viešbutyje atsisvei- 
kinimo vakarėliui, į kurį buvo pakviesti visi sindikato 
darbuotojai kartu su savo žmonomis ir mylimosiomis 
bei visa sindikato valdžia. Pats šeichas Achmedas, įsi- 
supęs į tviskančią rytietišką mantiją, įsitaisė šalia ža- 
viosios Monikos Hait puošniu alyvų spalvos kostiu- 
mėliu; o Donaldas Martinas, priverstas sėdėti šalia 
savo neišvaizdžios nedidukės žmonos - ji dėvėjo baltą 
susiglamžiusį sijoną ir juodą, pleiskanomis nusėtą ner- 
tinį - kuo toliau, tuo labiau jautėsi nelaimingas. Šei- 
chas, be jokių abejonių, visą šventinį vakarą paskyrė 
Monikai ir nuolat jai šypsojosi, apnuogindamas bliz- 
gančius baltus dantis - intymiai, vylingai. Ji irgi atsakė 
jam šypsena - dėmesinga, džiugia, daug žadančia... 
Kvinas, žinoma, matė juos ir, pabaigęs savo krevečių 
mišrainę, pradėjo stebėti meilikavimo sceną atidžiau. 
Ar įsivažiavusio šeicho žodžiai buvo skirti tik Mo- 
nikai, Kvinas negalėjo pasakyti. 
- - Žinote, ką išgirdau iš vieno anglo, panele Hait? 


„Austrės - jos žavingos, 
omarai - nemirtingi, 
bet krevetės - o Dieve!“ 


Monika nusijuokė ir kažką tyliai tarstelėjo šeichui 
į ausį - Kvinas nesusigaudė ką. Koks jis buvo kvailys, 

tikėdamasis, jog tokia mergina, kaip ji... Tačiau kitą 
pokalbio dalį jis suprato, nors, aišku kaip dieną, žo- 
džiai buvo tariami pianissimo. Širdis ėmė pašėlusiai 
plakti. Jis tikriausiai suklydo... 

Artėjant vidurnakčiui, vakarėlio dalyvių skaičius 
sumažėjo trečdaliu. Filipas Ogalbis, kuris išgėrė dau- 
giau negu bet kas, atrodė blaiviausiai iš visų; Martinai 
jau išėjo namo. Monika su šeichu, nežinia kur dingę | 
visam pusvalandžiui, vėl pasirodė pokylyje; Bartletas 
šnekėjo šiek tiek per garsiai, o jo stambi rūpestingoji 
žmonelė jau keletą kartų paragino jį aiškiau tarti žo- 
džius, nes išgėrus džino jam pradėdavo pintis liežuvis; 
vienas iš arabų dėl kažko derėjosi su padavėja; o iš 
visų sindikato atstovų, rodos, tik dekanas, Vosas ir 
Rupas dar galėjo išsilaikyti ant kojų. 

Pusę pirmos Kvinas pajuto, kad atėjo laikas dingti 
iš čia. Jam buvo karšta ir truputį pykino, todėl, ilgai 
nedvejojęs, jis patraukė į vyrų tualetą, kur priglaudė 
galvą prie vėsaus sieninio veidrodžio. Jis žinojo, kad pa- 
girių ryte neišvengs, o dar reikėjo parvairuoti mašiną į 
savo viengungiškus namus Kidlingtone. Kodėl nepa- 
klausius sveiko proto ir neužsisakius taksi? Apsišlaks- 
tęs veidą, jis pakišo rankas po šalto vandens srove, po 
to susišukavo ir pasijuto šiek tiek geriau. Jis padėkos 
už vaišes, atsisveikins su visais ir išvažiuos. 

Pokylyje liko labai nedaug žmonių; kai Kvinas grį- 
žo į kambarį, jį apėmė jausmas, kad yra pašalietis šioje 
kompanijoje. Jis pabandė sugauti Bartleto žvilgsnį, ta- 
čiau sekretorius buvo įsigilinęs į pokalbį su šeichu Ach- 
medu. Bejėgiškai apsidairęs aplinkui, Kvinas prisėdo 
ir įsistebeilijo į vakarėlio šeimininkus. Bet šie nesiliovė 

plepėję. Po to prie jų prisijungė Ogalbis; paskiau pri- 
ėjo Rupas, o Bartletas su Ogalbiu pasišalino; pro jį 
praėjo dekanas su Vosu ir galiausiai Monika. Stebėda- 
mas besikeičiančias grupeles ir bandydamas suvokti jų 
pašnekesių esmę, Kvinas jautėsi tarsi užhipnotizuotas. 
Žiūrint.į judančias žmonių lūpas ir suprantant, apie 
ką jie kalba taip aiškiai, tarytum stovėtų jiems už nu- 
garų, jo neapleido kaltės jausmas, bet kartu ir susi- 
žavėjimas. Jis staiga suvokė, kad kai kas buvo šnibž- 
dama labai tyliai, nenorint, kad išgirstų kiti, tačiau 
jam tie žodžiai nuskambėjo taip aiškiai, lyg būtų iš- 
rėkti per megafoną. Jis prisiminė, kaip kartą (tada dar 
nesiskundė klausa), pakėlęs dubliuoto telefono ragelį, 
išgirdo vyriškio ir jo meilužės pokalbį - jie tarėsi dėl 
slapto pasimatymo, nekantriai ir su gašliu džiugesiu 
laukdami artėjančio sanguliavimo. 

Kvinas vos nekrūptelėjo, pamatęs, kad Bartletas su- 
gavo jo žvilgsnį ir dabar, kartu su šeichu Achmedu ėjo 
link jo. 

— Na, ar gerai pasilinksminai, mano berniuk? 

— O taip, tiesiog puikiai. Aš... aš tik norėjau pa- 
dėkoti jums abiem... 

— Mums tai irgi labai malonu, pone Kvinai. - Aki- 
nančiai nusišypsojęs, Achmedas ištiesė ranką. - Mes 
tikimės su jumis greitai vėl susitikti. 

Kvinas išėjo iš viešbučio į Sent Džailso gatvę. Jis 
nepastebėjo, kokiu skvarbiu žvilgsniu per tas praėju- 
sias porą minučių į jį žiūrėjo vienas iš likusių svečių; 
todėl labai nustebo, kai pajuto ant peties ranką ir 
atsisukęs pamatė žmogų, kuris nusekė paskui jį iki 
mašinos. 

— Norėčiau šnektelėti su jumis, Kvinai, - ištarė Fi- 
lipas Ogalbis. 


Kitą dieną, 12.30, Kvinas pakelė akis nuo savo dar- 
bo, prie kurio visą rytą nesėkmingai bandė sutelkti 
dėmesį. Beldimo negirdėjo, tačiau kažkas atidarė du- 
ris. Tai buvo Monika. 

— Gal norėtum nusivesti mane kur nors išgerti, Ni- 
kolai? 

Ketvirtas skyrius 


Lapkričio 21-ąją, penktadienį, traukiniu iš Peding- 
tono į Oksfordą važiavo trisdešimties metų vyriškis. 
Nesunkiai radęs tuščią pirmos klasės kupė, jis patogiai 
įsitaisė minkštasuolyje ir prisidegė cigaretę. Iš laga- 
mino ištraukė sau adresuotą didelį ir išsipūtusį voką 
(„jei laiškas nepasieks adresato, prašome jį grąžinti 
užsienio reikalų skyriaus egzaminų sindikatui“), išėmė 
iš jo keletą labai ilgų ataskaitų. Ištraukęs šratinuką iš 
vidinės švarko kišenės, šen bei ten pradėjo žymėti pa- 
stabas. Tačiau, kai esi kairiarankis, o paraščių beveik 
nėra ir tos pačios tik dešinėje smulkiu šriftu prirašytų 
dokumentų pusėje, toks darbas gali pasirodyti perne- 
lyg sunkus; o traukiniui įsibėgėjus ir lekiant visu grei- 
čiu pro šiaurinius užmiesčio rajonus - ir visiškai neįma- 
nomas. Purviną vagono langą čaižė lietaus čiurkšlės, 
telegrafo stulpai už lango šmėkščiojo vis dažniau. Jis 
pagavo save spoksantį beprasmišku žvilgsniu į blankų 
rudenišką peizažą; netgi tada, kai sugebėjo vėl nukreip- 
ti akis į tuos nuobodžius dokumentus, jam niekaip 

nesisekė susikoncentruoti. Neprivažiavus Redingo, jis 
pakilo iš vietos, nužingsniavo į vagoną-restoraną ir 
užsisakė stiklą škotiško viskio. Paskui dar vieną. Tik 
tada pasijuto kur kas geriau. 

Ketvirtą valandą jis sukišo popierius atgal į voką, 
išbraukė savo vardą „S.A. Rupas“ ir vietoj jo užrašė 
„T.Dž. Bartletas“. Jis nemėgo Bartleto (to negalėjo 
nuslėpti), tačiau gerbė šio žmogaus patirtį ir jo su- 
gebėjimą tvarkyti administracinius reikalus. Rupas pa- 
žadėjo palikti dokumentus sindikate. Bartletas ir žo- 
džio neištars susirinkimų metu, prieš tai neišdalinęs 
visiems medžiagos, atspindinčios reikalo esmę. Toks 
elgesys (Rupui teko tai pripažinti) buvo nepaprastai 
išmintingas. Šiaip ar taip, su tais bjauriais dokumen- 
tais jis pagaliau susidorojo. Spragtelėjęs lagamino už- 
raktą, Rupas vėl įsmeigė akis į lietaus uždangą. Kelio- 
nė praėjo greičiau, nei jis tikėjosi; po poros minučių 
pasirodė pilki ir permirkę Oksfordo namų stogai, ir 
netrukus traukinys įriedėjo į stotį. 

Perėjęs požeminį tunelį, Rupas atsistojo į eilę prie 
bilietų kasos, sekundę kitą padvejojo, ar verta var- 
gintis. Nusprendė, kad verta. Ištraukė iš piniginės ant- 
ros klasės bilietą ir davė jį kasininkui. 

- Atrodo, kad esu jums kiek skolingas. Atgal ke- 
liavau pirmąja klase. 

— Argi jūsų nepatikrino kontrolierius? 

— Ne. 

— Naaa... Tada viskas gerai, ar ne? 

— Tikrai? 

— Norėčiau, kad visi keleiviai būtų tokie sąžiningi, 
kaip jūs, sere. 

— Gerai, jeigu jūs jau taip sakote. 

Rupas pasigavo taksi ir, kai mašina sustojo prie sin- 
dikato pastato, gausiai pažėrė vairuotojui arbatpinigių. 
Įstaigos viršutiniuose aukštuose švietė blyškiai gelsvi 
stačiakampiai, o po jais niūriai dunksojo gigantiškų 
formų medžiai, tiesdami šakas į tamsėjantį dangų. Lie- 
tus pylė kaip iš kibiro. | 


Čarlzas Nouksas, dabartinis sindikato ūkvedys, bu- 
vo palyginti jaunas ir stebėtinai paslaugus (turint ome- 
ny jo pareigas) vyriškis, kurio siela per daugybę metų 
dar nespėjo sudiržti nuo nesibaigiančių rūpesčių; jam 
juk reikėjo prižiūrėti, kad visi langai būtų sandariai 
uždaryti, grindys išblizgintos, katilinė sutvarkyta, sig- 
nalizacija įjungta. Kai Rupas įėjo į pastatą, jis keitė 
fluorescencinę lempą pirmo aukšto koridoriuje. 

— Sveiki, Nouksai. Ar sekretorius yra? 

— Ne, sere. Jo nebuvo visą popietę. 

— Mat kaip. - Rupas pasibeldė į kabineto duris ir, 
pravėręs jas, dirstelėjo į vidų. Šviesa įjungta; bet, kita 
vertus, Rupas žinojo, kad šviesa dega visuose kamba- 
riuose. Bartletas visada tvirtindavo, kad, junginėjant 
fluorescencines lempas, išnaudojama tiek pat elektros 
energijos, kiek ir tada, kai palieki jas degti keturioms 
valandoms. Todėl „taupumo sumetimais“ kambariai 
būdavo apšviesti kiaurą dieną. Vieną sekundės dalį 
Rupui pasirodė, kad kabinete girdi triukšmą, tačiau 
jame nieko nebuvo, tik raštelis: „Penktadienio popie- 
tė. Išvykau į Benberį. Galbūt grįšiu apie penkias.“ 

— Jo nėra, sere? - Nouksas jau stovėjo ant grindų. 

— Nėra. Bet nesvarbu. Pasišnekėsiu su kuo kitu. 

— Nemanau, kad dar kas yra, sere. Jei norit, galiu 
pažiūrėti. 

— Ne, nesirūpink. Aš pats. 

Jis pasibeldė ir kyštelėjo galvą į Ogalbio kabinetą. 
Ogalbio nebuvo. 

Pastukseno į Martino kambarį. Martino nebuvo. 

Tuo metu, kai pasilenkęs į priekį ir ištempęs ausis — 
gal išgirs kokį atsakymą - tyliai barbeno į Monikos 
Hait kabineto duris, gerai apšviestame ir išblizgintame 
koridoriuje vėl pasirodė ūkvedys. 

— Rodos, iš jų visų liko tik ponas Kvinas, sere. Bent 
jau jo mašina vis dar stovi čia. Kiti tikriausiai išvyko. 

Katinas iš namų, pelėms džiaugsmas, pagalvojo 
Rupas... Jis atidarė duris ir pažvelgė į vidų. Monikos 
kambarys buvo tvarkos įsikūnijimas - rašomasis sta- 
las švarus, odiniai krėslai gražiai sustatyti aplink jį. 

Į Kvino kabinetą pirmas užėjo ūkvedys, Rupas pas- 
kui jį. Ant vienos kėdės gulėjo žalia žieminė striukė. 
Viršutinis artimiausios spintelės stalčius ištrauktas iki 
galo — jame matėsi tamsiai geltoni bylų dėklai. Ant ra- 
šomojo stalo, iš po pigaus prespapjė kyšojo Kvino raš- 
telis sekretorei. Tačiau jo patiės niekur nebuvo matyti. 

Rupas dažnai girdėdavo pasakojimus apie Bartle- 
to skrupulingus nurodymus savo personalui - ne tik 
laikyti testų klausimus po devyniais užraktais, bet taip 
pat, kur nors išėjus, būtinai palikti raštelį, nurodantį 
buvimo vietą. | 

— Na, bent jau jis paliko perspėjimą, Nouksai. Kiti 
net ir to nesugebėjo padaryti. 

- Bet nemanau, kad sekretoriui patiktų šitai. — 
Nouksas niūriai užstūmė stalčių ir užrakino spintelę. 

— Senis Bartletas karščiuojasi dėl tokių dalykų? 

— Karščiuojasi dėl visko, sere. - Iš to, kaip Nouksas 
ištarė šiuos žodžius, susidarė įspūdis, kad jis stoja į 
Bartleto pusę. | 

— Tau neatrodo, kad jis pernelyg nervingas? 

— Ne, sere. Žinote, į biurą užsuka visokių žmonių. 
Atsargumo niekada nebus per mažai. 

— Taip, tu visiškai teisus. 

Nouksas pasijuto patenkintas ir, išsakęs savo po- 
žiūrį, dabar galėjo sau leisti pritarti Rupo dvejonėms. 

— Beje, galėjo pasirinkti šiltesnę savaitę gaisro pa- 
vojaus pratyboms, sere. 

— Dar ir tokių būna? - išsišiepė Rupas. Paskutinės 
gaisro pratybos, kuriose jis dalyvavo, vyko mokyk- 
loje. 

— Šiandien, sere. Dvyliktą valandą. Mes stovėjome 
šaltyje gal penkiolika minučių. Visi sužvarbome. Aiš- 
ku, čia šiek tiek per karšta, bet... - Nouksas jau ruo- 
šėsi papasakoti apie savo nelygią kovą su pasenusia 
sindikato šildymo sistema, bet Rupui, rodos, labiau 
rūpėjo Bartletas. 

— Penkiolika minučių? Tokiu oru? 

Nouksas linktelėjo galva. 

- Žinoma, apie tai jis pranešė iš anksto, todėl mes 
vilkėjome paltus ir šiltus drabužius. Ačiū Dievui, bent 
nelijo, bet... 

— Vis dėlto, kodėl taip ilgai? 

— Na, darbuotojų dabar yra labai daug, ir mes visi 
turėjome pažymėti sąraše savo pavardes. Cha! Visai 
kaip mokykloje. Sekretorius pasakė mums nedidelę 
kalbą... 

Tačiau Rupas nebesiklausė; kiek galima plepėti su 
ūkvedžiu, taip ir vakaras ateis, pamanė jis, ir lėtai nu- 
žingsniavo koridoriumi. 

— Argi nekeista? Ryte visi, o po pietų - nė vieno! 

- Jūs teisus, sere. Gal vis dėlto galėčiau jums kuo 
nors padėti? 

— Ne, ne. Nesvarbu. Aš atvykau tiktai atiduoti Bart- 
letui šį voką. Paliksiu jį ant stalo. 

— Kai pataisysiu lempą, užlipsiu į antrą aukštą iš- 
gerti puodelio arbatos. Gal norėtumėt prisijungti? 

— Ne, man jau laikas eiti. Bet ačiū už pasiūlymą. 

Prieš išeidamas Rupas užsuko į vyrų tualetą ir, būda- 
mas ten, pajuto, kad pastate iš tiesų nežmoniškai karšta. 


Bartletas supažindino Benberio mokyklų vadovus 
su pasikeitusia baigiamųjų egzaminų laikymo tvarka. 
Jis susidorojo su paskutiniu klausimu, autoritetingai 
(ir sąmojingai) padėdamas galutinį tašką kaip tik tuo 
metu, kai Rupas pasigavo taksi, nuvežusį jį į sindi- 
kato pastatą. Neilgai trukus jis jau sėdėjo prie savo 
džiaugsmo ir pasididžiavimo, tamsiai rudo „Vanden 
Plaso“, vairo ir ramiai, neviršydamas greičio, sukorė 
tas dvidešimt su viršum mylių, skyrusias jį nuo Oks- 
fordo. Jis gyveno Botlyje, vakarinėje miesto pusėje, 
todėl niekaip negalėjo apsispręsti, ar užsukti į biurą, 
ar traukti tiesiai namo. Tačiau priartėjus prie Kidling- 
tono, jam kelią užtvėrė vakarinio eismo kamščiai, tad, 
pasisukinėjęs kurį laiką po šiaurinio Oksfordo aplink- 
kelius, nutarė geriau apvažiuoti ratą, negu brautis į 
miesto centrą. Galbūt vėliau, kai pasibaigs vakarinės 
piko valados, jis dar užsuks į darbą. 

Tik grįžus namo, šiek tiek po penkių, žmona pra- 
nešė, kad jam keletą kartų kažkas skambino. Kol ji 
dėstė visas smulkmenas, tas prakeiktas aparatas vel 
subirbė. Kartais ji trokšdavo, kad jų numerio nebūtų 
nė vienoje telefonų knygoje. 


Šeštadienį, lapkričio 22-ąją (kaip ir kiekvieną šešta- 
dienį), signalizacija išsijungė 8.30, viena valanda vė- 
liau negu paprastomis savaitės dienomis. Žiemos me- 
tu retai kas dirbdavo šeštadieniais, ir šį rytą namas, 
be jokių abejonių, buvo visiškai tuščias. Ogalbis tyliai 
atrakino duris. Grindų lako kvapas, toks panašus į 
kino teatro salės ir senų bibliotekos knygų kvapą, kan- 
kinamai priminė ankstyvos vaikystės mokykloje lai- 
kus, bet šiuo metu ne tai jam rūpėjo. Jis patikrino iš 
eilės visus pirmo aukšto kambarius, norėdamas įsiti- 
kinti, kad nėra nė gyvos dvasios. Jis instinktyviai ži- 
nojo, kad taip ir yra; pastate tvyrojo keista, aidi tuš- 
tuma, o tylus durų varstymas tik dar labiau sustiprino 
šį įspūdį. Jis užėjo į savo kabinetą ir susuko numerį. 

— Labas rytas, sekretoriau. Tikiuosi, neprikėliau jū- 
sų iš lovos? Ne? Aha, gerai. Klausykite, žinau, kad tai 
nuskambės kiek kvailokai, bet gal galite pasakyti, ka- 
da išsijungia signalizacija šeštadienio rytais? Man rei- 
kia... 8.30? Taip, aš taip ir maniau, tik norėjau pasi- 
tikslinti. Nenorėjau... Ne. Iš tiesų, juokinga. Kažkodėl 
įsikaliau į galvą, kad įvyko pakitimų... Ne, suprantu. 
Ką gi, atleiskite, kad sutrukdžiau. Beje, kaip praėjo 
susitikimas Benberyje?.. Gerai. Ką gi, sėkmės. 

Ogalbis įėjo į Bartleto kabinetą. Žvitriai apsidai- 
ręs, išsitraukė raktus. Nuo čia iki Botlio su mašina 

mažiausiai dvidešimt minučių kelio, taigi jis turi maž- 
daug pusę valandos. Tačiau Ogalbis nemėgo tuščiai 
švaistyti laiko. Dvidešimties minučių turėtų pakakti. 


Po dvidešimt penkių minučių, sėdėdamas prie savo 
rašomojo stalo, jis išgirdo kaip kažkas įėjo į pastatą, 
ir beveik tuojau pat atsidarė jo kambario durys. 

— Ar viskas tvarkoj, Filipai? Patekote į vidų be 
problemų? 

- Taip, ačiū. Šį rytą policijos skyriuje varpai tikrai 
neskambėjo. 

— Gerai. - Bartletas sumirksėjo. - Man, hmm, ir 
pačiam reikia sutvarkyti čia keletą reikalų. - Jis uždarė 
duris ir nužingsniavo į savo kabinetą. Žinoma, jis kuo 
puikiausiai suprato, kas vyksta. Ogalbis - protingas 
vyras, bet jo pasiteisinimas dėl signalizcijos stebėtinai 
primityvus. Ko jis ieškojo? Bartletas atidarė spinteles 
ir ištraukė stalčius: viskas tvarkoje. Rodos, niekas ne- 
dingo. O ką iš čia galima paimti? Atsisėdęs į krėslą, 
jis smarkiai susiraukė: visas šis reikalas keistai su- 
drumstė jo ramybę. Bartletas atsistojo ir patraukė į 
Ogalbio kambarį, bet Ogalbio jau nebuvo. 

Penktas skyrius 


Morsas žiūrėjo į didelį veidrodį, bandydamas įžvelg- 
ti tai, kas atsispindi mažame veidrodėlyje ir įvertinti 
įstabių — jam norėjosi tuo tikėti - formų pakaušį. Pri- 
tariamai linktelėjo, kai iš pradžių pasirodė dešinė, po 
to kairė šukuosenos pusės. Atmetė pasiūlymą sutepti 
plaukus balta, primenančia taukus, žele, kurios buteliu- 
kas stovėjo priešais jį. Pakilo ant kojų, išsitiesdamas 
visu ūgiu lyg statula, nuo kurios tik ką nuėmė šydą. 
Paėmęs nosinėlę, energingai patrynė veidą ir ausis ir 
pradėjo krapštytis kišenėje, ieškodamas piniginės. Taip 
kur kas geriau! Jis negalėjo pakęsti, kai virš apykaklės 
suvešėdavo netvarkingos plaukų sruogos, ir su liūdesiu 
širdyje pagalvojo, kad jo viršugalviui ši prabanga jau 
seniai nebepasiekiama svajonė. Gausiai pažėręs arbat- 
pinigių kirpėjui, jis išėjo į Samertauno gatvę. Nors pa- 
starosiomis dienomis ir nebuvo šalta, lauke krapnojo 
silpnas lietutis, todėl jis nusprendė grįžti į savo viengun- 
gišką butą šiaurinio Oksfordo gale autobusu. Laikrodis 
rodė 10.15 ryto. Buvo antradienis, lapkričio 25-oji. 

Jis beveik neabejojo, kad komisariate jo nelaukia 
nieko ypač svarbaus; šiaip ar taip, reikia iš pradžių už- 
sukti į namus. Toks buvo Morso ritualas. Jaunystėje, 
kai teko tarnauti, jis vos neišprotėjo, vilkėdamas val- 
diškus dygius apatinius, šiurkščius marškinius ir gru- 
baus kirpimo kelnes. Motina vis kartodavo, kad jo 
oda ypatingai jautri; ir jis tuo tikėjo. Apsikirpęs jis 
elgdavosi visada vienodai. Nusimes drabužius ir pa- 
nardins galvą į dubenį su karštu vandeniu. Palaima! 
Du kartus išplaus plaukus su šampūnu, kruopščiai iš- 
trins su flanele veidą ir ausis, perbrauks rankšluosčiu 
nugarą, išdžiovins galvą, nuplaus trumpus, juodus plau- 
kelius nuo dubens šonų, apsivilks švariais baltiniais ir 
galiausiai rūpestingai, su pasimėgavimu susišukuos, 
stovėdamas priešais vonios kambario veidrodį. 

Bet šį rytą ne viskas ėjosi kaip įprasta. Jis jau ruo- 
šėsi praskalauti su medicininiu šampūnu antrą kartą 
išmuiluotus plaukus, kai suskambo telefonas. Įsiutęs 
riebiai nusikeikė. Kas čia dar, po velnių? 

— Tikėjausi, kad rasiu jus namuose, sere. Komisa- 
riate niekas jūsų nematė. 

— Na ir ką? Buvau nuėjęs apsikirpti. Juk tai ne nusi- 
kaltimas? 

— Ar galite tuojau pat atvykti, sere? - Luiso balsas 
netikėtai surimtėjo. 

— Susiruošiu po penkių minučių. Kas atsitiko? 

—- Radome lavoną, sere. 

— Kur dabar esate? 

— Skambinu iš skyriaus. Ar žinote, ka yra Painvud 
Klousas? 

— Ne. 

— Na, šiaip ar taip, aš maniau, kad pirmiausia reikia 
paskambinti jums, sere. 
— Gerai, lauk manęs. 


+++ 


Vyriausiasis policijos komisaras Streindžas jo irgi 
laukė. Jis nekantriai mindžikavo ant Kidlingtono „Tem- 
zės slėnio“ komisariato laiptelių, prie kurių neilgai 
trukęs su savo „Jaguaru“ prisišvartavo Morsas. 

— Kur jūs buvote, Morsai? 

- Atleiskite, sere. Buvau kirpykloje. 

— Kur? 

Morsas nieko neatsakė. Jo šviesiai žydrose akyse 
nesimatė nė lašelio kaltės jausmo ar susierzinimo. 

— Puiki reklama, a? Piliečius, kuriuos policija pri- 
valo saugoti, kažkas nudaigoja, o vienintelis budintis 
vyriausiasis inspektorius tuo metu sėdi prakeiktoje kir- 
pykloje! 

Morsas nieko neatsakė. 

- Klausykite, Morsai. Šiai bylai vadovaujate jūs, 
aišku? Galite dirbti su Luisu, jei norite. - Streindžas 
nusisuko, bet staiga vėl atsigręžė, kažką prisiminęs. — 
Ir kad jokių kirpyklų, kol neišspręsite šio nedidelio 
reikalo... tai įsakymas! 

“ - Tikiuosi, iki tol man jos neprireiks. - Morsas džiu- 
giai mirktelėjo Luisui ir žengė į vidų. - Kaip atrodo iš 
užpakalio? 

— Labai gražiai, sere. Jus puikiai apkirpo. 

Morsas įsitaisė savo juodos odos fotelyje ir dirs- 
telėjo į Luisą. 

— Na, kloktt. 

— Vaikino vardas Kvinas, sere. Gyvena Painvud 
Klouse, pirmojo aukšto bute. Iš pažiūros miręs jau 
senokai. Nenustebčiau, jei būtų nunuodytas. Jis dirba 
(„Dirbo“, - sumurmėjo Morsas) užsienio reikalų sky- 
riaus egzaminų sindikate, kažkur netoli Vudstoko 
plento; vienas jo kolega, sunerimęs, kad Kvinas ilgai 
nepasirodo darbe, užsuko pas jį į namus ir rado kūną. 
Man paskambino be penkiolikos dešimt. Tuojau pat 
nuvykau ten su Diksonu ir kiek apsižvalgiau. Palikęs 
Diksoną, sugrįžau ir paskambinau jums. 

— Na, štai ir aš, Luisai. Ką norite, kad daryčiau? 

— Pažinodamas jus, sere, pamaniau, galbūt norė- 
tumėte, kad sulaikyčiau tą vaikiną, kuris rado lavoną. 

Morsas išsišiepė. 

— Ar jis čia? 

—- Tardymo kambaryje. Jis davė pirminius parody- 
mus, bet prieš jam pasirašant dar reikia kai ką pa- 
tikslinti. Manau, norėsite jį pamatyti? 

— Taip, bet jam teks šiek tiek palaukti. Ar mašina 
paruošta? 

— Stovi už durų, sere. 

— Tikiuosi, patologų armijos dar nesukvietėte? 

— Ne. Pagalvojau, kad reikėtų palaukti jūsų. 

— Gerai. Eikite ir sutvarkykite tuos parodymus, o 
aš lauksiu jūsų lauke po dešimties minučių. 

Morsas du kartus paskambino telefonu, vėl susišu- 
kavo plaukus ir pasijuto beprotiškai laimingas. 


"Keletas porų akių pro nėriniuotomis užuolaidomis 
užtrauktus pirmo aukšto langus vogčiomis nusekė po- 


licijos mašiną, įsukusią į Painvud Klousą, mažą, nie- 

kuo neišsiskiriančią pusračio formos gatvelę su aštuo- 
niais sujungtais namais, pastatytais dar prieš pusę am- 
žiaus — dabar jie jau atrodė susitraukę nuo senatvės. 
Dauguma medinių tvorų, skiriančių valdas, tik per 
kažkokį stebuklą sugebėjo išlikti vertikalioje būsenoje; 
lentjuostes seniai kas tepė kreozotu ir jos vos laikėsi, 
skersiniai buvo sutrūniję, išmirkę nuo lietaus ir su- 
puvę. Leisti sau prabangą - pasistatyti garažą - galėjo 
tik tie žmonės, kurie gyveno gatvelės galuose, nes tik 
ten buvo pakankamai erdvės, ir būtent ten, prie toli- 
miausio namo, kairėje, dunksojo kresna konsteblio 
Diksono figūra. Jis trypčiojo ant šlapios betono dan- 
gos šalia surenkamo nedažyto garažo ir šnekėjosi su 
moterimi, tik ką įkopusia į šeštą dešimtį, kuri nuo- 
mojo tuzinus kitų namų kaimynystėje. Tačiau gauna- 
mos pajamos tikrai neatsispindėjo jos apdaruose: ant 
pečių buvo užsimetusi seną nudėvėtą paltą, iš po kurio 
bolavo plikos blauzdos; pamačiusi iš privažiavusios 
mašinos išlipančius Morsą ir Luisą, moteriškė dar tvir- 
čiau į jį įsisupo, paslėpdama purviną palaidinukę. 

— Štai ir mūsų ekspertai ateina, poniute, - sumur- 
mėjo Diksonas, žingtelėdamas į priekį pasitikti inspek- 
toriaus. - Čia ponia Džardin, sere. Jai priklauso šis 
namas ir ji įleis mus į vidų. 

- Morsas draugiškai linktelėjo, paėmė iš Diksono ci- 
lindro formos raktą ir paliepė jam nusivesti ponią 
Džardin į policijos mašiną bei užrašyti jos parodymus. 
Jis pats kurį laiką stovėjo tylėdamas, nusigręžęs nuo 
namo, paskui apsižvalgė aplinkui. Namą, stūksantį 
išasfaltuotame ovaliniame sklype, iš dalies nuo smal- 
sių akių slėpė tankus žemų medelių guotas ir įvairių 

krūmokšnių tankmė. Tačiau jį aprietusio kelio vingis 
buvo nelygiai grįstas ir purvinas; lygiagrečiai su šaligat- 
viu žiojėjo ilgas ir kreivas plyšys, kuriame tyvuliavo 
vanduo. Nutekamasis vamzdis buvo užsikimšęs permir- 
kusiais rudais lapais, o žibinto stulpą prie pirmu nume- 
riu pažymėto namo kažkas negailestingai suniokiojo. 
Per porą colių prasivėrė kaimyninio būsto durys ir pro 
jas smalsiai kyštelėjo nosį vidutinio amžiaus moteris. 

— Labas rytas, - linksmai ištarė Morsas. 

Durys žaibiškai užsitrenkė, o Morsas apsisukęs nu- 
žvelgė garažą. Nors spynos liežuvėlis ir buvo įstumtas, 
jis nieko nelietė - patenkino savo smalsumą, dirste- 
lėdamas į vidų pro durų langelius. Garaže stovėjo tam- 
siai mėlynas „Morisas 1300“ - vairuotojo dureles nuo 
sienos skyrė ne daugiau kaip pėda. 

— Gerai, kad jis nevairuoja „Kadilako“, Luisai. 

— Nevairavo, - tyliai pataisė Luisas. 

Įžengę į Painvud Klouso pirmu numeriu pažymėtą 
namą, jie atsidūrė siaurame koridoriuje. Šalia laiptų į 
antrą aukštą stovėjo kabykla. Morsas stabtelėjo ir dū- 
rė pirštu į pirmas duris dešinėje. 

— Ar čia? 

— Ne, toliau, sere. 

Pasirodė, kad gretimos durys uždarytos. Išsitraukęs 
parkerį, Morsas atsargiai nuspaudė juo rankeną. 

— Tikiuosi, Luisai, jūs nepalikote čia visur savo pirš- 
tų atspaudų? 

— Atidariau duris lygiai taip pat kaip ir jūs, sere. 

Kambaryje vis dar degė šviesa; pilkšvai oranžinės 
užuolaidos užtrauktos, židinyje švytėjo vos įžiūrima 
liepsnelė, o ant kilimo nenatūralia poza gulėjo jauno 

vyriškio lavonas. Kampe stovėjo du seni, bet, rodos, 
patogūs foteliai; dešinėje, už vieno iš jų, ant mažo ka- 
vos stalelio blizgančiu paviršiumi matėsi beveik pilnas 
butelis sauso šerio ir beveik tuščios pigios taurės. Pa- 
silenkęs Morsas pauostė skaidrų skystį. 

- Luisai, ar žinojote, kad aštuoniolika procentų vy- 
rų ir beveik keturi procentai moterų negali užuosti 
kalio cianido kvapo? 

- Vis dėlto nuodai? 

— Panašu. Persikų žiedai, kartūs migdolai... pauos- 
tykite. 

Negyvėlio veidas buvo atsuktas į jų pusę. Morsas 
priklaupė ir žvilgtelėjo į jį. Iškreipta burna apsitrau- 
kusi nudžiūvusiomis putomis, apžėlę žandikauliai tvir- 
tai suspausti mirtinoje agonijoje; akių vyzdžiai plačiai 
išsiplėtę, veido oda pamėlynavusi ir išmušta dėmėmis. 

— Klasikiniai požymiai, Luisai. Net nereikia skrodi- 
mo, kad suprastum, nuo ko jis mirė. Ciano vandenilio 
rūgštis. Šiaip ar taip, patologai turėtų pasirodyti čia 
bet kurią minutę. - Jis pakilo ant kojų ir priėjo prie 
užuolaidų, užskalbtų taip, kad viršuje tarp jų vėrėsi 
nedidelis plyšys. Atitraukęs jas, Morsas išvydo siaurą 
apželdintą skurdžia žole sodelį, kurio tolimąjį galą už- 
ėmė daržovių sklypas; tvora kairėje buvo visiškai išvir- 
tusi. Bet tikriausiai šis vaizdas nesuteikė peno jo min- 
tims, nes jis vėl atsigręžė į kambario vidų. Priešais židi- 
nį, prie kitos sienos - krūva knygų, gražiai surištų į 
gerą tuziną ryšulėlių; tamsaus raudonmedžio bufeto du- 
relės praviros, už jų - nedidelis bokalų ir stiklinių rinki- 
nys ir neatidarytas butelis viskio. Visur neįtikėtinai šva- 
ru bei tvarkinga. Į kairę nuo židinio, negilioje nišoje, 

stovėjo šiukšliadėžė. Morsas ištraukė iš jos popieriaus 
gumulą ir, pasidėjęs jį ant bufeto viršaus, atsargiai iš- 
lygino: 


Pone Kvinai, šią popietę negalėsiu sutvarkyti jūsų na- 
mų iki galo, kadangi susirgo bonas Evansas, o aš turiu 
nupirkti jam vaistų, kuriuos išrašė gydytojas. Todel, jeigu 
jūs nieko prieš, grįšiu po šešių ir tada viską pabaigsiu. 

A. Evans (ponia) 


Morsas įteikė raštelį Luisui. 

— Įdomu. 

— Kaip manote, sere, ar seniai jis miręs? 

Dar kartelį dirstelėjęs į Kviną, Morsas gūžtelėjo pe- 
čiais. 

"— Nežinau. Galbūt dvi ar trys dienos. 

— Keista, kad niekas jo anksčiau nerado. 

— Aha. Sakėte, kad jis išsinuomojo tik pirmo aukšto 
kambarius? 

— Taip tvirtina ponia Džardin. Paprastai viršuje gy- 
vena jauna porelė, bet šiuo metu ji Džono Redklifo 
ligoninėje - laukiasi kūdikio, o jis dirba naktimis Kau- 
lyje ir nakvoja kartu su tėvais kažkur Oksforde. 

— Mm. - Morsas jau ketino išeiti, bet staiga sustojo. 
Durų apačią kažkas mėgėjiškai nuobliavo, kad atsi- 
darydamos jos neužstrigtų už kilimo; iš po jų trau- 
kė skersvėjis, retkarčiais sukeldamas židinyje mėlynas 
žiežirbas, kurios tuojau pat virsdavo ryškiai geltono- 
mis liepsnomis. 

— Keista, ar ne, Luisai? Jei aš gyvenčiau tokiame 
kambaryje, niekada nestatyčiau fotelio ten, kur trau- 
kia skersvėjis. 

— Rodos, kad jis padarė visiškai priešingai. 

— Abejoju, Luisai. Abejoju, kad jis taip padarė. 

Sučirškė skambutis, ir Morsas pasiuntė Luisą ati- 
daryti paradinių durų. 

- Pasakykite jiems — gali pradėti nors ir dabar. — 
Išėjęs iš kambario, jis patraukė į virtuvę, esančią už- 
pakalinėje namo dalyje. Ir čia visur buvo švaru. Ant 
stalo plastikiniu paviršiumi gulėjo neseniai nupirkti 
maisto produktai: dėžutė su pustuziniu kiaušinių, pusė 
svaro sviesto, pusė svaro čedaro sūrio, du dideli aukš- 
čiausios kokybės jautienos pjausniai, įvynioti į celo- 
faną, ir rudas popierinis maišelis, pilnas grybų. Šalia 
pirkinių mėtėsi čekis iš prekybos centro „Ouality“. Jį 
pamačius, Morso akys nušvito. 

— Luisai! 

Kriauklė, dujinė viryklė, šaldytuvas, dvi taburetės 
ir mažas sandėliukas po laiptais, prie užpakalinių 
durų, nesužadino jo susidomėjimo. Luisas, kuris tuo 
metu plepėjo su policijos chirurgu, pasirodė po aki- 
mirkos. 

— Sere? 

— Kas ten dedasi? 

— Daktaras sako, kad jį nunuodijo. 

— Tikrus stebuklus daro ta medicina! Bet šiuo metu 
mes turime kitų reikalų. Noriu, kad jūs sudarytumėte 
išsamų maisto atsargų sąrašą - pažymėkite viską, kas 
yra šaldytuve ir sandėliuke. 

— O... - Luisui dingtelėjo į galvą, kad žmogui, už- 
1mančiam tokią padėtį ir turinčiam tokią patirtį kaip 
jis, nederėtų užsiimti niekiniais darbais, kuriuos galėtų 
atlikti paprastas valdininkėlis; tačiau su Morsu jam 

teko dirbti ir anksčiau, todėl žinojo, kad, nepaisant 
visų savo trūkumų, vyresnysis inspektorius nemėgo 
tuščiai švaistyti savo ir kitų žmonių laiko smulkme- 
noms. Jis išgirdo save sakantį, kad pasiruošęs tuojau 
pat pradėti darbą. 

— Važiuoju atgal į skyrių, Luisai. Pasilikite čia, kol 
grįšiu. 

Morsas išėjo į lauką ir prie policijos mašinos rado 
Diksoną bei ponią Džardin. 

— Norėčiau, kad nuvežtumėte mane į komisariatą, 
Diksonai. - Jis atsisuko į ponią Džardin. - Esu labai 
jums dėkingas už suteiktą pagalbą. Ar turite mašiną? 

Moteriškė linktelėjo ir pasitraukė į šalį. Tiesą sa- 
kant, ją apėmė nusivylimas supratus, jog tuo ir užsi- 
baigė jos nedidelis įnašas į tyrimą ir kad viskas, ką ji 
pelnė - tai šis klausimas, kurį probėgšmais metė tas 
visiems įsakinėjantis grubokas vyriškis. Tačiau išsukus 
iš Painvud Klouso gatvelės, jos mintys nukrypo visai 
kita, praktiškesne linkme. Ar bus trokštančių bet ku- 
ria kaina išsinuomoti kambarius po to, kas įvyko su 
vargšu ponu Kvinu? Žmonėms nepatinka tokie daly- 
kai. Važiuodama Oksfordo priemiesčiais, ji pasiguodė, 
kad mirusiuosius greitai visi užmiršta. Taip, kamba- 
rius ji netrukus vėl išnuomos. Tik reikia palaukti kokį 
mėnesį, kitą, kol nurims aistros. 


Morsas balsu perskaitė tik ką užrašytus parodymus 
jaunam vyriškiui, sėdinčiam prie nedidelio stalo tar- 
dymų kambaryje Nr. 1. 

Aš pažinojau Nikolą Kviną tris mėnesius. Jis pradeė- 
jo dirbti sekretoriaus asistentu užsienio reikalų skyriaus 

egzaminų sindikate šių metų rugsėjo 1 dieną. Pirmadienį, 
lapkričio 24-ąją, jis nepasirodė biure ir net nepaskam- 
bino. Nera taip jau neįprasta, kad darbuotojai kartais, 
jei yra galimybė, pasiimtų vieną ar dvi išeigines, tačiau 
sekretorius primygtinai reikalauja, kad jam apie tai iš 
anksto būtų pranešta. Nė vienas iš mano kolegų pirma- 
dienį Kvino nematė, niekas nežinojo, kur jis yra. Šį rytą, 
antradienį, lapkričio 25-ąją, daktaras Bartletas užėjo į 
mano kabinetą ir pasakė, kad Kvino vis dar nėra. Jis ban- 
dė prisiskambinti jam, bet niekas nekėlė ragelio. Paskui 
jis paprašė manęs užvažiuoti pas Kviną. Aš taip ir pa- 
dariau - atvykau ten apie 9.30 ryto. Paradinės durys bu- 
vo uždarytos, į skambutį niekas neatsiliepė. Pastebėjau, 
kad Kvino mašina stovi garaže, todėl pajudėjau iš vietos 
ir apėjau namą iš užpakalio. Pirmo aukšto kambaryje de- 
ge šviesa; užuolaidos buvo užtrauktos, bet nevisiškai — 
pro tarpelį galėjau įžvelgti, kas viduje. Pamačiau žmogų, 
gulintį priešais židinį, ir supratau, kad atsitiko kažkas 
rimto. Todel iš karto paskambinau policijai iš telefono 
būdelės; man buvo liepta laukti prie namo, kol pasirodys 
pareigūnai. Atvykę seržantas Luisas ir konsteblis Dikso- 
nas išsiaiškino, kam priklauso namas. Po dešimties minu- 
čių šeimininke atvežė raktą. Tada policija pajudėjo iš vie- 
tos, įėjo į vidų, o po kurio laiko išėjęs seržantas Luisas 
pasakė, kad pasiruoščiau pritrenkiančiai naujienai. Jis 
pasakė, kad ponas Kvinas mirė. 


— Ar pasirašysite po šiais parodymais? — Morsas 
pastūmė popieriaus lapą per stalą. 

— Aš nevartojau žodžių „pajudėti iš vietos“. 

— Ach, atleiskite mums už tai, sere. Policijoje mes 
niekada „neiname“. Mes visada „pajudame iš vietos“... 

Silpnai šyptelėjęs, Donaldas Martinas priėmė pa- 
siaiškinimą ir, šiek tiek nervindamasis, pasirašė paro- 
dymus. 

— Ar jūs gerai pažinojote poną Kviną, sere? 

— Nelabai. Jis dirbo su mumis tik... 

— Jūs tai jau sakėte. Bet kodėl sekretorius pasiuntė 
jus, o ne ką nors kitą? 

— Nežinau. Man rodos, kad pažinojau jį tiek pat, 
kiek ir kiti. 

— Ką jūs tikėjotės rasti? 

— Na, maniau, galbūt jis susirgo ir negalėjo su mu- 
mis susisiekti. 

— Namuose buvo telefonas. 

— Taip, bet juk galėjo... na, galėjo taip būti, kad jį 
ištiko širdies smūgis ar kažkas panašaus. 

Morsas linktelėjo galvą. 

— Suprantu. Gal kartais žinote, kur gyvena jo tėvai? 

— Kažkur Jorkšyre, jei neklystu. Biure jums tiksliau... 

- Žinoma. Ar jis draugavo su kokia nors mergina? 

Martinas juto į save nukreiptą veriantį inspekto- 
riaus žvilgsnį ir jo burna netikėtai išdžiūvo. 

— Kiek žinau, lyg ir ne. 

— Neflirtavo biure su dailiomis mergaičiukėmis? 

— Nemanau. - Pauzė prieš atsakymą truko tik aki- 
mirką, tačiau Morsui užteko ir jos, kad duotų peno 
apmąstymams. 

— Man sakė, kad apie tokius dalykus žino visi, sere. 
Kaip suprantu, jis buvo viengungis. 

— Taip. 

— Ar jūs vedęs, sere? 

— Taip. 

- Mm. Galbūt jūs užmiršote, ką reiškia būti nesusi- 
tuokusiu. - Morsui labiau būtų patikę, jei Martinas 
lieptų jam užsičiaupti ir nekalbėti nesąmonių. Bet 
Martinas nutylėjo. 

— Nelabai suprantu, kur jūs lenkiate, inspektoriau. 

— O, nesijaudinkite dėl to, sere. Aš ir pats dažnai 
nežinau, kur lenkiu. - Jis atsistojo, ir tada Martinas 
irgi pakilo sagstydamasis paltą. - Jūs geriau grįžkite į 
biurą, nes kolegos pradės nerimauti ir dėl jūsų. Per- 
duokite sekretoriui, kad pasistengsiu kuo greičiau su 
juo susisiekti... ir tegul jis užrakina pono Kvino ka- 
binetą. 

— Ar jūs ką nors žinote?.. - tyliai ištarė Martinas. 

— Deja, taip, sere. Beveik nekyla abejonių, kad jis 
buvo nužudytas. - Bloga lemiantis žodis pakibo ore. 
Kambaryje įsitvyrojo slegianti tyla. 

Šeštas skyrius 


Per praėjusį dešimtmetį į užsienio reikalų skyriaus 
egzaminų sindikato tinklus įkliuvo pusė žemės rutulio. 
Lapkričio 25-ąją, antradienį, šimtuose užjūrio centrų 
buvo perlaikomas įprastinio lygio anglų kalbos egza- 
minas. Didžiajai daugumai užsieniečių kandidatų tai 
buvo dar viena proga atsiriekti gabalėlį pyrago. Geras 
pažymys iš anglų kalbos buvo toks svarbus siekiant 
tolimesnės karjeros ar bandant įgyti aukštąjį išsilavi- 
nimą, kad beveik niekam nekilo mintis žiūrėti į už- 
duotis — rašinį ir supratimo testą — atsainiai ar be de- 
ramos pagarbos. Keletas žmonių, dėl ligos praleidę 
vasaros sesiją, laikė egzaminus pirmą kartą; visi kiti 
buvo „nevykėliai“, dėl įgimto negabumo arba dėl pa- 
sibaisėtinos tinginystės dar turėsiantys įrodyti savo 
egzaminatoriams, kad jų anglų kalbos įgūdžiai ati- 
tinka nustatytąjį Žinių minimumą. 

Tą patį rytą, 11.55, griežtai vadovaudamiesi inst- 
rukcijomis, egzaminų stebėtojai Ženevoje, Rytų bei 
Vakarų Afrikoje, Bombėjuje ir Persų įlankoje. priminė 

kandidatams, kad rašiniai bus surinkti po penkių mi- 
nučių; dokumentuose turi būti įrašyti pilni vardai, o 
ant kiekvieno popieriaus lapo - indekso numeriai; vi- 
sus popierius būtina sudėti ir įteikti nustatyta tvarka. 
Per likusį laiką keletas kandidatų dar bandė, tačiau 
nevaisingai, išspausti iš savęs ką nors apčiuopiamo, o 
didžioji dauguma patikrino ką padarę, sudėjo darbus 
eilės tvarka ir jau kiek atsipalaidavę atsilošė savo kė- 
dėse, persimesdami šypsniais su likusiais egzaminuoja- 
maisiais gretimuose (penkių pėdų atstumu) suoluose, 
kurie sėte nusėjo egzaminams skirtas patalpas. 

Vidurdienį Al Džamaroje, europietiškai įrengtoje, 
puikiai vėdinamoje klasėje, jaunas anglas, pirmą kar- 
tą prižiūrintis tokio pobūdžio egzaminą liepė „baigti 
rašyti“. Kambaryje buvo tik penki mokiniai, visi ara- 
bai, visi baigė rašyti jau prieš keletą minučių. Tiesą 
sakant, vienas berniukas (šeicho sūnus, nesimokęs kar- 
tu su visais mokykloje) baigė rašinį kur kas anksčiau 
1r dabar sėdėjo atsilošęs, sukryžiavęs rankas ant krūti- 
nės - tamsaus gymio, semitiškų bruožų veide švytėjo 
arogantiška ir paniekinanti šypsena. Jis įteikė savo 
rašinį netardamas nė žodžio. 

Pasilikęs vienas, jaunasis anglas atidžiai užpildė ste- 
bėjimų anketą. Laimei, egzaminą laikė visi kandidatai, 
todėl sudėtingą „nedalyvaujančių“ dalį galima buvo 
palikti ramybėje. Į tam skirtas skiltis surašęs studen- 
tų vardus bei indeksų numerius, jis jau ruošėsi sudėti 
lankomumo lapą ir visus dokumentus į oficialų tamsiai 
geltonos spalvos voką, kai žvilgsnis netikėtai užkliuvo 
už Muchamado Dubalio, pažymėto penktuoju nume- 
riu, darbo: rašinys buvo labai geras - nepalyginamai 

geresnis už kitų keturių mokinių. Bet tam jis ir šeicho 
sūnus, juk jam samdomi aukščiausios klasės privatūs 
mokytojai. Na, nieko. Iki vasaros dar liko daug laiko; 
jo mokiniai sugebės pagerinti savo anglų kalbos ži- 
nias... 

Lyžtelėjęs kraštus ir užlipdęs voką, jis patraukė į 
mokyklos sekretoriaus kabinetą. 


Tą pačią dieną, šiek tiek po vidurdienio, Morsas 
grįžo į Painvud Klousą. Smalsuolių, užtvindžiusių siau- 
rą keliuką, jis nesiruošė vaikyti — niekuomet nesupras- 
davo, kodėl pareigūnai neleidžia paprastiems žmonėms 
nors akies krašteliu dirstelėti į nelaimės, kuri taip retai 
atklysdavo į jų kaimynystę, vietą. (Jis ir pats neat- 
sisakytų pabūti žioplių minioje.) Prasibrovęs pro tris 
policijos automobilius ir apėjęs greitosios pagalbos 
furgoną, jis vėl įžengė į namą. Viduje žmonių buvo ne. 
mažiau negu lauke. 

— Mirtis - liūdnas dalykas, - ištarė Morsas. 

— Mors, mortis, moteriška giminė, - sumurmėjo pa- 
gyvenęs policijos chirurgas. 

— Ir nepriminkite, - niūriai linktelėjo galvą Morsas. 

— Koks skirtumas, Morsai. Mes visi lėtai mirštame. 

— Ar seniai jis mirė? 

— Nežinau. Gal prieš keturias, penkias dienas - sa- 
kyčiau, ne mažiau kaip prieš tris. 

- Iš jūsų dabar nedaug ką išpeši? 

— Reikės atidžiau jį ištirti. 

— Spėkite. 

— Neoficialiai? 

— Neoficialiai. 

— Penktadienio vakarą arba šeštadienio rytą. 

— Cianidas? 

— Cianidas. 

— Kaip manote, ar greitai suveikė? 

— Taip. Veikia labai greitai, jei nurysi tinkamą 
dozę. 

— Kiek užtruko - minutę? 

— Kur kas greičiau. Aš, žinoma, turėsiu patikrinti 
butelį ir taurę. 

Morsas atsisuko į kitus du vyrus, kurie susikaupę 
barstė milteliais visus įmanomus paviršius, ieškodami 
pirštų atspaudų. 

— Radot ką nors? 

— Atrodo, visur vien tik jo pirštų atspaudai, sere. 

— Nenuostabu. 

— Ir dar kažkieno. 

— Tikriausiai valytojos. 

— Ant butelio yra tik vieno žmogaus pirštų atspau- 
dai — ant taurės irgi. 

— Mm. 

— Ar galime išnešti kūną? 

— Kuo greičiau, tuo geriau. Tik prieš tai apžiūrėsime 
jo kišenes. — Jis vėl atsigręžė į chirurgą. - Jūs pada- 
rykite tai, gerai? 

„- Išlepote, Morsai, gal bloga pasidarė? Beje, ar ži- 
nojote, kad jis nešiojosi klausos aparatą? 


Be vienos minutės dvi Morsas pakilo nuo stalo ir 
pažvelgė į Luisą. 

— Dar po vieną, jei greitai apsisuksite. 

— O ne, sere, man jau gana. 

— Luisai, laimingo gyvenimo paslaptis slypi tame, 
kad reikia žinoti kada sustoti, o po to žengti dar vieną 
žingsnelį į priekį. 

— Na, tada tik pusę pintos. 

Morsas mirktelėjo barmenei, bet, tiesą sakant, jis 
visai nesijautė laimingas. Paprastai, išgėrus didelį kiekį 
alaus, mintyse nušvisdavo aiškus vaizdas. Bet šiandien 
jo protas dėl kažkokios keistos priežasties atrodė van- 
gus ir sustingęs. Išnešus lavoną, jis dar šiek tiek laiko 
praleido Kvino miegamajame, kuris sykiu buvo ir dar- 
bo kambarys. Knaisiojosi po stalčius, pervertė popie- 
rius ir aplankus, net lovą išnaršė. Bet viskas tuščiai; 
jokių inkriminuojančių dalykų, na, gal tik praėjusio 
mėnesio žurnalo Playboy numeris. Luisas, baigęs var- 
ginančią inventorizaciją, rado jį ant neužtiesto čiu- 
žinio spoksantį į nuogas krūtis bei tarpukojus. 

— Kas nors įdomaus, sere? 

— Ne. - Morsas, lyg prasikaltęs vaikas, numetė žur- 
nalą ant stalo ir užsisagstė paltą: 

Kai jie susiruošė išeiti, Morsas pastebėjo žalią žie- 
minę striukę, kabančią ant kablio siaurame korido- 
riuje. 

Septintas skyrius 


Bartletas suprato, kad vyriškis smarkiai išgėręs — 
jis nustebo ir nusivylė. Visą dieną jis laukė telefono 
skambučio, tačiau jam paskambino tik pusę trijų. Visi 
keturi sėdėjo jo kabinete jau nuo priešpiečių (raudona 
lemputė uždegta) ir prislopintais balsais aptarinėjo su- 
krečiančias naujienas. Martinui ne vieną kartą teko 
vaizdingai papasakoti rytinio įvykio smulkmenas; net 
ir tokiu niūriu momentu jis jautė slaptą pasitenkinimą 
būdamas savo kolegų dėmesio centre. Žinoma, po- 
kalbis netrukus pakrypo kita linkme: kas paskutinis 
matė Kviną gyvą ir kur. Jie visi sutiko, kad greičiausiai 
tai buvo penktadienį, tačiau būtent kada ir kur, niekas 
negalėjo pasakyti. O gal nenorėjo... 

Įėjus inspektoriui, Monika Hait permetė jį įdėmiu 
žvilgsniu ir, kai juos supažindino, pamanė, kad jo akys 
užtruko ties ja kiek ilgiau, nei derėtų. Jo balsas Moni- 
kai irgi patiko; kai jis pranešė, kad su kiekvienu kalbė- 
sis atskirai arba tai padarys seržantas Luisas, ji pajuto 
nenumaldomą norą šnekėtis tik su inspektoriumi. Bet 

dėl to jai nereikėjo nerimauti. Morsas mintyse jau pa- 
siskyrė ją sau. Tik iš pradžių reikia išklausyti Bartleto. 


- Tikiuosi, sere, jūs užrakinote Kvino kabinetą? 

— Taip. Kai tiktai gavau jūsų pranešimą. 

— Na, manau, jūs man papasakosite daugiau apie 
šią vietą: ką čia darote, kaip darote. Viską, kas, jūsų 
nuomone, gali mums padėti. Kvinas buvo nužudytas, 
sere, dėl to nekyla jokių abejonių; mūsų darbas yra 
surasti žudiką. Žinoma, negalima atmesti ir tokios ga- 
limybės, kad jo mirtis neturi nieko bendro su šia vieta 
ar žmonėmis, dirbančiais čia. Bet kur kas labiau tikė- 
tina, kad jūsų biure rasiu šios bylos siūlo galą. Deja, 
ateinančias keletą dienų man teks pakankinti jus savo 
klausimais - turbūt suprantate, jog tai neišvengiama? 

Bartletas linktelėjo. 

— Mes stengsimės jums padėti, inspektoriau, kiek. 
tik leis jėgos. Prašom kamantinėti mus apie ką norite. 

- Ačiū, sere. Taigi, ką man papasakosite? 

Per pusę valandos Morsas sužinojo nemažai naujų 
dalykų. Bartletas išaiškino jam sindikato organizacijos 
tikslus, finansinius įsipareigojimus ir valdymą; kaip 
jo darbuotojai dalyvauja visose baigiamųjų egzaminų 
stadijose. Šis painus darbas Morsui padarė įspūdį, bet 
dar labiau jį nustebino nediduko, pikvikiško sekreto- 
riaus sugebėjimas taip efektyviai ir produktyviai dirbti 
sėdint už rašomojo stalo. 

— Na, o kaip Kvinas? 

Ištraukęs stalčių, Bartletas sužvejojo jame aplanką 
su dokumentais. 

— Suradau tai specialiai jums, inspektoriau - Kvino 

užpildyta anketa. Joje rasite visą jums reikiamą infor- 
maciją. 

Morsas atvertė aplanką ir greitai perbėgo akimis jo 
turinį: gyvenimo aprašymas, atestatai, trys rekomen- 
daciniai laiškai ir prašymas su Bartleto prierašu viršuje: 
„Paskirtas į pareigas rugsėjo 1 d.“ Kaip ir anksčiau, 
vietoj minčių Morso galvoje tvyrojo tuštuma. Krump- 
liaračiai krustelėjo, bet variklis niekaip neužsivedė. Jis 
užvertė aplanką, kaltai sumurmėjęs, kad peržvelgs do- 
kumentus vėliau, ir vėl dirstelėjo į Bartletą. Įdomu, pa- 
galvojo jis, kaip išspręstų Kvino žmogžudystės bylą šis 
žmogus, pasižymintis tokiu aiškiu ir skvarbiu protu; 
tarsi nugirdęs jo mintis, Bartletas paklausė: 

- Inspektoriau, ar žinojote, kad jis buvo kurčias? 

- Kurčias? O taip. - Policijos chirurgas kažką mi- 
nėjo, bet jis nelabai atkreipė dėmesį. 

— Mums kėlė nuostabą jo sugebėjimas susidoroti su 
savo negale. 

— Ar labai kurčias? 

— Po poros metų jis greičiausiai jau nebūtų girdėjęs 
nieko. Bent jau aš taip spėju. 

Pirmą kartą nuo pokalbio su Bartletu pradžios 
Morso akyse užsižiebė susidomėjimo žiburiukai. 

— Tiesiog nuostabu, kad jis gavo šį darbą, sere, ar ne? 

-— Nustebtumėte dar labiau, inspektoriau, jei būtu- 
mėte turėjęs progą pašnekėti su juo. Atskirti, ar jis 
kurčias ar ne, buvo beveik neįmanoma. Jei neminėtu- 
me telefono, dėl kurio kildavo problemų, jis puikiai 
susitvarkydavo su visomis užduotimis. Tikrai puikiai. 

— Ar jis, hmm, ar jis gavo darbą dėl... na žinote, dėl 
kurtumo? 

— Norite paklausti, ar mes jautėme jam gailestį? O 
ne. Tarybos manymu, jis, hmm, jis labiausiai tiko šiam 
darbui. 

— Kokios tarybos? 

Ar tik nepasirodė Bartleto akyse atsargumo išraiš- 
ka? Morsas negalėjo tiksliai į tai atsakyti, tačiau pa- 
juto, kad mažiausias jo varikliuko krumpliaratis įskėlė 
žiežirbą. Jis atsilošė krėsle, pasijutęs kur kas labiau 
patenkintas. 

- Į sindikato tarybą įeina dvylika žmonių - na, ir 
be abejo, aš. 

— Sindikato? Ar jie?.. 

— Tiesą sakant, jie atlieka mokyklų valdytojų funk- 
cijas. 

— Jie čia nedirba? 

— O Dieve, žinoma, ne. Tai universiteto dėstytojai. 
Susirenka du kartus per semestrą ir patikrina, ar mes 
tinkamai atliekame savo darbą. 

— Ar galite pasakyti jų pavardes? 

Morsas susidomėjęs peržvelgė- Bartleto paduotą 
sąrašą. Po kiekviena sindikato nario pavarde buvo 
išspausdintos jo pareigybės, universiteto, koledžo 
pavadinimai, laipsniai, doktorantūros ir kiti akade- 
miniai nuopelnai. Viena pavardė krito jam į akis. 

— Kaip matau, dauguma jų iš Oksfordo, sere. 

— Visiškai natūralus dalykas. 

— Tik vienas kitas iš Kembridžo. 

— Ta-aip. 

- Kvinas, rodos, dėstė Kembridžo Magdalenos ko- 
ledže. - Nelaukdamas, kol Morsas pasitikslins Kvino 
aplanke, Bartletas patvirtino šį faktą. 

— Matau, kad ir Rupas iš to paties koledžo, sere. 

— Tikrai? Net nepastebėjau. 

— O man atrodė, jūs pastebite beveik viską. 

— Suprantate, Rupas man asocijuojasi su Kristaus 
bažnyčia. Jis yra jos narys: tiksliau sakant, „auklėti- 
nis“, inspektoriau. - Jo žvilgsnis buvo toks nuoširdus, 
kad Morsas net suabejojo, ar nebus jam anksčiau pasi- 
dingoję. 

— Kokioje srityje Rupas specializuojasi? 

— Jis chemikas. 

— Nagi, nagi. - Morsas suvokė, kad neįstengia nu- 
slėpti džiaugsmingos gaidelės balse. - Gal žinote, kiek 
jam metų? 

— Pakankamai jaunas. Gal trisdešimties ar panašiai. 

— O Kvinui? 

— Maždaug to paties amžiaus. 

— Dar vienas dalykas, sere. - Žvilgtelėjęs į laikrodį, 
jis pamatė, kad jau be penkiolikos penkios. - Kada 
paskutinį kartą matėte Kviną? Ar atsimenate? 

- Praėjusį penktadienį. Žinote, keista, bet prieš jums 
atvykstant, mes bandėme išsiaiškinti, kada paskutinį 
kartą matėme jį. Labai sunku pasakyti tiksliai. Vėlyvą 
penktadienio rytą aš tikrai jį mačiau, bet dėl popietės 
nesu toks tikras. Trečią valandą turėjau būti susirinki- 
me Benberyje. Negaliu prisiminti, ar regėjau jį prieš tai. 

— Kada išvykote iš kontoros, sere? 

— Maždaug penkiolika po dviejų. 

— Tikriausiai mėgstate važiuoti labai greitai? 

— Mano automobilis greitas. 

— Dvidešimt dvi, dvidešimt trys mylios... 

Bartletas sumirksėjo. 

— Inspektoriau, kiekvienas žmogus turi silpnybių, 
bet aš stengiuosi neviršyti leistino greičio. 

— Tikiuosi, - tarstelėjo Morsas ir pagalvojo, kad jau 
pats laikas būtų pasišnekėti su panele Monika Hait. 
Bet prieš tai jam skubiai reikėjo pasisvečiuoti pasakų 
namelyje. - Kur arčiausiai galėčiau rasti vyrų tualetą? 
Aš tiesiog mirštu, kaip noriu.. 

- Štai čia, inspektoriau. - Bartletas atsistojo ir stalo 
dešinėje pravėrė duris, vedančias į nediduką tualetą su 
mažyte kriaukle. Morsas palaimingai ištuštino savo 
maudžiančią šlapimo pūslę - sekretoriui tai priminė 
šniokščiantį Niagaros krioklį. 


Praleidus vos keletą minučių su Monika Hait, Mor- 
sui dingtelėjo į galvą - kaip sindikato darbuotojai suge- 
bėjo atsispirti jos žavesiui? O gal ir neatsispyrė, ciniš- 
kai pamanė jis. Ji vilkėjo ryškiai žalią gėlėtą suknelę, 
pernelyg standžiai aptemptą per šlaunis, tačiau kaž- 
kaip švelniai ir gundančiai gaubiančią jos pilnas krū- 
tis. Ji beveik nesidažė, bet putlios lūpos dvelkė gaivia 
rasa, matyt, dėl įpročio apvesti jas kartkartėmis liežu- 
viu. Nuo jos sklindantys kvepalai, rodos, žadėjo tuč- 
tuojau numalšinti visas aistras. Morsas neabejojo, kad 
tam tikromis aplinkybėmis jauni ir greitai susižavintys 
vyrai nerastų savyje jėgų atsispirti jos kerams. Pavyz- 
džiui, Martinas? O gal Kvinas? Taip, čia tikriausiai vi- 
są laiką būta pagundos. Nors ir vidutinio amžiaus, 
Morsas žinojo, kad ir jis galėtų... Jis pasistengė nu- 
stumti šią mintį į tolimiausią sąmonės kertelę. O gal 
Ogalbis? Arba net Bartletas? Oho! Ir pagalvok tu man 
šitaip! Morsas prisiminė skirsnį iš Gibono knygos apie 

jaunų vienuolių išbandymą: tegul jie praleidžia naktį 
celėje su nuoga vienuole, tada pažiūrėsim... Energingai 
papurtęs galvą, Morsas patrynė delnu akis. Išgėrus per 
daug alaus, visada užplūsta tokios mintys. 

— Inspektoriau, ar galėčiau paskambinti savo duk- 
teriai? (Dukteriai?) Tokiu metu aš paprastai jau būnu 
pakeliui į namus, todėl ji tikriausiai nerimauja dėl ma- 
nęs. - Morsas palauke, kol ji paskambino namo ir 
trumpai paaiškino situaciją. 

— Kiek metų jūsų vaikui, panele, hmm, panele Hait? 

Ji supratingai šyptelėjo. 

— Nieko tokio, inspektoriau. Aš išsiskyrusi, o Sali 
dabar šešiolika. 

— Tikriausiai jauna ištekėjote. (Šešiolika!) 

- Kvailai pasielgiau, ištekėdama aštuoniolikos, ins- 
pektoriau. Neabejoju, kad jūs, šiuo atžvilgiu, kur kas 
protingesnis. 

— Aš? O taip, tai yra, ne. Matote, aš visai nevedęs. — 
Jų akys trumpam susidūrė ir Morsas pajuto, jog po- 
kalbis pakrypo pavojinga linkme. Laikas užduoti atvi- 
ruolei Monikai svarbesnius klausimus. 

— Kada jūs paskutinį kartą matėte poną Kviną? 

— Keista, kad paklausėte. Mes kaip tik... - tolimes- 
nis pokalbis skambėjo taip, lyg klausytumeisi tos pa- 
čios plokštelės. Ji regėjo Kviną penktadienio rytą. O 
dieną? Ji nelabai prisimena. Galų gale penktadienis bu- 
vo - prieš kiek? - prieš penkias dienas. (Priėš keturias, 
penkias dienas — ar ne taip sakė policijos chirurgas?) 

— Ar jums patiko ponas Kvinas? - Morsas atidžiai 
stebėjo jos veidą, laukdamas reakcijos, nes įtarė, kad 
klausimas jai bus netikėtas. 

— Aš pažįstu jį ne taip jau seniai. Gal du ar tris mė- 
nesius. Bet jis man patiko. Labai šaunus vyriškis. 

— Ar jūs patikote jam? 

— Ką norite pasakyti tuo, inspektoriau? 

Ką jis iš tiesy norėjo pasakyti? 

- Aš tik pagalvojau... na, pagalvojau... 

— Turite omenyje, ar aš atrodžiau jam patraukli? 

—- Nemanau, kad jis būtų sugebėjęs atsispirti jūsų 
žavesiui. 

- Jūs labai malonus, inspektoriau. 

- Ar ponas Kvinas yra kvietęs jus kur nors nueiti? 

— Porą kartų jis siūlė kartu pavalgyti priešpiečius 
užeigoje. 

— Ir jūs sutikote? 

— O kodėl gi ne? 

— Ką jis gėrė? 

— Rodos, šerį. 

— O jūs? 

Ji vėl sudrėkino liežuviu lūpas. 

— Aš mėgstu šiek tiek brangesnius gėrimus. 

— Kur jūs ėjote? 

— Į „Žirgą ir trimitą“ gatvės gale. Miela, jauki vie- 
telė. Jums patiktų. 

— Gal ir susitiksime ten kurią dieną. 

— O kodėl gi ne? 

— Sakėte, mėgstate brangius gėrimus. 

— Galėtume kaip nors išspręsti šią problemą. 

Jų žvilgsniai vėl susidūrė, ir Morsas išgirdo mintyse 
tilindžiuojantį pavojaus varpelį. Jis atsistojo: 

— Atleiskite, kad taip ilgai jus užlaikiau, panele Hart. 
Atsiprašykite už mane savo dukters. 

— O, nieko tokio. Pastaruoju metu ji dažnai sėdi na- 
muose - turi perlaikyti kelis egzaminus, todėl gali pra- 
leisti pamokas. 

— Suprantu. - Morsas stovėjo prie durų, bet nelabai 
norėjo išeiti. - Mes dar pasimatysime, be jokių abejonių. 

- Tikiuosi, inspektoriau. - Jos balsas skambėjo ma- 
loniai, tyliai ir... taip, velniai rautų!.. seksualiai. 

Paskutiniai jos žodžiai tebeskambėjo Morso gal- 
voje, kai jis žingsniavo koridoriumi išėjimo link. 


— Pagaliau, - sumurmėjo Luisas. Jis gal dvidešimt mi- 
nučių praleido fojė su Bartletu, Ogalbiu ir Martinu. Visi 
buvo jau su paltais, rankose laikė portfelius, bet niekas 
nenorėjo išvykti, nesulaukęs paskutinio Morso žodžio. 
Kvino mirtis juos apgaubė lyg tamsos skraistė, ir mažai 
kas turėjo noro praverti burną. Luisui patiko Ogalbis, 
nors iš jo nedaug ką tesužinojo: jis prisiminė matęs Kvi- 
ną praėjusio penktadienio rytą, bet po vidurdienio tik- 
rai ne; jis stengėsi atsakyti į kiekvieną Luiso klausimą - 
gal naujos informacijos ir nesuteikė, tačiau bent jau 
kalbėjo nuoširdžiai. O štai Martinas jam pasirodė visiš- 
kai kitoks: įsitempęs ir susinervinęs, tarytum tik dabar, 
pavėluotai, būtų patyręs šoką; sakė neatsimenąs, ar ap- 
skritai matė Kviną penktadienį. 

Lyg nesavas Morsas padėkojo jiems už bendradarbia- 
vimą. Bartletas užtikrino, kad jie gali pasilikti sindikato 
pastate, kiek tik nori: ūkvedys baigs darbą tik pusę aš- 
tuonių; ir, žinoma, jie galės čia ateiti kada tik panorės. 
Bet prieš įteikdamas raktus nuo Kvino kabineto ir spin- 
telių su įvairiomis bylomis, Bartletas išrėžė policininkams 
nedidelę paskaitą apie ypač konfidencialų dokumentų, 

kuriuos jie ras, turinį. Todėl nepaprastai svarbu, kad jie 
prisimintų... Taip, taip... Morsas suprato, kad jam labai 
greitai įsipyktų dirbti Bartleto vadovaujamoje įstaigoje. 
Palikti neužrakintas spinteles sa dokumentais, kai išeini * 
nusišlapinti, šiam žmogui atrodė mirtina nuodėmė. 

Jiems išėjus, Morsas pasiūlė pasivaikščioti, ir Luisas 
noriai pritarė tokiai minčiai. Patalpose buvo pernelyg 
karšta, o vėsus vakaro oras lauke maloniai gaivino. 
Jie priėjo „Žirgą ir trimitą“ šalia Vudstoko plento ir 
Morsas automatiškai dirstelėjo į laikrodį. 

— Sakyčiau, visai miela užeiga, Luisai. Ar kada čia 
buvote? 

— Ne, sere. Be to, man jau pakanka alaus. Labiau 
norėčiau išgerti puodelį arbatos. - Pamatęs, kad už- 
eiga atsidarys tik po dešimties minučių, jis pajuto pa- 
lengvėjimą ir perpasakojo Morsui gautus parodymus, 
o šis, atsilygindamas tuo pačiu, pasidalijo įspūdžiais 
iš pokalbio su Monika Hait. Nė vienas iš jų, beje, nebu- 
vo tvirtai įsitikinęs, kad šnekėjosi akis į akį su žudiku. 

— Ji gražutė, ar ne, sere? 

— A? Apie ką čia kalbate, Luisai? 

— Nagi, sere, puikiausiai suprantate apie ką. 

— Taip, ji tikrai graži, tik reikia mokėti tai įvertinti. 

— Pastebėjau, kad jūs pasilikote ją sau. . 

- Žavi esybė, tiesa? 

— Vis dėlto keista, kodėl nieko daugiau iš jos neiš- 
pešėte. Iš jų visų ji man pasirodė vienintelė, galinti 
nedvejodama ką nors nugalabyti. 

— Man rodos, ji ir į lovą šoktų nedvejodama. 

Luisui kartais atrodydavo, kad Morsas visai be rei- 
kalo taip šiurkščiai kalba. 

Aštuntas skyrius 


Kvino kabinetas buvo erdvus, apstatytas gražiais 
baldais. Du mėlynos odos krėslai stovėjo tvarkingai 
pristumti prie rašomojo stalo, ant kurio tesimatė du 
dėklai laiškams (vienas - gaunamai, kitas išsiunčiamai 
korespondencijai; pirmajame mėtėsi keletas laiškų) ir 
sugeriamas popierius, prirašinėtas visokiausių vardų 
bei skaičių, neįskaitoma keverzone išmargintais kraš- 
tais. Iš abiejų stalo pusių iki pat lubų stiebėsi knygų 
lentynos, užgrūstos istorijos veikalais bei anglų lite- 
ratūros klasikų leidiniais - geltonos, raudonos, žalios 
1r baltos nugarėlės pagyvino ir taip jaukią šio šviesaus 
kambario atmosferą. Trys tamsiai žalios spalvos spin- 
telės dokumentams glaudėsi prie trečios sienos, o ant 
ketvirtosios kabojo didžiulė skelbimų lenta bei Atkin- 
sono Grimšo paveikslų reprodukcijos, vaizduojančios 
Halo ir Liverpulio laivų dokus. Tiktai baltas kilimas, 
uždengęs beveik visas kambario grindis, atrodė šiek 
tiek susidėvėjęs: Šeimininkiškai įsitaisęs Kvino krėsle, 
Morsas pastebėjo po stalu nutrintą plotą, kurio kraš- 

telis kyšojo iš po šiukšlių dėžės. Dešinėje, ant mažo juo- 
do stalelio, stovėjo du telefono aparatai - vienas bal- 
tas, kitas pilkas; šalia jų gulėjo krūva telefono knygų. 

— Patikrinkite spinteles, Luisai. Aš apžiūrėsiu stal- 
čius. 

— Ar mes bent žinome, ko ieškome? 

— Neturiu žalio supratimo. 

Luisas nusprendė rimtai imtis šio darbo: tai bus tik- 
rai įdomiau, negu surašinėti ryžių pudingo skardines. 

Netrukus jis suprato, kiek pasiaukojimo ir alinan- 
čio darbo reikėjo įdėti, sudarant baigiamųjų egzaminų 
testus. Viršutinis pirmos spintelės stalčius buvo pri- 
grūstas tamsiai geltonos spalvos aplankų, kiekviename 
jų —- šūsnis dokumentų, skirtų įprastinio lygio anglų 
kalbos programai, juodraščių kopijos, patikros, ko- 
rektūros, antrosios ir netgi trečiosios korektūros. 

— Spėju, kad viską peržiūrėjęs galėčiau net keletą 
kartų išlaikyti egzaminus, sere. 

Morsas sumurmėjo kažką apie dokumentus, kurie, 
jo nuomone, nebuvo verti nė grašio, ir toliau be jokios 
sistemos naršė viršutinį dešinės stalo pusės stalčių, ta- 
čiau greitai tapo absoliučiai aišku, kad jokių pasauli- 
nės reikšmės atradimų jis nepadarys: stalčiuje nieko 
esmingo nebuvo, vien tik smeigtukai, sąvaržėlės, elas- 
tiniai bintai, keturi juodi parkeriai, liniuotė, žirklės, 
du atvirukai su gimtadienio sveikinimais (ant vieno jų 
užrašyta „Su meile nuo Monikos“ - nagi, nagt!), dėžutė 
geltonų pieštukų, drožtukas, keletas pranešimų iš uni- 
versiteto iždo apie universiteto senatvės pensijos pro- 
gramą ir laiškas iš Kurčiųjų centro, informuojantis 
Kviną apie pasikeitimus - skaitymo iš lūpų pamokos 

perkeliamos iš Okspenso į Hedingtoną. Pasikrapštęs 
šen bei ten, Morsas atsisuko į knygų lentynas; jo žvilgs- 
nis sustojo ties M raide. Išsirinko Marvelo rinktinių 
eileraščių tomelį. Knyga atsivertė ties „Jo droviajai 
mylimajai“, tarytum kažkas visai neseniai būtų skaitęs 
šiuos puslapius. Morsas permetė akimis eilutes, įstri- 
gusias atmintin taip seniai, kad jis netgi nenorėjo to 
prisiminti: 

Kapai - tyli, rami vieta, 

Bet nieks nenori būti čia... 


Taip, dabar Kvinas gulėjo policijos lavoninėje. Kaž- 
kada jis turėjo vilčių ir svajonių, kaip ir kiekviena mir- 
tingoji siela... Morsas padėjo knygą į vietą ir, jau kiek 
labiau susikaupęs, ėmėsi tyrinėti antrąjį stalčių. 

Abu vyrai dirbo keturiasdešimt penkias minutes ir 
kuo toliau, tuo labiau Luisą niokojo nusivylimo jausmas. 

- Sere, ar nemanote, kad mes tuščiai eikvojame laiką? 

— Jūs ištroškote, ar ką? 

— Aš tik nesuprantu, ko mes ieškome. 

Morsas nieko į tai neatsakė. Jis irgi nesuprato. 

Laikrodžiui išmušus septynias, Luisas jau buvo per- 
žiūrėjęs dvi spinteles ir įkišo raktą į trečiąją, iš kurios 
ištraukė šūsnį storų aplankų. Pirmajame rado krūvą 
laiškų, kai kurie iš jų buvo rašyti beveik prieš dvejus 
metus, ir atsakomuosius laiškus iš įvairių sindikato 
anglų kalbos fakulteto tarybos narių, prasidedančius 
kreipiniu „Brangusis Džordžai“. 

— Kvinas tikriausiai užėmė šito vyruko kėdę, sere. 

Nerūpestingai linktelėjęs galva, Morsas toliau vartė 
juodą užrašų knygelę, kuri vienintelė sužadino jam 

šiokį tokį susidomėjimą. Tačiau Kvinas nerodė jokio 
polinkio prilygti savo rašymo sugebėjimais sentimen- 
talioms poniutėms, todėl užrašuose, išskyrus datas bei 
įvairių susirinkimų pradžios laiką, daugiau nieko ne- 
buvo. „Gimtadienis“ (spalio 23-iąją) ir „Aš skolingas 
Donaldui vieną svarą“ - jei ne šios pastabos, auto- 
biografinė ertmė atrodytų visai tuščia. Nesugalvoda- 
mas, ko dar būtų galima ieškoti, Morsas suskaičiavo 
susirinkimus: dešimt per dvylika savaičių, beveik visi 
skirti testų patikrinimams. Neblogai. Dar buvo rug- 
sėjo 30-osios anglų kalbos fakulteto tarybos susirin- 
kimas ir kitas, trukęs dvi dienas - lapkričio 4-ąją ir 
$-ąją - su kažkokiu AŠS personalu. 

- Luisai, gal žinote, ką reiškia AŠS? 

— Nežinau, sere. 

— Spėkite. 

— Aukštų šviesiaplaukių susirinkimas? 

Morsas vyptelėjo ir užvertė užrašų knygelę. 

— Ar jau baigėte? 

— Liko dar du stalčiai. 

— Manote, kad verta juos patikrinti? 

— Jeigu jau pradėjome, tai geriau šiandien ir užba - 
kime, sere. 

— Gerai. - Morsas atsilošė krėsle, susidėjęs rankas 
virš galvos, ir dar kartelį apžvelgė kambarį. Bylos pra- 
džia nekokia; nieko, jie turi laiko. Jis nusprendė pa- 
skambinti į komisariatą. Pilkasis telefonas, rodos, skir- 
tas skambučiams į miestą, ir Morsas palinko prie jo. 
Bet vos pakėlęs ragelį, vėl padėjo jį į vietą. Po oranžine 
miestų kodų knygele jis pamatė laišką, kurio anksčiau 
nebuvo pastebėjęs. Parašytas ant oficialaus Bredfordo 

Frederiko Deliuso mokyklos blanko pirmadienį, lapk- 
ričio 17-ąją: 


Brangusis Nikai, 

Prašau nepamiršti manęs, kai rinksite kitų metų egza- 
minų arbitrų komandą. Manau, kad mano prašymą jau 
esatę gavę. Graisas iš pradžių laužėsi dėl to rekomen- 
dacinio laiško, bet galų gale pamatė: aš žmogus „išsi- 
mokslinęs, turintis patirties įprastiniame bei A lygiuose“. 
Ko daugiau reikia? Marta siunčia linkėjimus; tikimės, 
kad aplankysi mus per Kalėdas, senas pražuvėli. Abiejų 
tėvams įtikti negalime, todėl nusprendėme pasilikti na- 
muose. Beje, mūsų senis Parūgėlis bando tapti naujos 
mokyklos vadovu! O tempora! O mores! 

Linkėjimai kaip visada. 

Brajenas 
Laiškas buvo išmargintas juodais paukščiukais; 

Morsas susimąstė. Ar Kvinas paskambino savo drau- 
gui? O gal tai buvęs kolega? Ar seniai pažįstamas? 
Vertėtų išsiaiškinti. 

Tačiau ne Morsas, o Luisas visai atsitiktinai užkliu- 
dė ir išjudino užtaisą, kurio sprogimo šviesa galėjo 
atskleisti bylos esmę, nors jis tuo metu ir nesuprato 
savo atradimo reikšmės. Seržantas norėjo sudėti visus 
dokumentus atgal į spintelę, kai netikėtai pamatė su- 
glamžytą voką, įstrigusį slankiojančioje sklendėje. Iš- 
krapštęs jį, Luisas ištraukė iš voko popieriaus lapą. 

— Aš galiu pasakyti, ką reiškia AŠS, sere. 

Be didelio entuziazmo Morsas paėmė laišką, mė- 
gėjiškai išspausdintą ant oficialaus Al Džamaros švie- 
timo skyriaus blanko. Išsiųstas kovo trečią dieną: 

Brangusis Džordžai, 

Linkėjimai visiems Oksforde. Labai ačiū už tavo 

laišką; vasaros egzaminų paketas 

atėjo laiku. Dalyvių anketų siuntinys tuoj bus paruoštas 

ir turi pasiekti sindikatą 20-tą dieną, penktadienį, 

vėliausiai 21-ąją. 

Adminas stengiasi, nors, kita vertus, tamsiame kambaryje 

visos katės juodos. Galima tikėtis, dar du, trys 

kartai ir mes jums parodysime! Prašau 

neleisti toms niekingoms 16 pataisų sunaikinti 

visą mūsų triūsą. Įgyvendinus jas nedelsiant, 

be jokių abejonių, kiltų chaosas. 

Nuoširdžiai jūsų 

Po paskutiniais žodžiais pakeverzotas parašas buvo 
visiškai neįskaitomas. 

Morsas truputį susiraukė, žiūrėdamas į voką, adre- 
suotą eskvairui Dž. Blendui, hum. m. magistrui. Rau- 
donomis didžiosiomis raidėmis pažymėta „GRIEŽTAI 
ASMENIŠKA IR KONFIDENCIALU“. Tačiau netrukus 
jo veidas nušvito ir jis, netaręs nė žodžio, grąžino laiš- 
ką Luisui. Pats laikas jiems iš čia nešdintis. 

Jis vėl atvertė užrašų knygelę, nesitikėdamas ten 
rasti nieko naujo; jo žvilgsnis stabtelėjo ties kalendo- 
riumi pirmame puslapyje. Staiga Morsas pajuto, kaip 
gyslose stingsta kraujas. Iš įtampos jo balse Luisas 
suprato, kad inspektorius labai susijaudinęs. 

— Luisai, kokia data ant pašto ženklo? 

— Kovo trečioji. 

— Šių metų)? 

Luisas patikrino. 

— Taip, sere. 

— Nagi, nagi, nagi! 

— Kas yra? 

— Luisai, ar jūs nematote čia nieko keisto? Laiške 
rašoma - penktadienis, 20-oji diena. Tačiau kuris dvi- 
dešimtosios dienos penktadienis? — Jis vėl pažvelgė į 
kalendorių. Ne kovo. Ne balandžio. Ne gegužės. Ne 
birželio. Ne liepos. O juk kalbama apie šios vasaros 
egzaminų dalyvių anketas. 

— Gal kas nors įvėlė klaidą, rašydamas datą, sere. 
Gal pažiūrėjo į praėjusių metų kalendorių... 

Bet Morsas jo nesiklausė. Jis vėl paėmė laišką ir 
keletą minučių įtemptai jį tyrinėjo. Paskui linktelėjo 
galva, ir jo veide pasirodė šypsenėlė. 

— Luisai, berniuk mano, jums ir vėl pavyko! 

— Tikrai? 

— Nemanykite, kad aš jau nustačiau Nikolo Kvino 
žudiko tapatybę. Visai ne. Tačiau pasakysiu jums štai 
ką. Imu manyti, kad mums netgi labai paaiškėjo, ko- 
dėl jį nužudė! Nebent tai būtų žiaurus sutapimas... 

— Gal galite paaiškinti suprantamiau, sere? 

— Pažvelkite į laišką, Luisai; paklauskite savęs, ko- 
dėl tokio įprastinio turinio korespondencija pažymėta 
„griežtai asmeniška ir konfidencialu“. Na? 

Luisas papurtė galvą. 

- - Sutinku, sere, kad laiškas neatrodo labai svar- 
bus, bet... 

— Bet jis svarbus. Čia ir yra visa esmė! Mes skai- 
tome iš kairės į dešinę. Sakoma, kad tie žvairaakiai 
užsieniečiai skaito iš dešinės į kairę! 

Luisas dar kartą atidžiai peržvelgė laišką; jo akys 
išsiplėtė. 

— Sere, jūs esate be galo protingas žmogus. 
— Gal kartais ir taip, - pripažino Morsas. 


19.35 į duris pagarbiai pasibeldė ūkvedys. Kyštelė- 
jęs galvą į kabinetą, jis tarė: 

— Nenorėčiau jūsų trukdyti, sere... 

— Tai ir netrukdykite, - atrėžė Morsas, ir durys ty- 
liai užsivėrė. Policininkai dirstelėjo vienas į kitą ir pa- 
tenkinti išsišiepė. 

KADA? 


Devintas skyrius 


Morso nė per nago juodymą nedomino patologijos 
mokslo subtilybės, tačiau trečiadienio rytą jis taip at- 
sidėjęs skaitė skrodimo ataskaitą, lyg būtų prisiekęs 
pornotfilas, ieškantis pasitenkinimo žiauriausiose smulk- 
menose. 

„Mažiausia mirtina dozė - pusė drachmos rūgšties, 
arba 0,6 gramo dehidruotos ciano vandenilio rūgšties... 
po mirties cheminė sudėtis kūne greitai pakinta... susi- 
jungia su siera... Aha, štai kur... ir dėl šių priežasčių ga- 
lima teigti, kad mirtis įvyko beveik akimirksniu... įbrė- 
žimų ir nuobrozdų nerasta, todėl manytina, kad kūno 
po mirties niekas nejudino...“ Įdomu. Morsas permetė 
akimis tolimesnius išvedžiojimus. „... kyla įtarimas, 
kad lavonas pragulėjo 70-120 valandų. Aiškesnį laiką 
sunku nuspėti...“ Kaip ir visose tavo bylose, sumur- 
mėjo Morsas. Jis visada stebėjosi, kodėl, nepaisant 
stulbinančių medicinos galimybių, mirties laikas likda- 
vo toks miglotas. Juk šis klausimas buvo labai svar- 
bus: kada mirė Kvinas? Jei tikėtume Aristoteliu (kodėl 

gi ne?), tiesa slypi kažkur per vidurį: tarkim, 94 valan- 
dos. O tai reiškė penktadienio popietę ar panašiai. Ar 
tai įmanoma? Morsas padėjo į šalį ataskaitą ir susi- 
mąstė: ką jis žino apie Kvino buvimo vietą praėjusį 
penktadienį? Taip. Galbūt jam reikėjo klausti Kvino 
kolegų, kur jie buvo penktadienį, o ne kada paskutinį 
kartą jį matė. Tačiau laiko jis turi; vis tiek netrukus 
vėl teks su jais susitikti. Bent jau vienas dalykas aiš- 
kus. Kad ir kas lietė Kvino šerio butelį, jis arba ji kai 
ką išmanė apie nuodus - tiesą sakant, netgi labai gerai 
išmanė. Taigi kas?.. Priėjęs prie lentynų, Morsas iš- 
traukė Gleisterio ir Rentulo storą Teismo medicinos 
ir toksikologijos tomą, atvertė jį ties „Ciano vande- 
nilio rūgštimi“ (p. 566), peržvelgė antraštes ir nusi- 
šypsojo. Prieš akis iškilo tik ką skaityta medicininė 
ataskaita: kai kurie sakiniai nurašyti beveik žodis žo- 
din. O kodėl gi ne? Cianido sudėtis, bėgant metams, 
juk nesikeičia... Jis pagalvojo apie Hitlerį bunkeryje 
su savo klika. Ten irgi buvo cianidas, ar ne? Cianidas. 
Savižudybė! Cha! Akivaizdžiausi dalykai Morsui į gal- 
vą visada šaudavo paskutiniai. Jam staiga pasidingojo, 
kad pats paprasčiausias šios problemos sprendimas 
būtų toks: Kvinas nusižudė. Vis dėlto, pasvėrus visus 
už ir prieš, tai irgi nėra vienintelis sprendimas. Nes, 
jei Kvinas taip pasielgė, tai kodėl, po velnių?.. 
Luisas suglumo, kai po pusvalandžio Morsas nu- 
sivežė jį pas save namo į šiaurinį Oksfordą. Paskutinį 
kartą jis čia buvo prieš dvejus metus, todėl nustebo 
dar labiau, išvydęs kambariuose viešpataujančią tvar- 
ką. Morsas trumpam pranyko, po to kyštelėjo galvą 
pro duris ir pasiūlė seržantui įsipilti ko nors išgerti. 

— Ačiū, sere. Jums įpilti? 

- Taip. Šerio. Ir sau to paties įsipilkite. 

— Aš mieliau... 

— Nors retkarčiais darykite taip, kaip jums liepiama! 

Tokia staigi Morso nuotaikų kaita nebuvo neįpras- 
tas dalykas, tad Luisas, daug nesvarstęs, pakluso savo 
viršininko įnoriams. Bufetas pasirodė esąs prigrūstas 
gėrimų. Luisas paėmė dvi nedideles taures ir pripylė į 
jas pusiau sauso šerio; prisėdo ant kėdės, svarstyda- 
mas, kas jo dabar laukia. 

Kai vėl pasirodė Morsas, seržantas gurkšnojo šerį, 
lepiai, lyg moteriškė, kilnodamas taurę. Morsas paėmė 
į rankas savąją, prispaudė prie lūpų, bet tuojau pat 
pastatė atgal. 

— Luisai, ar suprantate, kad jei šeris būtų apnuo- 
dytas, jūs jau seniai būtumėte lavonas? 

— Jūs irgi, sere. 

— O ne. Prie savojo aš neprisiliečiau. 

Luisas lėtai pastatė iki pusės nugertą taurę. Jis pra- 
dėjo suvokti šios šarados esmę. 

— Ant butelio ir taurių liko mano pirštų atspaudai... 

— O jei aš dar prieš tai juos gerai nuvaliau, man 
telieka tik išpilti savo šerį į kriauklę ir išplauti taurę, 
o jums — pasisveikinti su šventu Petru. 

-— Tada kažkas turėjo iš pradžių patekti į Kvino butą 
ir apnuodyti šerį. | 

— Nebūtinai. Galbūt kas nors jam padovanojo 
butelį. 

— Bet pradaryto butelio niekas nedovanoja! Ištrauk- 
ti kamštelį, vėl jį įstumti — velniškai daug darbo. Tiesą 
sakant, absoliučiai neįmanomas dalykas. 

— Galbūt to net nereikėjo daryti, - lėtai ištarė Mor- 
sas, bet savo mintimis su Luisu nepasidalijo. Kurį lai- 
ką jis tyliai stovėjo, žvelgdamas į miglotą praeitį - 
tolimi atsiminimai trypčiojo ant sąmonės slenksčio, 
bet taip ir nesiryžo įžengti pro duris. 

Tuo jie labai priminė jauną, žavią merginą, tačiau 
ji susiliejo su kitomis, ne mažiau žaviomis būtybėmis, 
o jų kadaise būta tiek daug... Galvok apie ką kita! Jis 
vienu gurkšniu ištuštino savo taurę ir prisipylė dar. 

- Skonis kaip limonado, tiesa, Luisai? 

— Ką darysime toliau, sere? 

— Na... manau, mes turime elgtis delikačiai. Ši byla 
gali pasirodyti kur kas įmantresnė; privalome tai su- 
vokti, todėl nereikia skubinti įvykių. Aš noriu išsiaiš- 
kinti, ką kiekvienas iš jų veikė biure penktadienį, ir 
noriu, kad jie žinotų, ko aš jų ketinu paklausti. 

— Ar ne geriau būtų... 

— Ne. Taip būtų nesąžininga. 

Luisas visai sutriko. 

- Jūsų manymu, kažkas iš tų keturių žmonių nu- 
žudė Kviną? 

— O kaip jūs galvojate? 

— Nežinau, sere. Bet jeigu jie žinos jūsų planus... 

— Taip? 

— Na, jie turės laiko pasiruošti. Išgalvoti ką nors... 

— Būtent to aš ir noriu. 

— Bet jei iš tiesų vienas jų yra žudikas?.. 

- Jis susigalvos alibi, ar tai norite pasakyti? 

— Taip. 

Porą sekundžių Morsas tylėjo, paskui nukreipė po- 
kalbį kita linkme. 

— Luisai, ar matėte mane praėjusį penktadienį? 

Luisas išsižiojo ir tuojau pat vėl susičiaupė. 

— Nagi! Mes juk dirbame tame pačiame pastate 
ar ne? 

Luisas įtempė smegenis, bet nieko gero neišgalvojo. 
Penktadienis. Jis, rodos, buvo taip seniai: Ką jis veikė 
penktadienį? Ar jis matė Morsą? 

— Suprantate, ką turiu omenyje? Nelengva užduo- 
tis? Reikia šiek tiek laiko? 

— Bet, sere, aš jau minėjau, kad ir kas užmušė Kvi- 
ną, jis spės susikurti sau alibi. 

— Kaip pirštu į akį. 

Luisas numojo ranka. Jo viršininkas - labai jau keis- 
ta asmenybė. Seržantas pasijuto dar labiau sutrikęs, 
kai Morsas, išleisdamas jį pro duris, tarstelėjo: 

— O kodėl jūs toks įsitikinęs, kad Kvinas buvo nu- 
žudytas penktadienį? 


Paula Frimen, jauna, neišvaizdi mergina nukaru- 
siom blakstienom buvo netekėjusi. Ji dirbo sindikate 
šiek tiek daugiau nei trejus metus. Anksčiau ji buvo 
asmeninė pono Blendo sekretorė, o pasirodžius ponui 
Kvinui, automatiškai tapo pavaldi jam. Praėjusią naktį 
ji mažai miegojo ir tik paryčiais, išvydusi pirmuosius 
drumzlinos aušros atšvaitus, sugebėjo pažaboti sėli- 
nantį siaubą. Tačiau Morsas (jis manė suprantąs to- 
kius dalykus) vis dėlto nustebo, kai ji palūžo ir pra- 
dėjo raudoti jau po kelių minučių švelnios apklausos. 
Žinoma, ji matė Kviną penktadienio ryte; apie 10.45 
jis pridiktavo jai visą šūsnį laiškų ir teko darbuotis iki 
vėlyvos popietės. Paskui ji nuėjo į Kvino kabinetą ir 

paliko laiškus tam skirtame dėkle. Dieną ji Kvino ne- 
matė; bet jautė jį esantį kažkur pastate, nes beveik 
tiksliai atsimena (po to, kai Morsas primygtinai para- 
gino ją tai padaryti) mačiusi žalią Kvino striukę ant 
krėslo atkaltės; ir dar! Jai buvo palikta trumpa žinutė 
su jos inicialais PF („Daktaro Bartleto paliepimu, jie 
visi taip darė“), tik ji nelabai prisimena, kas ten bu- 
vo... kažkas panašaus į... ne. Atrodė, lyg būtų užrašyta 
„Išėjęs“; o gal „greitai grįšiu“? Akivaizdžiai matėsi, 
kad ji iš tiesų negalėjo prisiminti. 

Morsas apklausė ją Kvino kabinete. Jai išėjus, ins- 
pektorius prisidegė cigaretę ir iš naujo viską apsvarstė. 
Įdomu. Kodėl jis nerado raštelio? Tikriausiai Kvinas 
grįžo, suglamžė jį ir išmetė. Bet juk šiukšlių dėžė buvo 
tuščia. Valytojai! Tačiau vienuoliktą ar penkiolika po 
vienuolikos Kvinas dar buvo gyvas. Na, bent jau yra 
už ko užsikabinti. 

Jis pavedė Luisui surasti ūkvedį ir išsiaiškinti, kur 
dingo šiukšlės iš sindikato. Nors kartą laimė nusišyp- 
sojo ir jam. Sandėliuke šalia pastato stovėjo du di- 
džiuliai plastikiniai maišai, pilni popiergalių —- knai- 
siotis tarp jų kur kas geriau, negu raustis sąvartyne. 
Ir laiko bus prarasta mažiau. Didesnė dalis popierių - 
pasenusios anketos ir dalykinių laiškų juodraščiai — 
buvo ne suglamžyti į rutuliukus, o perplėšti per pusę. 
Kvino žinutės sekretorei nesimatė. Luisas pasijuto nu- 
sivylęs, nes būtent to jis ir ieškojo. Tačiau netrukus 
rado kai ką, kas jį sudomino - keletą (visiškai vie- 
nodų) Bartleto raštelių. Seržantas nunešė juos į Kvino 
kabinetą, kuriame sėdėjo Morsas ir klausėsi staccato 
ritmu iš telefono ragelio pypsinčio signalo „užimta“ . 

Luisas išlygino vieną raštelį, ir inspektorius, palikęs 
telefoną ramybėje, palinko ties juo: 


Visiems darbuotojams 
GAISRO PAVOJAUS PRATYBOS 

Lapkričio 21-ąją, penktadienį, 12.00 nuaidėjus gaisro 
pavojaus signalui, visi darbuotojai privalo tuojau pat 
baigti darbus, išjungti šviesas ir kitus elektros prietaisus, 
uždaryti visus langus bei duris ir išeiti pro paradines duris 
į mašinų stovėjimo aikštelę. Niekam jokiu būdu negalima 
likti pastate. Kai visi užsiregistruos, vėl bus galima grįžti 
prie darbo. Kadangi oras žada būti šaltas ir drėgnas, ba- 
tarčiau apsirengti šilčiau. Tačiau pratybos, manyčiau, už- 
truks ne ilgiau kaip dešimt minučių. Tikiuosi, kad viskas 
vyks sklandžiai. 

T.Dž. Bartletas (Sekretorius) 


— Rūpestingas vyras, ar ne, Luisai? 

— Rodos, savo darbą išmano. 

- Atsitiktinumams nepalieka jokios spragos. 

— Ką tai turėtų reikšti, sere? 

— Man tik įdomu, kodėl jis nieko nepapasakojo apie 
gaisro pratybas, štai ir viskas. - Jis šyptelėjo sau į ūsą, 
bet Luisas suprato, kad tai dar ne viskas. 

— Galbūt jis nieko nesakė todėl, kad jo neklausėte. 

- Galbūt. Šiaip ar taip, eikite ir paklauskite jo, ar 
tas patikrinimas įvyko. Žiūrėk, dar bus taip, kad teks 
Kvino egzekucijos laiką perkelti nuo 11.15 į 12.15. 

Virš Bartleto kabineto durų švytėjo raudona lem- 
putė. Kol Luisas stovėjo prie durų, neapsispręsdamas, 
eiti į vidų ar ne, akiratyje pasirodė Donaldas Mar- 
tinas. 

— Ta šviesa turbūt reiškia, kad pas jį šiuo metu kaž- 
kas yra? | 

Martinas linktelėjo galva. 

— Jis baisiai susierzina, jei kas nors iš darbuotojų 
sutrukdo pokalbį, bet... na, jeigu jūs... - Jis atrodė 
sumišęs ir susinervinęs, todėl Luisas pasinaudojo pro- 
ga ir, vadovaudamasis Morso nurodymais, pareiškė, 
kad netrukus visų Kvino kolegų bus paprašyta tiksliai 
prisiminti, ką jie veikė praėjusį penktadienį. 

— Ką?.. Nejaugi jis iš tiesų mano?.. 

- Jis numano daug ką, sere. 

Luisas pasibeldė ir žengė vidun. Monika Hait grįž- 
telėjo šiek tiek susierzinusi, tačiau sekretorius meiliai 
šypsojosi, net nemėgindamas papriekaištauti dėl su- 
laužytos auksinės taisyklės. Užuot išgirdęs atsakymą 
į savo klausimą Luisas buvo paprašytas užlipti į antrą 
aukštą ir pasišnekėti su vyriausiuoju raštininku, nes 
gaisro pratybų operacijai vadovavo jis ir, žinoma, jis 
greičiausiai turės užsiregistravusių Žmonių sąrašą. 


Luisui išėjus iš kambario, Monika atsisuko į Bart- 
letą ir pervėrė jį aštriu žvilgsniu. | 

— Apie ką jis čia kalbėjo? 

— Žinote, negalima kaltinti policijos už tai, kad ban- 
do išsiaiškinti, kada paskutinį kartą matėme Kviną 
gyvą. Prisipažįstu, visai užmiršau paminėti jiems gais- 
ro pratybas. 

— Bet jis dar buvo gyvas penktadienio popietę - juk 
dėl to abejonių nekyla. Jo mašina stovėjo čia iki be 
dvidešimt penkios. Taip sako Nouksas. 

— Taip, aš viską žinau. 

— Ar nemanote, kad reikėtų apie tai tuojau pat pra- 
nešti policijai? 

- Širdele, aš esu beveik tikras, kad vyriausiasis ins- 
pektorius Morsas atskleis kur kas daugiau paslapčių, 
nei kai kurie iš mūsų to geidautų. 

Tačiau kad ir ką jis norėjo tuo pasakyti, atrodė, jog 
Monikai tai nepadarė jokio įspūdžio. 

— Nejaugi, jūsų manymu, tai visiškai nesvarbu? 

— Ne, kodėl gi. Ypač, jeigu jie mano, kad ponas Kvi- 
nas buvo nužudytas praėjusį penktadienį. 

— O kaip manote jžs - ar jį nužudė penktadienį? 

— Aš? - Bartletas žvilgtelėjo į ją švelniai šypsodama- 
sis. - Aš manau, kad mano nuomonė nedaug ką reiškia. 

— Jūs neatsakėte į klausimą. 

Kiek padelsęs, Bartletas atsistojo. 

— Na, atsakymas būtų „ne“. 

— Tai kada?.. 

Bartletas pridėjo pirštą prie lūpų ir papurtė galvą. 

— Jūs užduodate labai daug klausimų - kaip ir jie. 

Pakilusi ant kojų, Monika priėjo prie durų. 

- Ir vis dėlto, mano manymu, jums reikėtų pranešti 
jiems, kad Nouksas... 

— Paklausykite, — tarė jis savo meiliu balsu. - Aš 
tuojau pat viską jiems papasakosiu, jeigu tik nuo to 
pasijusite geriau. Sutarta? 

Kai Monika Hait išėjo iš kambario, prie jos prišoko 
Martinas ir energingai sukuždėjo kažką į ausį. Po aki- 
mirkos jie abu dingo Monikos kabinete. 


Žinoma, vyriausiasis raštininkas kuo puikiausiai pri- 
siminė gaisro pratybas. Viskas vyko pagal numatytą 

planą, o sekretorius pats kruopščiai patikrino sąrašą, 
prieš leisdamas grįžti žmonėms prie darbo. Iš dvide- 
šimt šešių etatinių darbuotojų nedalyvavo tik trys. Bet 
dėl šių nebuvo jokių neaiškumų: ponas Ogalbis buvo 
išvykęs į Oksfordo universiteto spaustuvę; viena sekre- 
torė sirgo gripu, O vienas jaunesniųjų raštininkų atos- 
togavo. Prie Kvino pavardės puikavosi juodu parkeriu 
pažymėtas paukščiukas. Ir viskas. Nusileidęs laiptais, 
Luisas prisijungė prie Morso. 

— Luisai, ar pastebėjote, kad šioje kontoroje visi 
naudojasi juodais parkeriais? 

— Bartletas gerai tvarkėsi, sere, - pasirūpino net ra- 
šymo priemonėmis. 

Morsui ši detalė pasirodė nereikšminga ir jis vėl 
pakėlė telefono ragelį. 

— Ar šioje prakeiktoje mokykloje neturėtų būti dau- 
giau telefono linijų? 

Bet šį kartą pasigirdo normalus signalas, o paskui — 
džiaugsmingas jaunos merginos balsas, šiaurietiška 
tartimi informavęs, kad jis kalbasi su mokyklos sekre- 
tore, kuri mielai padėsianti, kuo galėsianti. Prisista- 
tęs Morsas paaiškino, kokios informacijos jam reikia. 

— Sakėte, penktadienį? Taip, aš prisimenu. Iš Oks- 
fordo, teisingai... O, tikriausiai maždaug dvidešimt po 
dvylikos. Prisimenu, kaip pažiūrėjau į tvarkaraštį, o 
ponas Ričardsonas dėstė iki be penkiolikos pirma... 
Ne, ne. Jis liepė netrukdyti. Paprašė manęs vėliau per- 
duoti pranešimą. Sakė, kad kviečia poną Ričardsoną 
į kažkokius vasaros egzaminus... Ne, atleiskite, dabar 
neprisimenu vardo, bet ponas Ričardsonas, be abejo, 
žinos. Taip. Taip, tikrai toks. Kvinas - teisingai. Ti- 

kiuosi, nieko tokio... O dieve... O dieve... Ar pasakyti 
ponui Ričardsonui?.. Gerai... Gerai, sere. Viso gero. 

Morsas padėjo ragelį ir dirstelėjo į Luisą. 

— Ką manote? | 

— Rodos, pasistūmėjome į priekį, sere. Iš karto po 
vienuolikos jis baigia diktuoti laiškus; dvyliktą daly- 
vauja gaisro pratybose; skambina į mokyklą be de- 
šimt pirma. — Morsas linktelėjo galva ir padrąsintas 
Luisas tęsė toliau. - O labiausiai man knieti - ar jis 
paliko raštelį panelei Frimen prieš ar po priešpiečių. 
Galbūt mums reikėtų išsiaiškinti, kur jis užkandžiavo, 
sere? 

Morsas vėl linktelėjo galva, žvelgdamas į tuštumą. 

- Ir vis dėlto, Luisai, įdomu, ar mes teisingame ke- 
lyje. Žinote, visai nenustebčiau, jeigu... 

Suskambo vidinio ryšio telefonas, ir Morsas, pakėlęs 
ragelį, kurį laiką atidžiai klausėsi balso kitame lai- 
do gale. 

— Ačiū, kad pasakėte man, daktare Bartletai. Gal 
lieptumėte jam tuojau pat ateiti čia? 


Palaižūnui Nouksui pradėjus pasakoti savo trum- 
pą istoriją, Morsui dingtelėjo į galvą, kad jis prašovė 
iš karto neįgijęs ūkvedžio pasitikėjimo; juk ne paslap- 
tis — būtent ūkvedžio vardas turėtų puikuotis bet ko- 
kios įstaigos laiškinio popieriaus lakšto kairiajame vir- 
šutiniame kampe. Kai tekdavo įsikišti policijai, labiau- 
siai buvo vertinama ūkvedžio, keistai bjauraus įky- 
rumo ir nuolankumo derinio, gera valia; jis būdavo 
tiesiog neįkainojamas, kai reikėdavo apžiūrėti kam- 
barius, gauti raktus, išvirti arbatos ar šiaip kokiam 

reikalui prispyrus. Atvirai kalbant, Nouksas pasirodė 
vienas iš malonesnių savo rūšies atstovų. 

— Taip, sere, jo striukė gulėjo čia - labai gerai pri- 
simenu, nes uždariau pravirą spintelę jo kambaryje. 
Sekretoriui labai nepatinka tokie dalykai. 

— Ar matėte ant stalo raštelį? 

— Taip, mes jį irgi matėme, sere. 

— Kas tie „mes“? 

— Aš ir ponas Rupas. Jis tik... 

— Ką jis čia veikė? - tyliai paklausė Morsas. 

— Jis norėjo susitikti su sekretoriumi. Tačiau šio ne- 
buvo. Tada ponas Rupas pasiteiravo, ar yra kas nors 
iš jo padėjėjų - jis turėjo kažkokius dokumentus ir 
norėjo juos kam nors atiduoti. 

— Ir kam gi jis juos atidavė? 

— Niekam. Aš tą ir norėjau pasakyti - mes apžiū- 
rėjome visus kabinetus, bet nieko neradome. 

Morsas pervėrė jį aštriu žvilgsniu. 

— Pone Nouksai, ar esate dėl to visiškai tikras? 

— O taip, sere. Mes nieko neradome, todėl ponas 
Rupas paliko dokumentus ant sekretoriaus stalo. 

Morsas pažvelgė į Luisą, jo antakiai pastebimai pa- 
kilo į viršų. 

— Nagi, nagi. Tai labai įdomu. Labai įdomu. - Kad 
ir kaip tai buvo įdomu, Morsui daugiau nekilo jokių 
klausimų. Bent jau ne tuojau pat. Tiesą sakant, infor- 
macija tiesiog pritrenkė Morsą, ir dabar jis gailėjosi, 
paskleidęs gandą bevieliu kontoros telefonu (kvailas 
teatrališkas poelgis), kad klausinės, ką kiekvienas vei- 
kė penktadienio popietę. Jis visiškai nesitikėjo, kad jie 
visi turės įrodinėti savo alibi. Bartletas, kaip žinoma, 

svečiavosi Benberyje. Bet ką darė kiti tą nelemtą die- 
ną? Monika, Ogalbis, Martinas ir Kvinas. Ne vieno 
iš jų nebuvo biure. 

Čia tai bent! 

— Kelintą valandą tai įvyko, pone Nouksai? 

— Apie pusę pirmos, sere. 

— Ar kiti darbuotojai paliko žinutes, kur išėjo? 

— Nemanau. 

— Ar negalėjo kas nors iš jų būti antrame aukšte? 

— Gal ir galėjo, sere, bet... na, aš čia dirbau gana 
ilgą laiką. Kai pasirodė ponas Rupas, taisiau korido- 
riuje sugedusią lempą. 

Moršas atrodė taip, lyg būtų laikinai nukrypęs nuo 
kurso, todėl Luisas nusprendė jam padėti. 

— Gal kas nors iš jų buvo tualete? 

— Tada tikriausiai labai ilgai ten tupėjo. - Noukso 
veidu šmėkštelėjo paniekinanti šypsenėlė, kuri reiškė, 
kad jis nesiruošia paisyti paprasto seržanto spėlionių. 
Tai patvirtino ir sakinio gale nubyrėjęs kreipinys „sere“. 

— Penktadienio popietę lijo? - pagaliau prabilo Morsas. 

- Taip, sere. Lijo, ūžė vėjas - šlykšti diena. 

— Tikiuosi, Rupas, prieš įeidamas, nusivalė batus? — 
nekaltai pasiteiravo inspektorius. 

Pirmą kartą per visą pokalbį Nouksas atrodė su- 
trikęs. Jis sunėrė rankas ir pagalvojo, ką tai, po galais, 
galėtų reikšti. 

— Ar matėte ką nors iš darbuotojų vėliau? 

— Kad nelabai, sere. Tiesa, mačiau, kaip ponas Kvi- 
nas išvažiuoja su savo mašina apie... 

— Ką? — Morsas išsitiesė ir iš nuostabos sumirksė- 
jo. - Matėte jį išvykstantį? 

— Taip, sere. Apie be dešimt penkios. Jo mašina... 

— Ar čia stovėjo daugiau mašinų? - pertraukė jį 
Morsas. 

— Ne, sere. Tik pono Kvino. 

— Ką gi, ačiū jums, pone Nouksai. Jūs labai mums 
padėjote. - Morsas atsistojo ir priėjo prie durų: - O 
po to jūs nieko nematėte - visiškai nieko? 

— Ne, sere. Tik sekretorių. Jis grįžo į biurą apie pusę 
šešių. 

— Suprantu. Ką gi, dar kartą ačiū jums. - Morsas 
niekaip neįstengė nuslėpti užplūdusio jaudulio ir vos 
susilaikė neišstūmęs Noukso pro duris. 

- Jei tik prireiks mano pagalbos, sere, kreipkitės bet 
kada. Tikiuosi... 

Ūkvedys pataikaujamai dirsčiojo į inspektorių tarsi 
vasalas į savo lordą. Morsas jo nesiklausė. Jo mintyse 
įsijungė mažytis balselis, sakantis „Dink iš čia, tu, ver- 
giškas šliuže“. Tačiau, niekuo neišsidavęs, jis tik žva- 
liai linktelėjo galva, ir Nouksas išslinko atbulom iš ka- 
bineto. | 

— Na, Luisai? Ir ką gi jūs manote apie visa tai? 

— Rodos, netrukus paaiškės, jog penktadienio va- 
karą dar kažkas matė Kviną Bare iki šiam užsidarant. 

— Tikrai? - Bet Morsui visiškai nerūpėjo, ką galvoja 
Luisas. Pereitą dieną krumpliaračiai išsijudino, tačiau, 
kaip išaiškėjo, ne ta kryptimi. Kol Nouksas šnekėjo, 
jie trumpam buvo sustoję. Bet dabar vėl pradėjo savo 
darbą, o du ar trys net kaukė nuo įtampos. Pažvelgęs 
į laikrodį, jis pamatė, kad jau vidurdienis. 

- Įdomu, kokio gėralo mums galėtų pasiūlyti „Žir- 
ge ir trimite“? 

Dešimtas skyrius 


Nedaugelis po Antrojo pasaulinio karo suręstų pa- 
statų galėjo pasigirti keliantys susižavėjimą tiek pa- 
prastiems gyventojams, tiek akademinio sluoksnio at- 
stovams. Galbūt to ir tegalima tikėtis iš visuomenės, 
pripratusios prie senovinių ir garbingų namų; galbūt 
joje įsišaknijo nusistatymas prieš keistas, gelžbetonines 
pokario konstrukcijas; o gal visi šiuolaikiniai architek- 
tai paprasčiausiai išprotėjo. Tačiau buvo visuotinai 
pripažinta, kad Džono Redklifo ligoninė Hedington 
Hile yra mažiausiai žeidžiantis estetinius pojūčius mo- 
dernaus dizaino pavyzdys. Kitokios nuomonės, žinoma, 
buvo kaimynystėje gyvenantys žmonės - jų prabangūs 
namai atrodė tarytum nykštukai šalia gigantiško pa- 
stato, o vietoj Meinoro parko laukų žalumos jiems 
prieš akis dabar vėrėsi plati ir judri gatvė. Aštuonių 
aukštų akinamai baltų plytų ligoninė šokoladinės spal- 
vos langais žvelgia į erdvų, medžiais užsodintą kiemą, 
kuriame žydros skelbimų lentos su didelėmis, baltomis 
raidėmis užrašytomis nuorodomis padeda pašaliečiams 

susigaudyti, kur yra kas... Bet pašaliečių čia mažai, 
kadangi Džono Redklifo ligoninėje, Oksfordšyro svei- 
katos tarybos priežiūroje, gimė beveik visi miesto gy- 
ventojai. Beveik visos nėščios mamytės būtent čia kan- 
čiose išstūmė į pasaulį savo kūdikius, būtent čia jie 
buvo pirmą kartą pasverti, išmatuoti, apsupti motiniš- 
ka globa ir priežiūra. Džois Grinavėj - ne išimtis. Bet 
jos atveju (jie sakė - „vienu iš tūkstančio“) ne viskas 
ėjosi taip sklandžiai. 

Frenkui Grinavėjui trečiadienio popietė buvo laisva 
ir pirmą valandą dienos jis jau sustabdė automobilį 
ligoninės mašinų stovėjimo aikštelėje. Šiandien jis jau- 
tėsi kur kas laimingesnis, nes atrodė, kad galų gale 
viskas baigsis gerai. Jis vis dar suirzdavo, prisiminęs tą 
neišmanėlį meistrą iš Kaulio, taip ir nesugebėjusį jo 
perspėti praėjusį penktadienį. Jautėsi kaltas prieš savo 
žmoną. Nors Džois nepėsčia: kai būklė tapo kritiška, 
ji neprarado sveikos nuovokos ir paskambino tiesiai į 
ligoninę. Ir vis dėlto širdį maudė. Negalėjai apsimesti, 
jog nieko nenutiko, nes kai jis galų gale atvyko į ligo- 
ninę 9.30 vakaro, j jų atžala — gimusi trim savaitėmis 
anksčiau laiko —- vos kvėpavo intensyvios priežiūros 
skyriuje, sunkiai kovodama su nesvetingai ją priėmu- 
siu pasauliu. Juk tai ne jo kaltė? Tačiau Frenkui (kuris 
nebuvo apdovanotas vaizduote, bet mokėjo užjausti) 
tai buvo tolygu pavėluoti dešimt minučių į futbolo 
rungtynes ir pražiopsoti vienintelį varžybų įvartį, kurį 
į varžovų vartus pasiuntė Oksfordo komanda. 

Jis jau ne kartą buvo čia lankęsis. Prasivėrė automa- 
tinės durys, ir Frenkas neklaidžiodamas nudrožė pro 
registracijos stalus plačiu koridoriumi, išklotu mėlyna 

kilimine danga, tiesiai prie lifto. Paspaudė mygtuką ir, 
rankose laikydamas švariai išskalbtus naktinius, sal- 
dainių dėžutę „Juodoji magija“ ir savaitinį moterų 
žurnalą, pakilo į septintą aukštą. 

Džois su kūdikiu vis dar buvo laikomi atskiruose 
kambariuose vengiant geltligės pavojaus. („Nėra ko 
baimintis, pone Grinavėjau.“) Frenkas negalėjo tiks- 
liai pasakyti, kodėl jis jautėsi kiek nejaukiai, bet kuo 
puikiausiai žinojo, kad blogai nuojautai yra pagrin- 
do. Gydytojai primygtinai reikalavo, kad jis nieko ne- 
pasakotų jai. („Jūsų žmonai teko patirti daug išgyve- 
nimų, pone Grinavėjau.“) Ji vis tiek greitai sužinos; 
jai teks sužinoti. Frenkas noriai sutiko Žaisti šį žai- 
dimą, o seselė pažadėjo perspėti visus būsimus Džois 
svečius. („Periodas po gimdymo gali būti labai sun- 
kus, pone Grinavėjau.“) Ir, žinoma, jokių laikraščių. 

- Labas, širdele, kaip sekasi? 

— Puikiai. 

— O mažyliui? 

— Puikiai. 

Jie pasibučiavo ir netrukus pasijuto labiau atsipa- 
laidavę. 

— Ar meistras buvo užėjęs? Jau vakar norėjau tavęs 
paklausti. 

.- Dar ne, širdele. Bet televizorių sutaisys — nebijok. 

— Tikiuosi. Aš nepasiliksiu čia ilgam —- tu juk su- 
pranti? 

— Nesijaudink dėl to. 

— Ar jau pastatei vaikišką lovytę? 

— Aš tau sakau dar kartą, nesijaudink. Svarbiausia, 
sveik greičiau. 

Jos veidą nušvietė laiminga šypsena. Kai Frenkas 
atsistojo ir apkabino žmoną, ji meiliai prisiglaudė prie 
jo peties. 

— Argi ne juokinga, Frenkai? Mes sugalvojome var- 
dą, tikėdamiesi, kad bus mergaitė, net neabejojome 
dėl to. | 

— Aha. Tačiau aš ir apie berniuką pagalvojau. Kaip 
tau patinka „Saimonas“? Gražus vardas, ar ne? „Sai- 
monas Grinavėjus“? Skamba išdidžiai, ar ne? 

— Aha. Galbūt. Berniukams gražių vardų yra daug. 

— Pavyzdžiui? 

— Na, žinai tą vyriškį, gyvenantį pirmame aukšte - 
poną Kviną? Jo vardas Nikolas. Argi ne gražus? „Ni- 
kolas Grinavėjus“. Man visai patiktų, Frenkai. — Ji 
būtų galėjusi prisiekti, kad kažkas atsitiko; akimirką 
ji pajuto užplūstančią paniką. Bet ką jis galėjo žinoti? 
Tai tik jos prasikaltusi sąmonė, ji viską išsigalvoja. 


„Žirgas ir trimitas“ buvo tuščias, tad jie įsitaisė toli- 
miausiame baro kampe. Luisas niekada nebuvo matęs, 
kad Morsas būtų toks abejingas alui - sėdėjo palin- 
kęs virš bokalo lyg senmergė teta, siurbčiojanti savos 
gamybos vyną špitolės susirinkime. Keletą minučių 
viešpatavo tyla, paskui neiškentęs Luisas prabilo: 

— Kaip manote, sere, ar mes radome šios bylos siū- 
lo galą? 

Morsas, rodos, atsidėjęs apsvarstė šį klausimą. 

— Sakyčiau, taip. 

— Turite kokių idėjų? 

— Ne, - sumelavo Morsas. - Mes privalome surink- 
ti daugiau faktų ir tik po to galėsime kurti teorijas. 

Taip... Klausykite, Luisai. Noriu, kad pasimatytumėte 
su ponia - kuo ji vardu? - valytoja. Žinote, kur ji gy- 
vena? — Luisas linktelėjo galva.- Užsukite ir pas namo 
savininkę, rodos, ponia Džardin? Galite imti mano 
mašiną. Aš būsiu sindikate visą dieną. Užvažiuokite 
vėliau manęs paimti. 

— Ar norite, kad sužinočiau kokių nors detalių?.. 

- Jėzau, žmogau! Nejau jums reikia aplinkui laks- 
tančios auklės? Išsiaiškinkite viską, velniai rautų, ką 
tik galite! Apie bylą žinote tiek kiek ir aš. - Luisas 
atsilošė ir nieko neatsakė. Jis pyko ne tiek ant inspek- 
toriaus, kiek ant savęs, todėl baigė gerti alų tylėdamas. 

— Tai aš eisiu, sere. Norėčiau dar užbėgti namo, jei- 
gu jūs nieko prieš. 

Išsiblaškęs Morsas linktelėjo galva, ir Luisas atsi- 
stojo. 

— Gal duotumėte raktus nuo mašinos, sere? 

Savo alaus Morsas beveik nepalietė. Išsiblaškiusiu 
žvilgsniu jis tyrinėjo kilimą. 


Ponia Evans jau keletą metų.valė Painvud Klouso 
Nr. 1 pirmąjį aukštą. Ji lyg ir tapo nuomos dalimi -— 
tvarkydavo kambarius visiemskčia apsigyvenusiems 
vienišiams. Dauguma jų nepaliaujamai ieškodavo ge- 
resnės vietos po saule, todėl apsistodavo čia neilgam, 
tačiau su ja visada elgdavosi: maloniai. Pagrindinis 
jos darbas buvo iškuopti purviną virtuvę, nors kituose 
kambariuose jai irgi tekdavo pasisukinėti —- šluosty- 
davo dulkes bei siurbdavo kilimus su dulkių siurb- 
liu. Tačiau virtuvėje būdavo daugiausia darbo. Čia ji 
visą pusvalandį valydavo viryklę, kitą pusę valandos 

lygindavo vietinėje skalbyklėlėje išplautus marškinius, 
nosines ir apatinius drabužius. Visam tam užtekdavo 
dviejų valandų, kartais prireikdavo daugiau laiko, 
bet dažniausiai - kur kas mažiau. Atlyginimą ji visada 
imdavo už dvi valandas ir nuomininkai tam neprieš- 
taravo. Jai patikdavo tvarkytis, kai niekas nesimai- 
šydavo po kojomis; pas Kviną užeidavo penktadieniais 
ir dirbdavo nuo trijų iki penkių vakaro. 

Ji žinojo, kad Luisas atvyko dėl to vargšo pono 
Kvino ir, pasikvietusi jį į vidų, papasakojo savo trum- 
pą istoriją. Paprastai ji baigdavo namų ruošą ir išeida- 
vo Kvinui dar negrįžus. Bet praėjusį penktadienį ji 
paskambino į Kidlingtono sveikatos centrą dėl pono 
Evanso: jos vyras susirgo bronchitu ir tą dieną, apie 
pusę penkių, vėl turėjo pasimatyti su gydytoju. Oras 
buvo toks bjaurus, kad ji nusprendė nejudinti ligonio 
ir pati nuvyko paimti receptų, paskui užsuko į vais- 
tinę ir parvažiavusi išgėrė arbatos. Į Kvino namus ji 
grįžo maždaug penkiolika po šešių ir apie pusvalandį 
lygino baltinius. 

— Jūs palikote jam raštelį, ponia Evans? 

— Kad nesijaudintų dėl nebaigto darbo. 

- Jūs išėjote apie Iėtvirtą? 

Ji pritariamai linktelėjo galva ir staiga susinervino. 
Galbūt vargšas ponas Kvinas mirė penktadienio va- 
karą, jai tik išėjus? 

— Mes radome raštelį šiukšlių dėžėje, ponia Evans. 

— Suprantama, sere. Grįžęs jis galėjo suglamžyti jį 
ir išmesti. 

— Taip, žinoma. - Luisas pajuto norą, kad Morsas 
būtų čia, bet pasistengė nustumti šią mintį į šalį. Į gal- 

vą šovė keletas įdomių 1dėjų. - Jūs palikote raštelį sve- 
tainėje? 

— Taip. Ant bufeto. Mėnesio pabaigoje visada jį ten 
padedu, na, kai atidirbu keturias savaites... 

— Suprantu. Gal atsimenate, ar, kai grįžote, pono 
Kvino mašina stovėjo garaže? 

— Gaila, bet ne, seržante. Lauke lijo, o aš važiavau 
dviračiu, todėl kuo greičiau lėkiau į vidų. Šiaip jau, 
ko aš tame garaže nemačiusi? Noriu pasakyti... 

— Pono Kvino jūs nematėte? 

— Ne. 

— Ką gi. Nesvarbu. Mums tik kelia nerimą... 

— Manote, kad jis mirė penktadienio vakarą? 

— Ne visai. Bet jei galėtume išsiaiškinti, kokiu metu 
jis grįžo iš darbo, mums labai padėtumėte. Nes, kiek 
dabar žinome, jis visai negrįžo namo penktadienį. 

Sutrikusi ponia Evans susiraukė. 

- Bet aš galiu tiksliai pasakyti, kada jis parvyko namo. 

Kambaryje netikėtai stojo tyla; Luisas pakėlė akis 
nuo savo užrašų ir įdėmiai pažvelgė į ją. 

— Ar galite pakartoti tai, ponia Evans? 

— O taip, seržante. Matote, jis tikriausiai pastebėjo 
mano žinutę. | 

— Sakote, tikriausiai? 

.— Tikriausiai. Pats paminėjote, kad radote ją šiukš- 
lių dėžėje. 

Luisas sudribo ant sofos pajutęs, kaip atslūgsta su- 
sijaudinimas. 

— Deja, ponia Evans, jis galėjo rasti jūsų Žinutę bet 
kada. 


— O ne. Jūs nesuprantate. Jis matė tą raštelį dar 

prieš man grįžtant penkiolika po šešių. - Luisas vėl 
atidžiai klausėsi. - Jis paliko man atsakymą... 

— Paliko atsakymą? | 

— Taip. Rašė, kad važiuoja apsipirkti, ar panašiai. 
Dabar jau tiksliai neprisimenu. 

— Taigi jūs... - Luisas pradėjo iš naujo. - Jūs pali- 
kote raštelį ketvirtą ir grįžote penkiolika po šešių, tei- 
singai? 

— Teisingai. 

— Tai kada, jūsų manymu, jis parvažiavo namo? Apie 
penkias? 

— Na taip. Maždaug tokiu metu jis paprastai ir grįžta. 

— Ar esate tikra, kad laiškelis skirtas jums? 

— O taip. Ten buvo mano vardas. 

— Ar galite... ar galite tiksliai prisiminti, kas jame 
buvo parašyta? 

— Nelabai. Bet žinote, seržante, rodos, aš jį dar tu- 
riu. Turbūt įkišau į prijuostę. Visada dėviu... 

— Ar galite jį surasti? 

Poniai Evans nuėjus į virtuvę, Luisas pradėjo mels- 
tis visiems dievams, kad nors kartą ir jam nusišypsotų 
laimė. Seržantui akmuo nuo širdies nusirito, kai pa- 
matė šeimininkę, laikančią rankoje sulankstytą laiš- 
kelį. Luisas perskaitė jį, apimtas pagarbios baimės, 
tarytum druidas, rymantis ties šventomis runomis. 


B.-E. 
Išėjau apsipirkti - netrukus grįšiu. N. K. 


Trumpesnio laiško jis, žinoma, negalėjo parašyti ir 
tai truputį sutrikdė Luisą, tačiau jis kuo puikiausiai 
suprato, koks svarbus yra šis popieriaus lapas. 

— „Apsipirkti“. Keistą laiką pasirinko šiam reikalui. 

— Visai ne, sere. Penktadienį prekybos centras dirba 
iki devynių. 

— Turite omenyje prekybos centrą Ouality? 

— Taip, sere. Jis tiesiai už namo. Ten, šalia kelio 
vingio, yra takelis, o dabar, kai tvora nugriauta, ga- 
lima eiti tiesiai per sodą. 

Po penkių minučių, perdėtai mandagiai padėkojęs 
už pagalbą, Luisas išėjo. Dievulėliau, senis Morsas bus 
patenkintas. 


Monika pasirodė bare šiek tiek po vienuolikos. Ji 
iš karto pastebėjo Morsą (nors šis, rodos, jos nematė) 
ir, nusipirkusi džino su kampariu, priėjo prie jo. 

— Ar atnešti jums ko nors išgerti, inspektoriau? 

Morsas pažvelgė į ją ir papurtė galvą. 

- Šiandien apsieisiu be alaus. 

— Vakar neapsiėjote. 

— Tikrai? 

Ji prisėdo šalia ir sušnibždėjo į ausį: 

— Jaučiau nuo jūsų sklindantį kvapą. 

- Jūs irgi neblogai kvepėjote, - tarstelėjo Morsas. 
Jis: pajuto, kad dabar ne pats geriausias laikas aud- 
ringam romanui. Tokius ženklus galėjo užuosti per 
"mylią. 

— Ką gero galite papasakoti? 

— Megstate griebti jautį už ragų, ar ne? 

— Taip, kartais. 

— Na, aš tik, hmm, norėjau pašnekėti apie penk- 
tadienio popietę. 

— Naujienos greitai sklinda. 

— Norėjote sužinoti, ką mes tuo metu veikėme, tiesa? 

— Būtent. Kiek žinau, biure nė vieno iš jūsų nebu- 
vo - bastėtės kažkur kitur. 

— Nežinau, kaip kiti... ne, meluoju. Matote... o, Vieš- 
patie! Jūs visai nepalengvinate man užduoties. Tą po- 
pietę aš buvau, hmm, su kai kuo išėjusi; spėju, kad 
anksčiau ar vėliau jūs vis tiek sužinotumėte, su kuo. 

— Manau, kad jau žinau, - tyliai ištarė Morsas. 

Monikai atvipo žandikaulis. 

— Jūs negalite žinoti. Ar jau kalbėjotės?.. 

— Su ponu Martinu? Dar ne. Bet netrukus tai pa- 
darysiu ir, tikiuosi, jis man viską papasakos - žinoma, 
kaip įprastai, nenoriai ir susigėdęs. Galbūt netgi šiek 
tiek susirūpinęs. Jis juk vedęs? 

Monika pridėjo delną prie kaktos ir liūdnokai pa- 
purtė galvą. 

— Ar jūs aiškiaregys? 

— Jei toks būčiau, bylas tirčiau kur kas greičiau. 

— Ar norite, kad apie tai papasakočiau? — Ji dirs- 
telėjo į jį nelaimingu žvilgsniu. 

— Ne dabar. Mieliau pasiklausyčiau, ką dėstys jūsų 
vaikinas. - Atsistojęs Morsas pažvelgė į tuščią stiklą. — 
Ką gėrėte, džiną su kampariu? 

Ji linktelėjo galva ir padėkojo; kol Morsas ėjo prie 
baro, Monika prisidegė dar vieną cigaretę ir, giliai 
įtraukusi dūmą, suraukė nepriekaištingai išpešiotus 
antakius. Ką, po galais, ji darytų, jeigu?.. 

Morsas greitai sugrįžo ir pastatė jos taurę ant alaus 
padėkliuko. 

— Dabar suprantu, ką jūs turėjote omenyje saky- 
dama, kad mėgstate brangius gėrimus, panele Hart. 


II2 


Pažvelgusi į inspektorių, ji silpnai šyptelėjo. 

— O jūs ar neprisijungsite prie manęs? 

- Ne. Labai ačiū, bet dabar negaliu. Šią savaitę esu 
labiau užsiėmęs nei paprastai. Turiu ištirti žmogžu- 
dystę. Be to, su laisvo elgesio merginomis aš nepra- 
sidedu. 

Jam išėjus, Monikos nuotaika sugedo galutinai; jos 
mintys susiliejo ir virto mirtinai išblyškusia mase, plū- 
duriuojančia tamsos vandenyne. Kaip žiauriai jis pa- 
sielgė! Dar tik vakar bendraudama su inspektoriumi 
ji patyrė neįprastai malonų šilumos antplūdį. Dabar 
ji visa širdimi neapkentė jo. 

Morsas irgi nesijautė labai laimingas. Nereikėjo jam 
taip beširdiškai šnekėti. Koks kvailas vaikiškas pa- 
vydas! Juk buvo susitikęs su ja prieš tai tik vieną kar- 
tą. Aišku, galėtų dabar grįžti, nupirkti jai dar išgerti 
ir atsiprašyti. Jis galėtų taip padaryti, bet nedarys, ka- 
dangi širdies gilumoje jautė ne tik pavydą, bet ir dar 
kai ką: intuicija kuždėjo, kad Monika jam melavo. 

Vienuoliktas skyrius 


Iš ponios Džardin Luisas neišpešė nieko įdomaus, 
išskyrus tai, kad ponia Grinavėj, nuomojanti antrą 
aukštą, praėjusio penktadienio vakarą pagimdė ber- 
niuką. Prie savo parodymų, kuriuos konsteblis Dik- 
sonas užrašė vakar dieną, nieko konkretaus ji nepri- 
dūrė, tad Luiso pokalbis su ja netruko ir dešimties 
minučių. Tačiau ankstesnis triumfas atsvėrė šią nesėk< 
mę. O taip! Dar tą pačią dieną jis perpasakojo Morsui 
pokalbį su ponia Evans ir įteikė jam savo dovanėlę — 
seržantas jautėsi be galo patenkintas savimi. Tačiau 
Morsas išklausė naujienas abejingai; žinoma, jis labai 
atidžiai ištyrė trumpą Kvino raštelį, bet jo mintys, ro- 
dės, klajojo kažkur kitur. 

— Neatrodote labai patenkintas gyvenimu, sere. 

— Dauguma vyrų gyvena tylioje neviltyje. 

— Jeigu jau tai jūsų nepradžiugina... 

— Ką? Ar jūs pakvaišot? - Plika akimi matėsi, kaip 
Morsas bando atsikratyti niūrios nuotaikos, slegiančios 
jo pečius. — Aš ir pats nebūčiau geriau atlikęs šio dar- 

bo, —- mestelėjo jis atsainiai, bet Luisas gerai pažinojo 
inspektorių. 

— Paklausykime jūsų, inspektoriau. 

— Ką norite tuo pasakyti? | 

— Ko jūs būtumėte paklausęs? 

— To paties - aš gi jau sakiau. 

— Ko dar? 

Morsas, rodės, išsamiai apsvarstė šį klausimą. 

— Galbūt dar šio bei to. 

— Pavyzdžiui? 

— Na, gal paklausčiau, ar ji pažiūrėjo į šiukšlių dėžę. 

— Tikrai? —- Luisui tai nepadarė jokio įspūdžio. 

— Gal dar paklausčiau, ar ji matė Kvino striukę. 

— Bet... - Luisas suprato, kad užtvanka griuvo. 

— Žinoma, paklausčiau, ar buvo įjungtos dujos. 

Luisas pradėjo suprasti, kur suka Morsas, ir lėtai 
linktelėjo galva. 

— Gal reikėtų mums dar kartą susitikti su ja, sere? 

— O taip, - tyliai pritarė Morsas. - Mums teks su 
ja dar kartą susitikti. Bet juk ne čia slypi problema, 
ar ne? Svarbiausia tai, kad Kvinas, rodos, buvo dar 
gyvas ikf šešių vakaro. Įdomu?.. - Jo mintys vėl skra- 
jojo padebesiais, bet po sekundės jis išsitiesė ir išsi- 
traukė savo parkerį. - Vis dėlto, Luisai, mums dar 
reikės nemažai padirbėti. Baikite gurkšnoti ir važiuo- 
kite pažiūrėti, ar jis grįžo po priešpiečių pertraukos. 

— Kas toksai, sere? 

— Aš tik ką sakiau - Martinas. Gal apkurtote? 


Kol Martinas skausmingai raukėsi, pasakodamas Mo- 
nikos istoriją, Morsas sėdėjo su tokia veido išraiška, lyg 

jam po nosimi kas nors būtų pakišęs supuvusį kiau- 
šinį. Jie abu išėjo iš kontoros apie 13.10. Ne, ne kar- 
tu... važiavo kiekvienas savo mašina. Taip, į Monikos 
namus. Taip, į lovą. (Sugedęs, dvokiantis kiaušinis!) 
Tai ir viskas. (Viskas! Jėzau Kristau! Jis sako, kad tai 
viskas.) 

- Kelintą valandą jūs išvykote iš ten? 

- Jei neklystu, be penkiolikos ketvirtą. 

- Į biurą jūs nebegrįžote? 

— Ne. Važiavau tiesiai namo. 

— Malonų siurprizą pateikėte savo žmonai. 

Martinas nutylėjo. | 

— Luisai! Vykite pas panelę Hait. Jūs girdėjote, ką 
pasakojo šis vyras. Pažiūrėkite, ar jų istorijos sutaps. 

Luisui išėjus, Morsas pervėrė Martiną sunkiu žvilgsniu. 

- Jūs esate jaunas, savimi patenkintas gašlūnas, argi 
ne taip? 

Vyriškis liūdnai papurtė galvą. 

— Kad ne, inspektoriau. Aš buvau neištikimas tik su 
Monika, daugiau su niekuo kitu. 

— Ar mylite ją? 

— Nežinau. Visas šis reikalas... nežinau, inspektoriau. 
Ji... ach, koks dabar skirtumas! 

— Kodėl taip anksti baigėte? 

— Del Sali - Monikos dukters. Ji paprastai grįžta 
namo apie pusę penkių. 

— O jūs juk nenorite duoti mergytei dingsties su- 
žinoti, kad dulkinate jos motiną, tiesa? 

Martinas pažiūrėjo į jį nelaimingu žvilgsniu. 

- Inspektoriau, nejau jūs niekada nebuvote neišti- 
kimas? 

— Ne, vaikine. Man niekada nereikėjo būti ištikimam. 

— Juk nebūtinai šis reikalas turėtų išplaukti į pa- 
viršių? 

— Ne, nebūtinai. Nebent... 

— Nebent kas? - Martino akyse sužibo išgąsčio ži- 
burėliai, tačiau Morsas nesistengė išblaškyti jo baimės. 

— Pasakykite, ar ta mergaitė Sali mokosi Oksforde? 

— Oksfordo vidurinėje mokykloje. | 

— Turėtų jaustis šiek tiek nepatogiai. Juk jos motina 
dirba egzaminų... 

— Ne. Jūs nesuprantate, inspektoriau. Valdyba rū- 
pinasi tik egzaminavimu užsienyje. 

— O kas egzaminuoja čionykščius? 

— Tikriausiai kolegos iš Oksfordo universiteto. 

- Aišku. 

Martinui atsisveikinus su juo, Morsas paskambino į 
komisariatą ir perdavė konstebliui Diksonui instrukci- 
jas. Kai grįžo Luisas, jis sėdėjo, šypsodamas sau į ūsą. 

- Ji patvirtino Martino žodžius, sere. 

— Tikrai? 

— Jūs lyg ir abejojate. 

— Nejaugi? 

— Netikite jais? 

— Iš to, ką išgirdau, Luisai, sprendžiu, kad ši pore- 
lė.- prakeikti melagiai. Nors, žinoma, galiu ir klysti. 
Su manim dažnai taip atsitinka. - Jo veide atsirado 
smerkianti pasipūtėlio išraiška. Šis vyriausiojo inspek- 
toriaus bruožas mažai kam patiko, todėl Luisas nu- 
sprendė nesižeminti ir net nebandyti suprasti šio pagy- 
rūno logikos. Jis pats tikėjo tais žmonėmis, o visagalis 
Morsas gali niurnėti sau po nosimi ką tik nori. 

— Ar jūs negirdite manęs, Luisai? 

— Atleiskite, sere? 

- Kas, po velnių, šiandien su jumis darosi, žmogau? 
Aš paprašiau atvesti Ogalbį. Ar galite padaryti šią ne- 
didelę paslaugą? 


Praeitą kartą, kai juos oficialiai supažindino, Mor- 
sas persimetė su Ogalbiu tik kokiu pustuziniu žodžių. 
To pakako, kad instinktyviai pajustų prielankumą šiam 
žmogui. Ogalbiui pradėjus pasakoti apie sindikato 
darbą, išsamiai, su visomis smulkmenomis, šis įspūdis 
tik sustiprėjo. 

— Kaip dėl saugumo? - atsargiai pasiteiravo Mor- 
sas, lyg baikštus čiuožėjas, tikrinantis ledo stiprumą. 

— Amžina problema. Visi tai gerai suvokia, todėl 
ypač baimintis nėra ko, jei suprantate, ką turiu omenyje. 

Morsui dingojosi, kad jis supranta. 

— Jei neklystu, sekretorius beveik pamišęs dėl tokių 
dalykų. 

— Galima ir taip sakyti. 

Morsas nužiūrėjo jį skvarbiu žvilgsniu - ar tik Ogal- 
bio atsakyme nepasigirdo ironijos, o gal net pavydo? 

— Ar kada nors pasitaikydavo pažeidimų? 

— O, nesutikčiau su tuo. Bet tai jau visai.kitas klau- 
simas. 

— Argi? 

— Matote, būna taip, kad studentai nusprendžia suk- 
čiauti egzaminų metu - atsineša savo užrašus ar bando 
nusirašinėti nuo kitų. Tokiais atvejais mums tenka pa- 
sitikėti stebėtojais, kurie labai atidžiai visus prižiūri 
ir, pastebėję ką nors įtartino, iš karto praneša mums. 

— Ar dažnai taip atsitinka? 

— Du tris kartus per metus. 

— Ką jūs tada darote? 

— Nepriimame studento darbo. 

— Aišku. - Morsas nusprendė paklausti iš kitos pu- 
sės. — Jūs išsiunčiate testus prieš egzaminus, tiesa? 

— Jei taip nedarytume, kokia būtų egzaminų prasmė? 

Supratęs, kokį kvailą klausimą jis uždavė, Morsas 
karštligiškai pabandė ištaisyti klaidą. 

—. Ne, aš turiu galvoje, kas atsitiktų, jei kuris nors 
mokytojas būtų nesąžiningas? 

— Testus išsiunčiame tiesiai į egzaminų departa- 
mentus, o ten jie išdalinami centrų vadovams, ne 
atskiriems mokytojams. 

— Na gerai, o jei pats direktorius yra sukčius? Tarkim, 
jis praplėšia testų paketą ir parodo savo mokiniams... 

— Pats patikimiausias būdas prarasti darbą - lygiai 
taip pat jis galėtų persipjauti gerklę. 

— Jūs suprantate, ką noriu pasakyti? 

Ogalbis nusišypsojo. 

— O Dieve, aišku, kad taip. Bet mūsų egzaminato- 
riai ir prižiūrėtojai užuodžia tokius dalykus per mylią. 
Jau daugelį metų mes fiksuojame, kiek procentų žmo- 
nių išlaiko egzaminus, todėl pažįstame ir mokinius, ir 
mokyklas. Bet ne čia esmė. Kaip ir visos egzaminų 
valdybos, mes reguliariai tikriname savo centrus, ku- 
rie visų pirma turi dirbti sąžiningai ir atitikti aukštus 
administracinės kompetencijos standartus. 

— Tikrinate mokyklas reguliariai? 

— O taip. 

— Ar būtent tai ponas Blendas ir veikia Al Džamaroje? 


I19 


Morsas atidžiai stebėjo Ogalbį, tačiau šio balsas 
nesudrebėjo. 

— Taip. Į jo pareigas tai įeina. Jis vadovauja visai 
administracijai. 

Morsas nusprendė aptarti problemą iki galo ir at- 
sargiai, pirštų galiukais perbėgo per ploną ledą. 

— Ar galėtų pašalietis, tarkim, valytojas, atsidaryti 
jūsų kontoros spinteles ir nugvelbti jam rūpimus do- 
kumentus? 

— Iš esmės taip, su sąlyga, kad jis turės raktus, žinos, 
kur ieškoti, supras sudėtingą programų numeravimo 
sistemą ir suvoks įvairius pataisymus bei spausdinimo 
simbolius. Tada jis dar, žinoma, turėtų nusikopijuoti 
tai, ką rastų. Kiekvienas puslapis su visais įrodymais 
ir patikrinimais yra rūpestingai pažymėtas, taigi jo ne- 
pavyktų paprasčiausiai pavogti. 

— Mm. O kaip egzaminatoriai? Tarkim, jie parašo 
gerą pažymį studentui, kuris bukas kaip bato aulas. 

— Nieko iš to nebūtų. Visi juodraščiai sutikrinami 
su įvertinimo lapu. 

— Na, o jei egzaminatorius parašo gerus pažymius prie 
visų atsakymų juodraštyje, net jeigu jie visiškai kvaili? 

— Jeigu jis taip darytų, seniai būtų išspirtas iš darbo. 
Suprantate, pačius egzaminatorius tikrina-prižiūrėto- 
jai, kurie atsiskaito po kiekvieno egzamino. 

— Bet prižiūrėtojai galėtų... - Ne, Morsai, palik tai 
ramybėje. Labai jau viskas sudėtinga. 

Ogalbis pats užbaigė Morso mintį. 

— O taip, inspektoriau. Jeigu kas nors papirktų vie- 
ną iš viršūnėlių, tada viskas eitųsi kaip sviestu patepta. 
Labai lengvai. O kodėl jūs to klausiate? 

Kurį laiką Morsas įtemptai mąstė, paskui atsakė: 

— Mes privalome išsiaiškinti žmogžudystės motyvą, 
sere. Aišku, yra šimtai kitų galimybių, bet aš tik svars- 
čiau... Galbūt Kvinas sužinojo apie kokias nors, hmm, 
intrigas. Šiaip ar taip, jūs labai mums padėjote. 

Ogalbis atsistojo, pasiruošęs eiti, Morsas irgi pakilo 
ant kojų. 

— Aš klausinėjau kitų, ką jie veikė penktadienio 
popietę. Turėčiau ir jums užduoti šį klausimą. Jei tik 
atsimenate. 

— O taip. Tai lengva. Ryte važiavau į Oksfordo uni- 
versiteto spaustuvę, paskui, gana vėlai, užkandau kar- 
tu su jos direktoriumi ir grįžau čia apie pusę trijų. 

— Ir visą popietę praleidote biure? 

— Taip. 

— Ar jūs esate tuo tikras, sere? 

Ogalbis žvilgtelėjo į jį savo romiomis akimis. 

— Be abejo. 

Morsas delsė, svarstydamas, ar dabar viską išsiaiš- 
kinti, ar vėliau. 

— Kas nors ne taip, inspektoriau? 

— Jaučiuosi šiek tiek nejaukiai, sere. Iš kitų, hmm, 
kitų šaltinių sužinojau, kad biure tą popietę nieko ne- 
buvo. | 

„- Na, jūsų informacijos šaltiniai tikriausiai klysta. 

— Galbūt jūs kur nors trumpam pasišalinote? Užli- 
pote į antrą aukštą pasišnekėti su vyriausiuoju rašti- 
ninku, ar panašiai. 

- Iš savo kabineto tikrai niekur nėjau. Į antrą aukštą 
gal ir buvau užlipęs, nors abejoju; bet jei ir taip, tai 
išbuvau ten ne daugiau kaip porą minučių. 

— Ką jūs pasakytumėte, sere, jei kažkas tvirtintų, 
kad penktadienio popietę nuo 16.15 iki 16.45 biure 
nieko nebuvo? 

— Pasakyčiau, jog kažkas klysta, inspektoriau. 

— Bet jeigu tas kažkas atkakliai laikytųsi savo žo- 
džių?.. 

— Tada jis meluotų, ar ne? - Ogalbis atviraširdiškai 
nusišypsojo ir švelniai uždarė paskui save duris. 

Arba tu meluotum, pagalvojo Morsas, pasilikęs vie- 
nas. Greičiausiai tu net nenutuoki, drauguži Ogalbi, 
jog net du žmonės gali tai paliudyti. O jei tavęs nebu- 
vo, tai kur, po velnių, tu buvai? 

Dvyliktas skyrius 


Senajame Marstene prie šaligatvio prisišliejo baltai 
žydra policijos mašina. Konsteblis Diksonas pasibeldė 
į elegantiško namuko duris. Po akimirkos jas atvėrė 
patraukli, dabitiškai apsirengusi moteris. 

— Panelė Hait? 

— Taip. 

— Ar jūsų duktė namie? | 

Panelė Hait paaugliškai prunkštelėjo 

— Nejuokaukite. Man tik šešiolika. 

Kvailai išsišiepęs, Diksonas priėmė jaunosios damos 
kvietimą užeiti į vidų. 

- Jūs čia dėl pono Kvino? Kaip įdomu. Tik pagal- 
vokite, jis dirbo su mamyte toje pačioje įstaigoje. 

— Ar jūs buvote kada su juo susitikusi? 

— Deja, nenuskilo. 

- Jis niekada nebuvo čia užsukęs? 

Ji vėl sukikeno. 

— Nebent mamytė jį atsivesdavo tada, kai aš kan- 
kindavausi mokykloje. 

— Bet juk ji taip nesielgia, ar ne? 

Šypsena nušvito jos veide. 

— Jūs nepažįstate mano mamytės! 

— Kodėl šiandien jūs ne mokykloje, panele? 

— Ai, perlaikau kai kuriuos egzaminus. Vasarą man 
nelabai pasisekė. 

— Kokių dalykų? 

— Anatomijos, prancūzų kalbos ir matematikos. Ne- 
manau, kad matematikoje iššoksiu aukščiau bambos. 
Šį rytą rašėme antrą testą — pašvinkęs reikalas. Gal 
norite pamatyti? 

— Ne dabar, panele. Man, hmm, man tik buvo įdo- 
mu, kodėl jūs ne mokykloje. - Ne ypač subtili pastaba. 

- O, jie visada paleidžia mus namo, kai nelaikome 
egzaminų. Neblogai, ar ne? Sėdžiu čia jau nuo prieš- 
piečių. 

— Ar jūs visą laiką grįžtate namo? Na, kai jus pa- 
leidžia? 

— O ką daugiau veikti? 

— Sugrįžusi mokotės? 

— Šiek tiek. Bet dažniausiai žiūriu teliką. Žinote, tas 
programas vaikučiams. Jos iš tiesų visai geros. Kartais 
man atrodo, kad aš taip ir neužaugau. 

Diksonas jai neprieštaravo. 

— Pastarąsias dienas leidote namuose? 

— Po priešpiečių - beveik visada. - Ji nekaltai žvilg- 
telėjo į konsteblį. - Rytoj irgi būsiu. 

Diksonas nejaukiai kostelėjo. Namų darbus, ku- 
riuos uždavė Morsas, jis atliko. 

— Mačiau vieną iš tų vaikiškų filmukų, panele. Apie 
šunį. Rodos, praėjusio penktadienio popietę. 

— O taip. Aš irgi jį mačiau. Verkiau visą laiką. Ar 
jūs irgi verkėte? 

— Na, ašarą tikrai išspaudžia. Bet, atleiskite, negaliu 
jūsų atitraukti nuo mokslų. Kaip jau minėjau, norėjau 
susitikti su jūsų motina. 

- Jūs sakėte... sakėte, kad su manim! 

- Truputį susipainiojau. Aš palaikiau jus... - Nu- 
mojęs ranka, Diksonas atsistojo. Jis visai neblogai pa- 
dirbėjo, vyriausiasis inspektorius bus juo patenkintas. 


Tą pačią dieną, septintą valandą vakaro, Morsas 
sėdėjo savo kabinete vienas, niekieno netrukdomas. 
Tyliame kambaryje fluorescencinė lempa nedraugiškai 
spigino į akis, o pro langą be užuolaidų atsklindanti 
gelsva žibinto šviesa tik tirštino nakties sutemas. Mor- 
sui pasitaikydavo akimirkų, ypač tokiais vakarais kaip 
šis, kai jis trokšdavo turėti jaukius namus, kuriuose 
jo lauktų žmona, paruošusi šiltas šlepetes. Būtent to- 
kiais vakarais žmogžudystė jam atrodydavo žiaurus ir 
gąsdinantis dalykas... Diksonas jau spėjo raportuoti 
jam apie savo vizitą pas Sali Hait. Ant tolimiausių 
tamsaus urvo sienų šokčiojantys šešėliai davė peno 
apmąstymui ir vaizdas pasidarė aiškesnis. Monika jam 
melavo. Martinas jam melavo. Nenuostabu, kad ir 
Ogalbis jam melavo. O Bartletas? Mažutis, apdairusis 
Bartletas, skrupulingas ir tikslus kaip metronomas. 
Jeigu jis nužudė Nikolą Kviną... 

Kokį pusvalandį jis leido savo mintims blaškytis lyg 
ištvirkėliams triušiams, besiporuojantiems garde. Pas- 
kui liovėsi. Jam reikėjo daugiau faktų ir jie dabar gulė- 
jo jam prieš akis - tamsiai mėlynas plastikinis maišelis 

su daiktais, rastais Kvino kišenėse, žalios striukės kiše- 
nėse bei Luiso inventorizacijos metu. Nuvalęs stalą, Mor- 
sas atsidėjo darbui. Radiniai iš Kvino kišenių jam dide- 
lio įspūdžio nepadarė. Įprastas komplektas - piniginė, 
purvina nosinė, pusė pakelio cigarečių „Polo“, užrašų 
knygutė (nė vieno įrašo), 43 su puse penso, rausvos spal- 
vos šukos, bilietas į kino teatrą su nuplėštu galiuku, du 
juodi parkeriai, pluoštelis nusitrynusių Grinšildo pašto 
ženklų ir finansinė ataskaita iš Loido banko (Samer- 
tauno filialo) apie sąskaitos likutį - 114 svarų 40 pensų. 
Morsas tvarkingai išdėstė juos ir kurį laiką žiūrėjo. Pas- 
kui paėmė lapelį popieriaus ir juos visus kruopščiai su- 
rašė. Ta-aip. Jo protą lyg žaibas perskrodė viena mintis. 
Tikrai keista... Jis perėjo prie žaliosios striukės kišenių 
turinio: dar viena purvina nosinė, mašinos rakteliai su 
futliaru, du seni loterijos bilietai, dar 23 pensai ir tuš- 
čias baltas vokas, adresuotas Kvinui, ant kurio kraštelio 
pieštuku buvo užrašyta „Nesąmonės“. „Nagi, nagi“, - 
sumurmėjo Morsas. Jo ištvirkę triušiukai būtų tąsęsi s4 
tuo visą dieną, tačiau jis nusprendė juos sudrausminti. 
Vėl kruopščiai viską surašė ir atsilošė. Taip jis ir manė, 
tačiau važiuoti į tuščią Painvud Klouso namą dabar 
buvo per vėlu. Be to, šiek tiek baugoka. 

Atlikęs pirminę daiktinių įrodymų apžvalgą, Morsas 
pradėjo sistemingai tyrinėti atskirai kiekvieną iš jų. Pir- 
miausia kas piniginėje: vairuotojo teisės, „Regioninės 
konsultacinės tarybos“ nario kortelė, Loido banko če- 
kių knygelė,.pasenęs otosporono receptas, praėjusio 
mėnesio mokesčių lapelis, žydra ambulatorinio gydymo 
Redklifo ligoninės nosies ir ausų skyriuje kortelė, vienas 
penkių svarų, trys vieno svaro banknotai ir sindikato 

darbuotojo kortelė, ant kurios buvo pakeverzoti du 
telefono numeriai. Pakėlęs ragelį, Morsas surinko vieną 
iš jų, tačiau iš ano laido galo jo ausis pasiekė tik mo- 
notoniškas pypsėjimas. Jis surinko kitą numerį. 

- Alio? Monika Hait klauso. 

Kaip nutvilkytas numetė ragelį. Negražiai pasielgė, 
bet kažkaip nujautė, kad Monika nebūtų dabar labai 
patenkinta, išgirdusi jo (arba konsteblio Diksono) bal- 
są. Vis dėlto šis poelgis paskatino Morsą dar kartelį 
pagalvoti, kokie gi iš tikrųjų buvo sindikato darbuo- 
tojų tarpusavio santykiai. 

Dabar Morso dėmesį patraukė tamsiai geltonas ki- 
no teatro bilietas. Viršuje puikavosi skaičius „102“, 
po juo - žodis „Parteris“, o dešiniajame krašte, iš vir- 
šaus į apačią - skaičius „93550“. Kitoje bilieto pusėje 
buvo nupiešta pentagrama. Pagal tai būtų galima nu- 
statyti kino teatrą. Luisas turės darbo... Staiga jam į gal- 
vą šovė mintis. Kvailys jis, kvailys! Čia visai ne skaičius 
„102“ Tarp O ir 2 buvo mažytis tarpelis, ir Morsui prieš 
akis sušmėžavo kino teatro pavadinimas: „STUDIO 2“. 
Jis prisiminė tą pastatą Voltono gatvėje. Morsas turėjo 
nusipirkęs vakarykštį Oxford Mail, kur buvo trumpai 
atpasakotos Kvino mirties aplinkybės. Pervertęs pus- 
lapius, jis rado skiltį, kurioje kiekvieną antradienį kri- 
tikai Oksfordo piliečiams pareiškia savo nuomonę dėl 
mieste teikiamų pramogų kokybės. Aha, štai: 


Visai nesunku suprasti, kodel kino teatro „STUDIO 2“ 
vadovybė nusprendė rodyti „Nimfomanę“ dar vieną savai- 
te. Prisieke švedų seksbombos Ingos Nilson gerbikai bū- 
riais plūsta pasigrožėti jos 40-ties colių apimties krūtine, 
kurią ji demonstruoja nė kiek nesidrovėdamna. Visi į kiną! 

Recenzija Morsui pasirodė keista. Panašu, kad kri- 
tikai dar neišmoko naudotis dešimtaine matų sistema, 
o šis „prisiekęs gerbėjas“ net nesugebėjo parinkti tai- 
syklingos žodžio formos. Ir vis dėlto galimybė pama- 
tyti didžiakrūtę Ingą buvo visai viliojanti. Ir, be abejo, 
ne vien tik Morsui. Ypač jei žinai, kad visą penkta- 
dienio popietę viršininko nebus darbe... Pasklaidęs te- 
lefonų knygą, jis nesunkiai rado reikiamą numerį. Pa- 
skambino ir paprašė sujungti su vadybininku - didelei 
jo nuostabai, tai pasirodė esanti vadybininkė. 

— O taip, sere. Galime patikrinti visus bilietus. Sa- 
kote, tamsiai geltonas? Parteris? O taip. Tikriausiai 
galėsime jums padėti. Matote, visi bilietai numeruoti. 
Mes fiksuojame, kurie jų parduoti dieniniam, šeštos 
valandos ir dešimtos valandos seansams. Kokio nu- 
merio jums reikia? 

Morsas padiktavo skaičių ir pajuto, kaip drėksta 
pirštai. 

— Vieną minutėlę, sere. - Teko laukti ne vieną, o net 
dvi ar tris minutes; Morsas nervingai vartė telefonų 
knygą. - Alio? Taip, tai mūsų bilietas. Pardavėme pra- 
ėjusį penktadienį. Viena pirmųjų bilietų serijų. Durys 
atidaromos 13.15, o programa prasideda 13.30. Pir- 
masis parterio numeris - „93543“, todėl jūsiškį bilietą 
turėjo nupirkti vos atsidarius kasoms - po kokių pen- 
kių, dešimties minučių. Dažniausiai, prieš atveriant 
duris, lauke jau lūkuriuoja geras pustuzinis lankytojų. 

— Ar jūs esate tuo visiškai tikra? 

— Taip, sere. Jei norite, galite užeiti ir patikrinti. — 
Jos balsas padvelkė gaivia jaunyste. 

- Gal ir užeisiu. Kokį filmą rodysite? - Jis pasisten- 

gė, kad klausimas nuskambėtų nekaltai. 

— Manyčiau, ne visai jūsų skonio, inspektoriau. 

— Na, leiskite tuo suabejoti, panele. 

— Ponia. Bet jei iš tiesų ateisite, teiraukitės manęs, 
ir aš pasirūpinsiu, kad gautumėte laisvą vietą. 

“Morsas liūdnai pagalvojo, ar dar daug bus dova- 
notų arklių, kuriems jis žiūrės į dantis? Bet juk jis jau- 
dinosi visai dėl kitko, jis bijojo būti pastebėtas. Jeigu 
ji dabar pasakytų... 

Tačiau ji pasakė kai ką kita, ir nuo jos žodžių Mor- 
sas pAšoko lyg nupurtytas elektra. 

— Man rodos, turėčiau jums pranešti, inspektoriau, 
kad praeitą savaitę manęs jau klausė to paties, ir... 

— Ką? - Jis vos neužriaumojo, bet paskui nusira- 
mino ir labai tyliai paprašė. - Gal galite pakartoti? 

— Sakiau, kad manęs jau klausė... 

— Ar atsimenate kada? 

— Tiksliai nežinau; nagi, pagalvokime. Turėčiau pri- 
siminti. Nedažnai juk... 

— Gal penktadienį? - nekantravo susijaudinęs Morsas. 

— Nežinau. Bandau prisiminti. Pamenu, kad buvo 
popietė, nes tuo metu dirbau bilietų kasoje. Suskam- 
bus telefonui, pati ir atsiliepiau. 

— Po dvylikos? 

-- Ne, kur kas vėliau. Vieną minutėlę. Manau, tai 
buvo... Vieną minutėlę. - Morsas išgirdo tolumoje bal- 
sus. Po akimirkos vadybininkė vėl kreipėsi į jį. - Ins- 
pektoriau, rodos, tai buvo vėlyva popietė. Tikriausiai, 
apie penkias. Atleiskite, negaliu... 

— Ar tai galėjo būti penktadienis? 

— Ta-aip. O gal šeštadienis. Aš tik... 


129 


— Kalbėjo vyras? 

- Taip. Malonus balsas. Išsilavinusio žmogaus, na, 
suprantate... 

— Ko jis klausė? 

— Na, iš tiesų, gana keistų dalykų. Jis tvirtino esąs de- 
tektyvų rašytojas ir norėjo pasitikslinti kai kurias detales. 

— Kokias detales? 

— Na, pamenu, kaip jis minėjo turįs užrašyti skai- 
čius ant bilieto, kurį rado jo detektyvas; norėjo suži- 
noti, kiek iš viso yra skaitmenų, ar panašiai. 

— Ir jūs pasakėte? 

— Ne. Pasiūliau jam užeiti, pasišnekėti. Žinote, aš 
pajutau... na, šiais laikais atsarga gėdos nedaro, ar ne? 

Sunkiai atsidusęs, Morsas ištarė: 

- Aišku. Ką gi, labai jums ačiū. Jūs nepaprastai daug 
man padėjote. Kaip jau minėjau, greičiausiai teks su- 
trukdyti jus dar kartelį... 

— Jokių problemų, inspektoriau. 

Padėjęs ragelį, Morsas tyliai švilptelėjo. Čia tai bent! 
Ar Kvino lavoną ir kino teatro bilietą kažkas bus ra- 
dęs anksčiau negu antradienio rytą? Ir kiek anksčiau? 
Šeštadienį; ji sakė, jog tai gali būti šeštadienis. O kodėl 
gi ne penktadienis? Morsas permetė akimis Oxford 
Mail ir rado „Nimfomanės“ rodymo tvarkaraštį. Nuo 
13.30 iki 15.20. Taigi penktadienį, iki dvidešimt mi- 
nučių po trijų, Kvinas mėgavosi milžiniškomis Ingos 
Nilson krūtimis 1r nedaug kas būtų galėjęs jį ištempti 
iš „STUDIO 2“ salės, kol nesibaigė filmas. Nebent, ži- 
noma... Galų gale jis sugebėjo suformuluoti mintį: 2e- 
gi labai tikėtina, kad penktadienio popietę kino salėje 
Kvinas sėdėjo ne vienas. 

Tryliktas skyrius 


Kitą dieną, antrą valandą, Morsas stovėjo kartu su 
Luisu Painvud Klouse, nesėkmingai mėgindamas iš- 
mesti iš galvos nemalonius ryto įvykius, ir laukė po- 
nios Džardin. Ponas ir ponia Kvinai atvažiavo iš Ha- 
dersfildo traukiniu; nepaisydami sielvarto, širdgėlos, 
išlietų ašarų, jie pasitiko užgriuvusią nelaimę deramai 
ir oriai. Morsas lydėjo į morgą poną Kviną, turėjusį 
oficialiai atpažinti sūnaus lavoną, paskui daugiau ne- 
gu valandą praleido su jais abiem savo kabinete, nors 
nedaug ką tegalėjo jiems papasakoti, ir neturėjo pa- 
siūlyti nieko geresnio negu tušti užuojautos žodžiai. 
Morsas žiūrėjo, kaip skausmo prislėgta pora lipa į po- 
licijos mašiną, jausdamas susižavėjimą šiais stoiškais 
žmonėmis, bet dar labiau - jo sielą užplūdusį paleng- 
vėjimą. Pokalbis jį nuliūdino; trumpai šnektelėjus su 
žurnalistu iš Oxford Mail, nuotaika nepagerėjo, ir jis 
nebeturėjo jokio noro galynėtis su nepaliaujamai tirš- 
tėjančia paslapties skraiste, kuri gaubė paskutines Ni- 
kolo Kvino gyvenimo valandas. 

Priešais pirmu numeriu pažymėtą namą du vyrai 
taisė gatvės žibintą. Morsas neskubėdamas nužings- 
niavo prie jų. 

— Ar ilgai jis čia sveikas stovės? 

— Vienas Dievas žino, sere. Bet, jei atvirai, šiose apy- 
linkėse nedažnai pasitaiko vandalizmo aktų, ar ne, 
Džekai? 

Tačiau Morsas negavo progos išgirsti, ką Džekas 
mano apie vietinius neraliuotus galvijus, nes prie na- 
mo privažiavo ponia Džardin. Jie suėjo į vidų ir gerą 
pusvalandį šnekėjosi. Ponia Džardin papasakojo vis- 
ką, ką žinojo apie buvusį nuomininką; apie tai, kaip 
jie susitiko rugpjūčio viduryje, apie pokalbį su Bart- 
letu (kuris laidavo už Kviną), apie tai, kaip jis palaikė 
švarą ir tvarką, kaip punktualiai mokėdavo nuomą, 
apie įprastinę jo savaitgalio rutiną; ir apie visa kita, 
kas Morsui galėjo pagelbėti tapant pono Kvino gyve- 
nimo paveikslą. Bet nieko naujo jis nesužinojo. Kvi- 
nas, rodos, buvo idealus nuomininkas. Tylus, ramus, 
jokių vakarėlių. Merginos? Bent jau ji nieko apie jas 
nežino. Aišku, sukliudyti tam ji negalėjo, bet vylėsi, 
kad gyventojai... na, žinote, bus padorūs. Kiti - tie iš 
antro aukšto? O, jai susidarė įspūdis, jog ta porelė 
gerai sutarė su ponu Kvinu, nors tiksliai pasakyti ji 
juk negali. Kaip gerai, kad ponios Grinavėj nebuvo čia 
antradienį! Suprantate, jai būtų toks smūgis! Taip, tik- 
ra laimė. 

Diena pasitaikė žvarbi, todėl Morsas nusprendė už- 
kurti židinį. Atsuko dujų čiaupą iki pat galo, bet nieko 
neįvyko. 

— Jums teks pasinaudoti degtukais, inspektoriau. 

Tie prietaisai, rodos, niekada neveikia. O gamintojų 
taip niekas ir nepričiumpa... 

Morsas užžiebė degtuką, ir netrukus židinyje su- 
švito gelsvi liepsnos liežuviai. 

- Ar jūs imate papildomą mokestį už dujas ir 
elektrą? 

— Ne. Tai įeina į nuomą, - atsakė ponia Džardin. 
Tačiau tuojau pat pridūrė, lyg norėdama išsklaidyti 
galimus įtarinėjimus dėl perdėto jos dosnumo, kad 
už telefoną nuomininkams, žinoma, tenka mokėti po 
lygiai. 

Morsas sutriko. 

— Nelabai suprantu jus. 

— Na, telefono linija dubliuota, vienas aparatas sto- 
vi Grinavėjų miegamajame, o kitas čia, šiame kam- 
baryje. 

— Aišku, - tyliai ištarė Morsas. 

Kai šeimininkė paliko juos vienus, Morsas su Luisu 
nuėjo į kambarį, kuriame buvo rastas Kvino lavonas. 
Nors užuolaidos ir buvo atitrauktos, jis atrodė toks 
pat niūrus, kaip ir tą nelemtą dieną; ir, be abejo, kur 
kas šaltesnis. Morsas pasilenkė ir pabandė įjungti du- 
jinį šildymą. Pabandė kelis kartus. Bet tuščiai. 

— Tikriausiai nėra baterijų, sere. - Nuėmęs skirs- 
tomąją lentą, Luisas išėmė dvi striukas bukas bateri- 
jas, aptekusias gleivėtomis, apipelijusiomis išskyromis. 


To paties ketvirtadienio rytą Džono Redklifo li- 
goninėje Džois Grinavėj buvo perkelta iš intensyvios 
priežiūros skyriaus į palatą dviem aukštais žemiau. 
Pusę trijų apsilankiusi sena mokyklos draugė ją rado 

smagiai leidžiančią laiką trijų gimdyvių draugijoje. Po- 
kalbio tema buvo kūdikiai, kūdikiai ir dar kartą kūdi- 
kiai. Nuo tokių šnekų Džois pajuto energijos antplūdį. 
Ją turėtų išrašyti po poros dienų. Širdyje augo ir stip- 
rėjo anksčiau nepatirti motiniški jausmai. Ji taip my- 
lėjo savo nuostabų mažutėlį berniuką! Su juo viskas 
bus gerai, dėl to nekyla jokių abejonių. Tik klausimas, 
kokį vardą jam duoti, taip ir pasiliko neišspręstas. 
„Nikolas“, rodos, neįtiko jos vyrui, o Džois norėjo, kad 
pasirinktų jis. Šiaip ar taip, ji ir pati nėjo iš proto dėl 
šio vardo. Ji be galo nedorai pasielgė paminėjus: „Ni- 
kolo“ vardą. Tačiau ji privalėjo išsiaiškinti, ar Frenkas 
ką nors įtaria. Nuogąstavimai nepasitvirtino, ir dabar 
ji buvo tvirtai įsitikinusi, kad jis nieko nenutuokia. Tie- 
są sakant, įtarinėjimams nebuvo didelio pagrindo. 
Tai prasidėjo, kai Nikolas įsikėlė į namą rugsėjo 
pradžioje. Rodės, jam visą laiką kažko trūkdavo - tai 
degtukų, tai cukraus, tai pieno. Jis būdavo toks dė- 
kingas ir taip paslaugiai elgėsi su ja, o juk ji buvo šeštą 
mėnesį nėščia! Vieną šeštadienio rytą pieno pritrūko 
jai, o Frenkas, kaip visada, buvo prapuolęs darbe. 
Vilkėdama tik naktinius ir apsigaubusi chalatu, Džois 
nulipo žemyn. Jie gėrė kavą virtuvėje ir ilgai plepėjo. 
Džois aistringai užsinorėjo jo bučinio. Jis taip ir pa- 
darė apkabinęs ją per pečius. Paskui prasegė chalatą, 
dešinioji ranka nuslydo po naktiniais ir ėmė švelniai 
glamonėti jos mažas standžias krūtis. Tokie susitiki- 
mai įvyko dar tris kartus. Nikolui ji jautė tik švel- 
numą, nes jam reikėjo tiek nedaug, jis tik pirštų galais 
perbraukdavo kojas ir paglostydavo iškilusį pilvuką. 
Ji pasyviai atsiduodavo jo glamonėms, atsilošusi, ap- 

imta nenusakomo jaudulio, kurį sukeldavo jo rankos. 
Ir tik vieną vienintelį kartą droviai ir švelniai ištiesusi 
pirštus paglostė jį pati. O taip, labai, labai švelniai! 
Kai jo galva prigludo prie jos pečių, Džois užtvindė 
džiaugsmas. Ir dabar, gulėdama palatoje, ji nepaliau- 
jamai galvojo apie žodžius, kuriuos Nikolas kuždėjo 
jai į ausį. Bet juk Frenkas nieko nesužinos. Ji prižadėjo 
sau - daugiau niekada... niekada... 

Ketvirtą valandą ją prižadino puodelių tarškėjimas. 
Po penkiolikos minučių į palatą užsuko vežimėlis su 
knygomis ir laikraščiais. Ir ji nusipirko Oxford Mail. 


Į susitikimą Morsas atėjo keliomis minutėmis anks- 
čiau, tačiau sindikato dekanas jau laukė jo savo ąžuo- 
linėmis lentelėmis iškaltuose apartamentuose. Kurį 
laiką vyriškiai plepėjo apie šį bei tą, kol pasigirdo 
beldimas ir į vidų įėjo padekliuku nešinas tarnas. 

— Galbūt norėtumėte lašelio dardžilingo? — Balsas, 
kaip ir jo šeimininkas, buvo pernelyg saldus ir pa- 
slaugus. 

— Mielai, - atsakė Morsas, svarstydamas, kas, po 
galais, yra tas dardžilingas. 

Baltai apsirėdęs tarnas įpylė tamsiai rudo skysčio į 
porcelianinius puodelius, ant kurių puikavosi išgra- 
viruoti Lonsdeilo koledžo heraldiniai ženklai. 

— Su pienu, sere? 

Morsas stebėjo jį su tylia nuostaba. Dekanas, rodos, 
visuomet dėdavosi griežinėlį citrinos ir pusę arbatinio 
šaukštelio cukraus, nes būtent tiek, kruopelės tikslu- 
mu, atseikėjo į puodelį tarnas, o paskui visa tai oriai 
išmaišė. Tikriausiai ir batų raištelius senajam ponui 

užriša! Rojus žemėje! Morsas siurbtelėjo arbatos ir, 
pakėlęs akis, pastebėjo, kad dekanas nuovokiai šypsosi. 

— Matau, nepritariate tokiems dalykams. Su manim 
jis praleido beveik trisdešimt metų ir jau tapo... At- 
leiskite, užsimiršau. Jūs atėjote dėl pono Kvino. Ką 
galėčiau jums papasakoti? 

Dekanas, be abejo, buvo kultūringas ir jautrus žmo- 
gus. Po metų, suėjus šešiasdešimt penkeriems, bus lai- 
kas į pensiją, todėl jį, žinoma, labai nuliūdino įvykusi 
tragedija, kuri aptemdė ilgametę jo karjerą sindikate. 
Morso nuomone, šis vyriškis sugebėjo užjausti tik save 
patį. 

— Kaip manote, sere, ar sindikato atmosfera gera? 

— O taip. Manau, visi su tuo sutiktų. 

— Jokio priešiškumo vienas kitam? Asmeninių anti- 
patijų? 

Dekanas truputį sutriko; plika akimi matėsi, kad jis 
kažką nutyli. 

— Hmm, šiokių tokių sunkumų visada pasitaiko. Bet 
kurioje įstaigoje jų, hmm... 

— Kokių sunkumų? 

— Na, tiesą sakant, tarp senesnės, mano kartos ir 
jaunesnių sindikato narių egzistuoja nedidelė, kaip čia 
gražiau pasakius, trintis. Taip jau yra. Taip buvo ir 
mano jaunystės laikais. 

— Jaunimas nori galvoti savo galva? 

— Aš tik džiaugiuosi dėl to. 

— Ar buvo koks ypatingas konfliktas? 

Dekanas vėl sudvejojo. 

— Jūs juk suprantate, kaip tai būna? Retkarčiais vi- 
siems būtina išsikrauti... 

— Ar tai turi ką nors bendro su ponu Kvinu? 

- Atvirai kalbant, vyriausiasis inspektoriau, manau, 
kad ne. Matote, prisiminiau vieną incidentą, įvykusį 
dar prieš paskiriant Kviną į šias pareigas; tikriau sa- 
kant - svarstant jo paskyrimo klausimą. - Jis trumpai 
papasakojo apie tarybos nesutarimus dėl kandidatų, 
1 Morsas išklausė jį labai susidomėjęs. 

— Sakote, Bartletas nenorėjo priimti Kvino? 

Dekanas papurtė galvą. 

- Jūs klaidingai supratote mane. Sekretoriui jis 
visai patiko, bet, kaip jau minėjau, jis pasirinko kitą 
žmogų. 

- O kaip jūs, sere? Už ką buvote jūs? 

— Aš, hmm, aš pritariau sekretoriui. 

— Taigi ponas Rupas tapo lyg ir deguto šaukštu me- 
daus statinėje? 

— Ne, ne. Jūs ir vėl nesupratote. Kviną priėmė į darbą 
ne Rupas, o taryba. 

— Paklausykite, sere. Tik prašau, atsakykite nuo- 
širdžiai. Ar aš teisus, teigdamas, kad Bartletas ir Ru- 
pas nepuoselėjo vienas kitam švelnių jausmų? 

— Jums nepatiko arbata, inspektoriau? Jūs vos para- 
gavote jos. 

— Neatsakysite į klausimą, sere? 

— Manau, būtų sąžiningiau paklausti jy pačių, ar ne? 

Morsas linktelėjo ir vienu mauku išgėrė drungną 
skystį. 

— O kaip dėl etatinių darbuotojų? Ar tarp jų, hmm, 
irgi egzistuoja trintis? 

— Turite omenyje sekretoriaus asistentus? Ne-e, ne- 
manau. 


— Jaučiu abejonę jūsų balse. 

Dekanas atsilošęs baigė gerti savo arbatą. Morsas 
suprato, jog teks bandyti laimę. 

— Pavyzdžiui, panelė Hait? 

- Žavi mergina. 

— Norite pasakyti, kad negalima per daug kaltinti 
tų, kurie... 

— Jeigu ten ir vyksta tokie dalykai, aš nieko apie tai 
nežinau. 

— Na, o paskalos? 

— Mums visiems užtenka sveiko proto nesiklausyti 
paskalų. 

— Ar tikrai? - Tapo akivaizdu, kad dekanas nesileis 
perkalbamas, todėl Morsas vėl pakeitė temą. - O kaip 
Bartletas? Ar žmonės jį mėgsta? 

Metęs į Morsą skvarbų žvilgsnį, dekanas įsipylė dar 
arbatos. 

— Ką norite tuo pasakyti? 

— Man tik įdomu, ar kuris nors iš sekretoriaus asis- 


tentų neturėjo priežasčių... na, žinote... - Morsas ir 
pats nežinojo, kas jį domina; o dekanas, rodos, su- 
prato. 


- Jūs apie Ogalbį? 

Morsas linktelėjo, vaizduodamas visažinį išminčių. 

— Taip, būtent jį ir turėjau omeny. 

- Ši istorija jau apaugo samanomis. Tai įvyko labai 
seniai. Cha! Tada maniau, kad Ogalbis kur kas geriau 
tiktų. Aš netgi balsavau už jį. Bet žvelgiant atgalios, 
tenka pripažinti, kad pasielgėme protingai, išrinkdami 
Bartletą. Džiugu buvo tai, jog Ogalbis sutiko pasi- 
tenkinti sekretoriaus pavaduotojo postu. Nepaprastai 

gabus žmogus. Esu tikras, jei tik jis būtų norėjęs... — 
Dekanas atsipalaidavęs plepėjo toliau, o Morso min- 
tys nuklydo visai kita linkme. Taigi. Bartletas su Ogal- 
biu kartu pretendavo į sekretoriaus pareigas, tačiau 
pastarajam nepasisekė. Galbūt bėgant metams jį vis 
labiau graužė pyktis - gal ir dabar tebegraužia. Bet ką, 
po paraliais, tai turi bendro su Kvino žmogžudyste? 
Jei būtų nužudytas Bartletas arba net Ogalbis - tada 
aišku... Tačiau... 


Stovėdamas prie lango, dekanas stebėjo sparčiai 
tolstantį Morsą. Jis suvokė, kad pastarąsias dešimt 
minučių kalbėjosi su kurčnebyliu, tačiau pro jo akis 
prasprūdo gilaus pasitenkinimo išraiška, staiga atsi- 
radusi vyriausiojo inspektoriaus veide. 


Policijos kavinėje Luisas baigė gerti arbatą ir jau 
ruošėsi kilti nuo stalo, kai pasirodė Diksonas. 

— Matau, seržante, jums prireikė pagalbos. Senis 
Morsas užstrigo? 

Atvertęs Oxford Mail, jis pirštu bakstelėjo į straips- 
nį pirmo puslapio apačioje. 


ŽMOGŽUDYSTĖS TYRIMAS 


Policija tiria bono Kvino, gyvenusio Painvud Klouse 
Nr. 1, žmogžudystę. Antradienio rytą kūną rado atėjęs 
jo ieškoti bendradarbis iš užsienio reikalų skyriaus egza- 
minų sindikato. Prašome atsiliepti visus, mačiusius nužu- 
dytąjį penktadienį vakare, lapkričio 21-ąją, arba šeštadie- 
nį, lapkričio 22-ąją. Tyrimui vadovaujantis vyriausiasis 
insbektorius Morsas sako, kad tokia informacija būtų 

nepaprastai svarbi nustatant pono Kvino mirties laiką. 
Laukiame jūsų ateinantį pirmadienį. 


Pažvelgęs į nuotrauką šalia straipsnio, Luisas grą- 
žino laikraštį Diksonui. Vidinėje kišenėje gulėjo origi- 
nalas, kurį, Morso paprašyti, iš Hadersfildo atvežė 
Kvino tėvai. Jam teko pripažinti, jog kartais ir Mor- 
sas nevengdavo nemalonių darbų. Palyginti su jais, 
jam pavestoji nedidelė užduotis atrodė kaip vaikų žai- 
dimas. 


Luisas greitai susirado jauną vadybininką, kuris 
pasišovė jam padėti, ir maloniai nustebo supratęs, 
kiek daug informacijos galima išpešti iš atsineštojo 
plono popieriaus ritinėlio. Viršuje buvo data; dešinė- 
je - „pirkėjų apskaitos“ numeris; pirkinių pavadini- 
mai sugrupuoti pagal atitinkamus parduotuvės sky- 
rius, paženklinti romėniškais skaitmenimis nuo I iki 
IV; apačioje - kasos numeris. „Pirkėjų antplūdis“, 
vadybininko žodžiais tariant, įprastas reiškinys penk- 
tadieniais. Pelnas garantuotas kiaurą dieną. Prekės, 
be jokių abejonių, buvo įsigytos vėlyvą popietę arba 
vakare (vadybininkas negalėjo tiksliai atsakyti į šį 
klausimą). Bandyti spėti? Na, tarp penkių ir pusės 
septynių. Deja, apkūni krypuojanti moteriškė, dir- 
banti prie trečios kasos, neprisiminė absoliučiai nieko. 
Nuotrauka irgi neįstengė išjudinti jos atminties klodų. 
Ji žiūrinti į prekes, o ne į veidus. 

Ką gi, ką gi... 

Padėkojęs vadybininkui, Luisas išėjo iš Kidlingtono 
prekybos centro Ouality. Morsas nebus labai paten- 
kintas. Na, bet pamažu, rodos, dėstosi aiški mozaika. 

LAR 2 


— Kodėl, kodėl, kodel ta man nepasakei? Juk su- 
pranti... 

— Nurimk, Džois! Pati žinai kodėl. Tai būtų prislėgę 
tave, ir mes... 

— Dvigubai didesnis sukrėtimas buvo perskaityti 
apie tai laikraštyje! 

Jis liūdnai papurtė galvą. 

— Širdele, aš maniau, kad elgiuosi teisingai. Štai ir 
viskas. Ne visada juk pasiseka, ar ne? 

— Tikriausiai. - O taip, ji tai suprato, bet jis ne. Ir 
ar galėtų? 

— Jau minėjau - tau nevalia dėl nieko jaudintis. Kai 
pasitaisysi, tada ir pasikalbėsime. Bet ne dabar. Pa- 
matysi, netrukus šis reikalas užsimirš, o ir mes susi- 
tvarkysime. 

Ne, jis negali suprasti. Labai stengėsi pasakyti tai 
paprastais žodžiais, tačiau jam nieko neišėjo. Juk iš 
tiesų šią akimirką ji net nemanė svarstyti, ar apskritai 
grįš gyventi į Painvud Klousą. Ne. Kažkoks daug svar- 
besnis dalykas įkyriai sukosi Džois galvoje, bet savo 
vyrui ji apie tai neprasitars. Tik ne dabar. 

Keturioliktas skyrius 


Kristoferis Rupas noriai sutiko pasimatyti su Mor- 
su penktadienį šiek tiek po dvylikos „Juodajame šu- 
nyje“, Sent Eldeitso rajone, tiesiai prieš didžiuosius 
Kristaus bažnyčios vartus. Rupas minėjo galįs vėluoti 
kelias minutes, nes seminaras baigdavosi lygiai dvy- 
liktą, tačiau Morsas dėl to nesijaudino ir su pasimė- 
gavimu gurkšnojo savo pintą alaus. Jis nekantriai 
laukė šio susitikimo su jaunuoju chemiku — jei ir 
buvo kas iš šalies įsipainiojęs į Kvino žmogžudystę, 
pats tinkamiausias kandidatas tam, Morso nuomone, 
buvo Rupas. Be to, jis jau spėjo sužinoti keletą svar- 
bių dalykų apie šį žmogų. Pirma, Rupas kurį laiką 
dirbo vienoje iš Persų įlankos naftos kompanijų, tad 
galėjo užmegzti vienokių ar kitokių ryšių su valdžios 
vyrais. Su Oksforde dirbusio Blendo pagalba jis turėjo 
galimybę, veidmainiškai išduodamas juo pasitikėjusią 
visuomenę, susikrauti milžinišką pelną. Antra, Rupas 
chemikas. Tas, kas nužudė Kviną, neblogai išmanė 
apie mirtinas cianido savybes ir dozes. Ir vėl Rupas 

tinka. Trečia, būtent Rupas praėjusį penktadienį ne- 
tikėtai atsirado sindikate lemiamu metu - anot Nouk- 
so, maždaug 16.30. Ir būtent Rupas išžvalgė visų 
sekretoriaus asistentų kabinetus. Ką iš tikrųjų jis ten 
veikė? Ir ką veike, kai Nouksas pakilo į antrą aukštą 
išvirti arbatos?.. Ketvirta, Bartletas ir Rupas jaučia 
vienas kitam keistą antipatiją. Morsui dingojosi, jog 
tokių jausmų priežastis slypi kur kas giliau, juk jų 
negalėjo sukelti paprasčiausias nesutarimas dėl Kvino 
paskyrimo į pareigas. Taip... Įdomiausia, kad konflik- 
tas įsiliepsnojo dėl Kvino. O tai labai derėjo su penk- 
tuoju faktu, kurį Morsas, apsišarvavęs kantrybe, at- 
kapstė šį rytą universiteto kartotekoje. Rupas baigė 
privačią vidurinę mokyklą Bredforde, kuriame Kvinas 
praleido beveik visą savo trumpą gyvenimą - iš pra- 
džių mokydamasis, paskui mokytojaudamas. Ar šiedu 
vyrai pažinojo vienas kitą dar prieš Kvinui pradedant 
dirbti sindikate? Kodėl Rupas taip stengėsi, kad šias 
pareigas gautų Kvinas? (Morsas pajuto, kad nepri- 
taria atlaidžiam dekanui, kalbėjusiam kažką apie savo 
kolegos visuomeniškumą.) Taigi kodėl? Kvinui buvo 
trisdešimt vieneri, Rupui trisdešimt, ir jeigu jie drau- 
gavo... Bet ar tai logiška? Niekas nežudo savo draugų. 
Nebent... 

Į barą įgriuvo trys linksmai besijuokiantys ilga- 
plaukiai, barzdoti, trumparankoviais marškiniais bei 
džinsais dėvintys absolventai. Tai davė Morsui peno 
apmąstymams apie pasikeitusius laikus. Jis ir pats 
ryšėdavo kaklaraištį arba kaklajuostę, kartais užsi- 
mesdavo sportinę striukę. Bet tai buvo taip seniai. 
Ištuštinęs bokalą, jis pažvelgė į laikrodį. 

— Vyriausiasis inspektorius Morsas? - Į jį kreipėsi 
vienas iš barzdočių trijulės, ir Morsas suprato, kad 
atitrūko nuo tikrovės labiau, nei įsivaizdavo. 

— Ponas Rupas? 

Jaunasis vyriškis linktelėjo. 

— Ar kartosite? 

— Ne, aš pats... 

— Ne, ne. Leiskite man. Ką geriate? 

Jiems kartu gurkšnojant alų, truputį sutrikęs Mor- 
sas kaip įmanydamas atsargiau paaiškino, kodėl taip 
svarbu yra nustatyti tikslų Kvino mirties laiką. Paskui 
paprašė Rupo papasakoti apie jo apsilankymą sindi- 
kate praėjusį penktadienį ir maloniai nustebo pama- 
tęs, kaip puikiai jo pašnekovas prisiminė, ką veikė pa- 
stato viduje. Jo ir Noukso parodymai beveik visiškai 
sutapo. Vis dėlto keletoje vietų Rupo atsiminimai bu- 
vo kiek migloti, ir Morsas nusprendė jį spustelėti. 

— Sakote, ant Kvino stalo gulėjo raštelis? 

— Taip. Esu tikras, ūkvedys jį irgi matė. Mes abu... 

— Bet tiksliai neprisimenate, kas buvo jame para- 
šyta? 

Porą sekundžių Rupas tylėjo. 

— Ne, nelabai. Kažkas panašaus į... na, nežinau... 
atrodo, „greitai grįšiu“. 

— O Kvino striukė gulėjo ant krėslo? 

— Teisingai. Pakabinta ant atkaltės. 

— Gal pastebėjote, ar ji buvo šlapia? 

Rupas papurtė galvą.. 

— Minėjote, kad spintelės buvo atidarytos? 

— Viena tikrai. Ūkvedys uždarė ją ir užrakino. 

— Gana neįprasta palikti pravirą spintelę, kai ap- 

linkui sukinėjasi Bartletas? - Morsas atidžiai stebėjo 
chemiką, tačiau jo veide neišvydo nieko neįprasto. 

— Taip. - Rupo šypsena buvo nuginkluojanti. - 
Keistas senis, tas Bartletas. Verčia savo pavaldinius 
lakstyti ant pirštų galiukų. - Jis prisidegė cigaretę ir 
užgesusį degtuką įsidėjo į dėžutę. 

— Kaip js sutariate su sekretoriumi, sere? 

— Aš? — Rupas garsiai nusijuokė. - Mums nedažnai 
tenka susidurti akis į akį. Tikriausiai girdėjote apie?.. 

— Kaip supratau, jūs nesate artimi bičiuliai? 

- O, griežtai pasakyta. Netikėkite viskuo, kas šne- 
kama. 

Morsas paliko šią temą ramybėje. 

- Pono Ogalbio jo kabinete nebuvo? 

— Ne, bent jau tuo metu. 

Morsas linktelėjo. Jis tikėjo juo. 

— Kiek laiko jūs ten praleidote, sere? 

- Sakyčiau, penkiolika minučių. Gal Ogalbis ar kas 
nors kitas ir buvo ten, bet aš tikrai jų nemačiau. 

Morsas vėl linktelėjo. 

— Turbūt jūs teisus, sere. Nemanau, kad ten kas nors 
buvo. - Jis mintimis trumpam atitrūko nuo pokalbio. 
Vieną akimirką jam pasidingojo, kad ant galinės sie- 
nos mato žmogaus profilį - profilį, kurį Morsas leng- 
vai galėtų atpažinti... 

Rupas nutraukė jo apmąstymus. 

- Ar norėtumėt dar ką nors sužinoti? 

Ištuštinęs alaus bokalą, Morsas atsakė, kad norėtų. 
Jis paprašė Rupo papasakoti, ką veikė visą praėjusį 
penktadienį, ir šis mielai sutiko tai padaryti. 8.05 jis 
išvyko traukiniu į Londoną; atvyko į Pedingtono stotį 

9.10. Sėdęs į metro, nusigavo iki Londono lordo mero 
rezidencijos; aptarė su leidėjais būsimos knygos apie 
pramoninę chemiją pataisas; atsisveikino su jais apie 
10.45; suvalgė vištienos salotų kažkur Strendo gatvėje; 
paskui apie valandą praleido Nacionalinėje portretų 
galerijoje Trafalgaro aikštėje; grįžęs į Pedingtono stotį, 
15.05 išvažiavo traukiniu atgal į Oksfordą. 

Morsas nebūtų galėjęs paaiškinti kodėl, bet staiga 
jis pasijuto tikras, kad Rupas kažkuriuo momentu su- 
melavo. Pernelyg viskas gražu ir sklandu. Didesnė pa- 
sakojimo dalis, aišku, tiesa (pavyzdžiui, susitikimas su 
leidėjais). Mm. Be abejo, jis buvo Londone; bet ka- 
da jis tiksliai grįžo? Rupas minėjo išėjęs iš leidyklos 
10.45. Gal susigavo taksi į Pedingtono stotį? Jokių 
problemų! Rupas galėjo grįžti į Oksfordą dar nepra- 
sidėjus priešpiečiams. 

— Klausiu tik įdomumo dėlei, sere. - Jo balsas nu- 
skambėjo labai švelniai. — Ar galite visa tai įrodyti? 

Rupas metė į jį veriantį žvilgsnį. 

— Ne, nemanau. - Jo akys buvo rimtos ir šaltos. 

— Londone nesutikote nė vieno pažįstamo? 

— Aš juk sakiau. Važiavau pasimatyti... 

— O taip, žinoma. Turėjau galvoje, vėliau. 

— Ne, nesutikau. - Žodžiai buvo ištarti lėtai ir aiš- 
kiai, 17 Morsas pajuto, kad, nepaisant smulkaus su- 
dėjimo ir gana keistų manierų, Rupas tiek fiziškai, tiek 
dvasiškai buvo kur kas tvirtesnis, negu atrodė. Dėl 
vieno dalyko galima būti tikram: jaunajam chemikui 
nelabai patinka, kai juo nepasitiki. Gal todėl jis ir su 
Bartletu?.. 

— Na, nesvarbu, sere. Tada pasakykite man štai ką. 

Ar pažinojote Kviną prieš jam atvykstant į Oksfordą? 

— Ne. 

— Bet jūs juk iš tų pačių kraštų, argi ne taip? 

— Norite pasakyti, kad mano tartis ne Oksfordo? 

— Spėju, kad jūs iš Jorkšyro. 

— Matau, jūs gerai atlikote savo namų darbus. 

— Už tai man ir moka, sere. 

— Aš esu iš Bredfordo, kaip ir Kvinas. Tačiau pa- 
brėšiu: pirmą kartą išvydau Kviną tada, kai jis atvyko 
į pokalbį su taryba. Ar tikite manimi? 

— Viskuo, ką sakote. Kodėl turėčiau netikėti? 

— Tiktai kvailiai tiki viskuo, ką sako žmonės. - Da- 
bar jo balse buvo aiškiai girdimas priešiškumas. Mor- 
sui šis pokalbis pradėjo patikti. 

— Manau, jūs privalote žinoti, — tyliai ištarė jis. — 
Kad ir koks aš atrodyčiau, kvailys tikrai nesu. 

Rupas nieko į tai neatsakė, ir inspektorius toliau 
tęsė apklausą. 

— Ar turite mašiną? 

— Ne. Kažkada turėjau, bet dabar gyvenu netoliese, 
Vudstoko plente... 

— Tuose viengungių apartamentuose? 

Rupas staiga atsipalaidavo ir nuoširdžiai nusišyp- 
sOjO. 

„- Paklausykite, inspektoriau. Ar ne geriau būtų, jei 
klaustumėte manęs, ko nežinote? 

Morsas gūžtelėjo pečiais. 

— Gerai. Pasakykite, ar lijo, kai grįžote iš Londono? 

— Pylė kaip iš kibiro. Aš... - Jo akys nušvito. - Taip, 
aš susistabdžiau taksi prie stoties ir važiavau juo iki 
pat sindikato. Juk tai galima būtų patikrinti? 

— Ar prisimenate, kaip atrodė vairuotojas? 

— Ne, bet, rodos, prisimenu taksi firmą. 

Žinoma, Rupas teisus. Išsiaiškinti nebus sunku. 

— Mes galime pabandyti... 

— Kodėl gi ne? - Rupas atsistojo, paėmė į rankas 
krūvą knygų. - Kaip tam priežodyje - ką gali padaryti 
šiandien, neatidėk rytojui. 

Einant Karfakso gatve, paskui pasukus į Karalienės 
gatvę, Morso neapleido nuojauta, kad jis kažkur su- 
klydo. Tylėdami jie pasiekė traukinių stotį, kur stovėjo 
ilga eilė taksi mašinų. 

— Aš tuo užsiimsiu, sere. Turiu šiek tiek patirties... 

— Mieliau pats tai padaryčiau, jeigu jūs nieko prieš, 
inspektoriau. 

Morsas leido jam veikti, o pats atsistojo po ženklu 
„baras“, jausdamasis kaip klientų laukianti prostitutė. 

Po penkių minučių grįžo Rupas nutaisęs nelaimingą 
miną; rodos, nebus taip lengva, kaip jis manė; vis dėl- 
to jis pats norėtų užbaigti šį darbą, žinoma, jei Morsas 
neprieštaraus. O kodėl Morsas turėtų prieštarauti? Jei- 
gu jaunuolis taip trokšta rasti įrodymų... 

— Gal norite dar alaus? 

Jie nužingsniavo link kasų ir sustojo prie užtvaros. 

— Mes tik norime alaus, - paaiškino Morsas. 

— Deja, sere, jums teks nusipirkti perono bilietą. 

— Ach, tegu eina visa tai po velnių, - numojo ranka 
Morsas ir atsisuko į Rupą. - Paėjekime iki „Karališ- 
kojo Oksfordo“. | 

— Vieną minutėlę, - tyliai atsiliepė Rupas, kurio 
akys vėl švytėjo. Jis grįžo prie bilietų kontrolieriaus 
ir patapšnojo šiam per petį. 

— Ar atsimenate, mane? 

— Kad ne, drauguži. 

— Ar ne jūs čia dirbote praeito penktadienio po- 
pietę? 

— Ne. (Atsakymas nuskambėjo atlaidžiai.) 

— Gal žinote, kas dirbo? 

— Teks pasiteirauti kontoroje. 

— Kur ji yra? 

Vyriškis tingiai parodė. 

— Vis tiek dabar nieko nepešite. Pietų pertrauka. 

Ne pati sėkmingiausia diena Rupui, pagalvojo Mor- 
sas. Jis uždėjo ranką chemikui ant peties ir atsisuko į 
kontrolierių. | 

— Duokite mums du bilietus. 


Po pusvalandžio Rupas atsisveikinęs išėjo, ir Mor- 
sas paskendo mintyse. Jaunai porelei, sėdinčiai už siau- 
ro stalo tiesiai prieš jį, jo veidas gal ir atrodė apa- 
tiškas. Tačiau jei būtų atidžiau pažvelgę į inspektorių, 
užuot riję vienas kitą įsimylėjusiomis akimis, jie būtų 
pastebėję pasitenkinimo šypsenėlę, kuri ištempė jo lū- 
pų kampučius. Jis sėdėjo nė nekrustelėdamas, nemirk- 
sinčiomis akimis žvelgdamas kažkur į tuštumą, tuo 
tarpu mintys lyg patrakę paukščiukai blaškėsi jo gal- 
voje... kol traukinys iš Londono bildėdamas nesustojo 
perone ir neišvaikė visų apžavų. 

Jauna porelė pakilo riuo stalo, trumpai, bet aistrin- 
gai pasibučiavo ir meiliai atsisveikino. 

— Į peroną aš neisiu, - tarė jis. - Ten visada bjauriai 
jaučiuosi. 

— Ger. Eik jau, eik. Sustiksim šešdien. 

— Tai jau tikra! 

Mergina nukaukšėjo ant savo aukštakulnių batelių 
link durų į pirmąjį peroną, o vaikinas, nulydėjęs ją 
žvilgsniu, iškrapštė iš kišenės bilietą. 

— Neužmiršk, kitą kartą aš pirks gėrim. 

Ji kalbėjo iškraipydama žodžius, nukąsdama galū- 
nes, tačiau vaikinas suprato ją ir linktelėjo pavymui. 
Ji pranyko, o Morsas pajuto per nugarą nubėgančius 
šiurpuliukus. Štai ko jis neįstengė prisiminti. Taip! Už- 
plūdus prisiminimams, prieš akis jam iškilo seniai pa- 
miršti vaizdai. Tada jis, paskutinio kurso studentas, 
pasikvietė į savo nuomojamą kambarį Iflio gatvėje 
kaprizingą medicinos seserį, kuri primygtinai norėjo 
pati atsinešti butelį, nes jos tėvas turėjo nuosavą barą. 
Ji paklausė, kokį gėrimą Morsas labiausiai mėgsta, o 
jis atsakė, kad škotišką viskį. Ji pasakė irgi mėgstanti 
šį gėrimą, bet ne todėl, kad jis skanus, o todėl, kad 
išgėrusi jo pasijunta tokia seksuali ir... O Dieve, taip! 

Morsas grįžo į realybę, palikdamas ramybėje toli- 
mus, magiškus prisiminimus. Pagrindinis siluetas vėl 
išskydo, tačiau ant sienos atsirado kitų, kurie jungėsi 
į daug logiškesnę grandinę. Kur kas labiau logišką. 
Kai Morsas atidavė bilietą ir išėjo į ryškią dienos švie- 
są, jis buvo daug tikresnis, kad „STUDIO 2“ salėje tą 
į laikrodį: buvo 13.45. Gal susigundyti? O Dieve, taip! 
Juk iki kino teatro tik trys ar keturios minutės kelio, 
o ten Inga, viliojanti savosiomis grožybėmis. Deja, deja... 

Jis pamojo taksi. 

— Prašau nuvežti į užsienio reikalų skyriaus egza- 
minų sindikatą. 

Penkioliktas skyrius 


— Man visai nesvarbu, ko klausinėsite, - nukirto 
Morsas. - Kai atvesiu panelę Hait, užlaikykite ją de- 
šimtį minučių. Tai viskas, ko prašau. 

Luisas, prieš pusvalandį vėl iškviestas į sindikatą, 
jautėsi visiškai sutrikęs. 

— Ir vis dėlto, ką norite, kad sužinočiau? 

— Ką tik geidžia jūsų širdis. Pasiteiraukite, koks jos 
liemenėlės dydis. 

— Gal galite rimčiau šnekėti, sere? 

— Gerai, tada paklauskite, ar išgertas džinas subėga 
jai tiesiai į papus. 

Kai Morsą užvaldo tokia nuotaika, geriau su juo 
neprasidėti, pagalvojo Luisas. Kas jam atsitiko? Buvo 
linksmas ir energingas lyg disko žokėjus už pulto. 

Perkirtęs koridorių, Morsas pabeldė į Monikos ka- 
bineto duris ir užėjo į vidų. 

— Ar galima jus sutrukdyti vienai minutėlei, panele 
Hait. Labai trumpam. 

Mandagiai palydėjo ją į Kvino kambarį, pasiūlė 

atsisėsti į krėslą priešais Luisą, o pats tingiai stovi- 
niavo šalia. | 

Po poros sekundžių subirbė telefonas ir Luisas pa- 
kėlė ragelį. 

— Skambina jums, sere. 

— Morsas klauso. 

— O, inspektoriau. Ar galite pas mane dabar už- 
sukti? Tai, hmm, gana svarbus reikalas. 

- Einu. | 

Luisas su Monika kuo puikiausiai girdėjo balsą, tad 
Morsas atsiprašė ir, nieko neaiškindamas, išėjo. 

Atsidūręs Monikos kabinete, jis sukosi spėriai. Iš 
pradžių apžiūrėjo didžiulę odinę striukę, kabančią sie- 
ninėje spintoje. Kišenėse nerado nieko įdomaus. Ta- 
da rankinę. Jei ir ras ką, tai tik čia. Kosmetika, čekių 
knygelė, užrašų knygelė, parkeris, šukos, mažas kve- 
palų buteliukas, auskarai, netrukus pasirodysiančio 
spektaklio „Mesijas“ programėlė, cigarečių „Dunhill“ 
pakelis, degtukai ir piniginė. Šiek tiek drebančiais pirš- 
tais spragtelėjęs užraktą, pirštais persijojo smulkias 
monetas ir raktus, ir pašto ženklus, ir... štai kur jis. O 
Dieve! Jis neklydo! Nervingai ir garsiai šnopuodamas 
jis užsegė rankinę, padėjo ją ten kur rado, išėjo iš kam- 
bario, tylutėliai uždarė duris ir sustingo koridoriuje. 
Jo atradimas toks slogus ir toks reikšmingas. Žinoma, 
jis buvo tikras, kad, nusišypsojus laimei, kažką vis tiek 
atkapstys. Bet dabar, kai tai įvyko, jis pasijuto sukly- 
dęs. Kažkas čia netvarkoj, nepanašu į tiesą, kažką jis 
praleido. Ką gi, labai greitai galima viską išsiaiškinti. 

Morsas buvo dingęs tik dvi ar tris minutes, ir Lui- 
sas jį išvydęs su palengvėjimu atsiduso. Kartais (tiesa, 

ne ypač dažnai) inspektorius prarasdavo bet kokį susi- 
domėjimą silpnąja lytimi, kaip atsitiko ir šįkart. Ši 
moteris jaudino jį tiek pat, kiek ir šalto marmuro sta- 
tula. Tokių dalykų pasitaikydavo visiems vyrams, bent 
jau Morsas buvo apie tai girdėjęs. Tai būtų galima 
pavadinti moteropauze. Jis giliai įkvėpė. 

— Kodėl jūs melavote man, pasakodama apie pra- 
ėjusio penktadienio popietę? 

Monikos skruostai ryškiai nuraudo, tačiau ji pati 
neatrodė pernelyg nustebusi. 

— Tai Sali jums pasakė! Iš karto supratau, ko jūsų 
žmogus siekė. 

— Na, tai kaip? 

— Nežinau. Man atrodė, kad skambės ne taip ne- 
švankiai — na, jei pasakysiu, kad nuvažiavome pas 
mane. 

— Ne taip nešvankiai negu kas?.. 

— Na, žinote, pasivažinėjimas mašina, stabtelėjimas 
kur nors šunkelyje, tikintis, kad niekas neužklups. 

— Tai jūs ir darėte? 

— Taip. 

— Ar ponas Martinas patvirtintų jūsų žodžius? 

— Taip, jei paaiškintumėte jam kodėl... 

— Norite pasakyti, kad jūs dar to nepadarėte? — 
Morso balse atsirado šiurkštesnių gaidų, ir Moniką 
vėl išmušė raudonis. 

— Ar nemanote, kad reikėtų jo paklausti? 

— Ne, nemanau! Moterie, jūs gi laikote jį už pava- 
džio! Visi tai mato. Manęs nedomina jūsų melagystės. 
Noriu tiesos! Mes tiriame žmogžudystę, o ne kokią 
prakeiktą vagystę mašinų stovėjimo aikštelėje! 

— Klausykite, inspektoriau. Aš nieko negaliu dau- 
giau jums pasakyti, išskyrus... 

— Aišku, kad galite! Galite pasakyti man tiesą. 

— Jūs atrodote toks tikras... 

—- Toks ir esu, moterie! O kas, jūsų manymu, čia, 
po velnių? - Jis trenkė kumščiu per stalą ir atgniaužė 
delną, iš kurio išslydo perplėštas kino teatro bilietas. 
Viršuje buvo raidės IO, šalia - skaitmuo 2 , kitoje ei- 
lutėje - „Parteris“, o dešiniajame krašte, iš viršaus į 
apačią - skaičius „93556“. 

Monika tarytum užhipnotizuota įsmeigė akis į bilietą. 

— Tai kaip? 

— Vadinasi, tai jūs surežisavote šią nedidelę apgaulę 
su Bartleto skambučiu? 

— Esu pasielgęs ir bjauriau, - atsakė Morsas. Staiga 
jį užplūdo nepaaiškinamas gailesčio jausmas šiai mo- 
teriai. Kai jis vėl prabilo, jo balsas skambėjo švelniau: 

— Galiausiai aš vis tiek viską išsiaškinsiu. Prašau sa- 
kyti tiesą. 

Monika giliai atsiduso. 

— Ar galite pavaišinti cigarete, inspektoriau? Jei pa- 
stebėjote, savąsias palikau rankinėje. 

Taip, tarė ji, Morsas teisus. Tą dieną Sali turėjo grįžti 
anksti, todėl jie jokiu būdu negalėjo važiuoti pas ją 
namo; be to, jai ir nesinorėjo. Žinoma, dėl viso šio rei- 
kalo ji tiek pat kalta, kiek ir Donaldas. Tačiau pasta- 
ruoju metu ji vis labiau troško užbaigti šį nerimtą ir 
pavojingą romaną. Galiausiai Donaldas pasiūlė nueiti 
į kiną, ir ji sutiko. Eiti kartu būtų buvę pernelyg rizi- 
kinga, todėl sutarė, kad jis išeis dvidešimt minučių po 
pirmos, O ji šiek tiek vėliau. Bilietus nusipirks atskirai; 

Donaldas sėdės galinėje eilėje ir lauks jos. Būtent taip 
jie ir padarė. Planas pasisekė. Iš kino teatro jie išėjo pu- 
sę keturių. Abu buvo atvažiavę atskirai. Savo mašiną ji 
pasistatė Krenhemo gatvėje, šalia kino teatro. Po filmo 
ji grįžo tiesiai namo; kiek žino, Donaldas taip pat. Be 
abejo, jie sunerimo išgirdę, kad policija nori sužinoti, 
ką jie veikė penktadienio popietę, todėl taip kvailai... 
na, Morsas tai žino. Truputį iškraipė tiesą. Taip, jie me- 
lavo dėl penktadienio popietės. Žinoma, kad melavo. 

— Ar neprieštarausite, jei atsivesime jūsų vaikiną? — 
pasiteiravo Morsas. 

— Būtų daug geriau, jei taip ir padarytumėte. - Ne- 
paisant sarkastiškų užuominų, dabar ji atrodė links- 
mesnė, kur kas linksmesnė nei Morsas. 


+*3R++ 


Graudžiu balsu Martinas pradėjo kartoti pasenusią 
versiją, bet Monika jį nutraukė: 

— Sakyk tiesą, Donaldai. Aš pasakiau. Jie žino, kur 
iš tikrųjų mes buvome penktadienį. 

— O, aišku. 

Morso nuotaika prastėjo sulig kiekvienu Martino 
žodžiu, kai šis užsikirsdamas pasakojo tą pačią kvailą 
istoriją. Viskas atitinka. Jis, kaip ir Monika, po filmo 
iš karto grįžo namo. 

— Dar vienas klausimas. - Pakilęs nuo stalo, Morsas 
atsirėmė į spintą. Tai buvo ypač svarbus klausimas, 
ir inspektorius norėjo aiškiai matyti jų reakciją. - Dar 
kartą klausiu - ar kuris nors iš jūsų matė poną Kviną 
penktadienio popietę? Prašau, prieš atsakant, gerai 
pagalvoti. 

Bet galvoti jie, rodos, neturėjo jokio noro. Veidai 
liko neįžvelgiami. Jie papurtė galvas ir, nutaisę nekal- 
tas minas, atsakė nematę. 

Morsas dar kartelį giliai įkvėpė. Gal pasakyti jiems, 
pagalvojo - aišku, jeigu jie patys to dar nežino. 

— Ar nustebinčiau jums pranešęs... - Morsas padarė 
pauzę vildamasis, jog bus pakankamai teatrališkas. - 
„kad „STUDIO 2“ salėje tą penktadienio popietę sė- 
dėjo vienas iš jūsų kolegų? 

Martinas mirtinai išblyško, o Monika plačiai išsižio- 
jo, tarytum chroniška astmatikė, gaudanti orą. Morsas 
būtų pasielgęs protingai, jei būtų lukterėjęs, kol jo žo- 
džiai pasieks tikslą (tai suprato tik vėliau). Bet jis nelaukė. 

— Jūs gal ir nustebsite. Matote, mes tiksliai žinome, 
kur ponas Kvinas buvo penktadienį. Jis sėdėjo šalia 
jūsų - kino teatro „STUDIO 2“ parteryje. 

Donaldas Martinas ir Monika Hait apstulbę spok- 
SOJO į jį. 


Kai porelė išėjo iš kambario, Morsas atsisuko į Luisą: 

— Bus jiems peno apmąstymams. 

Bet Luisas neatrodė labai patenkintas. Taip ir pa- 
sakė. 

— Tikiuosi, jūs man atleisite, sere, bet... - 

— Nagi, Luisai. Išsiliekite. 

— Na, aš nemanau, kad jūs labai gerai sutvarkėte šį 
reikalą. - Jis atsilošė, laukdamas pykčio lavinos. 

— Aš irgi, - tyliai sutiko Morsas. —- Tęskite. 

— Matote, sere. Man susidarė įspūdis - kai pasakėte 
„vienas iš jūsų kolegų“ - na, jie visiškai neatrodė 74- 
stebę. Tarytum jie... 

— Suprantu, ką turite galvoje. Tarytum jie tikėjosi, 
kad pasakysiu kitą pavardę. 

Luisas energingai sukinkavo galva. 

— Bet jie nuoširdžiai nustebo, kai paminėjote Kviną. 

— Ta-aip. Jūs teisus. Taigi lieka tik vienas žmogus, 
galėjęs ten sėdėti, ar ne? Bartletas tą popietę buvo Ben- 
beryje. 

- Mes dar nepatikrinome šio fakto. 

— Nemanau, kad bus labai sunku surasti keletą mo- 
kyklų vadovų, kurie patvirtins jo alibi. Dėl Bartleto 
nekyla jokių abejonių. 

— Lieka Ogalbis, sere. 

Morsas pritardamas linktelėjo. 

— Ar atvesti jį čia, sere? 

— O kaip jums atrodo? - Įprastas Morso pasitikėji- 
mas savimi kažkur išgaravo. Luisas atsistojo ir nu- 
žingsniavo link durų. - Ne, Luisai. Prašau truputį pa- 
laukti. Norėčiau gerai viską apsvarstyti. 

Nekantriai gūžtelėjęs pečiais, Luisas vėl atsisėdo. 
Šiuo metu Morsas atrodė kaip nesavame kailyje; ta- 
čiau iš patirties seržantas žinojo, kad netrukus kažkas 
atsitiks. Ten, kur sukiodavosi Morsas, visuomet kas 
nors atsitikdavo. 

Luiso pastabos buvo visiškai teisingos, ir Morsas 
dar labiau nusivylė savo sugebėjimais logiškai sampro- 
tauti. Klounas jis, klounas! Martinas ir Monika Hait! 
Visų pirma, kodėl jie taip niekingai melavo? Netgi ne 
ypač gabus detektyvas sugebėtų iškapstyti tiesą. Juk 
Sali taip dažnai likdavo namuose. Taigi kodėl? Staiga 
į galvą šovė atsakymas, jis buvo akivaizdus: jie labiau 
rizikuotų, jei sakytų tiesą. Jeigu jie ėjo kartu į kiną, 

kodėl iš karto apie tai nepasakė? Toks elgesys būtų 
kur kas mažiau smerktinas negu nepadorus ryšys, dėl 
kurio jie buvo pasiruošę prisipažinti. Žmonės juk eina 
į kino teatrus kartu. Na, galbūt pasklistų apkalbos - 
žinoma, kad pasklistų - jei kas nors pamatytų juos. 
Bet... — Siluetai dar kartelį persirikiavo ir dabar jie 
sukosi aplink vieną žmogų. Filipą Ogalbį. 

- Žinote, jūs teisus, Luisai. Tučtuojau atveskite jį Čia. 


Išėję iš Kvino kabineto, Donaldas su Monika porą 
sekundžių stovėjo koridoriuje tylėdami. 

— Užeik trumpam, - sušnibždėjo Monika. Uždariusi 
savo kambario duris, ji nuožmiai pažvelgė į Martiną. 
Šnekėjo lėtai ir aiškiai, įtaigiai košdama žodžius. 

— Mes niekam apie tai neprasitarsime. Supratai? 
Niekam! 

Šešioliktas skyrius 


Ogalbis atrodė pavargęs, tad Morsas nusprendė 
kalbėti trumpai ir iš esmės. Jis žinojo, kuo tai kvepia, 
bet jam ir anksčiau tekdavo vaikščioti bedugnės pa- 
kraščiu, ir jį lydėdavo sėkmė. 

— Jūs sakėte, sere, kad penktadienį po priešpiečių 
grįžote į biurą? 

— Mes jau šnekėjome apie tai. 

Tarsi neišgirdęs, Morsas tęsė toliau: 

— Jūs melavote man. Tą dieną jus matė mieste, o 
jeigu būtume visai tikslūs — jus matė einantį į kino 
teatrą „STUDIO 2“ Voltono gatvėje. 

Ogalbis ir toliau sėdėjo visiškai ramus. Atrodo, jis 
ne kiek nenustebo, tačiau nustebo Morsas, išgirdęs 
patį netikėčiausią atsakymą: 

— Kas mane matė? 

— Jūs neneigiate to? 

— Aš tik paklausiau, kas mane matė. 

— Deja, šito aš jums negaliu pasakyti. Neabejoju, jūs 
suprantate kodėl. 

Ogalbis abejingai linktelėjo galva: 

— Jūsų valia. 

— Mes turime įrodymų, sere, jog tą dieną tame kino 
teatre buvo ir ponas Kvinas. 

— Tikrai? Jį kažkas irgi matė? 

Kalbėdamas su juo, Morsas vis labiau triko. Viena 
bėda su tomis melagystėmis, su jo paties melagystė- 
mis. Tačiau problemą inspektorius išsprendė papras- 
tai, jis tiesiog nekreipė į ją dėmesio. 

— Kelintą valandą jūs ėjote į kiną, sere? 

- Argi jūs nežinote? (Štai ir vėl!) 

— Norėčiau išgirsti jūsų atsakymą. 

Akimirką Ogalbis atrodė taip, lyg svarstytų visus 
„Už“ ir „prieš“. 

— Klausykite, inspektoriau. Tam tikra prasme aš jums 
truputį pamelavau. - Luiso rašiklis krebždėjo kaip pa- 
šėlęs. - Oficialiai mes baigiame darbą penktą. Aš sten- 
giuos sąžiningai sėdėti iki galo - visi tai patvirtins. 
Niekada nevėluoju, neretai baigiu dirbti tada, kai kiti 
jau seniai išėję. Prisipažįstu, penktadienį dingau iš biu- 
ro šiek tiek anksčiau. Gal be penkiolikos penkios ar 
panašiai. | 

— Ir apsilankėte „STUDIO 2“. 

— Na, kaip žinote, aš gyvenu Voltono gatvėje. Ne- 
toli kino teatro. 

— Ir nuėjote į kiną? 

Ogalbis papurtė galvą. 

— Ne. 

— Ar pasakysite, kodėl ten ėjote? 

— Aš nėjau. 

— Ar kada nors buvote? 

— Taip. 

— Kodėl? 

— Esu ištvirkęs senis. 

Morsas nutarė pulti iš kitos pusės. 

— Ar buvote čia, kai į sindikatą atvyko ponas Ru- 
pas? 

— Taip. Girdėjau jį kalbant su ūkvedžiu. 

Ir vėl Morsas išgirdo atsakymą, kurio mažiausiai 
tikėjosi. Jis jautėsi išmuštas iš vėžių. 

— Tačiau kambaryje jūsų nebuvo. Jūsų mašina... 

— Penktadienį atvažiavau į darbą ne su mašina. 

— Kvino jūs nematėte, turiu omenyje, nematėte kino 
teatre? 

— Aš nebuvau kino teatre. 

— Ar matėte ten panelę Hait su ponu Martinu? 

Veide atsispindėjo neapsimestinė nuostaba. 

— Ir jie buvo ten? 

Morsas būtų galėjęs prisiekti, jog Ogalbis apie tai 
nieko nežino. Jis pajuto pagundą aklai patikėti šiuo 
žmogumi. 

— Ar jums patiko filmas, sere? 

— Aš jo nemačiau. 

— Bet jums patinka pornografiniai filmai? 

— Retkarčiais pagalvoju, inspektoriau - jei būčiau 
prodiuseris, sukurčiau kažką tikrai erotiško. Turiu tin- 
kamą vaizduotę tokiems dalykams. 

— Bilieto nepasilikote? 

— Aš jo neturėjau. 

— Gal paieškotumėte jo, sere. 

— Nematau prasmės. 

Čia tai bent! 

Morsas nusprendė šį kartą eiti iki galo. Tokioje vie- 
toje kaip sindikatas paslapties ilgai neišsaugosi, todėl 
prarasti nėra ko, gal netgi pasiseks ką nors išpešti, tik 
lošti reikia atviromis kortomis. 

Ogalbiui išėjus, jis pasikvietė Bartletą į Kvino ka- 
binetą. Papasakojo jam, ką pavyko sužinoti: papasa- 
kojo apie ištuštėjusią įstaigą, apie krūtingosios panelės 
Ingos Nilson magnetizmą, apie iškilusius sunkumus, 
su kuriais susidūrė besiaiškindamas kiekvieno iš jų 
buvimo vietą penktadienio popietę; papasakojo jam 
viską, ką žinojo ar bent jau tarėsi žinąs. Jis neturėjo 
ko prarasti, vis tiek didesnė šios istorijos dalis netru- 
kus išaiškės. Galiausiai pareiškė būsiąs dėkingas, jei 
Bartletas smulkiai išdėstytų savąjį tos dienos tvarka- 
raštį; ačiū Dievui, sekretorius nebuvo šokiruotas. Jis 
patvirtino galįs įrodyti, kur tuo metu buvo. Paskam- 
bino Benberio politechnikumo direktoriui ir perdavė 
ragelį Morsui. Taip, Bartletas sakė kalbą vadovų susi- 
rinkime; jis atvyko be penkių trys; jie išgėrė po stiklą 
šerio; o susirinkimas baigėsi dvidešimt, dvidešimt pen- 
kios minutės po keturių. Štai ir viskas. 

Bartletas paklausė, ar jis galėtų išsakyti savo pa- 
stabas. Ir paaiškėjo, kad jis sugebėjo kur kas įžvalgiau, 
negu manė Morsas, vertinti savo kolegas. 

— Panelės Hait ir pono Martino santykiai, inspek- 
toriau, manęs visai nestebina. Ji labai patraukli mo- 
teris - patraukli netgi man, seniui; o Martino vedybi- 
nis gyvenimas, kiek žinau, ne ypač nusisekęs. Be abejo, 
retkarčiais mane pasiekdavo gandai, bet nieko nesa- 
kiau. Tikėjausi, jog tai vienas iš tų trumpų susižavė- 
jimo atvejų, savo laiku visiems teko tokių dalykų pa- 

tirti. Maniau, jog po kurio laiko aistra išblės. Bet... 
bet, atvirai prisipažįstu, mane nepaprastai nustebino 
jūsų pasakojimas apie Ogalbį. Jis paprasčiausiai ne 
tokio tipo žmogus. Pažinojau jį daugelį metų ir... na, 
jis ne toks. 

- Visi mes turime savų silpnybių, sere. 

— Ne, jūs ne taip mane supratote. Aš ne tai turėjau 
omenyje. Nesvarbu, ar jis eina į erotinius filmus, ar 
ne. Neretai ir aš... Na, tiek to. Jis sako, kad buvo čia. 
Matote, jis nėra melagis; ir jeigu jis tvirtina, kad, pasi- 
rodžius Rupui, buvo čia... 

— Jis taip sako. 

— O Rupas teigia nepastebėjęs jo nei kabinete, nei 
kur nors kitur? 

— Ūkvedys patvirtino jo žodžius. 

- Gal jis buvo antrame aukšte? 

— Abejoju. Ponas Ogalbis pats sako girdėjęs, kaip 
Rupas įėjo pro duris. 

Bartletas lėtai papurtė galvą ir susiraukė. 

— O ką sako merginos? 

— Kokios merginos? 

— Tos, kurios surenka laiškus. 

Morsas mintyse įspyrė sau į sėdimąją. 

— Kelintą valandą jos tai daro? 

— Kiekvieną dieną, lygiai ketvirtą. Pašto skyriaus 
furgonas pasirodo po penkiolikos minučių, todėl mes 
norime, kad viskas būtų paruošta iki to laiko. 

Kaipgi kitaip, pagalvojo Morsas. 

Bartletas paskambino į registratūrą, ir po akimirkos 
pasirodė jauna, šviesiaplaukė mergina, kuri pasisten- 
gė kaip įmanoma šaltakraujiškiau atsakyti į Morso 

klausimus. Penktadienio popietę laiškus surinko ji. 
Taip, ketvirtą valandą. Čia nieko nebuvo. Nei Ogal- 
bio, nei panelės Hait, nei Martino, nei Kvino. Taip, ji 
visiškai tuo tikra. Dar prisimena užsiminusi kitoms 
merginoms, kad tai atrodo gana keistai. 

Bartletas nulydėjo ją pasidygėjusiu žvilgsniu. Įdo- 
mu, kaip tos „kitos merginos“ dirba, kai jo nėra šalia? 

Morsas kartu su Bartletu lėtai žingsniavo koridoriu- 
mi. Jis suvokė beveik nieko neišmanąs apie supainio- 
tus ir sudėtingus šios įstaigos darbuotojų santykius. 

— Norėčiau kada nors su jumis pašnekėti, sere... tu- 
riu galvoje, apie šį biurą. Čia yra tiek daug... 

— Gal norėtumėte užsukti pas mus pietų? Mano žmo- 
na - nuostabi virėja. Ką pasakysite? 

— Labai malonu iš jūsų pusės, sere. Tik pasiūlykite 
tinkamą laiką. 

— Kada tik norite. Kad ir šį vakarą. 

— Jūsų žmona... 

-- O, dėl to nesirūpinkite. Tai jau mano reikalas. - 

Jis pranyko savo kabinete, po kelių minučių vėl pa- 
sirodė. - Ar. jums patinka pjausnys, inspektoriau? 


Luisas ir Morsas giliai susimąstę nuėjo link maši- 
nos. Atrodė, šioje byloje pakankamai daug: užuominų, 
kad išspręstum kol kas gremėzdišką kryžiažodį, bet į 
nubrėžtą schemą kažkodėl nė viena jų netiko. 

— Tas Bartletas - mielas vyrukas, - išdrįso pareikšti 
savo nuomonę Luisas, jiedviem važiuojant Vudstoko 
plentu link žiedo. 

Morsas nieko neatsakė. Jam sekretorius pasirodė 
pernelyg mielas. Netgi meilingas. Tarytum būtų vienas 

iš tų įtartinų subjektų, kurie detektyvinio romano pa- 
baigoje paaiškėja esą sukčiai. Nejau tai įmanoma! Ar 
galėjo tas mažiukas ir energingas, įžvalgus ir viską 
žinantis sekretorius nužudyti Nikolą Kviną? Luisui 
padidinus greitį nuokalnėje, Morsui pasidingojo, kad 
jis vis dėlto galėjo... Šėtoniškai protingas planas; na, 
bet reikėtų pripažinti... Oksforde gyvena daug pro- 
tingų Žmonių, argi ne taip? Staiga Morsas suprato, 
kad jis labai suklydo, tinkamai neįvertinęs visy savo 
pašnekovų. Galbūt dabar jie sėdi biure ir tyliai kikena, 
šaipydamiesi iš kvailo inspektoriaus. 

Septynioliktas skyrius 


Iki vizito pas Bartletus buvo likusios dvi su puse 
valandos. Morsas sėdėjo vienas savo kabinete, paten- 
kintas, kad gavo progą viską apmąstyti. 

Kvino pirkti maisto produktai ir jo atsargų virtu- 
vėje sąrašas pasirodė kur kas įdomesni, nei Morsas 
tikėjosi. Pavyzdžiui, du pjausniai ir krepšys grybų. Ar 
ne per daug ekstravagantiška vienam žmogui? Galbūt 
tai buvo skirta dviem? Dviem įsimylėjėliams? Morso 
mintyse vėl iškilo neseniai matyta mergina prie durų 
į pirmąją platformą, jos kontūrai įgavo Monikos Hait 
pavidalą. Ar galėjo taip būti? Monika prisipažino ėjusi 
į kino teatrą, bet juk ji ėjo su Martinu. Pamiršk tą 
Martiną, bestuburį gyvį. Jis taip apsvaigęs nuo Mo- 
nikos, kad pasakytų bet ką, jei tik ji palieptų arba 
papirktų. Galvok, Morsai! Taigi Monika su Kvinu. 
Galinėje parterio eilėje; negrabiai atseginėjami dra- 
bužiai ir karštligiškos glamonės, žadančios nuostabią 
pabaigą, tik vėliau. Taip, vėliau. O kur? Tik ne pas 
ją. Tai neįmanoma, kol Sali sukinėjasi aplinkui. Kodėl 

ne pas jį? Jis galėtų nupirkti produktų (Pjausnį? Gry- 
bų?), o Monika paruoštų valgyti. Ji mielai to imtųsi. 
„Tik nepamiršk, Nikai, šį kartą gėrimus pirksiu aš. Še- 
rį? Sausą šerį? Man jis irgi patiktų. Atsinešiu dar bute- 
lį viskio. Jo išgėrusi visada jaučiuosi taip...“ O ką? 
Visai įmanoma. Pirmai pradžiai bus gerai. 

Morsas vėl peržvelgė abu sąrašus ir pastebėjo vieną 
dalyką, kuris anksčiau prasprūdo pro akis. Kvino šal- 
dytuve jau buvo pusė svaro sviesto; ir vis tiek jis kaž- 
kodėl nupirko dar. Be to, kitos rūšies. Labai keista. 
Kaip ir keletas kitų faktų. Paėmęs popieriaus lapelį, 
užrašė juos. 

a) Kavos staliukas stovėjo taip, kad prie jo Kvinas bū- 
tų sėdėjęs skersvėjyje. (Atsargiai, Šerloke!) 

b) Nei virtuvėje, nei kambaryje, nei Kvino kišenėse ne- 
rasta panaudotų degtukų. (Prisimink: bonia E. jau buvo 
viską sutvarkiusi; ji grįžo tik išlyginti drabužių ir šiukš- 
lių dėžės nebejudino.) 

c) Nusipirko sviesto, nors namuose turi jo visą kalną. 
(Ar reikia?) 

d) Raštelis, kurį Kvinas paliko poniai E.: labai jau 
miglotas įrodymas (o gal ne?). 


Atsilošęs Morsas žvilgtelėjo į savo rašliavą. Kiekvie- 
nas punktas pats savaime nieko ypatingo nereiškė, bet 
jų visuma davė peno apmąstymams. Peršasi išvada, 
kad penktadienio vakarą Kvinas iš viso nebuvo grįžęs 
namo. Galbūt kas nors kitas užkūrė židinį, nupirko 
maisto ir paliko poniai Evans raštelį? Galvok, Mor- 
sai! Galvok, brangusis! Visai įmanoma. Dar vienas 
atspirties taškas. Ar tas paslaptingas nepažįstamasis 

galėjo būti Monika? (Mintimis visą laiką sugrįždavo 
prie jos.) Bet juk ji turėjo grįžti kada nors namo pas 
Sali? (Užduotis Luisui - patikrinti.) Martinas? Jis tu- 
rėjo grįžti pas savo žmoną. Kada? (Užduotis Luisui — 
patikrinti.) Bet juk šie žmonės nė velnio nenutuokia 
apie cianidą. Nuodijimas - labai subtilus darbas. (Pa- 
prastai juo naudojasi moterys.) O štai Rupas - che- 
mikas. Ir Ogalbis pakankamai išprusęs. Šie vyrai la- 
biausiai tiktų žudiko vaidmeniui. Bet Rupo nebuvo 
Oksforde iki 16.15 (bent jau jis taip tvirtina). Ogalbis 
išėjo namo truputį anksčiau (jo žodžiais tariant). Mm. 
O kaip dėl Bartleto? Į Kidlingtoną galima važiuoti-pa- 
grindiniu keliu, nuo jo iki Painvud Klouso ne daugiau 
kaip trisdešimt jardų. Jeigu jis išvyko iš Benberio 4.25 
ir laikė nuspaudęs akseleratorių iki 70 mylių per va- 
landą padalos, Kidlingtone atsidūrė, na, maždaug be 
dešimt penkios. Galima įtarti visus. Nes jei Kvinas 
sužinojo, jog vienas iš keturių... 

Morsas suvokė nepasistūmėjęs byloje nė per colį. 
Toks metodas jam niekaip nepagelbėjo. Tik dėl vieno 
dalyko inspektoriui beveik nekilo abejonių: kad ir kas 
atvyko į Painvud Klousą tą vakarą, tai nebuvo Niko- 
las Kvinas. Minutėlę, Morsai. Pagalvok dar apie kai 
ką. Geriausia būtų tuojau pat viską patikrinti. 

Jis užėjo pas Pitersą, rašysenos ekspertą, parodė 
jam raštelį, kurį Kvinas paliko poniai Evans, ir vieną 
jo juodraščio lapą, rastą Painvud Klouse. 

— Ką manote? 

Pitersas dvejojo. 

— Reikia ištirti... 

— Tai ko laukiate? 

Niekas niekada neskubindavo Piterso, buvusio vi- 
daus reikalų ministerijos patologo anatomo, kuris dar 
jaunystėjo išgarsėjo ir pelnė pripažinimą laužydamas 
dvi pagrindines taisykles, vedančias į sėkmę - mąstyk 
greitai, veik ryžtingai. Mąstė jis tokiu pat greičiu, kaip 
ir artrito suriestas vėžlys, o veikė taip pat ryžtingai, 
kaip ir mieguistas tinginys ant medžio šakos. Morsas 
pažinojo jį pakankamai gerai, todėl atsisėdo ir pasi- 
ruošė laukti. Piterso žodis geležinis. Jeigu jis patvir- 
tins, kad šį raštelį parašė Kvinas, reiškia taip ir yra. 
Jeigu sakys nesąs dėl to tikras - niekam kitam irgi 
nepavyks įminti šios mįslės. 

— Kiek laiko jums reikia, Pitersai? 

— Dešimt dvylika minučių. 

Taigi maždaug po vienuolikos minučių Morsas tiks- 
liai žinos atsakymą. Beliko tik tyliai sėdėti ir laukti. 
Po kelių minučių subirbė telefonas. 

— Morsas klauso. 

Skambino operatorius. 

— Skambina ponia Grinavėj, sere. Iš Džono Redklifo 
ligoninės. Sako, norinti pasikalbėti su žmogumi, kuris 
vadovauja Kvino žmogžudystės tyrimui. 

— Tai aš, - ištarė Morsas be didelio entuziazmo. 
Ponia Grinavėj? Moteris, gyvenanti antrame aukšte, 
virš Kvino apartamentų. Ką gi, ką gi. 

Ji perskaičiusi straipsnį Oxford Mail laikraštyje ir 
supratusi privalanti paskambinti policijai. Jos vyras, 
sužinojęs apie tai, labai neapsidžiaugs, bet... (nagi, 
mergyte, nagi!) Na, ji turėjo gimdyti tik gruodį, bet 
penktadienio vakarą pajuto sąrėmius... (nagi, mergy- 
te!) Taigi, ji paskambino Frenkui į darbą („tai mano 

vyras, inspektoriau“) ir perdavė jam žinutę. Grei- 
čiausiai Frenkas negavo jos. Ji sėdėjo prie lango ir 
laukė, bet taip niekas ir nepasirodė; vėl paskambino 
jam į darbą be penkiolikos penkios. Tiesą sakant, ji 
pernelyg dėl to nesijaudino; tik kur kas labiau būtų 
apsidžiaugusi, jei Frenkas... Šiaip ar taip, ji ir pati 
galėjo paskambinti į ligoninę. Jie būtų nedelsiant 
atsiuntę greitosios pagalbos mašiną; na, ji niekaip 
neįstengė apsispręsti... (nagi, nagi!) Paskui, truputį 
po penkių, ji pastebėjo atvažiuojantį Kvino auto- 
mobilį. 

— Jūs matete jį? 

— Taip. Maždaug penkios minutės po penkių. Jis 
įvažiavo į garažą. 

— Ar su juo kas nors buvo? 

— Ne. 

— Tęskite, ponia Grinavėj. 

— Na, tai lyg ir viskas. 

— Ar jis buvo vėl išėjęs? 

— Nemačiau. 

— Ar jūs būtumėte jį pamačiusi? 

— O taip. Kaip sakiau, visą laiką žiūrėjau pro langą. 

— Mes žinome, kad jis buvo išėjęs apsipirkti. Bet jūs 
sakote... 

— Na, jis galėjo išeiti pro užpakalines duris. Pro tvo- 
rą, takeliu, bet... 

— Bet jūs taip nemanote? 

— Aš nieko negirdėjau. Be to, jis nebūtų ėjęs per 
kiemą. Ten visada taip purvina. 

— Aišku. 

— Tikiuosi, kad... 

— Ponia Grinavėj, ar jūs esate absoliučiai tikra, kad 
matėte poną Kviną? 

— Na, galbūt ne visai... Bet girdėjau jį kalbant. 

- Ką? | 

— Taip. Suprantate, mūsų telefono linija dubliuota. 
Aš pradėjau nerimauti ir nusprendžiau dar kartą pa- 
skambinti į gamyklą. Bet negalėjau to padaryti, nes 
ponas Kvinas kalbėjo telefonu. 

— Ar jūs klausėtės jo pokalbio? 

— Ne, atleiskite, ne. Nemėgstu kišti nosies į svetimus 
reikalus. (Žinoma, ne!) Aš tik norėjau, kad jis greičiau 
baigtų ir leistų man paskambinti. 

— Ar jis ilgai šnekėjo? 

— Ilgokai. Buvau pakėlusi ragelį porą, trejetą kartų, 
O jie vis dar... 

- Gal prisimenate, kokiu vardu ponas Kvinas krei- 
pėsi į pašnekovą, o gal pavarde? Jūs labai mums pa- 
dėtumėte. 

Kurį laiką Džois Grinavėj tylėjo. Ji lyg ir atsiminė 
kažką, bet šis miglotas pojūtis netrukus pranyko. 

— Aš... ne, deja. 

—- Tai nebuvo moteris? 

— O ne. Kalbėjo su vyru. Jo balsas skambėjo, na, 
žinote, kaip išsilavinusio žmogaus. 

"— Ar jie ginčijosi? 

— Ne, nemanau. Atleiskite, neįsiklausiau. Tik pra- 
dėjau vis labiau nekantrauti. 

— Galėjote nulipti žemyn ir paaiškinti ponui Kvinui 
situaciją. 

Džois Grinavėj akimirką dvejojo, ir Morsui pasi- 
darė įdomu kodėl. 

- Na, matote, mūsų santykiai nebuvo tokie draugiški. 

— Paklausykite, ponia Grinavėj. Prašau pagalvoti. 
Suprantate, tai nepaprastai svarbu. Pabandykite atsi- 
minti kad ir menkiausią smulkmeną. 

Pasąmonės kertelėje sušmėžavo vardo kontūrai, ta- 
čiau ji negalėjo nieko teigti. Gal tik... 

Morsas padėjo jai: 

— Ogalbis? Ponas Ogalbis? Ar panašu? 

— Ne-e. 

— Rupas? Ponas Rupas? Bartletas? Daktaras Bart- 
letas? Mar... 

Džois sūvirpėjo. „Bartletas“ pasirodė jai girdėtas. 
Ar iš tiesų? Ji nebesiklausė Morso. 

— Nesu tikra, inspektoriau, tačiau tai galėjo būti 
Bartletas. 

Čia tai bent sėkmė! Morsas pasakė atsiųsiąs žmogų 
pasikalbėti su ja išsamiau, tik kitą dieną. Džois Gri- 
navėj, jausdama ir baimę, ir palengvėjimą, lėtai grįžo 
į gimdyvių skyrių. 

Pitersas, kuris pastarąsias dvi ar tris minutes sėdėjo 
nejudėdamas ir atvirai klausėsi pokalbio, nepratarė nė 
žodžio. 

— Na? - paklausė Morsas. 

— Raštelį parašė Kvinas. 

Morsas prasižiojo ir vėl susičiaupė. Protestuoti būtų 
bergždžias reikalas. Pitersas patvirtino, jog tai Kvino 
raštas, vadinasi, taip ir yra. Džiaukis turimais įrody- 
mais, Morsai, ir mesk tas niekuo nepagrįstas fantazi- 
jas iš galvos. Kvinas grįžo namo apie penkias; paliko 
žinutę poniai Evans ir kalbėjo telefonu su išsilavinusiu 
žmogumi, kurio vardas galėjo būti Bartletas. 

Aštuonioliktas skyrius 


Morsas, pamatęs ponią Bartlet, buvo gerokai nuste- 
bintas. Ji buvo trimis ar keturiais coliais aukštesnė už 
savo vyrą ir elgėsi su juo taip, tarytum sekretorius būtų 
mažas išdykęs berniūkštis. Nustebino jį ir kai kas kita: 
niekas neminėjo Morsui, jog Bartletai turi sūnų. Neva- 
lyvai apsirengęs, paniuręs, 5arzdotas jaunuolis prisi- 
statė esąs Ričardas - rodos, jis ne ypač troško padaryti 
gerą įspūdį. Tačiau netrukus, gurkšnojant šerį (gana 
nejaukioje atmosferoje), paaiškėjo, kad po jaunojo Ri- 
čardo išvaizda slepiasi maloni ir patraukli asmenybė. 
Ištirpus nepašitikėjimo ledui, jis metė į šalį bet kokį 
drovėjimąsi; kalbėjo įdomiai ir sąmojingai. Kai Morsas 
pasinėrė su juo į Nibelungų žiedo koncertinių įrašų ap- 
tarimą, ponia Bartlet pasišalino į virtuvę, patikrino, ar 
išvirė briuselio kopūstai, ir paprašė vyro atidaryti vyno 
butelį. Neilgai trukus stalas buvo padengtas; sidabriniai 
peiliai žaižaravo ant baltos staltiesės blausioje kamb3- 
rio šviesoje. Daržovės jau buvo beveik paruoštos. 

Bartletas pats pripylė Morsui dar vieną taurę. 

— Neblogas šeris, ar ne? 

— Tikra tiesa, - sutiko Morsas. Ir tučtuojau pats sau 
pastebėjo, kad etiketė ne tokia, kaip ant šerio butelio, 
rasto Kvino kambaryje. 

— Ar įpilti tau dar, Ričardai? 

— Ne. - Atsakymas nuskambėjo šiurkštokai, tary- 
tum Bartletų klane tvyrotų užslėptas priešiškumas. 

Ant stalo atsirado garuojanti sriuba. Morsas vienu 
gurkšniu baigė šerio likučius, atsistojo ir žingtelėjo 
link stalo, trindamas rankas. 

— Ateik ir tu, Ričardai, — švelniai pratarė motina, 
bet Morsas pastebėjo jos balse įtampos gaidelę. 

— Dėl manęs nesijaudink. Valgyti aš nenoriu. 

— Bet tu privalai, Ričardai. Aš jau... 

— Aš juk tau sakiau, motin. Valgyti nenoriu. 

— Bet aš tau specialiai ruošiau. Tik paragauk... 

— Nenoriu, po velnių, jokio maisto. Kiek kartų rei- 
kės tai sakyti, tu, sena kvaiša? - Žodžiai nuskambėjo 
grubiai ir žiauriai. Balse slypėjo sunkiai tramdomas 
įniršis. Jaunasis Bartletas išskuodė iš kambario išdi- 
džiai atkraginęs galvą. Po sekundės pasigirdo griaus- 
mingas užtrenkiamų durų aidas. 

— Labai atsiprašau, inspektoriau. 

— Nesijaudinkite dėl manęs, ponia Bartlet. Žinote, 
šių dienų jaunimas... 

— Jūs nesupratote, inspektoriau. Matote... matote, 
Ričardas serga šizofrenija. Vieną akimirką jis gali būti 
stebėtinai žavingas, o kitą — na, jūs pats matėte. - Ji 
vos neverkė, o Morsas įtemptai mąstė, ar galima ją 
kaip nors paguosti. Deja, šis incidentas metė šešėlį vi- 
sam vakarui, ir kurį laiką jie valgė nejaukiai tylėdami. 

— Ar galima išgydyti šią ligą? 

Ponia Bartlet liūdnai nusišypsojo. 

— Geras klausimas, inspektoriau. Mes išleidome 
tūkstančius svarų, kad to pasiektume, tiesa, Tomai? 
Šiuo metu jis savo noru gydosi Litlmore. Grįžta na- 
mo savaitgaliais; retkarčiais užsuka trumpam ir pa- 
valgo šiokiomis dienomis. - Jos balsas virpėjo nuo 
tramdomų ašarų. Bartletas meiliai patapšnojo žmo- 
nai per petį. 

— Nesijaudink dėl to, širdele. Mes pakvietėme ins- 
pektorių čia ne tam, kad šnekėtume apie m4s4 prob- 
lemas. Manau, jis ir savų turi pakankamai. 

Tik tada, kai ponia Bartlet išėjo į virtuvę plauti in- 
dų, abu vyrai galėjo ramiai pasikalbėti. Morsas in- 
tuityviai jautė, kad sekretorius tiksliai žino, kas dedasi 
jo įstaigoje. Bartletas vienintelis iš visų galėtų numa- 
nyti, kuris iš darbuotojų pasirengęs parduoti sindikato 
garbę. Bet, rodės, jis nieko nenutuokė. Kaip įmany- 
damas subtiliau Morsas bandė ištraukti iš jo užslėptas 
dvejones ar įtarimus, tačiau sekretovius buvo ištikimas 
savo pavaldiniams. Morsas suprato kalbąs apie šį rei- 
kalą pernelyg delikačiai. Laikas griebti jautį už ragų. 

— Ponas Kvinas jums skambino. Ko jis norėjo? 

Bartleto akys už berėmių akinių stiklų sumirksėjo. 
Sekretorius nudūrė žvilgsnį žemyn į kavos puodelį ir 
kurį laiką nieko neatsakė. Morsas kuo puikiausiai 
suprato, kad Bartletui paneigus šį faktą, tuo viskas ir 
užsibaigtų, nes tvirtų įrodymų jis neturėjo. Vis dėlto 
kuo ilgiau Bartletas dvejojo, tuo labiau Morsas tikėjo 
pataikęs kaip pirštu į akį. 

— Tai jūs žinote, kad Kvinas man skambino? 

— Taip, sere. - Morsas nusprendė surizikuoti. 

— Gal galite pasakyti, kaip jūs tai sužinojote? 

Atėjo eilė dvejoti Morsui, tačiau po akimirkos jis 
pasiryžo iškloti tiesą: 

— Kvino telefonas yra dubliuotas. Kai kas nugirdo 
jūsų pokabį. 

Ar tik jis nepastebėjo pavojaus signalo draugiškose 
sekretoriaus akyse? Jei taip ir buvo, tai tetruko aki- 
mirksnį. 

— Norite, kad pasakyčiau, apie ką kalbėjomės? 

- Šiaip jau apie tai turėjote pranešti kur kas anks- 
čiau. Nebūtų buvę tiek daug rūpesčių. 

— Tikrai? - Bartletas pažvelgė į inspektorių, ir Mor- 
sui kilo įtarimas, kad išaiškinti paslapčiai jam prireiks 
kur kas daugiau laiko, nei tikėjosi. 

— Tiesa kada nors vis tiek iškiltų į paviršių. Tikiuosi, 
jūs tai suvokiate ir dabar viską man papasakosite. 

— Argi jums dar nepapasakojo? Sakote, kažkas nu- 
girdo mus kalbant? Niekingas įprotis - slapčia klau- 
sytis kitų žmonių pokalbių... . 

— Galbūt jūs ir teisus, sere, bet tas, hmm, tas asmuo, 
iš tikrųjų, visai jūsų nesiklausė... tik norėjo pats pa- 
skambinti dėl vieno svarbaus reikalo. Tyčia niekas ne... 

— Tai jūs nežinote, apie ką mes kalbėjome? 

Morsas giliai įkvėpė oro. 

— Ne, sere. 

— Na, tada aš, hmm, aš jums nieko nepasakosiu. Tai 
mūsų - mano ir Kvino asmeninis reikalas... 

— Galbūt, sere, dėl šio asmeninio reikalo įvyko žmog- 
žudystė. 

— Taip, aš suprantu jus. 

— Bet vis tiek nieko nepasakosite? 

— Ne. 

Morsas lėtai išgėrė kavos likučius. 

— Jūs tikriausiai nesuvokiate, kaip tai svarbu, sere. 
Jeigu mes neišsiaiškinsime, kur buvo Kvinas ir ką jis 
veikė penktadienio vakarą... 

Bartletas persmeigė jį veriančiu žvilgsniu. 

— Jūs sakote penktadienį? 

— Norite pasakyti... 

— Noriu pasakyti, kad praeitą savaitę Kvinas iš tiesų 
man skambino, bet tai atsitiko ne penktadienį. 

Gudruolis! Morsas išleido katę iš maišo - net neži- 
nodamas, apie ką ėjo šneka - ir dabar ši katė, liuok- 
telėjusi per tvorą, paspruko. Žinoma, Bartletas teisus. 
Jis tikrai neužsiminė, kad kalbama apie penktadienio 
vakarą, bet... 

Kambaryje pasirodė ponia Bartlet su kavinuku ir 
pripildė ištuštėjusius puodukus. Ji, rodos, nesuvokė 
pertraukusi pokalbį nepaprastai svarbioje vietoje; pri- 
sėdo šalia vyrų ir nekaltu balsu paklausė Morso, kaip 
sekasi tirti tą pasibaisėtiną vargšeliuko pono Kvino 
nužudymo bylą. 

Morsas dabar buvo pasiryžęs viskam. 

— Mes kaip tik šnekėjomės apie telefonų skambu- 
čius, ponia Bartlet. Šių laikų prakeiksmas, tiesa? Jums 
greičiausiai, taip pat dažnai skambina, kaip ir man. 

— Jūs net neįsivaizduojate, koks teisus esate, inspek- 
toriau. Ar tik ne praeitą savaitę? Neatsimeni, Tomai? 
O taip. Tą dieną, kai buvai išvažiavęs į Benberį. Tele- 
fonas nerimo kiaurą dieną. Tomui grįžus, pasakiau 
jam, kad reikėtų įsivesti naują numerį, kuris nebus 

įrašytas telefonų knygoje, ir - žinote ką? - Tik pasa- 
kiau tai, ir tas prakeiktas daiktas vėl subirbė! Ar atsi- 
meni, Tomai? Tau vėl reikėjo išeiti. 

Nedidukas sekretorius linktelėjo galva ir gailiai šyp- 
telėjo. Kartais gyvenimas būna toks žiaurus, toks ne- 
gailestingas... 


Tą patį vakarą, penkiolika minučių po aštuonių, 
vyriškis ruošėsi nukelti akinančiai nušveisto anglių ki- 
biro dangtį, kai pasigirdo beldimas. Jis lėtai atsistojo 
ir atidarė duris. 

- Nagi, nagi... Užeikite, prisėskite. Aš tuoj ateisiu. — 
Jis vėl pasilenkė prie židinio ir su žnyplėmis ištraukė 
žvilgantį, juodą anglies gabalą. 

Po smūgio jo galva sutratėjo taip, tarsi jis būtų atsi- 
kandęs didžiulio, traškaus obuolio. Žandikauliai susi- 
rakino, ir vieną siaubingą sekundę jis lyg paklaikęs 
blaškėsi po tuščius, aidinčius savo proto koridorius. 
Dešiniojoje rankoje vis dar laikė žnyples, visu kūnu 
palinkęs prie židinio ir pasiruošęs įmesti anglį į žaiža- 
ruojančią liepsną. Dėl kažkokios nesuprantamos prie- 
žasties paskutiniu momentu jam dingtelėjo į galvą 
mintis apie lavą, trykštančią visa jėga iš Vezuvijaus 
ugnikalnio ant senosios Pompėjos gatvių. Lėtai ir ins- 
tinktyviai keldamas kairiąją ranką link sutraiškytos 
kaukolės, jis suvokė, kad priėjo liepto galą. Šviesa din- 
go, tarytum kažkas būtų paspaudęs mygtuką ir įjungęs 
tamsą. Jis mirė. 

Devynioliktas skyrius 


Be penkiolikos vienuolika ponia Bartlet atsistojo ir 
nuėjo pakelti suskambėjusio telefono ragelio. Morsas 
pagalvojo, kad tai gera proga anksčiau atsisveikinti su 
šeimininkais. 

— Tai tikriausiai Ričardas, - tarė Bartletas. - Jis vi- 
sada vėliau gailisi dėl savo poelgių ir bando atsipra- 
šyti. Nenustebčiau, jeigu... 

Į kambarį grįžo ponia Bartlet. 

—- Skambina jums, inspektoriau. 

Kiek galėdamas greičiau ir aiškiau Luisas paaiškino 
jam apie susiklosčiusią situaciją. Oksfordo policijai apie 
įvykį buvo pranešta devintą, ir bylos ėmėsi tuo metu 
budėjęs vyriausiasis inspektorius Belas. Tik vėliau jis su- 
prato, kad ši žmogžudystė gali būti susijusi su kitomis, 
todėl nusprendė paieškoti Morso, bet galiausiai rado tik 
Luisą. Žmogus žuvo akimirksniu. Triuškinantis smūgis 
su žarstekliu per pakaušį. Stalčiai apieškoti, bet, rodos, 
nesistemingai. Tikriausiai žudikui kas nors sutrukdė. 

- Pasistengsiu kuo greičiau ten atvykti, Luisai. 

Morsas grįžo į kambarį išblyškusiu nuo sukrėtimo 
veidu ir kiek galėdamas ramesniu balsu pranešė Bart- 
letams tragišką naujieną. 

— Nužudytas Ogalbis. . 

Rankomis užsidengusi veidą, ponia Bartlet pravir- 
ko, o sekretorius, palydėjęs Morsą link paradinių du- 
rų, net nesugebėjo suregzti normalaus sakinio. Per vie- 
ną akimirką jis netikėtai suseno, sugniužo taip, kad, 
atrodė, net nesugeba įsisąmoninti to, kas įvyko. 

— Jūs klausėte dėl Kvino... kai jis paskambino... kai 
jis man paskambino... jūs klausėte... aš sakiau... 

Morsas švelniai uždėjo ranką ant nuvargusio žmo- 
gaus peties. 

— Taip. Papasakokite man. 

- Jis sakė išsiaiškinęs kai ką ir aš privaląs tai ži- 
noti... jis sakė, jog kai kas mūsų įstaigoje parduoda 
testų klausimus. 

— Ar paminėjo, kas? - tyliai paklausė Morsas. 

— O taip, inspektoriau. Jis sakė, jog tai aš. 


Kai Morsas atvyko į tvarkingą nedidelį namelį su 
terasa Voltono gatvėje, Luisas prislėgtu balsu šnekė- 
josi su Belu. Vaizdas buvo bjaurus, tad Morsas, paju- 
tęs gerklėje kylantį šleikštulį, nusisuko ir užsimerkė. 

— Paklausykite, Luisai. Noriu, kad tuojau pat kai ką 
išsiaiškintumėte. Galite paskambinti, galite nuvažiuo- 
ti, bet aš noriu tiksliai žinoti, kur šį vakarą buvo Ru- 
pas, kur buvo Martinas, kur buvo panelė Hait, kur... 

Belas pertraukė jį. 

- Aš kaip tik sakiau seržantui. Mes žinome, kur 
buvo panelė Hait. Ji buvo čia. Būtent ji ir rado kūną. 

Šito Morsas visai nesitikėjo, tokios naujienos su- 
jaukė jo planus. 

— Kur ji dabar? 

— Jos būklė nekokia. Ji paskambino numeriu 999 
ir paskui, rodos, nualpo. Kažkas rado ją susmukusią 
prie telefono būdelės. Ją apžiūrėjo gydytojas ir nuvežė 
į Redklifą ligoninę. 

— Ji turi nepilnametę dukterį. 

Belas uždėjo ranką Morsui ant peties 

— Atsipalaiduok, seni. Mes numatėme ir tai. Pasi- 
tikėkite mumis bent šiek tiek. 

Atsisėdęs į fotelį, Morsas apsižvalgė. Rodos, jis pra- 
randa savitvardą. Vėl užsimerkė ir keletą kartų giliai 
įkvėpė. 

— Vis tiek padarykite, ko prašiau, Luisai. Tuojau pat 
susisiekite su Rupu ir Martinu. Ir dar vienas dalykas. 
Kai tik galėsite, nuvažiuokite į Litlmoro ligoninę ir 
sužinokite viską apie Ričardą Bartletą, aišku? Ričardą 
Bartletą. Jis gydosi ten savo noru. Sužinokite, kelintą 
valandą šį vakarą jis ten grįžo, jei, žinoma, grįžo. 

Morsas prisivertė dar kartelį žvilgtelėti į kilimu nu- 
tekėjusias ir su krauju susimaišiusias smegenis. Ugnis 
židinyje vos ruseno. 

— Ir išsiaiškinkite, ar kas nors iš jų šį vakarą per- 
sirenginėjo. Ką galvoji, Belai? Čia tikriausiai viskas 
užlieta krauju? 

Belas gūžtelėjo pečiais. 

— Mergina iššitepliojo krauju rankas ir rankoves. 

— Važiuosiu pasikalbėti su ja, - tarstelėjo Morsas. 

- Tik ne šiandien, seni. Gydytojas liepė nieko pas 
ją neleisti. Ji patyrė stiprų sukrėtimą. 


I8I 


— Kodėl ji čia atvyko? Ar minėjo? 

— Sakė, kad norėjo aptarti su juo kažkokius svar- 
bius reikalus. 

— Durys buvo atrakintos? 

— Ne, sakė, kad užrakintos. 

— Tai kaip, po velnių, ji pateko į vidų? 

— Turėjo raktą. 

Morsui tai buvo netikėtumas. 

- Jau ir su juo! Ši mergina nori suteikti džiaugsmo 
visiems aplinkiniams! 

— Ką turi omeny? - paklausė Belas. 


Tik brėkštant šeštadienio rytui Morsas rado tai, ko 
ieškojo, ir nepatikliai švilptelėjo. Name buvo tik jis su 
Luisu, du Oksfordo policijos konstebliai ėjo sargybą 
lauke. 

— Ateikite čia, Luisai. Pažiūrėkite. - Ogalbio kelnių 
kišenėje buvo rasta užrašų knygelė. Anksčiau ją var- 
tinėjo Belas, bet niekas jo nesudomino. Mėlynos uni- 
versiteto užrašų knygelės viršelyje buvo nedidelė kiše- 
nėlė, tinkama įsidėti traukinio bilietus ar panašiai. 
Kai Morsas pažvelgė vidun, vos galėjo patikėti savo 
akimis. Joje gulėjo nelygiai perplėštas per pusę bilie- 
tas; viršuje matėsi užrašas „IO 2“, po juo „parteris“, 
o dešinėje, iš viršaus į apačią, skaičiai „93587“. 

— Na, ir ką manote? 

— Vis delto jis ten buvo, sere. 

— Tik pagalvokite. Keturi iš penkių! 

Luisas paėmė į rankas užrašų knygelę ir atidžiai 
(kaip paprastai) pervertė puslapius. Akivaizdu, jog 
Ogalbis per šiuos metus ja nesinaudojo. Tačiau tai, 

ką Luisas išvydo pastabų skyrelyje, privertė jį išspro- 
ginti akis. | 

— Sere, - labai tyliai ištarė jis, tartum nuo menkiau- 
sio triukšmo visa tai galėjo pranykti kaip sapnas. — 
Pažiūrėkite. 

Morsas pažvelgė ir pajuto pažįstamą tvinksėjimą 
smilkiniuose, tarytum galvą būtų supurčiusi elektros 
srovė. Atverstame puslapyje puikavosi kruopščiai nu- 
braižyta schema. 


— Dieve mano! - sušuko Morsas.- Tie patys skait- 
menys buvo ir ant Kvino bilieto. 


Po pusvalandžio, jau išeidamas iš namo Voltono 
gatvėje, Morsas prisiminė žodžius, kuriuos ištarė pro- 
fesorius Hansas Grosas, vienu metu dėstęs krimino- 
logiją Prahos universitete. Buvo išmokęs juos atmin- 
tinai: „Nė vienas žmogaus veiksmas nėra atsitiktinis, 
jis susijęs su kitais įvykiais. Nėra nieko nepaaiškina- 
mo.“ Morsas tvirtai tikėjo šiais teiginiais. Ir vis tiek, 
Išėjęs į tykią gatvę, jis pagavo save abejojantį šių Žo- 
džiu teisingumu. | 

Už penkiasdešimties ar šešiasdešimties jardų jis iš- 
vydo pastatą, kuriame glaudėsi dvi kino salės - „STU- 
DIO 1“ ir „STUDIO 2“. Virš įėjimo į fojė akis rėžė 
ryškiai raudona ir žydra iškaba: Nimfomanė X (tik 
suaugusiems). Ar ji bando jam kažką pasakyti? Priėję 

kino teatrą, jie stabtelėjo, ir Morsas peržvelgė rekla- 
minius filmo kadrus. Ji tikrai buvo stambi ir turėjo 
stangrų kūną; tiktai gaila, kad kažkoks nepakarto- 
jamas idiotas leido sau penkių žvaigždučių konstelia- 
cijomis užteplioti nepakartojamus Ingos spenelius. 

Dvidešimtas skyrius 


Pusę aštuonių ryto pavargęs ir nesiskutęs Morsas 
jau buvo komisariate. Naktį jis bandė numigti porą 
valandų, tačiau mintys niekaip nedavė ramybės, ir 
galų gale teko pripažinti pralaimėjus šią nelygią kovą. 
Jis žinojo, kad susidorotų su savo problemomis kur 
kas lengviau, jei įvyktų kokių nors pokyčių. O kol 
nieko padoraus nenusimato, galima pamiklinti protą 
ties kryžiažodžiu; jis atvertė paskutinį laikraščio The 
Times puslapį, pažvelgė į laikrodį, kairiojoje paraštėje 
užrašė laiką ir pradėjo spręsti. Užtruko dvylika su 
puse minutės. Ne pats geriausias šios savaitės rezu|- 
tatas, bet ir ne visai blogas. Būtų sugaišęs tik dešimt 
minučių, jei ne tas klausimas: Kur yra Langerbanso 
salelės (8)? Jis žvelgė į turimas raides ir tik po dviejų 
minučių rado atsakymą. Tiksliau, prisiminė iš radijo 
viktorinos: vienas dalyvis minėjo Kinų, kitas - Bal- 
tijos, o trečias - Viduržemio jūrą; o kaip gardžiai 
juokėsi studijos svečiai, vedėjui pasakius tikslų atsa- 
kymą! 

Visą rytą plūste plūdo naujienos. Luisas spėjo pasi- 
matyti su Martinu, kuris (jo žodžiais tariant) praėjusį 
vakarą nenustygo vietoje ir jautėsi sunerimęs. Išėjo iš 
namų pusę aštuonių vakaro ir grįžo be penkiolikos 
vienuolika. Sėdęs į mašiną, užsuko į keletą užeigų Red- 
klifo skvere; už tai gavo pylos nuo žmonos. Rupas (jo 
žodžiais tariant) dirbo namuose visą vakarą. Niekas 
pas jį neužėjo - retai kada jį kas nors aplanko. Jis 
ruošė paskaitų ciklą apie vieną neorganinės chemijos 
sritį, apie kokią — Luisas tuo metu nesuprato, o da- 
bar - negalėjo prisiminti. 

— Rodos, jie abu nesėdėjo be darbo. Bėda ta, kad 
mes tuoj pritrūksime įtariamųjų. Nebent panelę Hait... 

— Manau, yra ir tokia galimybė. 

Murmėdamas Luisas sutiko su Morsu. 

— Vis tiek lieka tiktai trys. 

-— O kaip Ogalbis? 

Luisas dirstelėjo į jį nieko nesuvokiančiomis akimis. 

— Nesuprantu jūsų, sere. 

- Jis vis dar mano įtariamųjų sąraše. Kodėl, po ga- 
lais, turėčiau jį išbraukti? | 

Luisas išsižiojo ir vėl susičiaupė. Tuo metu subirbė 
telefono aparatas. 


Skambino egzaminų sindikato dekanas iš Lonsdei- 
lo. Vakar jis gavęs žinutę iš Bartleto. Jėzau Marija! 
Koks siaubas! Jis tik norėjęs paminėti vieną smulk- 
meną, kurią neseniai prisiminė. Ar Morsas pamena, 
kaip klausinėjo apie sindikato darbuotojų santykius? 
Taigi Kvino ir Ogalbio žmogžudystės kai ką jam pri- 
minė. Tas įvykis pasirodęs truputį keistas. Kai jie puo- 

tavo Šeridano viešbutyje su Al Džamaros šutve, kele- 
tas svečių užsibuvo iki vėlyvos nakties, daug ilgiau nei 
kiti. Tarp jų - Kvinas su Ogalbiu; tuo metu dekanui 
pasidingojo (žinoma, jis gali ir klysti), kad Ogalbis gana 
įtartinai stebėjo Kviną ir laukė, kol šis išeis. O paskui 
tuojau pat nusekė pridurmui. Tai nėra labai reikšminga 
smulkmena, o, išsakius savo spėliones balsu, ji ir visai 
netenka prasmės. Ką gi, bent jau nusimetė naštą nuo 
pečių. Jis viliasi inspektoriui labai nesutrukdęs. 

Morsas padėkojo ir padėjo ragelį. Kaip dekanas ir 
sakė, nieko naujo nepaaiškėjo. | 

Įsidienojus iš Oksfordo paskambino Belas. Medikai 
patvirtino, kad Ogalbis buvo miręs vos prieš kelias 
minutes, kai jį rado Monika Hait. Ant žarsteklio ir ant 
rašomojo stalo su išvartytais popieriais rasti tik Ogal- 
bio pirštų atspaudai. Morsas, žinoma, galės pats vis- 
ką patikrinti, bet greičiausiai (Belo manymu) nieko 
įdomaus neras. Žiaurus smūgis, sutraiškęs Ogalbio 
kaukolę, nebuvo labai stiprus. Rodos, pasidarbavo de- 
šiniarankis; centrinė žaizdos vieta yra maždaug penki 
centimetrai į viršų nuo pakaušio ir apie du centimetrus 
į dešinę nuo viršugalvio kanalo. Smūgio pasekmės... 

— Smulkmenas gali praleisti, - pertraukė jį Morsas. 

— Suprantu, ką turi omeny. 

— Ar panelė Hait vis dar?.. 

- Iki priešpiečių su ja susitikti nepavyks. Gydytojo 
įsakymas. 

— Vis dar Redklifo ligoninėje? 

— Aha. Pažadu, būsi antras po manęs, ją išvydęs. 


Greitosios pagalbos skyriuje, praskleidusi lovos 
užuolaidas, kyštelėjo galvą jauna medicinos sesuo. 

— Pas jus atėjo dar vienas lankytojas. 

Monika sėdėjo atsirėmusi į pagalvę, jos žavaus kū- 
no kontūrai pranyko po plačiais ligoninės baltiniais; 
Morsui ji pasirodė išsekusi ir įsitempusi. 

— Papasakokite man viską, - tarė jis paprastai. 

Jos balsas skambėjo tyliai, bet tvirtai. 

— Nedaug ką galiu jums pasakyti. Užsukau pas jį 
apie pusę aštuonių. O jis gulėjo... 

— Jūs turėjote raktą? 

Ji linktelėjo galva. 

— Taip. - Monikos akys netikėtai tapo liūdnos, ir 
Morsas daugiau nekamantinėjo jos šia tema. Gal dar 
galėjo kilti abejonių, ar Filipas Ogalbis žiūrėjo Nizmfo- 
manę, tačiau buvo visiškai akivaizdu, kad nimfomanė 
retkarčiais apsilankydavo pas jį. 

— Jis gulėjo?.. 

Ji vėl linktelėjo. 

- Pamaniau, kad jį ištiko širdies smūgis. Aš neišsi- 
gandau, nieko panašaus. Atsiklaupiau ir paliečiau pe- 
tį, O jo... jo galva... jo galva buvo beveik sulindusi į 
židinį. Paskui išvydau kraują... - Ji nusipurtė, tarsi 
norėdama atsikratyti šiurpą keliančių vaizdinių.- Išsi- 
tepliojau rankas krauju... ir ta tyre... ir nesuvokiau, 
ką daryti. Negalėjau ilgiau pasilikti tame siaubingame 
kambaryje. Žinojau, jog ten yra telefonas, bet išbėgau 
į gatvę ir paskambinau policijai iš būdelės. Daugiau 
nieko neprisimenu. Tikriausiai nualpau. Atgavau są- 
monę tik greitosios pagalbos mašinoje. 

— Ko jums reikėjo pas Ogalbį? (Jis privalėjo to pa- 
klausti.) 

— Aš... tiesą sakant, anksčiau neturėjau progos 

pasikalbėti su juo apie... apie Niką ir... (Vėl meluoja!) 

— Manote, kad jis žinojo kažką apie Kvino žmog- 
žudystę? 

Jos veidą iškreipė liūdna ir pailsusi šypsena. 

— Jis buvo labai protingas žmogus, inspektoriau. 

— Daugiau nieko nematėte? 

Ji papurtė galvą. 

— Galbūt name buvo dar kas nors? 

— Nežinau. Aš paprasčiausiai nežinau. 

Ar galima ja tikėti? Tiek kartų melavo jam. Bet juk 
ne be priežasties; Morsas buvo tikras, kad, šiai prie- 
žasčiai išaiškėjus, byloje įvyktų didelis šuolis... La- 
biausiai jis nerimavo dėl „STUDIO 2“. Kodėl, klausė 
jis savęs visą laiką, kodel Monika su Donaldu Martinu 
taip kvailai melavo dėl kino teatro?"Vis iš naujo grįž- 
damas prie šio klausimo, jis priėjo išvadą, kad visi 
keturi - Monika, Martinas, Ogalbis ir Kvinas - susi- 
rinko penktadienio popietę salėje „STUDIO 2“ aptarti 
bendro reikalo, nes patikėti, kad jų keliai susikirto 
visai atsitiktinai, paprasčiausiai neįmanoma. Tuo ne- 
galėjo patikėti netgi Morsas, kuris neretai gana leng- 
vabūdiškai pripažindavo neįtikėtinų atsitiktinumų ga- 
limybę. Kažkas, kažkas turėjo įvykti tą dieną salėje 
„STUDIO 2“. Tačiau kas? Galvok, Morsai, galvok - 
nesvarbu apie ką. Kvinas įėjo į pastatą anksčiau, kai 
tik buvo pradėta leisti žiūrovus. Po to Martinas - jis 
nukiūtino į galinę eilę ir laukė ten nervingai žvalgyda- 
masis aplinkui. Ar jis matė Kviną? Ar Kvinas matė jį? 
Salė tikriausiai skendėjo prieblandoje, bet juk šviesos 
„ten pakanka, ypač kai akys apsipranta. Kas paskui? 
Pasirodė Monika; Martinas išvydo ją ir, jiems susėdus 

kartu, pasakė, kad pamatė Kviną. Ką jie tada sumanė? 
Išeiti? Tučtuojau! Tesk, Morsai. Jeigu Martinas būtų 
pastebėjęs Kviną, o šis jo — ne, jis būtų nedelsdamas 
Išsinešdinęs iš kino teatro, palaukęs Monikos lauke, 
pasakęs jai, kad negali čia pasilikti, ir pasiūlęs nueiti 
kur nors kitur... Taip. Bet kuo čia dėtas Ogalbis? Iš jo 
bilieto numerio (jei tik jaunoji vadybininkė teisingai 
apskaičiavo) galima spręsti, jog Ogalbis atsirado kino 
salėje apie ketvirtą ar net penktą valandą. Kaipgi jis 
įsipaišo į schemą? Velnias! Niekaip. Pabandyk dar, 
Morsai. Galbūt kažkas išgąsdino Moniką, ir ji išėjo? 
Taip... Šiek tiek daugiau vilčių teikianti hipotezė. Ar 
ji kažką pamatė? Tai, ką stengiasi nuslėpti ir dėl ko 
meluoja? Sužinojusi, kad Kvinas buvo „STUDIO 2“, 
ji dar kartą pamelavo, ir... O Dieve! Jis visai susipai- 
niojo. Ant sienos mirga šešėliai; veido kontūrai tirpsta 
ir keičiasi; vėl tirpsta... 

— Jūs susimąstėte, inspektoriau. 

— Mm? Oi, atleiskite. Užsisvajojau. 

— Apie mane? 

— Ne tik. | 

Šalia lovos ant staliuko gulėjo laikraštis The Times, 
atverstas ties puslapiu su kryžiažodžiu, kuriame buvo 
įrašyti tik trys ar keturi žodžiai. Morsas vėl susimąs- 
tė - įdomu, ar Monika žino, kur yra Langerhanso sa- 
lelės?.. Jeigu ne, tai seselė galės... Vieną minutelę! Stai- 
ga jis pajuto, kaip stojasi piestu retėjantys plaukai. 
Galvoje pradėjo dygčioti, tarytum į ją būtų susmeigti 
tūkstančiai mažutėlių spygliukų. O taip! Nuostabi min- 
tis. Jis prisiminė visus senus klausimus. Kokioje jūroje 
yra Langerhanso salelės? Kada buvo nužudytas Džor- 

džas Vašingtonas? Kas toksai buvo Kanzaso-Nebras- 
kos Bilas? Kelintais metais R.A. Batleris tapo prem- 
jeru? Kas sukūrė muziką „Upeėtakio kvartetui“? Koks 
buvo Juodojo Princo vardas iki jam tampant karaliu- 
„mi? Tokie klausimai neegzistuoja. Džordžo Vašingto- 
no nenužudė. Kanzaso-Nebraskos Bilas buvo niekas. 
Tas pat su jais visais. Tai klausimai, į kuriuos nėra at- 
sakymų. Jų paprasčiausiai neįmanoma užduoti. Mor- 
sas apsikvailino, bandydamas sužinoti, kas, kada ir 
kodėl lankėsi salėje „STUDIO 2“. O kas, jei tai - neeg- 
zistuojantys klausimai? O kas, jei 1€ vieno iš jų ne- 
buvo „STUDIO 2“? Viskas šioje byloje tarytum vertė 
jį manyti, kad jie ten buvo. Kai kas iš jų, galbūt visi, 
norėjo, kad jis taip manytų. O jis aklai klupinėja tam- 
sioje salėje tarp eilių lyg neregys ir bando įžvelgti (kvai- 
lys jis, kvailys!) sėdinčiųjų veidus. Bet galbūt nė vieno 
iš jų ten nebuvo, Morsai. Nė vieno! 

— Ką jūs matėte, įeidama į salę, panele Hait? 

— Kodėl jūs nesikreipiate į mane vardu? 

Praskleidusi užuolaidas, galvą kyštelėjo seselė ir pa- 
sakė Morsui, kad pasimatymui skirtas laikas baigėsi. 
Jis ir taip per. ilgai užsibuvęs. Atsistojęs inspektorius 
pažiūrėjo į ją dar kartelį ir meiliai pabučiavo į kaktą. 

- Monika, jūs matėte, kaip kažkas eina į kiną, 
ar ne? 

Vieną sekundę ji lyg ir sudvejojo; paskui nuoširdžiai 
pažvelgė į jį. 

— Ne. Jūs privalote manimi patikėti. 

Paėmusi Morso ranką, švelniai prispaudė prie krū- 
tinės. 

—- Užeisite dar? Pasirūpinkite manimi. 

Jos akys bandė sugauti Morso žvilgsnį. Jis vėl pagal- 
vojo, kad vieniši vyrai - tokie kaip jis - visada despe- 
ratiškai trokš šios moters dėmesio. Tačiau Monikos 
akyse atsispindėjo ir dar šis tas: gyvuliškas siaubas, 
tarytum ji būtų medžioklio genama auka. 

— Aš bijau, inspektoriau. Aš labai bijau. 


Morsas susimąstęs žingsniavo ilgu koridoriumi. Jo 
pabaigoje pravėrė celiulioidines duris ir pateko į vidinį 
Redklifo ligoninės kiemą, kur tik greitosios pagalbos 
mašinoms rezervuotoje aikštelėje buvo pasistatęs savo 
„Jaguarą“. Užvedęs variklį, jis lėtai nuriedėjo vingiuo- 
tomis alėjomis link Voltono gatvės. Netikėtai paste- 
bėjo pažįstamą figūrą, žirgliojančią į ligoninės pusę, 
sustojo ir nuleido lango stiklą. 

— Džiaugiuosi matydamas jus, pone Martinai. Tiesą 
sakant, ruošiausi pas jus užsukti. Šokite į vidų... 

— Atleiskite, negaliu. Einu pasimatyti su... 

— Niekur jūs neinate. 

— O kas uždraus? 

— Niekas su ja nesusitiks, kol aš neduosiu leidimo. 

— Bet kada... 

— Šokite į vidų. 

— Ar privalau? 

Morsas gūžtelėjo pečiais. 

— Na, nebūtinai. Elkitės kaip tinkamas. Bent jau iki 
kol nuspręsiu jus suimti. 

— Ką tai turėtų reikšti? 

— Tai, ką ir reiškia, sere. Suimti jus ir apkaltinti... 

— Apkaltinti mane? Kuo? 

— O, labai greitai galėčiau ką nors sugalvoti. 

Martinas bukai spoksojo į Morsą. Jo žvilgsnis buvo 
neramus ir suglumęs. 

- Jūs tikriausiai juokaujate. 

— Aišku, kad juokauju, sere. - Jis pasilenkė ir ati- 
darė priekines keleivio dureles. Donaldas Martinas 
niūriai įsirangė visu savo ilgu kūnu į vidų. 

Siauroje gatvėje susidarė automobilių kamštis, todėl 
Morsas nusprendė pasukti į dešinę ir kirsti kampą tie- 
siai į Vudstoko plentą. Sustojus prie dar vienos sank- 
ryžos, jam dingtelėjo į galvą, kad sindikatas iš tiesų yra 
labai arti kino teatro „STUDIO 2“. Kai sumirgėjo gin- 
tarinė šviesoforo švieselė, jis lėtai pajudėjo iš vietos, 
praleisdamas pėsčiųjų perėja paskutinį tursenantį žmo- 
gų; tai buvo barzdotas jaunas vyriškis, kuris pernelyg 
skubėjo, kad atpažintų Morsą. Tačiau inspektorius jį 
atpažino; mintyse vėl nuaidėjo paskutiniai Monikos žo- 
džiai. Jis nulydėjo akimis praeivį ir pamatė, kad šis spė- 
riai žingsniuoja dešiniąja Vudstoko plento puse link 
Redklifo ligoninės. Įnirtingai keikdamas vos šliaužian- 
tį mašinų srautą, prie kito posūkio inspektorius stai- 
giai pasuko vairą į kairę. Pastatė automobilį draudžia- 
moje zonoje, Redklifo vidiniame kieme, liepė Martinui 
pasilikti vietoje ir lyg įgeltas nukūrė į greitosios pa- 
galbos skyrių. Metęs akį pro užuolaidų tarpelį, išvydo 
ją,-patogiai įsitaisiusią ant pagalvių. Ji tebebuvo ten, 
kur buvusi. Fu! Iš seselių kambario paskambinęs į ko- 
misariatą, jis paliepė Diksonui nedelsiant atvykti. Pas- 
kui kurį laiką stovėjo giliai alsuodamas. 

— Gal kas atsitiko, inspektoriau? 

- Ačiū, nieko tokio, sesele. Paklausykite, noriu, 
kad niekas nešnekėtų su panele Hait ir niekas prie 

jos nesiartintų. Gerai? O jei kas nors pabandys aplan- 
kyti ją, norėčiau sužinoti, kas tai buvo. Mano žmogus 
atvažiuos čia po dešimties minučių. 

Laukdamas Diksono, jis nekantriai mindžikavo ko- 
ridoriuje. Tarytum keliaujantis maldininkas, jis be ga- 
lo lėtai yrėsi į priekį - kopė į sunkumų kalną ir leidosi 
žemyn į nevilties liūną. Tačiau Ričardo Bartleto niekur 
nesimatė. Gal kalta įsiaudrinusi Morso vaizduotė? 

Dvidešimt pirmas skyrius 


Per keturiasdešimt penkias minutes (komisariato 
laikrodis rodė pusę trijų) Morso susierzinimas išau- 
go iki atviro priešiškumo jaunajam mergininkui. Koks 
ištižėlis tas Donaldas Martinas! Nors ir be didelio 
noro, jis beveik viską prisipažino. Jį su Monika tesiejo 
atsitiktinai suvešėjusi aistra, po kurios sekė įprasta 
atgaila ir tušti pažadai užbaigti šį romaną. Žinoma, 
to labiau norėjo jis; nors jiems mylintis (Morsas pasi- 
stengė neatleisti vaizduotės vadžių), Donaldas jautė, 
kad jai gera. Ji visiškai atsiduodavo fizinei meilei. 
Tai buvo nepakartojama, nieko panašaus jis anks- 
čiau nebuvo patyręs. Tačiau kai aistra išblėsdavo, ji 
vėl tapdavo abejinga, netgi priešiška jam. Ji niekada 
neapsimesdavo norinti mylėtis su juo dėl kitų, ne 
vien fizinių, priežasčių. Apie meilę ar bent prisiriši- 
mą ji neužsimindavo nė žodžiu. Žmona (Donaldas 
buvo tuo tikras) neištikimybės neįtarė, nors tikriau- 
siai jautė (o kaipgi!), kad nerūpestingas ankstyvųjų 
vedybų dienų žavesys dingo ir galbūt visiems laikams. 

Koks niekingas tipas! Tie tamsūs, glotnūs plaukai, 
raginiai akiniai, ilgi, beveik moteriški pirštai. Fe! Mor- 
so pasišlykštėjimo neišsklaidė ir Martino pasakojimas 
(kurio anksčiau jau išklausė Luisas), ką jis veikė pra- 
ėjusį vakarą. Plačiojoje gatvėje radęs vietos pasistatyti 
mašinai, jis patraukė į „Karališkąjį herbą“, nes tikė- 
josi, jog ten dirbanti barmenė prisimins jį. Paskui į 
„Baltąjį žirgą“, nors ten nieko nepažinojo. Išgėrė dar 
vieną pintą alaus. Tada į „Terlo“ barą. Dar viena pin- 
ta. Ne, labai dažnai jis nenusigerdavo - tik retkarčiais. 
Tačiau pastarosios pora dienų buvo tikras košmaras. 
Jis negalėdavo normaliai miegoti, šiek tiek padėdavo 
tik alus. Beveik visada padėdavo. Bet kodėl Morsas 
jo klausinėja to paties? Prie Ogalbio namų jis nesiar- 
tino! Ko jis ten nematęs? Ką, dėl Dievo meilės, jis turi 
bendro su Ogalbio žmogžudyste! Jis netgi nepažinojo 
jo gerai. Ir apskritai, biure tikriausiai su juo artimai 
nedraugavo nė vienas darbuotojas. 

Morsas nematė reikalo su juo diskutuoti. 

— Grįškime prie praėjusio penktadienio popietės. 

— Ir vėl! Aš gi jau sakiau, kas įvyko. Na gerai, iš 
pradžių melavau, bet... 

— Jūs dabar meluojate! Jei ir toliau taip darysite, aš 
laikysiu jus kameroje, kol ištrauksiu visą: tiesą. 

— Bet aš nemeluoju. — Nutaisęs nelaimingą išraišką, 
jis papurtė galvą. - Kodėl jūs manimi netikite? 

— Kodėl sakėte praleidęs popietę panelės Hait na- 
muose? 

— Nežinau. Monika manė... - Jo balsas nutrūko. 

— Taip. Ji man viską papasakojo. 

— Tikrai? - Jo akyse staiga pasirodė palengvėjimas. 

— Taip, - sumelavo Morsas. — Jeigu jūs pats neno- 
rėsite pasakyti, aš visada galiu palaukti, sere. Niekur 
neskubu. 

Martinas nudelbė žvilgsnį į kilimą. 

— Nežinau, kodėl ji nenorėjo išsiduoti, kad buvome 
kine. Garbės žodis - nežinau! Bet nemaniau, jog tai 
labai svarbu, todėl sutikau. 

— Argi ne keista tvirtinti, esą jūs mylėjotės, nors iš 
tikrųjų paprasčiausiai sėdėjote kino teatre? 

Martinas, rodos, suvokė, kokie teisingi yra šie argu- 
mentai, ir linktelėjo galva. 

— Bet tai tiesa, inspektoriau. Prisiekiu visais šven- 
taisiais. Mes buvome kine iki be penkiolikos keturios. 
Privalote tuo patikėti! Aš neturiu nieko, nieko bendro 
su Niko nužudymu. Monika irgi. Mes buvome kartu 
visą popietę. 

— Papasakokite man apie filmą. 

Ir Martinas papasakojo. Morsas suprato, kad jis 
vargu ar galėtų pats išgalvoti tokias nešvankybes. Mar- 
tinas matė filmą; bent jau kažkada. Nebūtinai penk- 
tadienį, nebūtinai su Monika, bet... 

Martinas baigė jį įtikinti. Tarkim, jis buvo ten penk- 
tadienio popietę. Su Monika? Tebūnie su ja. Tegul jie 
sėdi galinėje parterio eilėje, Morsai. Martinas laukė 
jos ir Monika atėjo. Taip, tęsk toliau! Ji atėjo ir... Ga- 
liausiai jie vis dėlto pasiliko kino teatre. Ar jie ką nors 
matė? Ne. Grįšk truputį atgal. Ką tokį, įeinantį į salę, 
matė Martinas? Ne. Ką matė Monika? Įeinantį? Ar- 
ba..? Taip. Taip! 

Pagalvok apie tai iš kitos pusės. Tarkim, Ogalbis 
pasirodė kino teatre be penkiolikos penkios. Bet jis 

turėjo žinoti apie Kvino bilietą, argi ne taip? Tiesą 
sakant, jis turėjo būti jį matęs. Kada? Kur? Kodėl jis 
taip kruopščiai persipiešė tą bilietą? Ogalbis tikriau- 
siai nutuokė ar bent jau įtarė, koks jis svarbus. Gerai. 
Tarkim, Monika su Martinu žiūrėjo filmą kartu. O 
Kvinas? Galbūt kas nors norėjo įtikinti kitus, kad ir 
jis ten buvo? Kas? Kas žinojo apie bilietą? Kas jį per- 
sipiešė? Kur tu jį radai, Morsai? O Dieve, taip! Na ir 
kvailys gi jis! 

Martinas jau keletą minučių tylėjo ir smalsiai žvelgė 
į juodos odos fotelyje įsitaisiusį vyriškį, kurio veide 
švytėjo linksma šypsena. Morsui visada taip atsitik- 
davo, viskas aiškėdavo akimirksniu. Taip, Morsas sė- 
dėjo ir nekreipė į nieką dėmesio - jis suprato žinąs, 
kada Kvinas pasitiko savo mirtį. 

KAIP ? 


Dvidešimt antras skyrius 


Ankstyvą šeštadienio vakarą ponas Naidželas De- 
nistonas nusprendė padirbėti. Didesnė dalis įprastinio 
lygio anglų kalbos egzaminų rašinių jau buvo atsiųsta, 
tad jis jau galėjo atlikti parengiamuosius darbus: iš- 
dėlioti tamsiai geltonos spalvos vokus abėcėlės tvarka 
1r sutikrinti juos pagal savo schemą. Egzaminatorių 
susirinkimas įvyks po dviejų dienų, bet prieš tai jam 
teks peržvelgti apie dvidešimt darbų, sužymėti (kol kas 
tik pieštuku) klaidas ir pateikti juos vyriausiajam eg- 
zaminatoriui įvertinti. Po didžiojo susirinkimo jo vir- 
šininkas dar šnektelės atskirai su kiekvienu iš paval- 
dinių. Pirmoji jo sąraše buvo Al Džamaros mokykla. 
Jis atplėšė kruopščiai užantspauduotą voką ir ištraukė 
tai, kas buvo jo viduje. Rašinių šūsnies viršuje gulėjo 
lankomumo lapas, ir Denistono žvilgsnis automatiškai 
nuslydo į „Nedalyvavusiųjų“ skiltį. Jo širdį užplūs- 
davo nenusakomas džiaugsmas, jei vienas kitas stu- 
dentas susirgdavo kokia nors rytietiška liga. Tačiau 
Al Džamara jį nuvylė. Egzaminuojamųjų sąraše buvo 

penki kandidatai; ir egzamino dieną tolimojo krašto 
prižiūrėtojas sąžiningai užregistravo visus penkis. Ne- 
svarbu. Vis tiek atsiras vienas kitas žavus vaikelis, ku- 
ris nieko neišmano ir nieko neišgali parašyti. Vaikelis, 
kurio įkvėpimo šaltinis išsenka po kelių išstenėtų saki- 
nių. Bet ne. Ir čia nepasisekė. Nė vienas iš penkių kandi- 
datų pirma laiko nenuleido rankų. Ką gi, laukia įpras- 
tas darbas — ydingai prirašytų, neišraiškingų ir nesą- 
moningų tuščiažodžiavimų puslapiai, kuriuos jam teks 
akėti (o taip - akėti), raudonu rašalu žymint nesuskai- 
tomą daugybę gramatinių, sintaksės, sakinių konstruk- 
cijos, rašybos ir skyrybos klaidų. Varginantis darbas; 
atvirai kalbant, jis net negalėjo pasakyti, kodėl kiek- 
vienais metais imasi jo. Ne, galėjo. Juk už tai gaudavo 
papildomą užmokestį, o jei nesėdėtų čia ir netikrintų 
klaidų, tektų lindėti namuose priešais televizoriaus ek- 
raną ir be perstojo ginčytis su šeimyniškiais, kurį ka- 
nalą žiūrėti... Jis peržvelgė pirmus porą lapų. O viešpa- 
tie! Geriau tie užsieniečiai mokytųsi matematikos ar 
ekonomikos, ar dar ko nors. Juk angliškai rašyti jie 
nesugebėjo, tai buvo akivaizdus faktas. Na, nieko ste- 
bėtino. Anglų kalba nėra jų gimtoji; vargšai vaikučiai. 
Piktumas išblėso, ir, paėmęs pieštuką, jis pradėjo dirbti. 

Po valandos jis jau buvo baigęs peržiūrėti keturis 
darbus. Studentai, be abejo, stengėsi. Galbūt jis ne 
visai teisingai elgiasi, rašydamas jiems pažymius, ku- 
rie gerokai sumažins jų galimybes išlaikyti egzaminą. 
Kiekvieno rašinio dešiniajame kampe jis kruopščiai 
užrašė savo siūlomus įvertinimus, išreikštus procen- 
tais: 2790, 3490, 3590, 1990 „ Paskutinį darbą jis nu- 
sprendė ištaisyti prieš vakarienę. 

Šis rašinys buvo daug geresnis. Dieve mano, kur kas 
geresnis! Versdamas puslapius, suvokė, jog darbas tie- 
siog nuostabus. Padėjo pieštuką į šalį ir perskaitė esė 
nuoširdžiai susidomėjęs, beveik netverdamas džiaugs- 
mu. Nežinia, kas tas vaikas, bet jis rašo išties gražiai. 
Žinoma, esė buvo keletas negrabiai suregztų sakinių 
ir nežymių klaidelių, tačiau Denistonas abejojo, ar eg- 
zaminų metu jis pats būtų geriau parašęs. Tiesa, pana- 
šių išskirtinių dalykų pasitaikydavo ir anksčiau. Kar- 
tais studentai atmintinai išmokdavo visas temas, paskui 
iškapstydavo reikiamą iš galvos: pastraipos būdavo 
parašytos gražiai, pakylėtu stiliumi, tarytum darbo 
būtų ėmęsis vienas iš žymiausių anglų prozos kūrėjų. 
Tačiau beveik visuomet tokiais atvejais rašinio kokybė 
būdavo niekaip nepalyginama su tuo kratiniu, kuris 
turėjo vadintis atsakymais į klausimus. Tik ne čia. Ar- 
ba tas vaikas nepaprastai gabus, arba jis - neįtikėtinas 
laimės kūdikis. Šiaip ar taip, ne Denistonui apie tai 
spręsti; jo darbas yra įvertinti rašinį. Pieštuku pake- 
verzojo 9070, paskui pagalvojo, kodėl neparašė 9570 
ar net 997o. Kaip ir kiekvienas egzaminatorius, jis vi- 
sada baimindavosi įvertinti darbus aukščiausiu balu. 
Vis tiek, galima sakyti, kad vaikinas egzaminą jau iš- 
laikė. Nuostabus vyrukas. Nerūpestingu žvilgsniu De- 
nistonas pažiūrėjo į pavardę: Dubalis. Tai nieko jam 
nesakė. 


Al Džamaroje ką tik buvo pasibaigusi beprotiška 
paskutinių rudens semestro egzaminų savaitė, ir Džor- 
džas Blendas leido sau atsipalaiduoti, patogiai įsitaisęs 
su stiklu atšaldyto džino ir toniko rankoje savo bute, 

aprūpintame oro kondicionavimo sistema. Pakako po- 
ros savaičių Al Džamaroje, kad jis imtų gailėtis čia at- 
vykęs. Atlyginimas, žinoma, geresnis, bet tik atsidūręs 
toli nuo Oksfordo jis pradėjo vertinti savo nuskuru- 
sios, prasiskolinusios, žavios tėvynės privalumus. Jis 
pasiilgo to jausmo, kai žinai, kad esi namuose: tą jaus- 
mą gali kelti vakare aplankyta užeiga, tolumoje sken- 
dintys Kotsvoldo kaimeliai ir jų senovinės bažnyčios, 
koncertai, spektakliai, paskaitos, apskritai mokymosi 
atmosfera, na ir tie keistuoliai, tuščiai ir nevaisingai 
klaidžiojantys po mūzų giraitę. Blendas net neįsivaiz- 
davo, kiek daug jam tai reiškia... Al Džamaros kli- 
matas nualino jį, atėmė visas jėgas; čiabuviai jam buvo 
svetimi: iš išorės paslaugūs, bet viduje atsargūs ir įta- 
rūs... Kaip jis dabar gailėjosi persikraustęs čia. 

Naujienos kėlė nerimą. Bet kas sunerimtų, tai iš- 
girdęs. Sindikatas protingai pasielgė, pranešęs jam. 
Trečiadienio rytą jis gavo tarptautinę telegramą: TRA- 
GIŠKOS NAUJIENOS STOP KVINAS NEGYVAS STOP 
MANE ĮTARIA ŽMOGŽUDYSTE STOP NETRUKUS PA- 
RAŠYSIU STOP BARTLETAS. Tačiau šį rytą jis. gavo dar 
vieną telegramą, be parašo. Tuojau pat sudegino ją, 
nors ir suprato, kad niekas negalėtų suvokti tikrosios 
trumpų, blankių eilučių svarbos. Vis dėlto tokia gali- 
mybė egzistuoja, todėl geriau nerizikuoti. Priėjęs prie 
rašomojo stalo, jis dar kartą ištraukė iš stalčiaus pasą. 
Viskas tvarkoje. Savo vietoje gulėjo ir bilietas rytojaus 
dvyliktos valandos reisui į Kairą. 

Dvidešimt trečias skyrius 


Įsukęs į vingiuotą Painvud Klouso gatvelę, Frenkas 
Grinavėjus prie pirmu numeriu pažymėto namo pa- 
stebėjo automobilį; mašina buvo nepažįstama, tad jis 
neatkreipė į ją pernelyg didelio dėmesio. Jis kuo pui- 
kiausiai nutuokė, kaip jaučiasi Džois. Frenkas ir pats 
nelabai tenorėjo grįžti į šį namą, tad kaip galima ti- 
kėtis, jog žmona sutiks pasilikti čia viena, jam išėjus į 
darbą. Draugiją jai palaikytų kūdikis, bet... Ne. Jis ją 
puikiai suprato. Susiras būstą kur nors kitur, o kol kas 
jo tėvai maloningai leido paviešėti pas juos. Žinoma, 
ilgam jis nenorėtų ten apsistoti. Kažkas pasakė: žuvis 
ir svečiai pašvinksta po trijų dienų... Savo daiktus jie 
galės palikti vieną kitą savaitę Painvud Klouse; jam tik 
reikėjo paimti keletą Džois daiktų (rytoj ryte ją išrašys 
iš Redklifo ligoninės) ir policija tam neprieštaravo. 

Išlipęs iš mašinos, jis pastebėjo, kad gatvės žibintas 
sutaisytas, o pats namas, kuriame jie gyveno ir kuria- 
me buvo nužudytas Kvinas, vėl beveik niekuo nesi- 
skyrė nuo kitų. Pro atkeltus vartelius jis žengė link 

paradinių durų, ieškodamas tinkamo rakto. Garažo 
durys irgi praviros, paremtos keliomis plytomis. Fren- 
kas tylutėliai įslinko į vidų. Jis nebuvo nervingas žmo- 
gus, tačiau patekęs į koridoriaus prieblandą - priekyje 
bolavo laiptai, dvejos durys į kambarius buvo jam iš 
dešinės - jis nevalingai sudrebėjo. Reikėtų paskubėti. 
Pasistengs ilgai čia neužtrukti. Sugriebęs ranka laiptų 
turėklus, jis pastebėjo šviesos pluoštelį, besiskverbiantį 
pro virtuvės durų apačią: policija tikriausiai pamiršo... 
Staiga visai aiškiai jis išgirdo garsus. Kažkas buvo vir- 
tuvėje. Kažkas tyliai slankiojo po namą... Šalta demo- 
niškos baimės ranka nusileido jam ant peties, ir po 
poros sekundžių Frenkas jau skuodė asfaltuota alėja 
link savo mašinos. 

Morsas išgirdo, kaip užsitrenkė paradinės durys, ir 
iškišo galvą į koridorių. Bet nieko neišvydo. Pernelyg 
laki jo vaizduotė. Virtuvėje jis vėl palinko prie durų į 
kiemą. Taip, jis teisus. Kituose pirmo aukšto kamba- 
riuose purvo nerasta; juos išsiurbė su dulkių siurbliu 
prieš sugrįžtant Kvinui. Tačiau prie užpakalinių durų 
matesi šiek tiek purvo, ir Morsas suprato, jog kažkas 
čia buvo nusiavęs batus ir palikęs juos šalia kilimėlio. 
Netgi dabar sudžiūvęs purvas po jo kojomis girgždėjo 
taip, tarsi jis būtų mindžikavęs ant kukurūzų dribsnių. 

Išėjęs iš namo, Morsas sėdo į savo „Jaguarą“. Po 
sekundės išlipo, grįžo atgal ir užvėrė garažo duris bei 
sodo vartelius. 


7:3+ 


Po dešimties minučių jis privažiavo prie niaurauš 
namo Voltono gatvėje, kurio duris saugojo konsteblis. 

— Ar kas nors bandė įsigauti į vidų? 

— Ne, sere. Keli smalsuoliai blaškėsi aplinkui, bet į 
vidų niekas nesibrovė. 

— Gerai. Užtruksiu ten kokias dešimt minučių. 

Ogalbio miegamasis atrodė apleistas ir niūrus. Ant 
sienų — jokių paveikslų, ant spintelės šalia lovos - jo- 
kių knygų, neišvaizdus tualetinis staliukas kampe ir 
nė menkiausio ženklo, kad būtų šildoma. Kone visą 
nedidelio kambario erdvę užėmė milžiniška dvigulė 
lova. Nieko nelaukęs, Morsas atitraukė lovatiesę. Po 
ja viena šalia kitos pūpsojo dvi pagalvės, po viršutine 
antklode buvo pakišta gelsva pižama. Morsas pakėlė 
vieną pagalvę ir rado tvarkingai sulankstytą chalatą — 
ėuodą, plonos medžiagos, beveik persišviečiantį, su eti- 
kete „Šv. Mykolas“. 

Niekas iki šiol nesutvarkė kito kambario, ir ugnelė, 
linksmai švytėjusi vakar dieną, dabar virto atšalusiais 
pelenais, į kuriuos detektyvai primėtė cigarečių nuo- 
rūkų. Reginys buvo ne iš maloniausių. Morso dėmesį 
patraukė abipus židinio lubas siekiančios knygų lenty- 
nos. Dauguma knygų buvo moksliniai darbai, tiesiogiai 
susiję su Ogalbio specialybe, tačiau Morsą sudomino 
tik viena iš jų: Gleisterio ir Rentulo Teismo medicina 
ir toksikologija. Sena pažįstama. Viršuje kyšojo su- 
lenktas popieriaus lapelis, ir Morsas atvertė ją ties pa- 
žymėtuoju, 566-uoju puslapiu. Beveik pėr patį pus- 
lapio vidurį puikavosi stambiu šriftu surinkta antraštė: 
„Ciano vandenilio rūgštis“. 


Samertauno sveikatos klinikoje Morsas nedelsiant 
buvo nuvestas į daktaro Parkerio kabinetą. 

- Taip, inspektoriau. Aš gydžiau Ogalbį - gal septy- 
nerius ar aštuonerius metus. Iš tiesų, kaip liūdna. Gal 
ir būtų išrasti kokie nors nauji vaistai, bet aš labai tuo 
abejoju. Sirgo ypač reta kraujo liga, apie ją beveik 
nieko nežinoma. 

— Kiek, sakėte, jis dar būtų pratempęs - metus? 

— Kokius aštuoniolika mėnesių. Ne daugiau. 

— Ar jis ką nors nutuokė? 

— O taip. Primygtinai reikalavo, kad viską jam pa- 
pasakotume. Šiaip ar taip, mes nebūtume sugebėję nu- 
slėpti nuo jo tikrosios padėties. Tas žmogus neblogai 
išmanė mediciną ir apie savo ligą žinojo daugiau negu 
aš. Sakyčiau, jeigu/jau apie tai prakalbome, daugiau 
negu bet kuris Redklifo specialistas. 

— Kaip manote, ar jis kam nors apie tai prasitarė? 

- Abejoju. Gal ir būtų prisipažinęs keliems arti- 
miems draugams. Į jo asmeninį gyvenimą aš nesi- 
kišau. Žinau tik tiek, kad artimų draugų jis netu- 
rėjo. 

— Kodėl taip sakote? 

— Nežinau. Na... jis atrodė taip, lyg būtų vienišius. 
Nešnekus žmogus. 

— Ar jį kankino skausmai? 

— Nemanau. Bent jau man niekada nesiskundė. 

— Nebuvo linkęs į savižudybę? 

— O ne. Rodos, psichikos problemų neturėjo. Pa- 
norėjęs nusižudyti, padarytų tai paprastai ir greitai. Jis 
tikrai suvoktų, ką darąs. 

— Koks, jūsų manymu, paprasčiausias ir greičiausias 
būdas? 

Parkeris gūžtelėjo pečiais. 

— Jei užsimanyčiau žudytis, tikriausiai gurkštelėčiau 
cianido. 

Susimąstęs Morsas nužingsniavo prie mašinos: ne- 
pasakytum, kad po pokalbio pasidarė daug protinges- 
nis, o štai užplūdusiu liūdesiu būtų galėjęs pasidalinti 
su kitais. Šiaip ar taip, reikia dar kai kam skambtelėti. 
Jis vylėsi, kad Paula Frimen dar nebus spėjusi atsiduoti 
šeštadienio vakaro linksmybėms. 


Nors Luisas ir ne visai suvokė, kokių tikslų siekia 
inspektorius, jis nekantriai ėmėsi naujos jam patikėtos 
užduoties. 

Džois Grinavėj maloniai sutiko bendradarbiauti ir 
stengėsi kuo tiksliau atsakyti į keistus seržanto klau- 
simus. Ji jau minėjo inspektoriui Morsui nesanti tikra, 
ar tas vardas buvo Bartletas, ir ji nesupranta, kam 
stengtis (nors stengėsi) atsiminti, kaip buvo kreipia- 
masi — Bartletai, ar daktare Bartletai. Ji nė trupučio 
neabejojo, kad, vėl išgirdusi tą balsą, jo neatpažintų: 
ji niekada nepasižymėjo ypač gera klausa. Juk neįma- 
noma taip paprastai imti ir atpažinti balsą, tiesa? Apie 
ką jiedu kalbėjosi? Na, tiesą sakant, jai pasirodė, kad 
vyriškiai tariasi dėl susitikimo. Bet daugiau - kada, 
kur, kodėl - ji nieko nežino. Neturi žalio supratimo. 

"Luisas viską pasižymėjo savo užrašų knygelėje. Bai- 
gęs pasilenkė prie mažo gyvybės ryšulėlio, gulinčio 
šalia gimdyvės, ir iš jo burnos išsprūdo keletas šia pro- 
ga prideramų garsų. 

— Ar jūs turite šeimą, seržante? 

— Dvi dukras. 

— Mes buvome sugalvoję vardą tik mergaitei. 

— Yra gražių vardų ir berniukams. 

— Aha, žinoma: Bet kažkaip... Kuo jūs vardu, ser- 
žante? 

Luisas pasakė. Niekada ypatingai jo nemėgo. 

— O inspektorius? 

Luisas susiraukė ir kelias sekundes tylėjo. Keista, 
jam net nešovė mintis, kad ir Morsas gali turėti vardą. 

— Nežinau. Negirdėjau, kad kas vadintų jį vardu. 


Iš Džono Redklifo ligoninės Luisas nuvyko į trau- 
kinių stotį; iš ten keleivius veždavo keturios taksi fir- 
mos, ir seržantas gavo šūsnį prieštaringų patarimų, 
kaip geriausiai susidoroti su savo užduotimi. Rodos, 
kas gali būti lengviau, nei surasti vairuotoją (jei toks 
buvo), nuvežusį Rupą iš stoties į sindikato pastatą lapk- 
ričio 21-ąją, apie 16.20. Bet lengva nebuvo. Ir kai galų 
gale jis užbaigė savo kančių kelius, gautas atsakymas, 
jo manymu, vargu ar buvo toks, kokio laukė ar bent 
tikėjosi Morsas. 

Į Litlmoro ligoninę Luisas atvyko tik po pusės aš- 
tuonių. 


Budintis daktaras Edisonas nebuvo labai gerai susi- 
pažinęs su Ričardo Bartleto ligos istorija, tačiau, be 
abejo, girdėjo apie jį. Rado bylą, bet Luisui į rankas 
jos nedavė. 

— Suprantate, pareigūne, čia yra labai asmeniškų 
įrašų, todėl geriau aš pats suteiksiu jums reikalingą 
informaciją, neduo... 

— Manęs nedomina smulkmenos, susijusios su pono 
Bartleto psichinėmis problemomis. Duokite tik gydy- 

mo įstaigų, klinikų, kuriose jis buvo gydomas, ir gydy- 
tojų, pas kuriuos jis lankėsi, sąrašą. 

Edisonas atrodė susierzinęs. 

— Jums viso to reikia? Na, jeigu tai būtina... - Byla 
buvo dviejų colių storio, tad Luisui prireikė valandos, 
kol viską užsirašė. 

— Labai jums ačiū, sere. Atleiskite, kad sutrukdžiau. 

Edisonas nieko neatsakė. 

Atsistojęs Luisas uždavė dar vieną klausimą, kurio 
nebuvo Morso sąraše. 

— Kuo serga ponas Bartletas? 

— Šizofrenija. 

- O... - Luisas dar kartą padėkojo ir išėjo. 


Grįžęs į komisariatą, seržantas Morso nerado. Jie 
susitarė susitikti apie dešimtą, jei spės laiku susidoroti 
su darbais. Ar Morsas dar nebaigė savo tyrinėjimų? 
Kad ir nebaigęs, tikriausiai išėjo išlenkti pintą alaus. 
Luisas pažvelgė į laikrodį: dešimt minučių po dešim- 
tos. Galima ir palaukti. Morsas, rodos, ieškojo tinka- 
mo žodžio kryžiažodžiui, nes ant sujaukto stalo gulėjo 
Čemberso žodynas. Luisas atvertė jį. „Šis“? Ne. „Šyz“? 
Ne. Taisyklinga rašyba niekada nebuvo jo arkliukas. 
„Šiz“? Aha! Štai kur: „Ši-z0-fre-ni-ja, daikt., silpna- 
protystė, gimininga pamišimui; subjektas, sergantis šia 
liga, tampa intravertišku, nutrūksta ryšys tarp minčių, 
jausmų ir veiksmų“. 

Luisas skaitė žodį „silpnaprotystė“, kai į kambarį 
įėjo Morsas. Buvo akivaizdu, kad tai pirmas ir kol kas 
vienintelis kartas gyvenime, kai jis nebuvo išėjęs iš- 
gerti. Inspektorius atidžiai išklausė Luiso pasakojimo, 

bet nei nustebo, nei susijaudino. Be penkiolikos vie- 
nuolika jis sviedė savo kozirį. 

— Ką gi, Luisai, senasis bičiuli, turiu paruošęs jums 
staigmeną. Pirmadienio rytą kai ką suimsime. 

— Tuo metu vyks kvota. 

— Tada jį ir suimsime. 

— Ar galima taip elgtis kvotos metu? Ar tai teisėta? 

— Teisėta? Apie įstatymus aš nieko neišmanau. Gal- 
būt jūs ir teisus. Padarysime tai po kvotos, kai jis... 

— O jeigu jo nebus? 

— Manau, kad bus, - tyliai ištarė Morsas. 

— Nepasakysite man, kas jis toks? 

— Ką? Ir sugadinti staigmeną? Gal geriau išgerkime 
porą pintų alaus. Atšvęsime. 

— Užeigos uždarytos, sere. 

— Tikrai? —- Morsas apsimetė nustebęs; nuėjo prie 
sieninės spintos, ištraukė iš jos pustuzinį butelių alaus, 
du bokalus ir atidarytuvą. 

— Mūsų darbe, Luisai, reikia būti pasiruošusiems 
nenumatytiems atvejams. 


Paula Frimen atsigulė apie vienuoliktą valandą, ta- 
čiau miegas neėmė; galiausiai pusę dviejų nakties pa- 
kilo iš lovos. Ant pirštų galiukų nustypčiojo pro tėvų 
miegamojo duris į virtuvę ir užkaitė arbatinį. Jos dau- 
giau nekankino baimė, nors dar šią savaitę, tik šiek 
tiek anksčiau, ji visa širdimi džiaugėsi gyvenanti ne 
viena, ne taip kaip kitos merginos. Dabar ji buvo su- 
trikusi: kokį keistą klausimą uždavė Morsas. Kitoms 
merginoms inspektorius pasirodė visai patrauklus. Tik 
ne jai. Pernelyg senas ir pernelyg pasipūtęs. Atėjęs šu- 

kavosi plaukus, bandydamas paslėpti plinkantį pakau- 
šį! Och tie vyrai! Tačiau ponas Kvinas jai patiko; pa- 
tiko daugiau nei paprastas bendradarbis... Ji prisipylė 
puodelį arbatos ir atsisėdo priė virtuvės stalo. Kodėl 
Morsas uždavė tą klausimą? Tarytum ji būtų slėpusi 
kažką svarbaus... Jo žodžiais tariant, tai buvo svarbu. 
Bet kodėl jam reikėjo tai sužinoti? Gulint lovoje šios 
mintys niekaip nedavė jai ramybės; ji vis klausė savęs, 
kodėl Morsas norėjo sužinoti būtent tai? Ko jam taip 
parūpo, ar ponas Kvinas pažymėdavo inicialais savo 
raštelius? Aišku, kad pažymėdavo! Raštelius juk daž- 
niausiai palikdavo jai. Galų gale, ji yra pono Kvino 
asmeninė sekretorė. Tiksliau, buvo... Ji prisipylė dar 
vieną puodelį arbatos, grįžo atgal į savo kambarį ir 
įžiebė stalinę lempą. Įsitaisiusi lovoje, žvelgė į grės- 
mingus šešėlius, šmekščiojančius ant sienos. Stengėsi 
sėdėti labai tyliai, nes staiga vėl pasijuto persigandusi. 

Dvidešimt ketvirtas skyrius 


Pirmadienio rytą Luisas stovėjo prie vyriausiojo ko- 
misaro Streindžo kabineto durų ir, joms netikėtai pra- 
sivėrus, išgirdo pokalbio nuotrupą. 

— ... žvairaakis, bet... 

— Ar nors kartą esu jus nuvylęs, sere? 

— Beveik visada. 

Morsas mirktelėjo Luisui ir užtrenkė paskui save 
duris. Laikrodis rodė pusę vienuolikos, o kvota turėjo 
prasidėti vienuoliktą. Diksonas laukė jų mašinoje, ir 
netrukus visi trys policininkai jau važiavo į Oksfordą. 

Kvota turėjo įvykti Sent Eldeitso teismo rūmuose, 
kurie stūksojo šalia Oksfordo policijos komisariato. 
Nedidelis žmonių būrelis mindžikavo lauke, laukdami 
kitos bylos svarstymo pabaigos. Luisas juos peržvelgė. 
Seržantas (vadovaudamasis išsamiais Morso nurody- 
mais) parašė visiems tiems, kurie vienaip ar kitaip bu- 
vo susiję su Kvino nužudymu. Vieniems vis tiek būtų 
tekę dalyvauti, kitiems. - ne („būtume dėkingi, jei at- 
vyktumėte“). Netoliese trypčiojo sindikato dekanas, 

susikišęs rankas į juodo, prabangaus palto kišenes, 
visa savo akademine išore demonstruodamas nekant- 
ravimą; sekretorius buvo, kaip ir dera, ramus ir susi- 
kaupęs; Monika - išblyškusi, bet patraukli; Martinas 
slampinėjo po asfaltuotą kiemą tarytum vietos neran- 
danti hiena. Rupas rūkė ir mąsliu žvilgsniu spoksojo 
į žemę. Nuošalyje, lyg žemę pardavęs, stoviniavo Kvi- 
no tėvas. O ponia Evans su ponia Džardin, nepaisant 
milžiniško atstumo, skiriančio jų socialinius sluoks- 
nius, vis dėlto sugebėjo gana žvaliai plepėti apie tragiš- 
kus įvykius, kurių dėka jos susipažino. 

Dešimt minučių po vienuolikos jie vorele suėjo į 
salę. Tardytojo padėjėjas tyliai, bet tvirtai nurodė kiek- 
vienam savo vietą ir, akimirką pradingęs už durų, tuč- 
tuojau vėl pasirodė lydėdamas teismo tardytoją. Padė- 
jėjas užgiedojo savo įprastinę giesmelę, visi atsistojo. 
Po to prasidėjo kvota. 

Iš pradžių ponas Kvinas vyresnysis patvirtino žuvu- 
siojo tapatybę. Paskui vienas po kito liudytojų suole at- 
sidūrė ponia Džardin, Martinas, Bartletas ir seržantas 
Luisas, o šis vėliau užleido vietą konstebliui Diksonui. 
Jų parodymai nei pridėjo, nei atėmė iš to, kas buvo su- 
rašyta tardytojui po nosimi. Paskui susikūprinęs chirur- 
gas pateikė skrodimo rezultatus, skaitydamas iš lapelio 
taip greitai ir su tokiomis anatominėmis smulkmenomis, 
kad niekas nieko nesuprato - lygiai taip pat jis būtų ga- 
lėjęs cituoti originalo kalba rusų poetų eilėraščius neišsi- 
lavinusių kretinų klasei. Baigęs skaityti, nerūpestingai 
švystelėjo dokumentą tardytojui, atsargiai nulipo nuo 
pakylos ir, spėriai metęsis link išėjimo, dingo iš salės ir 
iš bylos. Luisas pagalvojo, koks būtų jo honoraras... 

— Kviečiame vyriausiąjį inspektorių Morsą. 

Nuėjęs prie liudytojų suolo, Morsas sumurmėjo pa- 
nosėje priesaiką. 

— Jūs vadovaujate pono Nikolo Kvino žmogžudys- 
tės tyrimui? 

Morsas linktelėjo. 

— Taip, sere. 

Nespėjus teismo tardytojui ištarti kito žodžio, prie 
paradinių durų kažkas subruzdėjo ir salėje nuvilni- 
jo tylus šnibždesys, o netrukus ant žemo suolo šalia 
konsteblio Diksono prisėdo jaunas barzdotas vyriškis. 
Luisas apsidžiaugė jį pamatęs: seržantas jau buvo be- 
pradedąs nerimauti, kad laiškas ponui Ričardui Bart- 
letui pasimetė kur nors pašte. 

Tardytojas tęsė apklausą. 

— Ar jūs galėtumėte atskleisti teismui, kokioje sta- 
dijoje yra bylos tyrimas? 

— Dar ne, sere. Ir jei leistumėte, sere, norėčiau pateikti 
oficialų prašymą dėl kvotos atidėjimo dviem savaitėms. 

— Ar teisingai supratau jus, inspektoriau? Iki to lai- 
ko jūs jau būsite išsprendęs bylą? 

— Taip, sere. Tikiuosi, netrukus. 

— Aišku. Ar tiesa, kad jūs dar nesate nieko suėmęs? 

— Tai įvyks labai greitai. | 

— Tikrai? 

Iš vidinės kišenės Morsas išsitraukė orderį ir parodė 
jį kvotos dalyviams. 

— Galbūt elgiuosi šiek tiek melodramatiškai, tačiau 
jums atidėjus kvotą, žinoma, jei tik leisite ją atidėti, 
aš atliksiu savo pareigą ir kai ką suimsiu. - Morsas 
permetė akimis sėdinčius žmones. Diksonas, Ričardas 

Bartletas, ponia Evans, ponia Džardin, Martinas, dak- 
taras Bartletas, Monika Hait, Rupas ir Luišas - vienas 
Iš jų yra žudikas! (Aišku, išskyrus policijos pareigū- 
nus.) Viskas eina pagal numatytą planą. 

Teismo tardytojas oficialiai atidėjo kvotą dviem sa- 
vaitėms. Jo kilnybei nenoriai paliekant salę, visi pakilo 
ant kojų: Buvo taip tylu, kad net spengė ausyse; žmo- 
nės stovėjo sulaikę kvėpavimą ir nemirksėdami žiū- 
rėjo, kaip nuo pakylos nulipa Morsas. Inspektorius 
trumpam stabtelėjo priešais Ričardą Bartletą; paskui 
praėjo pro ponią Evans ir ponią Džardin, pro Mar- 
tiną, Bartletą, Moniką. Prie Rupo pasiliko stovėti. 

— Kristoferi Aldžeronai Rupai, turiu orderį jus su- 
imti. Mes įtariame, kad esate susijęs su Nikolo Kvino 
žmogžudyste. - Jo žodžiai abejingai aidėjo mirtinoje 
tyloje. Taip niekas ir neatgavo žado. - Privalau pa- 
aiškinti jūsų... 

Rupas abstulbęs spoksojo į Morsą. 

— Ką, po velnių, jūs čia kalbate? - Jis pažvairavo į 
kairę, paskui į dešinę, tarytum norėdamas įvertinti ga- 
limybę pasprukti iš salės. Tačiau iš vienos pusės stūk- 
sojo stambi konsteblio Diksono figūra, iš kitos pusės 
ant peties uždėjo ranką Luisas. 

— Tikiuosi, sere, jūs nekrėsite kvailysčių ir išeisite 
tyliai. 

Rupas sušnibždėjo gergždžiančiu balsu: 

— Jūs, be abejo, suvokiate, kokią siaubingą klaidą 
darote. Aš. tiesiog nežinau... 

— Pašnekėsime vėliau, - nutraukė jį Morsas. 

Išvedant Rupą, visų akys buvo nukreiptos į jį. Dik- 
sonas lydėjo suimtąjį iš dešinės, Luisas - iš kairės; niekas 

nepratarė nė žodžio. Tarytum būtų išvydę stebuklą 
arba virtę marmuro statulomis po pažinties su Me- 
dūza Gorgone. 

Pirmasis pajudėjo Bartletas. Pritrenktas ir susikaus- 
tęs, jis žengė prie sūnaus. Monikos akys sugavo tiesiai 
į ją nukreiptą Martino žvilgsnį. Jis kėlė jai nerimą. Ji 
nepastebimai papurtė galvą; akyse sustingo mirtina 
ramybė. „Užsičiaupk, kvaily! - sakė jos. - Užsičiaupk, 
prakeiktas kvaily!“ 

Dvidešimt penktas skyrius 


— Rupai, šiame nešvariame reikale jums gana keistai 
šypsosi laimė. Pripažįstu, jums sekėsi, jūs beveik viską 
atlikote iki galo. Bet, žiūrint iš kitos pusės, lyg ir ne: 
atsitiko kai kas, ko niekas, netgi jūs negalėjote nu- 
matyti. Nors stengėtės susidoroti su užduotimi kuo 
geriau, tiesą sakant, jums vos nepavyko išsisukti, vis 
dėlto negalėjote atsispirti pagundai pasirodyti, koks 
gudrus esate. Nuo pat pradžių supratau, jog susidū- 
riau su ypač sumaniuu ir išradingu žudiku, tačiau galų 
gale tas gudrumas jus ir pražudė. 

Morsas, Luisas ir Rupas sėdėjo pirmu numeriu pa- 
žymėtame tardymo kambaryje. Seržantas (Morsas lie- 
pė jam laikyti liežuvį už dantų ir nekreipti dėmesio į 
provokacijas) buvo įsitaisęs šalia durų, o inspektorius 
su Rupu - vienas priešais kitą prie nedidelio staliuko. 
Morsas atrodė visiškai pasitikintis savimi, lyg medžio- 
tojas, genantis auką; atsilošęs į medinės kėdės atkaltę, 
jis kalbėjo ramiu, beveik maloniu balsu. 

— Ar galiu tęsti? 

— Jei tik norite. Aš jau sakiau jums, kad apsikvai- 
linote, bet jūs, rodos, nusprendėte neklausyti sveiko 
proto. 

Morsas linktelėjo. 

— Gerai. Pradėsime nuo vidurio. Nuo tos vietos, kai 
penktadienio popietę, apie 16.25, įžengėte į sindikato 
pastatą. Pirmas žmogus, kurį išvydote, buvo ūkvedys 
Nouksas, taisantis sugedusią koridoriaus lempą. Ne- 
trukus jums paaiškėjo, jog nieko daugiau pirmo aukš- 
to kabinetuose nėra. Nieko! Išgalvojote pasakėlę apie 
tai, kad privalote palikti daktarui Bartletui kažkokius 
dokumentus, o kadangi jo nebuvo, turėjote puikiausią 
progą dirstelėti į kitų darbuotojų kabinetus. Užsukote, 
žinoma, į Kvino kambarį, taigi viskas klojosi taip, kaip 
norėjote; tiksliau sakant, taip, kaip planavote. Bet kam, 
įėjusiam į Kvino kabinetą, susidarytų įspūdis, kad jis 
yra čia, sindikato pastate; jei ir nėra, tai netrukus grįš. 
Visą penktadienį smarkiai lijo - kaip pasisekė! - o ant 
krėslo atkaltės gulėjo jo žalia striukė. Kas tokią bjaurią 
dieną būtų išėjęs į lauką be jos? Spintelės buvo paliktos 
atidarytos. Jose - egzaminų testai; o mes juk žinome, 
kad sekretorius sutrintų į miltus bet kurį bent kiek 
aplaidesnį savo kolegą. Tačiau kuo mus norima įtikin- 
ti? Juk tai Kvinas! Neseniai paskirtas į naujas pareigas 
žmogus, kuriam porą kartų per dieną kalama į galvą, 
kad reikia laikyti dokumentus po devyniais užraktais. 
O ką jis daro, Rupai? Palieka spinteles atidarytas! Bet 
mes juk turime įrodymų, jog Kvinas skrupulingai lai- 
kėsi sekretoriaus nurodymų. Prieš porą mėnesių, kai 
tik pradėjo dirbti, jam iš karto buvo paaiškinta, kada 
jis turės galimybę trumpam pasitraukti iš darbo dienos 

metu. Kad ir kur eidamas, jis privalės palikti raštelį, 
nurodantį tikslią jo buvimo vietą. Vadinasi, Bartleto 
žodis jam įstatymas. Taigi, mano manymu, Rupai, šios 
dvi aplinkybės gali labai daug ką pasakyti. Kai kurie 
iš mūsų yra tingūs ir nerūpestingi, kiti - sąžiningi ir 
nuolat dėl ko nors nerimaujantys. Tačiau kas gali pa- 
sigirti turįs ir vienų, ir kitų savybių? 

Budrus ir įsitempęs, Rupas spoksojo pro langą į as- 
faltuotą kiemą, nepratardamas nė žodžio. 

— Ūkvedys pasakė einąs išgerti arbatos, ir kurį laiką 
pirmame aukšte jūs likote vienas - bent jau taip ma- 
nete. Laikrodis rodė tik pusę penkių; įtariu, kad iš 
pradžių galvojote palaukti, bet tokios palankios progos 
paprasčiausiai negalėjote praleisti. Nouksas nesąmo- 
ningai suteikė jums labai įdomios informacijos, kurią, 
žinoma, ir pats būtumėte sugebėjęs iškapstyti. Vienin- 
telė mašina, stovinti aikštelėje prie paradinio įėjimo, 
buvo Kvino. Štai, kas mano manymu, įvyko po to. Jūs 
vėl įėjote į Kvino kabinetą. Užsivilkote jo žalią striukę 
ir suvyniojote lietpaltį, kurį anksčiau dėvėjote. Dir- 
bote, aišku, su pirštinėmis. Paskui išvydote raštelį ir 
nusprendėte jį pasiimti. Kvinas, be abejo, nepaliktų jo 
ant stalo, jei dar žadėtų sugrįžti, o nuo šio momento 
jūs privalėjote mąstyti ir elgtis kaip Kvinas. Išėjote pro 
galines duris; striukės kišenėje radote jo mašinos rak- 
tus — žinojote juos rasiąs. Aplinkui nieko nesimatė: 
bjaurus oras jums idealiai tiko. Sėdote į mašiną ir nu- 
važiavote. Tiesą sakant, Nouksas, kuris gėrė arbatą ant- 
rame aukšte, matė jus išvykstantį. Tačiau palaikė jus 
Kvinu. O kodėl ne? Galų gale jis regėjo tik mašinos 
viršų. Taigi tuo momentu jums sekėsi, jūs beveik viską 

atlikote, kaip suplanavote. Pirmoji didžiosios apga- 
vystės dalis baigėsi ir jūs iškovojote pirmąją pergalę! 

Rupas nejaukiai subruzdėjo ant kietos medinės kė- 
dės, jo akys pavojingai sužybsėjo, bet, kaip ir anks- 
čiau, jis nieko neatsakė. 

— Nuvažiavote į Kidlingtoną ir saugiai pastatėte ma- 
šiną paties Kvino garaže, Painvud Klouse. Vėlgi laimė 
jums gana keistai šypsojosi. Iš pradžių sekėsi, nes lie- 
tus pylė kaip iš kibiro, todėl niekam nebūtų atėję į 
galvą atidžiai įsižiūrėti į žmogų, kuris išlipo iš Kvino 
mašinos atidaryti garažo durų. Lauke buvo tamsu, o 
Painvud Klouso gale dar tamsiau nei įprasta, nes kaž- 
kas - kažkas, Rupai, numatė gatvės žibintą prie namo 
būsiantį sudaužytą. Labai patogu, ar ne? Dėl to aš 
nieko nekaltinu, bet įtarti galiu. Taigi net jei kas nors 
ir išvydo jus lietaus migloje, apsigobusį žalia Kvino 
striuke, abejoju, ar ką suprato. Jūs esate Kvino sudė- 
jimo; kaip ir jis, želdinatės barzdą. Vis dėlto vienu 
momentu sėkmė nuo jūsų nusigręžė. Taip jau atsitiko, 
ir jūs negalėjote to nepastebėti, kad antrame aukšte 
prie lango stovėjo moteris. Ji nekantriai laukė atvyks- 
tančio vyro, kuriam keletą kartų skambino į Kaulį, nes 
baiminosi priešlaikinio gimdymo. Na, tai nebuvo nie- 
ko ypatingo. Žinoma, ji pamatė jus, tačiau jai net į 
galvą nedingtelėjo, jog tai gali būti ne Kvinas. Ap- 
svarstęs visas galimybes, nusprendėte remtis šia prie- 
laida ir elgtis pagal numatytą planą. Šiaip ar taip, mo- 
teris matė jus įeinantį į namą. Viduje paaiškėjo, kad 
ponia Evans - apie jo buitį, be abegb, žinojote viską — 
visiškai atsitiktinai nebuvo baigusi tvarkyti buto. Ma- 
ža to, ji paliko raštelį, žadėdama sugrįžti! Nepasisekė, 

ar ne? Tačiau jums netikėtai šovė mintis, kaip viską 
pasukti reikiama linkme. Perskaitėte ponios Evans ži- 
nutę, suplėšėte ją ir išmetėte į šiukšlių dėžę. Užkūrėte 
ugnį židinyje, panaudotą degtuūką įdėjote atgal į dė- 
žutę. Nereikėjo jums to daryti, Rupai! Bet juk mes visi 
kartais darome klaidas, ar ne? O paskui - meistriškas 
manevras! Savo kišenėje turėjote raštelį, parašytą pa- 
ties Kvino ranka. Jis ne tik atrodė tikroviškai; jis buvo 
tikras. Bet kuris ekspertas, vien žvilgtelėjęs į jį, patvir- 
tintų, jog tai Kvino raštas. Be abejo, patvirtintų. Nes 
raštas iš tiesų buvo Kvino. Jums tiesiog velnioniškai 
sekėsi. Žinutė buvo skirta Paulai Frimen, asmeninei 
Kvino sekretorei. Bet vardo jis nerašė, tik inicialus PE. 
Striukės kišenėje radote juodą parkerį ir kruopščiai 
pakeitėte raides. Nelabai sunku, tiesa? „F“ apačioje 
tereikėjo pridėti vieną brūkšnelį, ir štai jums „Ponia 
E“. Žinutė pasirodė visiškai tinkama, ji buvo pakan- 
kamai miglota ir abstrakti. Įsivaizduoju, kaip jūs šyp- 
sojotės, dėdamas raštelį ant bufeto! O taip! Tada jūs 
vėl išėjote. Nenorėjote rizikuoti ir dingote pro užpa- 
kalines duris į sodą, pralindote pro spragą tvoroje ir 
patraukėte lauko keliuku į prekybos centrą Ouality. 
Šiaip ar taip, iš namo reikėjo išsinešdinti, tad kodėl 
nepažaidus apgaulėmis dar truputį? Jaučiu, kad vaikš- 
tant tarp lentynų ir perkant maisto produktus, jūsų 
protas dirbo visu pajėgumu. Reikia viską pavaizduoti 
taip, tarytum Kvinas būtų norėjęs pasikviesti kažką 
pietų. Kodėl ne? Dar vienas gudrus ėjimas. Du pjaus- 
niai ir visa kita. Bet jums, Rupai, nederėjo pirkti svies- 
to. Pasirinkote ne tą rūšį; be to, šaldytuve jo buvo 
pilna. Šį kartą pergudravote pats save. 

— Kaip ir jūs, inspektoriau, - pagaliau atsikirto Ru- 
pas. Išsitraukęs cigaretę, pridegė ją ir atsargiai padėjo 
degtuką į peleninę. - Garbės žodis, nesuprantu jūsų. 
Nejau manote, kad aš patikėsiu tokiomis įmantriomis 
nesąmonėmis? - Jis kalbėjo šaltai, atidžiai rinkdamas 
žodžius. Rodos, dabar jautėsi ne taip suvaržytas. - Jei 
neturite nieko daugiau ką papasakoti, išskyrus šias 
vaikiškas fantazijas; siūlyčiau tučtuojau mane paleisti. 
Bet jei atkakliai laikysitės savo nuomonės, man teks 
pasikviesti advokatą. Kai aiškinote man, kokias turiu 
teises, atsisakiau tai daryti - aš ir pats žinau savo tei- 
ses, inspektoriau - nes buvau ir esu tikras savo nekal- 
tumu, todėl jokių šunadvokačių man nereikia. Dabar 
žiūriu, kad jūs spaudžiate mane į kampą. Jūs neturite 
nė menkiausio savo fantastiškų kaltinimų įrodymo, 
Nė menkiausio! Jei nieko geriau negalite sugalvoti, aš 
siūlau — jūsų paties labui, ne tik mano - tuojau pat 
baigti žaisti šį absurdišką žaidimą. 

— Kiek suprantu, jūs neigiate kaltinimus? 

- Kaltinimus? Kokius kaltinimus? Negirdėjau jokių 
kaltinimų. 

— Jūs neigiate, kad įvykių seka... 

— Aišku, neigiu! Kas, po velnių, norėtų turėti tokių 
bėdų?.. 

— Kad ir kas nužudė Kviną, jis privalėjo užsitikrinti 
alibi. Jis taip ir padarė. Labai protingas alibi. Matote, 
viskas šioje byloje bylote bylojo, kad penktadienio va- 
karą Kvinas buvo gyvas; bent jau iki ankstyvo vakaro. 
Ypač svarbu tai... 

— Norite pasakyti, kad penktadienio vakarą Kvinas 
buvo negyvas? 


222 


— O taip, - lėtai ištarė Morsas. - Kvinas buvo miręs 
jau keletą valandų. 

Mažame kambarėlyje įsivyravo tyla, kurią galiau- 
siai nutraukė Rupas: | 

— Sakote, keletą valandų? 

Morsas pritariamai linktelėjo. 

— Deja, tiksliai nežinau, kada jis buvo nužudytas. 
Tikėjausi, kad jūs man papasakosite. 

Rupas garsiai nusijuokė; suglumęs papurtė galvą. 

— Manote, aš užmušiau Kviną? 

— Todėl aš jus ir suėmiau; todėl jūs čia ir pasiliksite 
tol, kol nuspręsite kalbėti tiesą. 

Susierzinęs Rupas suriko spiegiančiu balsu: 

— Bet... bet juk tą penktadienį aš važiavau į Lon- 
doną! Grįžau į Oksfordą po keturių penkiolika. Po 
keturių penkiolika! Nejau negalite tuo patikėti? 

— Ne, negaliu, - kategoriškai atšovė Morsas. 

— Paklausykite, inspektoriau. Išsiaiškinkime vieną 
dalyką. Galbūt aš nesugebėčiau įrodyti ką veikiau, tar- 
kim, nuo penktos iki aštuntos valandos. Jūs vis tiek 
nepatikėtumėte mano žodžiais. Bet jeigu jau nuspren- 
dėte laikyti mane šioje apgailėtinoje vietoje, bent jau 
apkaltinkite kuo nors, ką aš būčiau galėjęs padaryti. 
Gerai! Aš vairavau Kvino mašiną, apsipirkau parduo- 
tuvėje ir veikiau dar velniai žino ką. Priimkim visas 
šias nesąmones už gryną pinigą, jeigu jums nuo to ge- 
riau. Bet neužmirškite, kad jūs dar turite apkaltinti 
mane ir Kvino žmogžudyste. Dvidešimt po keturių — 
kada tik jums patinka, man nesvarbu! Penktą valandą, 
šeštą valandą, septintą valandą. Pasirinkite. Tik dėl Die- 
vo meilės, parodykite šiek tiek sveiko proto. Mažiausiai 

iki trečios valandos aš buvau Londone, o likusį laiką 
praleidau traukinyje. Nejau jūs to nesuprantate? Su- 
galvokite ką nors, ką tik norite. Bet prašau, prašau 
pasakyti man, kada, jūsų manymu, aš nužudžiau tą 
žmogų? Tai viskas, ko noriu. 

Luisas dirstelėjo į inspektorių, kuris neatrodė toks 
pasitikintis savimi, kaip anksčiau. Morsas kilnojo gu- 
linčius priešais jį popierius, dėliodamas juos kur pa- 
puola. Rodos, kažkur kažkas užsikirto. 

— Pone Rupai (dabar jau pone Rupai), jūs esate vie- 
nintelis, galintis patvirtinti keliavęs traukiniu iš Lon- 
dono. Mes žinome, kad jūs buvote leidykloje. Patik- 
rinome. Bet galėjote... 

— Ar leisite paskambinti telefonu, inspektoriau? 

Morsas gūžtelėjo pečiais; rodės, jo nuotaika vis la- 
biau kežo. 

— Na, šiek tiek neįprastas prašymas, bet... 

Pervertęs telefonų knygą, Rupas susuko numerį ir 
kurį laiką karštligiškai šnekėjo, po to padavė ragelį 
Morsui, o šis išklausė žmogaus iš taksi firmos „Kab- 
rioletas“ linksėdamas galva ir neužduodamas jokių 
klausimų. 

— Aišku. Ačiū jums. - Padėjęs ragelį, nukreipė žvilgs- 
nį į Rupą. - Jums labiau sekasi nei mums, pone Rupai. 
Gal ir bilietų kontrolierių radote? 

— Ne. Jis serga gripu, tačiau šią savaitę ruošiasi grįž- 
ti į darbą. 

— Buvote labai užsiėmęs. 

— Buvau sunerimęs - o kas nebūtų? Vis klausinėjote 
manęs, kur važiavau, ką veikiau, todėl pamaniau, jog 
įtariate mane. Nusprendžiau pats viską patikrinti. Ži- 


224 


note, kiekvienas iš mūsų turime savisaugos instinktą. 

— Ta-aip. - Kairės rankos pirštu Morsas trynė nosies 
galiuką, kol pagaliau rado tinkamą išeitį. Susuko nu- 
merį ir paprašė pakviesti laikraščio Oxford Mail re- 
daktorių. - Suprantu. Pavėlavome. Sakote, pirmame 
puslapyje? Vaje, kaip gaila. Ne, tiesiog verkiant reikia. 
Gal trumpose žinutėse? Gal ten atsirastų vietos? Ge- 
rai. Tarkim, hmm, „Policija paleidžia įtariamąjį žmog- 
žudyste. Šiandien buvo paleistas ponas K.A. Rupas (žr. 
1 psl.), įtariamas Nikolo Kvino žmogžudyste. Vyriau- 
siasis inspektorius...“ Ką? daugiau nėra vietos? Aišku. 
Na, vis geriau negu nieko. Atleiskite, kad taip vėluo- 
ju... Taip, deja, retkarčiais taip atsitinka. Iki. 

Morsas vėl atsisuko į Rupą. 

— Paklausykite, sere. Kaip sakiau, retkarčiais ta... 

Rupas atsistojo. 

— Baikite! Jūsų plepalais aš jau sotus. Ar man bus 
leista išeiti? — Jo balse pasigirdo veriančios įtūžio gai- 
delės. 

— Taip, sere. Kaip sakiau... - Rupas žvelgė į jį su 
neslepiama panieka; normalaus sakinio taip ir neišėjo 
suregzti. - Ar turite mašiną, sere? 

— Ne. Mašinos neturiu. 

— O taip, prisiminiau. Jei norite, seržantas Luisas 
galėtų... 

— Ne, negalėtų! Nuo jūsų svetingumo man vemti no- 
risi. Labai jums ačiū, bet geriau parvažiuosiu autobusu. 

Morsui nespėjus nė žodžio ištarti, jis dingo iš kam- 
bario, ir po akimirkos pasirodė kieme, spėriai žings- 
niuodamas tolyn, apšviestas vaiskios, bet žvarbios ru- 
dens popiečio saulės. 

+53+ 


Po pokalbio Luisas vis labiau jautėsi suglumęs, vie- 
nu metu netgi spoksojo į Morsą, tarytum neturintis 
ką veikti praeivis į kaimo kvailelį. Ką jis čia pridirbo? 
Vėl pažvelgė į jį - Morsas sėdėjo nuleidęs galvą virš 
krūvos popierių ant stalo. Po akimirkos pakėlė akis, 
ir jo veidą nušvietė keista, kupina pasitenkinimo šyp- 
sena. Pamatęs į save nukreiptą Luiso žvilgsnį, linksmai 
mirktelėjo. 

Dvidešimt šeštas skyrius 


Vyriškis sėdi namuose susirūpinęs, bet pakankamai 
ramus. Visą popietę nenuilsta telefonas. Tačiau jis ne- 
kelia ragelio, nes matė, kaip kitoje gatvės pusėje iš 
pašto furgono išlipę vyriškiai ėmėsi taisyti (taip, taip, 
taisyti!) telefono laidus. Akivaizdus ir visiškai nevykęs 
ėjimas. Nejaugi jie laiko jį kvailiu? Bet jis supranta, 
kad jie irgi ne kvailiai, ir tas supratimas graužia jį kaip 
kirminas. Jis vis kartoja sau, kad jie negali žinoti; jie 
gali tiktai spėlioti ir negali nieko įrodyti. Toks netik- 
rumo labirintas paklaidintų ir nenuilstančią Ariadnę. 
Išsivyniojusio kamuolio siūlai veda į akligatvius. Pra- 
keiktas telefonas! Jis laukia, kol įkyriam skambintojui 
išsenka paskutiniai begalinės kantrybės likučiai, ir nu- 
kelia ragelį. Bet vietoj signalo girdėti tik nepakenčia- 
mas parpimas. Be dešimt šešios įjungęs radijo imtuvą, 
viena ausimi klausosi BBC korespondento, pasako- 
jančio apie Financial Times biržos indekso svyravimus 
ir svaro sterlingų nestabilumą. Dėl pinigų jis nesijau- 
dina. Visiškai nesijaudina. 

Vyriškis lauke jau tris su puse valandos stebi namą. 
Jo kojos peršlapo ir sustiro. Jis dirsteli į švytintį laik- 
rodžio ciferblatą: 17.40. Po dvidešimties minučių jį 
pakeis, tada bus galima lengviau atsipūsti. Viskas ra- 
mu, tik retkarčiais lange už užtrauktų užuolaidų šmėkš- 
teli tamsus šešėlis. 


Jei miegą apibūdinsime kaip sąmonės atsipalaidavi- 
mą, tai žmogus namo viduje nemiega visą naktį. Šeštą 
ryto jis sėdi apsirengęs ir laukia. 6.45 išgirsta prieblan- 
doje skimbtelint pieno butelius. Bet jis laukia toliau. 
Laikraštį The Times pasiuntinukas atneša tik be pen- 
kiolikos aštuonios. Lauke vis dar tamsu. Nedidelis san- 
dėris įvyksta greitai ir tyliai. Niekas nieko nepastebi. 


Vyriškis lauke baigia laidoti paskutines viltis, kai 
galiausiai, penkiolika minučių po pirmos, durys atsi- 
daro ir iš namo išėjęs žmogus neskubėdamas patrau- 
kia į Oksfordo pusę. Vyriškis radijo ryšiu praneša apie 
pokyčius ir gauna trumpą, bet aiškų atsakymą: „Seki- 
te jį, Diksonai. Tik žiūrėkite, kad jūsų nepastebėtų!“ 


Iš namo išėjęs žmogus žingsniuoja į traukinių stotį. 
Čia apsidairo, bufete užsisako puodelį kavos, atsisėda 
prie lango ir žvelgia į mašinų stovėjimo aikštelę. 13.35 
pro jį lėtai pravažiuoja pažįstamas automobilis, kuris 
leidžiasi nuokalne į aikštelę. Pakyla automatinė per- 
tvara ir mašina nurieda į tolimiausią galą, nes aikštelė 
sausakimša. Vyriškis bufete padeda ant stalo pusiau 
nugertą kavos puodelį, prisidega cigaretę, tvarkingai 
įsideda panaudotą degtuką atgal į dėžutę ir išeina. 

Antrą valandą dienos jauna mergina su kaštoninė 
suknele nebetenka kantrybės. Klientai irgi - nors jų 
nėra daug - jau kurį laiką kreivai į jį žvilgčioja. Žen- 
gusi iš už prekystalio, ji patapšnoja vidutinio ūgio vy- 
riškiui per petį. 

— Atleiskit, sere, norėtumėt kavos ar ko kito? 

— Prašyčiau puodelio arbatos. - Jo balsas malonus, 
o pro gremėzdiškus akinius į merginą žvelgia blyškiai 
žydros akys. 


Luisas grįžta namo tik po penkių. Jis pavargęs, o 
kojos sušalusios į ragą. 

— A būs namuos vakare? 

— Taip, širdele, ačiū Dievui! Aš visas sustiręs. 

— Tas prakeikts Morsas nori susargdint tave plauč 
uždegim. 

Luisas girdi, ką sako žmona, tačiau mintys nukly- 
dusios kur kitur: 

— Protingas senis, tas Morsas. Jėzau, koks jis pro- 
tingas! Nors teisus jis ar ne dar... 
Bet žmona jo nebesiklauso. Po akimirkos Luisas 
išgirsta keptuvių tarškėjimą, tebūnie jis triskart pa- 
laimintas. 

Dvidešimt septintas skyrius 


Trečiadienio rytą sindikate Morsas atvirai išklojo 
Bartletui, kad egzaminų administracijoje užsiimama 
nusikalstama veikla. Konkrečiai jis išskyrė Al Dža- 
marą, kurioje, jo nuomone, nutekėjo informacija, ir 
įteikė sekretoriui pirmu numeriu pažymėtą daiktinį 
įrodymą. 


Brangusis Džordžai, 

Linkėjimai visiems Oksforde. Labai ačiū už tavo 

laišką; vasaros egzaminų paketas 

atejo laiku. Dalyvių anketų siuntinys tuoj bus paruoštas 
ir turi pasiekti sindikatą 20-tą dieną, penktadienį, 
vėliausiai 21-ąją. 

Adminas stengiasi, nors, kita vertus, tamsiame kambaryje 
visos katės juodos. Galima tikėtis, dar du, trys 

kartai ir mes jums parodysime! Prašau 

neleisti toms niekingoms 16 pataisų sunaikinti 

visą mūsų triūsą. Įgyvendinus jas nedelsiant, 

be jokių abejonių, kiltų chaosas. 

Nuoširdžiai jūsų 

Suraukęs antakius Bartletas perskaitė laišką, paskui 
atvertė savo užrašų knygelę ir permetė akimis kelis 
įrašus. 

— Hmm, jūs tikiuosi suvokiate, jog tai visiška ne- 
sąmonė? Dalyvių sąrašas turėjo būti atsiųstas iki šių 
metų kovo mėnesio. Mes įrengėme minikompiuterius, 
kurie registruoja pavėlavusius... 

Morsas jį nutraukė. 

— Norite pasakyti, kad, kai šis laiškas buvo para- 
šytas, dalyvių sąrašą iš Al Džamaros jau turėjote? 

— O taip. Kitaip egzaminai nebūtų įvykę. 

— Bet jie įvyko? 

— Žinoma. Beje, vasaros egzaminų paketo jie nega- 
lėjo gauti iki balandžio pradžios, nes tuo metu dar 
nebuvo išspausdinta mažiausiai pusė testų klausimų. 
Čia kažkas ne taip, inspektoriau. Mano kalendoriuje 
kovo 20-oji nėra penktadienis. Tikrai ne. Šis laiškas 
man kelia įtarimą. Neabejoju, kad iš mūsų darbuotojų 
niekas... 

— Gal atpažįstate parašą? 

— Neįsivaizduoju, kieno jis. Kažkokia keverzonė. 

— Perskaitykite dešiniąją laiško pusę, sere. Pasku- 
tinius kiekvienos eilutės žodžius ir suprasite, ką noriu 
pasakyti. 

“ Monotonišku balsu sekretorius garsiai perskaitė žo- 
džius: | 

— Paketas — bus paruoštas - penktadienį - 21-ąją — 
kambaryje - trys - Prašau - sunaikinti - nedelsiant. — 
Jis lėtai linktelėjo galva. - Viskas aišku, inspektoriau, 
nors tenka pripažinti, jog pats niekada nebūčiau susi- 
gaudęs... Manote, kad Džordžas Blendas... 


— ...yra įsivėlęs į šį reikalą. Šis laiškas - esu tuo tik- 
ras šimtu procentų — nurodo tikslią vietą, iš kur jis 
galėtų pasiimti pinigus. Spėju, kad „trys“ - tai kam- 
bario numeris. 

Bartletas giliai įkvėpė ir dar kartą žvilgtelėjo į savo 
užrašų knygelę. 

— Jūs, greičiausiai, esate visiškai teisus. Penktadienį, 
21-ąją biure jo nebuvo. 

— Gal žinote, kur jis buvo? 

Bartletas papurtė galvą ir padavė užrašų knygelę 
Morsui, kuris išvydo lakonišką pastabą, įsispraudusią 
tarp kitų tvarkingų įrašų: „Dž. B. nėra biure.“ 

— Ar galite su juo susisiekti, sere? 

- Žinoma. Aš išsiunčiau jam telegramą praėjusį tre- 
čiadienį —- pranešiau apie įvykusią tragediją. Jie buvo 
susitikę su Kvinu, kai... 

Morsas nusprendė surizikuoti. 

—- Aš negaliu papasakoti jums visko, sere. Tai su- 
prantama. Tačiau, mano nuomone, Ogalbio ir Kvino 
žmogžudystės yra tiesiogiai susijusios su Blendu. Ma- 
nyčiau, tas parsidavėlis Blendas sukompromituotų sin- 
dikato garbę bet kuriuo atveju, jei tik jam būtų sumo- 
kėta. Bet Blendas turėjo bendrininkų - nebūtinai iš 
darbuotojų tarpo - kažką, kas labai artimai susijęs su 
sindikatu. Aš beveik esu tikras, kad Kvinas buvo nu- 
žudytas, nes sužinojo to žmogaus vardą. 

Bartletas įdėmiai klausėsi Morso, tačiau neatrodė 
pernelyg nustebęs. 

— Tikėjausi iš jūsų išgirsti kažką panašaus, inspek- 
toriau. Tikriausiai galvojate, kad ir Ogalbis žuvo dėl 
tos pačios priežasties? 

— Gal ir taip. Nors, kita vertus, gali būti, kad jūs 
klystate. Matote, egzistuoja tikimybė, kad Nikolo Kvi- 
no žudikas jau gavo tai, ko nusipelnė. 

Mažasis sekretorius nuoširdžiai apstulbo. Jo anta- 
kiai šoktelėjo į viršų visą colį, o berėmiai akiniai nu- 
slydo ant nosies galiuko. Nekreipdamas į tai dėmesio, 
Morsas tęsė: 

— Deja, sere, jums derėtų pripažinti tą faktą, jog 
Kvino žudikas galėjo būti jūsų pavaldinys, jūsų pava- 
duotojas: Filipas Ogalbis. 


Luisas pasirodė po dešimties minučių, Morsui su 
Bartletu derinant būsimo susirinkimo detales. Pasta- 
rajam atiteko užduotis paskambinti ar parašyti sindi- 
kato nariams, paprašyti mesti į šalį savo reikalus ir 
atvykti penktadienio rytą, dešimtą valandą į sindikatą, 
į neeilinį visuotinį susirinkimą, kurio nepaprasta svar- 
ba buvo akivaizdi - šiaip ar taip, nužudyti du sindi- 
kato nariai! 


Koridoriuje Luisas šnipštelėjo Morsui į ausį: 

— Jūs buvote teisus, sere. Skambėjo dvi minutes. 
Nouksas patvirtino. 

— Nuostabu. Rodos, atėjo laikas žengti kitą žingsnį, 
Luisai. Mašina lauke? 

— Taip, sere. Ar man eiti kartu su jumis? 

— Ne. Palaukite prie mašinos. Netrukus grįšime. — 
Koridoriaus gale jis tyliai pasibeldė į kabineto duris 
ir jėjo į vidų. Ji sėdėjo prie stalo, pasirašinėjo laiškus, 
tačiau, pasirodžius inspektoriui, guviai nusiėmė aki- 
nius, atsistojo ir maloniai nusišypsojo: 

— Ar ne per anksti vestis mane išgerti? 
— Deja, gėrimus teks atidėti. Lauke mūsų laukia au- 
tomobilis - jumis dėtas, apsivilkčiau paltą. 


Trečiadienio rytą vyriškis pasilieka sėdėti namuose. 
Kišdamas laikraštį The Times į pašto dėžutę, pasiun- 
tinukas sugaišta keletą sekundžių ilgiau. Tačiau šį rytą 
nėra iš ko pasipelnyti. Pienininkas pristato pintą pie- 
no; paštininkas laiškų neatneša; svečių nenusimato. 
Telefonas skambėjo jau keletą kartų; dvyliktą valandą 
jis vėl subirbia. Keturi skambtelėjimai ir tyla; po aki- 
mirkos jis vėl pratrūksta, ir vyriškis mechaniškai su- 
skaičiuoja skambtelėjimus: dvidešimt aštuoni, dvide- 
šimt devyni, trisdešimt. Telefonas nutyla, o žmogus 
nusišypso. Išmintinga sistema. Jie ir anksčiau ja nau- 
dojosi. . 


Vyriškis lauke vis dar laukia. Jis šiek tiek įsitempęs, 
nes mano, kad netrukus ateis laikas veikti. 16.20 jis 
pastebi sujudimą namo viduje. Po minutėlės pro duris 
išlekia Žmogus, apžergia dviratį ir Žvitriai mindamas 
pedalus akimirksniu dingsta už posūkio. Viskas įvyko 
pernelyg greitai ir netikėtai. Tyliai nusikeikęs, Dik- 
sonas skambina į komisariatą, tačiau seržanto Luiso 
ši žinia nė kiek nenustebina. 


Šiandien automobilių stovėjimo aikštelė vėl sausa- 
kimša. Morsas žiūri į ją, stovėdamas prie bufeto lan- 
go, ir galvoja - kas atsitiktų, jei užgriūtų pūga ir visos 
mašinos būtų užklotos balta drobule; apstulbusiems 
vairuotojams tektų prisiminti, kur jie pasistatė savo 

automobilį, ir žygiuoti tiesiai link tos vietos. Taip ir 
Morsas žvelgdamas pro žiūronus randa jam reikalingą 
vietą. Tačiau nieko nepastebi. Po pusvalandžio, pen- 
kiolika minučių po penkių, jo akiratyje vis dar nieko 
naujo. Numojęs ranka, eina pasišnekėti su bilietų kont- 
rolieriumi, iš kurio sužino, jog Rupas nemelavo, tvir- 
tindamas išvykęs traukiniu iš Pedingtono stoties pen- 
kios po trijų, lapkričio 21-ąją, penktadienį. 


Gruodžio 4-ąją, ketvirtadienį, 9.30 ryto į lauką iš- 
eina vyriškis, ilgą laiką lindėjęs namuose. Prieangyje 
jį suima „Temzės slėnio“ komisariato kriminalinių ty- 
rimų skyriaus pareigūnai seržantas Luisas ir konsteblis 
Diksonas. Jis kaltinamas bendrininkavimu nužudant 
Nikolą Kviną ir Filipą Ogalbį. 

Dvidešimt aštuntas skyrius 


Bylos tyrimas baigėsi arba turėjo tuoj baigtis, ir ket- 
virtadienio popietę Morsas sėdėjo savo kabinete, užsi- 
kėlęs kojas ant stalo, šiek tiek apsunkęs nuo alaus, 
tačiau be galo patenkintas savimi. Pusę trijų pasirodė 
Luisas. : 

— Aš jį radau, sere; teko nutraukti paskaitą Červelo 
mokykloje. Viskas taip, kaip sakėte. 

— Ką gi, tai paskutinė vinis į jo karstą. - Staiga jis' 
nutilo. - Neatrodote labai laimingas, Luisai. Kas nors 
ne taip? 

— Vis dar nesuprantu, kas čia dedasi. 

— Luisai! Jūs juk nenorite sužlugdyti mano nedidelio 
rytinio pasilinksminimo? 

Luisas nenoromis papurtė galvą. Jis jautėsi kaip ką 
tik egzaminą išlaikęs studentas, kuris supranta, jog 
galėjo išlaikyti jį kur kas geriau. 

— Tikriausiai jūs laikote mane kvaileliu, sere. 

— Nieko panašaus! Šis nusikaltimas, Luisai, buvo la- 
bai gudriai suplanuotas. Man paprasčiausiai pasisekė. 

— Matyt, aš nepastebėjau akivaizdžių užuominų. 

- Bet jos nebuvo akivaizdžios, mano senasis drauge. 
Na, galbūt... - Nuleidęs kojas ant žemės, Morsas prisi- 
degė cigaretę. - Pasakysiu jums, kas nukreipė mane 
teisinga linkme. Taigi visų pirma svarbiausias fakto- 
rius šioje byloje buvo Kvino kurtumas. Bent jau aš 
taip manau. Kvino klausa buvo ne šiaip sau bloga; jis 
buvo visiškai, kartoju, visiškai kurčias. Tačiau mes 
žinome, kad jis puikiai mokėjo skaityti iš lūpų. Ir aš 
esu beveik tikras, kad būtent dėl to Kvinui paaiškėjo 
pribloškianti tiesa - vienas jo kolegų iš po skverno par- 
davinėjo egzaminų klausimus. Matote, atskleisti testų 
turinį anksčiau laiko - tai mirtina nuodėmė tiems, ku- 
rie yra atsakingi už baigiamuosius egzaminus. O Kvi- 
nas sužinojo, kad vienas jo kolegų būtent tai ir daro. 
Bet, Luisai, aš praleidau pro akis kur kas akivaizdesnę 
ir svarbesnę Kvino kurtumo pusę. Kai dabar pagalvo- 
ji, tai juk vaikiškai paprasta, tiesą sakant, net visiškas 
kvailys būtų pastebėjęs tai anksčiau už mane. Kvino 
sugebėjimas skaityti iš lūpų yra kažkas nepakartojamo. 
Jūs sutinkate? Tarytum jis būtų turėjęs ausis. Tačiau 
jis galėjo girdėti žmogų tik jį matydamas. Skaitymas 
i5 lūpų absoliučiai nenaudingas, jei nematai kalban- 
čio žmogaus, jei pašnekovas stovi tau už nugaros arba, 
sakykime, kas nors koridoriuje šaukia, jog pastate pa- 
dėta bomba. Ar suprantate, Luisai, ką noriu pasakyti? 
Jei kas nors pabelstų į Kvino kabineto duris, jis nieko 
neišgirstų. Bet jei žmogus atidarytų duris ir įėjęs pra- 
biltų — viskas būtų tvarkoje. Aišku? Neužmirškite. 
Kvinas negalėjo girdeti to, ko nematė. 

— Jūsų manymu, dabar man viskas turėtų paaiškėti? 

— O taip, Luisai. Paaiškės, jei tik grįšite mintimis į 
tą penktadienį, kai buvo nužudytas Kvinas. 

— Vis dėlto jis buvo nužudytas penktadienį? 

— Na, jeigu jau taip norite, aš išklosiu jums tiesą per 
šešiasdešimt sekundžių. - Morsas atrodė nepaprastai 
patenkintas savimi, o Luisą per pusę plėšė troškimas 
patenkinti savo smalsumą ir sykiu nenoras suteikti ma- 
lonumo pernelyg pasipūtusiam viršininko ego. Vieną 
sekundę jis pajuto galįs pats pakelti paslapties skrais- 
tės kraštelį... Taip, žinoma. Nouksas sakė... Palingavęs 
galvą, jis nusileido - nugalėjo smalsumas. 

— Ką reiškia visa ta kino teatro afera? Ar tai išmušė 
mus iš vėžių? 

— Aišku, ne. Tai turėjo nukreipti mūsų dėmesį, bet 
viskas pasisuko kitaip; žudikui šiuo atžvilgiu nepa- 
sisekė, nes tai suteikė peno vaisingiems apmąstymams. 
Tik pagalvokite. Kuo daugiau smulkmenų sužinodavo- 
me, tuo toliau nusikeldavo Kvino mirties laikas: 12.20 
jis paskambino į Bredfordo mokyklą; pusę pirmos pa- 
traukė į „STUDIO 2“, palikęs kabinete raštelį sekreto- 
rei; grįžo į darbą be penkiolikos penkios; sėdo į maši- 
ną ir parvažiavo namo; paliko žinutę valytojai ir išėjo 
apsipirkti; jį girdėjo kalbantį telefonu dešimt minučių 
po penkių; iki pusės septynių pas jį niekas neapsilan- 
kė, išskyrus ponią Evans - žinome tai tiksliai, nes po- 
nia Grinavėj atidžiai stebėjo kelią laukdama vyro. Tai- 
gi Kviną tikriausiai nužudė vėliau tą patį vakarą arba 
kitą rytą. Medicininės ataskaitos mums nedaug kuo 
pagelbėjo, todėl galėjome pasikliauti tik savo nuojau- 
ta, o tą mes ir padarėme. Bet kai peržvelgi visus įrody- 
mus, supranti, kad niekas iš tiesų 7ematė Kvino penk- 

tadienį po pietų. Pavyzdžiui, skambutis į Bredfordą. 
Jeigu esate mokytojas - o visi sindikato darbuotojai 
vienaip ar kitaip yra mokytojavę — tai turite Žinoti, 
kad 12.20 yra pats netinkamiausias metas susirasti 
jums reikalingą mokytoją. Gal keletoje mokyklų pa- 
mokos ir gali būti pasibaigę tuo metu, tačiau daugu- 
moje iš jų pamokos baigiasi kur kas vėliau. Kitais 
žodžiais tariant, į Bredfordą greičiausiai skambinta ti- 
kintis neprisiskambinti. Bet jeigu tikėtasi suklaidinti 
mane, tenka pripažinti - planas pasisekė. Dabar apie 
Kvino paliktą raštelį. Mes žinome, jog Bartletas ne- 
tenka pusiausvyros, jei kas nepaiso biuro taisyklių; o 
viena jų byloja: išeidami darbuotojai privalo kaip nors 
pranešti, kur juos būtų galima rasti. Kvinas išdirbo 
sindikate tris mėnesius; jis buvo energingas ir darbštus 
jaunuolis, stengėsi įtikti savo viršininkui ir per tą lai- 
ką tikriausiai paliko tuzinus tų mažyčių raštelių. Pano- 
rėjęs bet kas galėjo nušvilpti vieną iš jų, ypač jeigu jam 
prireiktų užsitikrinti savąjį alibi. Kažkas taip ir pa- 
darė. Dabar apie ponios Grinavėj nugirstą telefoninį 
pokalbį. Įsidėmėkite, Kvino ji nemate. Įsitempusi ir 
nerimaujanti dėl kūdikio, kuris nekantrauja išvysti pa- 
saulį, ji neturi nė mažiausio noro klausytis svetimų 
pokalbių. Ji tik nori paskambinti! Girdėdama balsus, 
ji: nesiklauso jų, tik trokšta, kad jie greičiau baigtų 
plepėti. O kas, jeigu jai pakėlus ragelį, šneka kitas as- 
muo, tas, kuriam, jos nuomone, Kvinas skambino?.. 
Dabar suprantate, Luisai, kodėl aš čiupau už pakarpos 
Rupą? Jeigu šnekėjo Rupas - tarkim, įterpdavo trum- 
pus atsakymus „taip“ arba „ne“ - ponia Grinavėj, 
kuri pati prisipažino neturinti geros klausos, galėjo 

palaikyti jį Kvinu. Nes jie abu kilę iš Bredfordo, jų 
abiejų tartis šiaurietiška. Ponia Grinavėj aiškiai tepri- 
simena tik tiek, jog vienas iš girdėtų balsų buvo išsila- 
vinusio, šiek tiek pasipūtusio žmogaus. Be abejo, tai 
dar nieko neįrodo. Na bent jau galime teigti, kad tai 
nebuvo Rupo ir Kvino pokalbis. Tačiau aš tai jau žino- 
jau, Luisai, nes Kvinas turėjo būti miręs keletą valan- 
dų iki to, kai kažkas šnekėjo telefonu iš jo kambario. 

— Jam pasisekė, kad ponia Grinavėj ne... 

Morsas pritardamas linktelėjo galva. 

— Taip. Tačiau laimė jam šypsojosi ne visą laiką. 
Neužmirškite, kad ponia Evans... 

- Sere, jūs paaiškinote, kaip tai galėjo įvykti. Aš tik 
niekaip nesuprantu tos istorijos su kino teatru. 

— Nenuostabu. Kiekvienas iš apklaustųjų mums 
melavo. Bet štai jums keletas užuominų. Martinas ir 
Monika Hait nusprendžia eiti į kiną penktadienio 
popietę, o paskui tarytum kokie kvailiai bando pa- 
keisti alibi — iškeisti gerą alibi į nevykusį. Paklauskite 
savęs kodėl? Man į galvą šovė vienintelis tinkamas 
atsakymas: jie abu arba kuris nors vienas iš jų išvydo 
kažką, apie ką nenorėjo ar nesiryžo kalbėti. Jei ne- 
klystu, Monika, tikriausiai ir pati to nesuvokdama, 
vienu momentu neįstengė nuslėpti tiesos. Aš paklau- 
siau, ar ji pamatė dar ką nors įeinantį į salę, ir ji 
atsakė „ne“. - Morsas lėtai nusišypsojo. - Ar supran- 
tate, ką turiu omeny? 

— Ne, sere. 

— Nagi, pagalvokite, Luisai! Kad ir kas atsitiko anks- 
tyvą penktadienio popietę, Martinas su Monika ne- 
išėjo iš kino teatro ir žiūrėjo filmą iki galo. Kad ir kas 

jiems ar vienam iš jų sukėlė nerimą, jie nepajudėjo iš 
savo vietų. Ar dar reikia tęsti? 

Ar reikia tęsti! Cha! Luiso galvoje dar labiau viskas 
susipainiojo, bet smalsumas niekaip nedavė jam ra- 
mybės. 

— O kaip dėl Ogalbio? 

— Ką gi, pakalbėkime apie jį. Ogalbis man melavo, 
Luisai. Vieną ar du kartus jis sumelavo iš peties. Ta- 
čiau didžioji dalis to, ką jis sakė, buvo tiesa. Per ap- 
klausą jūs buvote kartu su manimi, Luisai; jei norite 
sužinoti bent dalelę tiesos, pažvelkite į savo užrašus. 
Pamatysite, jog jis papasakojo nemažai įdomių daly- 
kų. Pavyzdžiui, Ogalbis teigė buvęs biure tą penkta- 
dienio popietę. 

- Ir jūs tuo tikite? 

- Be abejo. Jis paprasčiausiai privalėjo ten būti, su- 
prantate? 

— O, - ištarė Luisas, nieko nesuprasdamas. - Ir jis 
irgi nuėjo į „STUDIO 2“? 

Morsas pritardamas linktelėjo galva. 

- Taip, vėliau. O dabar prisiminkite, kad jis kruopš- 
čiai persipiešė kitą bilietą, tą, kuris buvo rastas Kvino 
kišenėje. Taigi pateiksiu jums nedidelę užduotį, Lui- 
sai. Atsakykite: kada ir kodėl Ogalbis taip padarė? 
Na? 

— Nežinau, sere. Kuo daugiau aš apie tai mąstau, 
tuo mažiau dirba galva. 

Morsas atsistojo ir emė vaikščioti po kambarį. 

— Jei geriau pagalvotumėte, Luisai, suprastumėte, 
jog tai visai lengva. Užduokite sau vieną klausimą: ko- 
dėl jis paprasčiausiai nepaėmė to bilieto? Juk Ogalbis, 

be jokių abejonių, matė jį, laikė jį rankose. Tėra vienas 
atsakymas, ar ne? 

Luisas viltingai linktelėjo, ir Morsas (tegu jis bus 
palaimintas!) pratęsė savo mintį: 

— Taigi. Ogalbis rado tai, ko neturėjo rasti. Be to, 
Ogalbis žinojo, kad tai, ką jis rado, buvo padėta ten, 
kur jis tai rado, dėl nepaprastai svarbios priežasties. 
Ir jis žinojo, kad privalo palikti bilietą tiksliai ten, kur 
rado. 

Suskambo telefonas, ir Morsas, pakėlęs ragelį, burb- 
telėjo, kad jau eina. 

— Geriau eime su manimi, Luisai. Atvyko jo advo- 
katas. - Pakeliui į areštinę Morsas pasiteiravo Luiso, 
ar jis nutuokia, kur yra Langerhanso salelės. 

— Lyg ir girdėtas pavadinimas. Ar tik ne Baltijos 
jūroje? 

— Ne, visai ne. Kasoje - jei tik žinote, kur ji yra. 

— Tiesą sakant, žinau, sere. Tai didelė kūno liauka, 
pereinanti į dvylikapirštę žarną. 

Iš susižavėjimo savo kolegos žiniomis Morso anta- 
kiai liuoktelėjo į viršų. Dar vienas balas Luiso naudai. 

Dvidešimt devintas skyrius 


Ketvirtadienio vakarą Morsas stebėjo kurčiųjų pa- 
moką. Žvelgdamas į mokinius, prie kurių ausų buvo 
prigludę klausos aparatai - kai kurie turėjo savus, kitų 
buvo valdiški, - jis pagalvojo, kad dar visai neseniai 
tarp savo kolegų sėdėjo Kvinas ir bendravo su jais 
paslaptinga nebylia kalba. Priešais mokytoją vienoje 
eilėje buvo įsitaisę aštuoni žmonės. Iš kambario galo 
žvelgiančiam Morsui pasidingojo, kad jis žiūri tele- 
vizoriaus programą su išjungtu garsu. Mokytoja šne- 
kėjo, jos lūpos judėjo, natūralūs judesiai lydėjo jos 
žodžius, tačiau nesigirdėjo jokio garso. Atsikratęs įta- 
rimo, kad jis pats netikėtai apkurto, Morsas įdėmiau 
įsižiūrėjo į mokytojos lūpas ir pabandė atspėti žodžius. 
Retkarčiais kuris nors mokinys pakeldavo ranką ir 
užduodavo negirdimą klausimą, ir tada mokytoja už- 
rašydavo žodį ant lentos. Dažniausiai sunkūs žodžiai 
prasidėdavo raidėmis „p“, „b“, „m“, kiek rečiau - 
raidėmis „t“, „d“, „n“. Iš tiesų, skaitymas iš lūpų - 
tai nepaprastai sudėtingas mokslas. 

Pasibaigus užsiėmimams, Morsas padėkojo moky- 
tojai už suteiktą progą stebėti pamoką. Paskui pasi- 
teiravo apie Kviną. Rodos, čia jis buvo vertinamas 
kaip ypač gabus mokinys, ir visi labai nuliūdo, suži- 
noję apie jo mirtį. Taip, atvirai kalbant, jis buvo visiš- 
kai kurčias. Tačiau mažai kas būtų tai supratęs, ne- 
bent turėtų bendravimo su kurčiaisiais patirties. 

Lygiai devintą nuaidėjo skambutis, skelbiantis pa- 
mokų pabaigą. 

— Ar Kvinas būtų jį išgirdęs? —- pasiteiravo Morsas. 

Mokytoja tuo metu stovėjo atsukusi nugarą ir pildė 
dienyną. Skambutis nesiliovė aidėjęs. 

— Ar Kvinas būtų jį išgirdęs? - pakartojo klausimą 
Morsas. 

Tačiau ji vis dar negirdėjo inspektoriaus. Nors ir 
pavėluotai, Morsas susigaudė kur čia šuo pakastas. 
Kai pagaliau mokytoja pakėlė akis, jis vėl pakartojo 
klausimą: 

— Ar Kvinas būtų išgirdęs skambutį? 

— Ar Kvinas būtų išgirdęs truputį? Atleiskite, ne- 
labai supratau... 

- Iš-gir-dęs sk-ambu-tį. - Žiopčiodamas kaip varlė, 
Morsas stengėsi kuo aiškiau ištarti žodžius. 

— O, skambutį. Deja, inspektoriau, niekas iš mūsų 
jo negirdi. 


Ketvirtadieniais į Lonsdeilo koledžą susirinkdavo 
kviestiniai svečiai, tačiau, išgėręs su jais porą taurių 
portveino, sindikato dekanas nusprendė grįžti į savo 
kabinetą. Penktadienio ryto planus teko pakeisti ir tai 
sugadino jam nuotaiką. Pokalbiai su perspektyviais 

kandidatais jam buvo vienas iš maloniausių užsiėmi- 
mų. Kirsdamas kvadratinį kiemą, jis niūriai svarstė, 
kiek laiko užtruks sindikato susirinkimas ir kodėl To- 
mas Bartletas taip primygtinai prašė jame dalyvauti. 
Deja, atrodo, kad viskas pradeda slysti iš rankų. Jis 
tapo per senas savo pareigoms ir laukė nesulaukė ne- 
tolimo išėjimo į pensiją. Dėl vieno dalyko dekanas 
neabejojo: praėjusių dviejų savaičių įvykiai baigia iš- 
čiulpti paskutinius jėgų likučius. 

Jis peržvelgė šūsnį stalą nuklojusių anketų, permetė 
akimis kvailus ditirambus, kuriais mokyklų direkto- 
riai šlovina savo mokinius, desperatiškai trokšdami 
kuo aukščiau pakilti mokyklų hierarchijos laiptais. 
Kaip jie nesuvokia, jog tie tauškalai yra beverčiai? Ge- 
riausiu atveju jie gali nuteikti dekaną priešiškai! Jis 
permetė akims pirmąją anketą - joje mokyklos vadovė 
dėstė jaunos merginos, siekiančios vienos iš kelių mo- 
terims skirtų vietų Lonsdeilo koledže, nuopelnus. Mer- 
gina mokosi pačiais geriausiais pažymiais (o kaipgi 
kitaip!), laimėjo krūvą apdovanojimų. Dekanas dirs- 
telėjo į direktorės komentarus „Asmenybės“ skiltyje: 
„Nuotaikinga, nepasakytum, kad nepatraukli mergi- 
na; turi šelmišką humoro jausmą; pikantiškai sąmo- 
jinga.“ Dekanas šyptelėjo. Na ir sakinukas! Bėgant 
metams jis sukaupė savo sinonimų žodynėlį: | 

„nuotaikinga“ — „mėgstanti prisigerti“ 

„nepasakytum, kad nepatraukli“ — „tragiškos iš- 
vaizdos“ 

„šelmiška“ — „trenkta“ 

„pikantiška“ - „paprasčiausiai grubi ir neišauk- 
lėta“. 

Ką gi, galbūt ji nėra jau tokia bloga. Gaila, kad 
neteks pačiam su ja pasikalbėti. Po velnių tą sindikatą! 
Būtų įdomu patikrinti savo teoriją dar kartelį. Žmonės 
dažnai vaizduoja esą visiškai kitokie, nei yra iš tikrųjų, 
tai juk nėra labai sunku. Veidelis šypsosi, o širdis tary- 
tum iškalta iš marmuro. Ir atvirkščiai: veidas neįžvel- 
giamas, o... Dekano galvoje šmėkštelėjo migloti pri- 
siminimai. Vyriausiasis inspektorius Morsas minėjo 
kažką panašaus, argi ne taip? Tačiau minties siūlo ga- 
lo jis nesugebėjo pagauti. Nieko tokio. Tikriausiai tai 
nėra labai svarbu. 


Aštuntą valandą Bartletui paskambino ponia Mar- 
tin. Gal jis žino, kur yra Donaldas? Gal jis kokiame 
nors susirinkime? Ji, be abejo, žino, kad retkarčiais 
jam tenka užsibūti darbe iki vėlumos, bet viskam yra 
savos ribos. Bartletas pasistengė išstenėti tokiam rei- 
kalui tinkamus atsakymus; liepė jai nesijaudinti; paža- 
dėjo paskambinti, jei tik ką nors sužinos; ir paguodė, 
kad tikriausiai viskas paprastai paaiškinama. 

— O Dieve, - suniurnėjo jis, padėjęs ragelį. 

— Kas atsitiko, Tomai? - Link jo koridoriumi artėjo 
susirūpinusi ponia Bartlet. 

Jis švelniai suėmė ją už rankų ir pailsusi šypsena 
Iškreipė jo veidą. 

— Kiek kartų aš tau sakiau? Nesiklausyk svetimų 
telefoninių pokalbių. Turi pakankamai daug savų... 

— Aš ir nesiklausau, Tomai. Tu juk žinai. Bet... 

— Nieko tokio. Tai mano problemos, ne tavo. Už 
tai man ir moka, tiesa? Aš juk negaučiau tokio didelio 
atlyginimo nieko nedirbdamas. 

Ponia Bartlet meiliai paglostė jo petį. 

— Aš nežinau, kiek jie tau moka, ir nenoriu žinoti. 
Už tokį darbą turėtų duoti milijoną! Bet... - Mažasis 
sekretorius suprato, kad ji dėl kažko susijaudinusi. 

— Tiek to. Rodos, visas pasaulis staiga išprotėjo. 
Skambino Martino žmona. Jis dar negrįžo namo. 

— O ne! 

— Nagi, nagi, tik neskubėk daryti kvailų išvadų. 

— Tu nemanai?.. 

— Eik, prisėsk ir įsipilk džino. Įpilk ir man. Užtruk- 
siu Čia vieną minutėlę. - Radęs Monikos numerį, Bart- 
letas paskambino jai. Netrukus pajuto mechaniškai - 
kaip vakar anas žmogus - skaičiuojąs telefono pyp- 
telėjimus. Dešimt, dvidešimt, dvidešimt penki. Sali irgi 
tikriausiai nėra namuose. Palaukė dar šiek tiek, paskui 
lėtai padėjo ragelį. Rodos, sindikatas atsidūrė ties žlu- 
gimo riba. 

Jis prisiminė, kaip sunkiai dirbo visus tuos metus, 
lipdydamas šią organizaciją iš gabaliukų. O dabar, kaž- 
kuriuo momentu, pamatai sudrebėjo ir pastatas su- 
trūkinėjo. Jis beveik tiksliai galėjo nurodyti pabaigos 
pradžią: tada, kai Rupas tapo sindikato nariu. Taip. 
Nuo to laiko viskas ėmė byrėti. Rupas! Keletą minučių 
mažasis sekretorius lūkuriavo prie telefono, neapsi- 
spręsdamas, ką daryti. Jis suprato, kad mielai užmuštų 
tą žmogų. Pakėlęs ragelį, paskambino Morsui į „Tem- 
zės slėnio“ policijos komisariatą, tačiau inspektoriaus 
nerado. Nesvarbu. Pasakys jam ryte. 

Trisdešimtas skyrius 


Be penkiolikos dešimt iš sindikato narių pirmoji at- 
vyko ponia Set. Užlipusi laiptais į posėdžių kambarį, 
ji įsitaisė savo vietoje ir mintimis grįžo į praeitį... kai 
ji sėdėjo čia paskutinį kartą, ją buvo užplūdę atsimi- 
nimai apie tėvą... Rupas sakė kalbą... Kviną paskyrė 
į... Kambaryje žmonių daugėjo, ir jai teko keletą kartų 
linktelėti galva, atsakant į nebylius pasisveikinimus. 
Niūri atmosfera slogiai veikė visus, todėl posėdžio da- 
lyviai sėdėjo netardami nė žodžio, pasinėrę į savo min- 
tis. Tokiuose susirinkimuose neretai dalyvaudavo vie- 
nas kitas etatinis sindikato darbuotojas, bet tik tada, 
jeigu būdavo pakviestas. Šį rytą vienintelis jų atstovas 
buvo Bartletas, kurio nuvargęs, ištįsęs veidas atspin- 
dėjo bendrą nuotaiką. Šalia Bartleto sėdinčio žmogaus 
ji nepažinojo. Tikriausiai iš policijos. Išvaizdus vyriš- 
kis: maždaug jos amžiaus - keturiasdešimt penkerių, 
gal kiek daugiau metų; šiek tiek pliktelėjęs viršugalvis; 
gražios akys ir skvarbus žvilgsnis, rodos, veria tave 
kiaurai. Už magiško rato ribų kukliai stoviniavo dar 

vienas vyriškis su užrašų knygele rankose, turbūt irgi 
policininkas. 

Dvi minutės po dešimtos, kai laisva liko tik viena 
kėdė, atsistojo Bartletas ir liūdnu, prigesusiu balsu 
pranešė susirinkusiems policijos ir savo įtarimus: jų 
organizacijos garbei nepataisomą žalą padarė vieno ar 
dviejų žmonių nusikalstama veikla; tai žmonės, kuriais 
sindikatas visiškai pasitikėjo. Inspektoriaus Morso 
(„sėdinčio man iš dešinės“) nuomone, Kvino ir Ogal- 
bio mirtys yra tiesiogiai susijusios su šiuo nešvariu rei- 
kalu. Pasibaigus rudens egzaminams, sindikato darbas 
bus laikinai sustabdytas, nes reikės atlikti nuodugnų 
tyrimą, kurio pasekmės greičiausiai neliks nepastebė- 
tos. Sindikato narių prašoma aktyviai bendradarbiauti 
su policija. Na, bet apie tai vėliau. Šio rytinio susirin- 
kimo tikslas visiškai kitas. 

Dekanas padėkojo sekretoriui ir ėmė dėstyti savo 
paties niūrias mintis dėl sindikato ateities. Jo nuobodų. 
stenėjimą lydėjo sindikato narių šnabždesys: „Kaip 
Bartletas sakė - vienas ar du?“, „Ką manote?“, „Ką 
čia veikia policija?“, „Jie juk iš policijos?“ 

Dekanui baigus kalbą, šnibždesiai nurimo. Įprasta 
tvarka, atrodo, apvirto aukštyn kojom, ir, ponios Set 
nuomone, prie to prisidėjo Bartleto dešinėje sėdintis 
vyriškis, kuris seniai stebėjo susirinkusius, retkarčiais 
pasitrindamas smiliumi nosį. Ji pastebėjo, kaip Bart- 
letas pažvelgė į Morsą klausiamu žvilgsniu, o šis savo 
ruožtu nepastebimai linktelėjo galva ir lėtai pakilo ant 
kojų. 

— Ponios ir ponai. Aš paprašiau sekretoriaus sukvies- 
ti jus, nes manau, kad privalote sužinoti apie mūsų 

išaiškintus informacijos nutekėjimo faktus. Na, kai ką 
jūs jau išgirdote, todėl galima... - Abejingai dirstelėjęs 
į dekaną su sekretoriumi, jis pratęsė. - ...galima teigti, 
kad oficialioji susirinkimo dalis baigėsi. Taigi, jei tu- 
rite neatidėliotinų reikalų, esate laisvi. - Šaltos žydros 
akys varstė sėdinčiuosius, ir įtampa kambaryje paste- 
bimai išaugo. Niekas nejudėjo, buvo tylu kaip kapi- 
nėse. - Tačiau jūs tikriausiai norėtumėte sužinoti kai 
ką apie pono Kvino ir pono Ogalbio mirties aplin- 
kybių tyrimą, - tęsė Morsas. - Jums, aišku, bus ma- 
lonu išgirsti, kad byla baigta. Oficialiai kalbant, po- 
nios ir ponai, policija suėmė žmogų, susijusį su Kvino 
1 Ogalbio mirtimis. 

Tylą kambaryje sudrumstė Luiso verčiamų užrašų 
knygelės puslapių šnarėjimas. Morsas visiškai valdė 
situaciją, ir sindikato nariai gaudė kiekvieną jo žodį. 

— Jūs, be abejo, netrukus sužinosite, jog šį pirma- 
dienį vienas jūsų kolegų, ponas Kristoferis Rupas, bu- 
vo sulaikytas. Bet mes jį paleidome, nes pritrūko įro- 
dymų, leidžiančių pratęsti jo suėmimo laiką. Be to, jo 
lapkričio 21-osios, penktadienio, kai, policijos nuo- 
mone, buvo nužudytas Kvinas, alibi kuo puikiausiai 
pasitvirtino. Vis dėlto galiu jums visiems visiškai atsa- 
kingai pareikšti, kad būtent Rupas, vaizdžiai tariant, 
pardavė sindikato sielą Al Džamarai ir, kiek žinau, dar 
keletui užjūrio centrų. - Kai kurie sindikato nariai ne- 
teko žado, kiti išsižiojo ir nesusičiaupė, bet nė vienas 
nenuleido akių nuo Morso. - Beje, ponios ir ponai, 
pagrindinis jo pagalbininkas šiame reikale - tai buvęs 
jūsų kolega Džordžas Blendas. - Susirinkusiųjų akyse 
pasirodė nuostaba ir sumišimas, bet, kaip ir anksčiau, 

niekas nepratarė nė žodžio laukdami, ką pasakys Mor- 
sas. - Jų nešvarius darbelius į dienos šviesą išvilko 
doro piliečio Nikolo Kvino budrus žvilgsnis. Deja, 
greičiausiai mes niekada tiksliai nesužinosime, kada 
jis padarė šį atradimą; spėju, jog tai galėjo įvykti po- 
būvio su Al Džamaros atstovais metu. Per daug išgėręs 
kaltininkas pernelyg atsipalaidavo, nenumanydamas 
apie nuostabų Kvino sugebėjimą skaityti iš lūpų. Jis 
suprasdavo menkiausią šnabždėesį taip aiškiai, tarytum 
kalbantysis būtų stūgavęs per garsiakalbį. To vakaro 
stulbinantis atradimas pražudė Kviną, nes nusikaltė- 
liai, apgavę jais pasitikėjusią visuomenę, nusprendė 
nutildyti jį visiems laikams ir toliau gauti atlyginimus, 
be jokių abejonių, labai gerus atlyginimus iš savo už- 
jūrio bendrininkų. Be to, mano manymu, prieš prasi- 
tardamas parsidavėliams apie savo įtarimus, Kvinas 
papasakojo apie tai dar kai kam: žmogui, kuris, jo 
nuomone, neturėjo nieko bendro su nusikalstama veik- 
la. Tas žmogus buvo Filipas Ogalbis. Mes žinome, jog 
Kvinas pobūvio metu apgirto ir, einantį į lauką, jį pasi- 
vijo Ogalbis. Spėju, kad Ogalbis perspėjo Kviną nevai- 
ruoti mašinos išgėrus tiek daug alkoholio. Galbūt jis 
pasisiūlė parvežti Kviną namo. Nežinau. Tačiau dėl 
vieno dalyko esu beveik tikras - Kvinas pasidalijo su 
juo savo įtarimais. Taigi, jei Ogalbis pats priklausė 
sukčių kompanijai, dauguma keistų dalykų, lydėjusių 
Kvino nužudymą, taptų visiškai aiškūs. Ogalbis vie- 
nintelis iš visų sindikato darbuotojų lemtingąją penk- 
tadienio popietę neturėjo alibi. Jo žodžiais tariant, jis 
grįžo į biurą po priešpiečių ir liko ten iki darbo pabai- 
gos. Kad ir kas užmušė Kviną, jis turėjo būti biure, 

pirma, prieš vidurdienį, o paskui - tarp pusės penkių 
ir penktos valandos po pietų; jei norėtume apkaltinti 
ką nors iš darbuotojų, pats tinkamiausias įtariamasis 
būtų Ogalbis, vienintelis žmogus, kuriuo Kvinas pasi- 
tikėjo. 

Per kambarį nuvilnijo tylus murmėjimas, ir keletas 
sindikato narių nejaukiai pasimuistė savo vietose. Bet 
Morsas vėl prabilo, ir auditorija nuščiuvo tarsi orkest- 
ras, dirigentui patarškenus batuta į piupitrą: 

—- Ogalbis pamelavo man, kai paprašiau jo tiksliai 
nurodyti, kur buvo penktadienio popietę. Turiu gali- 
mybę patikrinti jo parodymus, nes mano seržantas tuo 
metu užsirašinėjo kiekvieną žodį. - Smalsios žiūrovų 
akys nukrypo į Luisą, kuris, kukliai nudelbęs akis, 
nuolankiai priėmė ant jo pečių užgriuvusią šlovės naš- 
tą. - Ir galiu pasakyti, kada Ogalbis sumelavo, kada 
jis turėjo sumeluoti. Pavyzdžiui, jis tvirtino buvęs biu- 
re apie pusę penkių. O ponas Rupas su ponu Nouksu, 
ūkvedžiu, kategoriškai tai neigia. Argi ne keista? Juk 
del šio melo Ogalbis galėjo būti apkaltintas žmogžu- 
dyste. Kodėl jis sakė buvęs čia visą popietę? Kodėl jis 
pats užsivėrė kilpą sau ant kaklo? Sutinku, į šį klausi- 
mą nelengva atsakyti. Bet atsakymas yra, ir tai labai 
paprastas atsakymas: Ogalbis nemelavo. Bent jau šioje 
vietoje. Jis buvo čia, nors Rupas su Nouksu ir nematė 
jo. Peržiūrėjęs jo parodymus aš susimąsčiau, ar dėl 
kitų dalykų jis irgi melavo, o gal vis dėlto sakė tei- 
sybę? Būtent tada aš ir pradėjau suprasti, kas iš tikrųjų 
įvyko tą penktadienio popietę. Staiga suvokiau, kad 
Ogalbis yra visiškai nekaltas dėl Nikolo Kvino žmog- 
žudystės. Tiesa ta, kad jis žinojo, kas nužudė Kviną, 

nes buvo biure lapkričio 21-ąją, penktadienį. Todėl ir 
pats atsidūrė lavoninėje. Kodėl jis nepasidalijo savo 
įtarimais su manimi, tikriausiai niekada nesužinosime. 
Dėkui Dievui, žudiką suėmėme ir dabar jis tupi užda- 
rytas policijos komisariato belangėje. Mes jau spėjome 
jį apklausti. - Morsas teatrališkai mostelėjo ranka į 
tuščią kėdę. - Rodos, paprastai jis sėdėdavo čia. Taip, 
ponios ir ponai, žudikas yra jūsų kolega Kristoferis 
Rupas. 

Kambarį užtvindė klegesys. Ponia Set tyliai verkšle- 
no. Tačiau tuo viskas dar nesibaigė. Stalo gale pusbal- 
siu įvyko keletas trumpų pokalbių, ir po akimirkos 
prodekanas paprašė žodžio. Morsas vėl atsisėdo ir ėmė 
kažką skrebenti savo bloknote. 

— Tikiuosi, vyriausiasis inspektorius nesupyks, bet 
aš norėčiau - jei, žinoma, leistumėte - išsiaiškinti vie- 
ną dalyką. Jei teisingai supratau, žudikas turėjo būti 
sindikato pastate ryte ir po pietų, baigiantis darbui? 

Morsas tuojau pat atšovė: 

— Jūs teisingai supratote, sere. Nepasakosiu čia visų 
bylos smulkmenų, pasakysiu tik, kad Kvinas buvo nu- 
žudytas penktadienį apie dvyliktą valandą - ne, geriau 
pasakysiu dar atviriau - lapkričio 21-ąją, lygiai dvy- 
liktą valandą. O Kvino lavonas buvo išvežtas jo paties 
mašinos bagažinėje maždaug be penkiolikos penkios. 
Ar atsakymas jus patenkina? 

Prodekanas nejaukiai kostelėjo ir įsigudrino atro- 
dyti taip, lyg būtų nesavame kailyje. 

- Hmm, ne, inspektoriau. Deja, to negalėjo būti. 
Matote, penktadienio rytą aš irgi vykau į Londoną, o 
penkios minutės po trijų sėdau į traukinį ir grįžau I 

Oksfordą penkiolika dvidešimt minučių po keturių. 
Privalau jums pranešti, kad Rupas važiavo tuo pačiu 
traukiniu. 

Nė vienas iš apstulbusių sindikato narių nepratarė 
nė žodžio; lėtai ir tyliai prabilo Morsas: 

— Keliavote atgal kartu su juo? 

— Na, ne visai. Aš, hmm, vaikštinėjau po peroną ir 
pamačiau į pirmos klasės vagoną įlipantį Rupą. Pats 
važiavau antrąja klase. - Prodekanas džiaugėsi, kad 
nereikia kloti visų smulkmenų. Net nusipirkęs pirmos 
klasės bilietą, mielai būtų persėdęs į žemesnę klasę, 
kad tik atsidurtų kuo toliau nuo Rupo. Jis negalėjo 
jo pakęsti. Kaip keistai ir ironiškai kartais susiklosto 
likimas - jis, prodekanas, gelbsti Rupą nuo kaltinimo 
žmogžudyste! 

— Gaila, kad jūs nepasakėte man to anksčiau, se- 
re. - Morsas pakėlė ranką, užbėgdamas už akių bet 
kokiems prieštaravimams. — Bet jūsų žodžiai manęs 
nenustebino. Matote, aš žinojau, kad Rupas išvyko 
traukiniu iš Pedingtono penkios minutės po trijų. 

Sindikato nariai susižvalgė, suglumę ir išmušti iš 
vėžių. Vienintelis Bartletas sugebėjo garsiai suformu- 
luoti tai, kas virė kitų galvose: 

— Bet vos prieš kelias minutes jūs sakėte?.. 

— Ne, sere, — pertraukė jį Morsas. - Suprantu, ką 
turite omeny, tačiau jūs klystate. Aš sakiau, kad Kvino 
žudikas turėjo būti pastate du kartus - ryte ir po pietų. 
Tai nenuginčijamas faktas. Kartoju, vienas žmogus ne- 
būtų galėjęs įvykdyti šio velniškai genialaus nusikalti- 
mo. - Jis lėtai apsidairė, laukdamas, kol susirinkusieji 
įsisąmonins jo žodžius; poniai Set atrodė, kad jo bal- 

sas sklinda iš kažkur toli; ir tuo pat metu jis skardėjo 
lyg trimitas, pranašaujantis neišvengiamą atomazgą. 
Ji pastebėjo, kaip Morsas linktelėjo kažkam už jos nu- 
garos ir kaip seržantas Luisas tyliai šmurkštelėjo iš po- 
sėdžių salės. Ką tai galetų?.. Bet Morsas pertraukė jos 
mintis, prabildamas tyliu ir šaltu lyg plienas balsu: 

— Kaip jau minėjau, niekas pats vienas nesugebėtų 
įvykdyti šio nusikaltimo. Dėl to abejonių nekyla. Tai- 
gi, ponios ir ponai, štai kokia peršasi išvada: mes ieš- 
kome dviejų žmonių. Dviejų žmonių, kurių motyvai 
būtų tie patys; kuriems Kvino mirtis būtų nepaprastai 
svarbi; kuriuos sieja keisti ryšiai; kurie galėjo kurti 
planus ir dirbti kartu; kuriuos jūs gerai pažįstate — 
labai gerai pažįstate... Kol dar negrįžo seržantas Lui- 
sas, leiskite pabrėžti tai, ką kai kurie iš jūsų, mano 
manymu, praleidote pro ausis. Aš minėjau, kad Rupas 
suimtas ir jam pateiktas kaltinimas dėl žmogžudystės. 
Bet nesakiau, dėl kien0 žmogžudystės. Atvirai kalbant, 
dėl vieno dalyko aš esu visiškai tikras - Kristoferis 
Rupas nežudė Nikolo Kvino. 


Buvusiame Kvino kabinete sėdėjo Monika Hait ir 
Donaldas Martinas. Konstebliai atvedė juos čia prieš 
gerą pusvalandį, bet jie taip ir nepersimetė bent žo- 
deliu. Monika jautėsi taip, tarytum bėgtų per nualintą, 
išdžiūvusią dykumą. Jos mintys, jausmai, netgi baimės 
susitraukė; gyvenimo aistra pranyko ir viduje atsivėrė 
tuštuma. Ji pastebėjo, kaip vienas iš konsteblių nužiū- 
rėjo jos figūrą. Tačiau policininko žvilgsnį Monika 
sutiko visiškai abejingai. Na ir kvailė ji buvo, galvo- 
dama, jog Morsas neįspės tiesos! Jo skaidrus protas 

nepraleidžia nė vienos smulkmenos... Taip, jis viską 
išsiaiškino, tik ji niekaip negalėjo suvokti, kaip Mor- 
sas tai padarė. Keistai susiklosto gyvenimas. Šį kartą 
nuo tiesos jie smarkiai nenukrypo, nors iš pradžių ge- 
rokai apsikvailino meluodami. Donaldas! Tas paniuręs 
ir tylus, niekingas ištižėlis. Jo padėtis irgi beviltiška, 
nes išsisukti galimybių beveik nėra. Tiesa vis tiek išaiš- 
kės. Paskui prasidės teismai, straipsniai laikraščiuose... 
Vieną akimirką Monika net pajuto jam užuojautą. Juk 
dėl visko kalta ji, o ne Donaldas. Nuo pat pirmos die- 
nos, kai jis pradėjo dirbti sindikate, ji instinktyviai su- 
prato galinti daryti su Martinu, ką tik nori... 

Atsivėrė durys ir į vidų įžengė Luisas. 

— Malonėkite eiti su manimi, panele Hait. 

Lėtai pakilusi ant kojų, ji užlipo mediniais laiptais 
į antrą aukštą. Posėdžių salės durys buvo uždarytos, 
ir, Luisui pravėrus jas, Monika dar kurį laiką stovėjo 
dvejodama. Sąžinės graužatis tapo nebepakenčiama. 
Taip, nusimetus naštą nuo pečių, turėtų palengvėti. 


+5+3+4 


Išgirdusi už nugaros atsiveriančias duris, ponia Set 
atsisuko. Inspektorius tuo metu šnekėjo apie kino te- 
atrą „STUDIO 2“ Voltono gatvėje, tačiau ji buvo taip 
priblokšta, kad vos girdėjo, ką Morsas sako. Tylus 
vyriškas balsas ištarė: „Tik po jūsų, panele Hait.“ Mo- 
nika Hait! O Dieve, ne! Negali būti. Monika Hait ir 
Martinas! Ji, be abejo, girdėjo paskalas. Tai niekam 
nebuvo paslaptis, bet... Monika atsisėdo į Rupo vietą. 
Į Rupo! Nejaugi jis su Monika?.. Du žmonės, taip sa- 
kė Morsas... Inspektorius prabilo vėl: 

— Panele Hait. Šios bylos tyrimo metu jūs jau buvo- 
te apklausta ir tvirtinote praleidusi lapkričio 21-osios 
popietę su ponu Martinu. Teisingai? 

— Taip. - Jos balsas buvo vos girdimas. 

— Sakėte, kad praleidote tą popietę jūsų namuose? 

— Taip. 

— O vėliau prisipažinote melavusi? 

— Taip. 

— Sakėte, jog tą dieną ėjote su ponu Martinu į kino 
teatrą „STUDIO 2“ Voltono gatvėje? 

— Taip. 

— Jūs, tikiuosi, prisimenate, kad klausiau, ar matėte 
kokį nors pažįstamą žmogų kino teatre. 

— Taip, prisimenu. 

— Jūs atsakėte neigiamai. 

— Taip; aš sakiau tiesą. 

— Vėliau paklausiau, ar matėte kokį nors pažįstamą 
žmogų, įeinantį į kino teatrą? 

— Taip. 

— Jūs vėl atsakėte neigiamai. 

— Taip. 

— Parodymų nekeisite? 

— Ne. 

- Jūs žiūrėjote Nimfomanę? 

„— Taip. 

- Ir žiūrėjote filmą iki galo? 

— Mes išėjome likus kelioms minutėms iki pabaigos. 

— Ar būčiau teisus, panele Hait, sakydamas, kad 
turėjau užduoti jums kitą klausimą? Klausimą, kuris 
buvo nepaprastai svarbus, tiriant Nikolo Kvino žmog- 
žudystę? 

— Taip. 

— Ir tas klausimas skambėtų ne „Ką jūs matėte įei- 
nantį į kino teatrą?“, o „Ką jūs matėte išeinantį iš kino 
teatro?“ 

— Taip. 

— Jūs iš tiesų kažką matėte? 

- Taip. 

— Ar galėtumėte atpažinti tą žmogų? 

— Taip. 

— Ar jis sėdi šiame kambaryje? 

- Taip. 

— Ar galite jį parodyti? 

Monika Hait ištiesė ranką, kuri svyravo tarsi į šiau- 
rės ašigalį krypstanti magnetinė kompaso rodyklė, kol 
galų gale sustojo ties savo taikiniu. Iš pradžių poniai 
Set pasirodė, kad jos ranka nukreipta tiesiai į Morsą. 
Bet juk to negali būti. Pasekusi akimis kaltinantį liki- 
mo pirštą, ji nepatikėjo tuo, ką išvydo. Dar kartą pasi- 
tikrino. Viskas sutampa. O ne. Nejaugi tai tiesa? Mo- 
nikos ranka aiškiai rodė į vieną žmogų - į sindikato 
sekretorių. 

Trisdešimt pirmas skyrius 


Kad ir kaip keista, bet Luisas nebuvo paliktas visiš- 
koje nežinioje. Būtent Luisas ėjo sargybą prie Rupo 
namų ir matė jį lėtai žingsniuojantį link traukinių sto- 
ties mašinų stovėjimo aikštelės. Būtent Luisas surado 
laikraščių pasiuntinuką ir išsiaiškino adresą, kuriuo 
Rupas pasiuntė trumpą, bet reiklų raštelį. Būtent Lui- 
sas iškvietė Morsą į stoties bufetą ir grožėjosi kartu 
su juo nepakartojamu vaizdu, kurio „vinis“ buvo toli- 
miausiame mašinų aikštelės kampe stovintis tamsiai 
rudas „Vanden Plasas“ su dviem vyriškiais viduje. Bū- 
tent Luisas praėjusį rytą suėmė Rupą. 

Nepaisant viso šito, nieko konkretaus jis nežinojo, 
todėl vėliau, tą pačią dieną, nudžiugo gavęs progą išsi- 
aiškinti keletą dalykų. 

— Kaip jūs atkreipėte dėmesį į Bartletą, sere? 

Morsas atsilošė savo juodos odos krėsle ir pradėjo 
pasakoti: 

— Jau tyrimo pradžioje, Luisai, mes sužinojome, jog 
tarp Rupo ir Bartleto esama savotiško priešiškumo; aš 

visą laiką klausiau savęs kodėl? Ir palaipsniui horizon- 
tas nušvito: aš kėliau sau ne tą klausimą, tiesą sakant, 
kėliau neegzistuojantį klausimą. Jokios antipatijos 
tarp jų nebuvo, taip tik turėjo atrodyti. Jie privalėjo 
palaikyti draugiškus santykius, nes abu buvo įsivėlę į 
Al Džamaros reikalą. Kad ir kas atsitiktų, jiems la- 
biausiai rūpėjo, kad kiti nė neįtartų apie jų suokalbį. 
Tai buvo visiškai nesunku. Retkarčiais mesteldavo vie- 
nas kitam aštresnį žodelį, susiriedavo kitų sindikato 
narių akivaizdoje. O palankiausia proga pasitaikė, kai 
atėjo laikas svarstyti Blendo įpėdinio klausimą. Jie su- 
planavo viską iki smulkmenų. Atvirai kalbant, nė vie- 
nam jų nerūpėjo, kas bus paskirtas į šias pareigas. 
Svarbiausia, kad jų nuomonės nesutaptų. Reikėjo gin- 
čytis viešai ir aistringai. Taigi Bartletas pasirinko vieną 
kandidatą, o Rupas stojo mūru už kitą. Viskas labai 
paprasta. Jei Bartletas būtų balsavęs už Kviną, Rupas 
savo ruožtu balsuotų prieš Kviną. - Morso kaktoje 
įsirėžė nedidelė raukšlė, kuri po akimirkos pranyko. — 
Viskas kuo puikiausiai pavyko. Kitus sindikato narius 
akivaizdžiai sutrikdė tas priešiškumas, kurį nesivar- 
žydami demonstravo vienas kitam jaunasis jų kole- 
ga Rupas ir visų gerbiamas sekretorius Bartletas. Ta- 
čiau to ir buvo siekiama. Po to, kas įvyko, niekam net 
nešautų į galvą, kad šie du žmonės galėtų turėti tarpu- 
savyje ką nors bendro. Niekam. Iš pradžių tuo kruopš- 
čiai brandintu priešiškumu manyta tik pridengti ne- 
švarius sandėrius su emyratais, bet vėliau, kai teko 
iš kelio pašalinti Kviną, netyčia atskleidusį tiesą, ši 
priedanga pasirodė ideali. Ar suprantate, ką turiu 
omeny? 

— Taip, suprantu, - lėtai atsakė Luisas. - Bet kodėl, 
po galais, Bartletas sutiko?.. 

— Žinau, ką norite pasakyti. Neabejoju, kad nor- 
maliomis aplinkybėmis jam nebūtų kilusi pagunda pa- 
sipelnyti sindikato sąskaita. Bet neužmirškite jo vien- 
turčio Ričardo, daug žadančio jaunuolio, į kurį tėtis 
ir mama sudėjo tiek vilčių. Ir štai Bartletų pasaulis 
staiga subyra. Ričardas dirbo pernelyg sunkiai; lūkes- 
čiai buvo pernelyg dideli; viskas netikėtai išslysta iš 
rankų. Jaunuolio nervai pašlyja ir jam tenka gultis į 
ligoninę. Bartletų pečius užgula problemos. Sūnus siun- 
tinėjamas nuo vieno specialisto pas kitą, o atsakymas 
vis tas pats: po ilgalaikio gydimo galbūt jis ir pasitai- 
sys. Luisai, jūs pats išsiaiškinote, kad per praėjusius 
penkerius metus Ričardas apsilankė pačiose žymiau- 
siose ir brangiausiose Europos psichiatrinėse kliniko- 
se: Ženevoje, Vienoje, Londone ir dar dievai žino kur. 
Bet juk ten gydo me už dyką. Bartletas tikriausiai išlei- 
do tūkstančius svarų, o tokių pinigų, mano manymu, 
jis niekada neturėjo. Jo atlyginimas pakankamai geras, 
bet... Na, Rupas greičiausiai visa tai žinojo ir todėl 
sudarė su juo sandėrį. Manau, iš pradžių į šį reikalą 
buvo įsivėlę tik Rupas su Blendu. Tačiau pastarasis 
nusprendė užsidirbti daugiau pinigėlių, tad Rupui rei- 
kėjo žmogaus sindikato viduje, kuris pasirūpintų, kad 
višta ir toliau dėtų auksinius kiaušinius. Nežinau tiks- 
liai, kaip jie buvo pasiskirstę užduotis, bet... 

— Ar nutuokiate, sere, kaip Bartletas užmušė Kviną? 

— Na, tiksliai nepasakysiu, tačiau šiokių tokių min- 
čių turiu, nes jo planas galėjo pavykti tik vieninteliu 
atveju. Pagalvokite. Pirmiausia reikalinga pakankama 

cianido dozė. Tuo pasirūpina Rupas. Na, o nuo arkliš- 
kos cianido dozės mirštama akimirksniu, taigi mužu- 
dyti Kviną nėra didelė problema. Manyčiau, Bartletas 
pasikvietė jį į savo kabinetą ir pasiūlė išgerti. Žinoda- 
mas, kad Kvinas dievina šerį, paprašė įsipilti gėrimo, 
o gal sykiu - įpilti ir jam pačiam. Prieš tai tikriausiai 
nuvalė butelį ir taures, kad ne... 

— Nejau Kvinas neužuodė cianido kvapo? 

— Normaliomis aplinkybėmis gal ir būtų užuodęs, 
tačiau Bartletas apskaičiavo laiką sekundės tikslumu. 
Jis velniškai gudriai numatė, kas vyks kelias sekančias 
minutes. 

- Turite omeny gaisro pratybas? 

— Taip. Nouksui buvo liepta įjungti sireną lygiai 
dvyliktą, bet tik sulaukus savo viršininko patvirtini- 
mo. Taigi. Kas vyksta vėliau? Kvinui bepilant šerį, Bart- 
letas pakelia ragelį ir, greičiausiai atsukęs į jį nugarą, 
ištaria: „Pradėk, Nouksai.“ Po akimirkos pradeda 
kaukti sirena. Bet čia ir yra esmė, Luisai. Kvinas jos 
negirdi. Koridoriuje visi ją puikiai girdi, o Kvinas ne. 
Taip sekretorius laimi keletą sekundžių. Ir tik kai Kvi- 
nas pripila taures, kai ateina pats laikas veikti, jis sako 
kažką panašaus į - „Gaisro pratybos! Visai užmiršau. 
Gerkite greičiau, pasišnekėsime vėliau.“ Kvinas susi- 
pila mažiausiai pusę taurės ir po akimirksnio suvokia, 
kad kažkas čia ne taip, visiškai ne taip. Jis negali at- 
gauti kvapo, mirtinos konvulsijos supurto jo kūną, ir 
po minutės kitos jis jau negyvas. 

— Kodėl jis nesišaukė pagalbos? Juk galėjo?.. 

— Aha! Matau, jūs vis dar nesuprantate, koks nenu- 
sakomai subtilus buvo Bartleto planas. Kas dedasi už 

kabineto durų? Gaisro pratybos! Juk jūs pats išsiaiš- 
kinote, kad Nouksui buvo liepta nenutraukti sirenos 
dvi minutes. Dvi minutes! Tai labai daug laiko, Luisai. 
Tuo metu visi bilda su trenksmu laiptais ir koridoriais. 
Galbūt sekretorius užspaudė Kvinui burną, nors ne- 
manau, kad to reikėjo. Net jeigu jis ir būtų rėkęs, nie- 
kas nebūtų jo išgirdęs. O be to, prisiminkite! Niekam 
negalima įeiti į Bartleto kabinetą. Kai raudona lem- 
putė įjungta, nė vienas iš darbuotojų nedrįsta nusi- 
žengti auksinei taisyklei. Net jeigu šis planas nebūtų 
pasisekęs ir kas nors būtų įėjęs į jo kambarį (nors, 
manau, Bartletas neužmiršo užsirakinti), ant butelio 
ir taurių tera Kvino pirštų atspaudai, todėl policija 
bandytų atsakyti į fundamentalų klausimą: kas užnuo- 
dijo Bartleto šerį, savaime aišku, tikėdamasis Bartleto, 
o ne Kvino mirties? Šiaip ar taip, Kvinas mirė, o pa- 
state neliko nė gyvos dvasios. Bartletas maunasi pirš- 
tines, išpila gėrimo likučius į kriauklę savo tualete — 
atsimenate jį, Luisai? — ir sudeda šerio butelį bei taures 
į lagaminą. Kol kas viskas klojasi gerai. Kvinas ne- 
buvo labai stambus vyriškis, tad Bartletas galėjo jį 
išnešti persimetęs ant peties arba įkišti į šiukšlėm skir- 
tą plastikinį maišą ir nutempti jį švariai išblizgintomis 
grindimis. Greičiausiai sekretorius jį nešė, nes ant Kvi- 
no kūno nebuvo rasta jokių nuobrozdų. Na, bet koks 
skirtumas... Jo kabinetą ir išėjimą į vidinį kiemą skyrė 
tik keletas jardų, o Kvino mašina stovėjo prie pat du- 
rų. Bartletas ištraukė iš jo švarko arba striukės kišenės 
raktus nuo automobilio ir namų, įmetė lavoną bei la- 
gaminą į bagažinę, užrakino ją, ir darbas buvo atliktas. 

- Tikriausiai mums derėjo patikrinti bagažinę, sere. 

— Aš taip ir padariau. Jokių Kvino pėdsakų. Štai 
kodėl manau, kad Bartletas įkišo jį į maišą. 

— Tada jis grįžta į vidų, išeina pro paradines duris 
ir prisijungia prie likusių sindikato darbuotojų... 

Morsas pritariamai linktelėjo. 

— „nuolankiai susigūžusių žvarbiame ore. Taip, jūs 
teisus. Jis paima sąrašą, kuriame jau pasižymėjo apie 
trisdešimt žmonių, įrašo save su Kvinu ir galiausiai 
nusprendžia baigti gaisro pratybas. 

— Į Bredfordo mokyklą, žinoma, skambino Bart- 
letas? 

— Be abejo. Jis stengėsi išnaudoti menkiausią gali- 
mybę suklaidinti neišvengiamą bylos tyrimą. Sekreto- 
rius greičiausiai pastebėjo registratūroje Kvinui skirtą 
laišką su lapkričio 17-osios data. 

— Paskui jis grįžo namo ir sočiai užvalgė. 

— Gal ir ne, - atšovė Morsas. - Bartletas —- gudrus 
žmogus, bet, rodos, ne toks žiaurus ir negailestingas 
kaip Rupas. Šiaip ar taip, jam dar daug ką reikėjo 
atlikti. Klastingiausia plano dalis buvo įvykdyta, ta- 
čiau darbas dar nebaigtas. Jis turbūt išvyko iš namų 
maždaug po pirmos dešimt, pasakęs žmonai - tai gry- 
na teisybė, - kad turi užsukti į biurą prieš važiuoda- 
mas į susitikimą Benberyje Tačiau iš pradžių... 

— ...jis užvažiavo į kino teatrą „STUDIO 2“. 

— Taip. Bartletas nusipirko bilietą, perplėšė jį per 
pusę, paklausė kasininkės, kur yra vyrų tualetas, pa- 
laukė ten porą minučių, o vėliau tyliai išsliūkino. Mer- 
gina bilietų kasoje buvo užsiėmusi kitais klientais ir 
jo nepastebėjo. Bet šioje vietoje laimė nusisuko nuo 
Bartleto. Žinoma, jis nematė Monikos Hait - dėl to 

esu visiškai tikras. Tačiau ji pamatė sekretorių, išei- 
nantį iš kino teatro. Įsivaizduokite Monikos ir Donal- 
do Martino dilemą: jie nori praleisti popietę kartu, bet 
pas ją vykti negali, nes Sali jau grįžusi iš mokyklos; 
pas jį važiuoti irgi negali dėl žmonos, kuri sėdi na- 
muose kiaurą dieną; jie gali pasivažinėti su mašina, 
tačiau vargu ar tai pasirodytų labai romantiška lie- 
tingą penktadienio popietę. Taigi nusprendžia eiti į 
kiną. Bet reikia eiti taip, kad niekas nepastebėtų jų 
kartu. Martinas nusigauna ten gana anksti, kai tik 
pradedami leisti žiūrovai, nusiperka bilietą parteryje, 
įsitaiso galinėje eilėje ir laukia. Monika turi atvykti po 
poros minučių, tad, įtempęs akis, jis stebi visus, jei- 
nančius į salę. Supraskite, Luisai, jei Kvinas būtų ėjęs 
į kino teatrą tą dieną, Martinas tikrai būtų jį pamatęs. 
Bartletą taip pat. Jei nors vieną kurį būtų išvydęs, kino 
teatre jis nepasiliktų. Spruktų į lauką, palauktų Mo- 
nikos ir praneštų jai blogas naujienas. Bet nieko pana- 
šaus jis nepadarė! Dabar įsivaizduokite save Monikos 
vietoje. Apklausus ją ir Martiną paaiškėjo vienas daly- 
kas: jie matė filmą, ko tikrai nebūtų darę, jei salėje 
būtų sėdėjęs kuris nors sindikato darbuotojas. Teliko 
vienintelis paaiškinimas: Monika kažką išvydo, o vė- 
liau, sužinojusi tragiškas naujienas, labai dėl to sune- 
rimo: Tačiau kad ir kas tai buvo, ji neprarado noro 
prisijungti prie Martino. Galime daryti išvadą, kad ji 
matė kažką, išeinantį iš kino teatro. Ir tas kažkas buvo 
Bartletas! Su bilietu kišenėje jis grįžta į sindikato pa- 
statą. Tačiau kur palikti bilietą? Galėtų padėti jį Kvi- 
no kabinete, nes vis tiek reikės ten mestelėti ant stalo 
raštelį Paulai Frimen ir atidaryti spinteles. Tikriausiai 

Bartletui tai pasirodė pernelyg rizikinga... - Morsas 
pakratė galvą, lyg norėdamas nupurtyti ant plikės nu- 
tūpusią musę. Kad ir kas jam kėlė nerimą, po akimir- 
kos tai buvo užmiršta. - Turėkite omeny, viską reikėjo 
skrupulingai suplanuoti iš anksto, kad tolimesnė įvy- 
kių eiga būtų kuo palankesnė jau nebe Bartletui, o 
Rupui. Rupas uoliai užsitikrino sau neperšlampamą 
alibi iki pat vėlyvos popiėtės, tačiau jis negalėjo apsi- 
lankyti sindikato pastate be rimtos priežasties. Iš kur 
jam ir Bartletui žinoti, kad biure neliks nė vieno sekre- 
toriaus asistento? Taigi buvo susitarta, kad jis apsi- 
mes turįs palikti kažkokius dokumentus Bartleto kabi- 
nete. Supraskite, jis neturėtų kaip kišti nosies į Kvino 
kambarį, jei įstaigoje tuo metu vis dar būtų darbuo- 
tojų. Žinoma, jis turėjo užsukti ten vėliau paimti ža- 
lios striukės; tačiau situacija pasikeitė ir jam teko im- 
provizuoti. Jie susitarė, kad bilietas į kiną ir Kvino 
raktai bus paslėpti ant Bartleto rašomojo stalo arba 
viename iš stalčių. Na? Ir kas atsitinka po to? Rupas 
pasibeldžia į Bartleto kabineto duris ir, neišgirdęs at- 
sakymo, skubiai smunka į vidų, kur palieka dokumen- 
tus ir pasiima bilietą bei raktus. Paprasta. Tikriausiai 
jie buvo numatę, kad Rupui teks paslampinėti aplin- 
kui, galbūt prie medžių vidiniame kieme, kol kiti dar- 
buotojai išeis namo. Tada jis įsėlins į Kvino kabinetą 
pro užpakalines duris, pasiims jo striukę ir išvažiuos 
su jo mašina. Atvirai kalbant, darbas pasirodė leng- 
vesnis, nei buvo manyta. Žinoma, Nouksas buvo ne- 
numatyta problema, bet įvykiai susiklostė taip, kad jo 
pagalba tapo neįkainojama. Nouksas galėjo patvir- 
tinti, jog 76 vieno iš sekretoriaus asistentų tą popietę 

nebuvo biure. Kai ūkvedys pareiškė, kad lipa į antrą 
aukštą išgerti arbatos, Rupui atsirišo rankos ir jis din- 
go iš sindikato pastato pusvalandžiu anksčiau, nei ti- 
kėjosi. 

— Nuo to momento viskas ėjosi taip, kaip jūs pasa- 
kojote? 

- Išskyrus vieną dalyką. Kai mes pirmą kartą su- 
ėmėme Rupą, aš sakiau, kad jis nušvilpė raštelį nuo 
Kvino rašomojo stalo, bet dabar manau, kad jis to ne- 
darė. Kitaip negalėčiau paaiškinti, kodėl, po galais, jis 
skambino Bartletui, pritrenktas naujienos, jog ponia 
Evans dar sugrįš. Manyčiau, tai buvo pati bjauriau- 
sia akimirka. Galbūt Rupas net pasidavė panikai; lau- 
ke pliaupė lietus, bet jis negalėjo paprasčiausiai išmesti 
lavono ir sprukti. Ponia Grinavėj, kurią jis, be abejo, 
pastebėjo, sėdėjo antrame aukšte prie lango plačiai 
atitraukusi užuolaidas, o kūną galima buvo išnešti tik 
pro priekines garažo duris. Liko tik laukti, bet laukti 
ten jis negalėjo. Kai skambino Bartletui, jam tikriau- 
siai plaukai šiaušėsi iš baimės, tačiau sekretorius su- 
galvojo genialų ėjimą — panaudoti raštelį nuo Kvino 
rašomojo stalo! Jiems velniškai sekėsi, bet, mato Die- 
vas, tuo momentu jiems taip reikėjo sėkmės. Bartletas 
Euvo ką tik grįžęs iš Benberio, bet tučtuojau vėl sėdo 
į mašiną ir nulėkė į sindikatą raštelio, o paskiau netoli 
Painvud Klouso esančiame prekybos centre susitiko su 
jau apsipirkusiu Rupu. Bartletas užtruko mažiausiai 
dvidešimt minučių, bet vis dar pirmavo lenktynėse su 
laiku. Grįžęs į garažą, Rupas nusiavė purvinus batus, 
paliko kambaryje raštelį ir kuo greičiau iš ten spruko. 
Jis tikriausiai kiaurai peršlapo; bet įsivaizduokite, koks 

palengvėjimas jį užplūdo, kai pamatė išeinančią ponią 
Evans ir po akimirkos - tikras stebuklas! — greitosios 
pagalbos mašiną, kuri išvežė ponią Grinavėj į ligoninę. 
Namą apgaubė tamsa; nė gyvos dvasios aplinkui; gat- 
vės žibintas sudužęs; atėjo laikas suvaidinti paskutinį 
veiksmą šiame spektaklyje. Jis nutempia Kvino lavoną 
į namą pro užpakalines duris, paguldo jį salone ant 
kilimo, sustato taures ir šerio butelį ant kavos stalelio, 
užkuria židinį - štai jums ir pasakos pabaiga. Viskas 
labai paprasta. Uždaręs laukujas duris, jis nuskuodžia 
iki plento ir, sėdęs į autobusą, grįžta į Oksfordą. 

Luisas susimąstė. Taip, greičiausiai viskas vyko pa- 
gal tokią schemą, bet vieno dalyko jis vis dar niekaip 
nesuprato. 

— Kuo čia dėtas Ogalbis? Koks vaidmuo atiteko jam? 

— Kaip jau sakiau, Luisai, Ogalbis mums beveik nie- 
melavo. Manau, jis kur kas anksčiau už mus susigau- 
dė, kas nužudė Kviną... | 

— Kodėl jis mums neprasitarė? 

— Nežinau. Gal bandė iš pradžių įrodyti kažką sau 
pačiam... 

- Ši versija neatrodo labai įtikinama, sere. 

— Ne, galbūt ne. - Morsas pažvelgė pro langą ir vėl 
užsigalvojo. Kam, po velnių, Ogalbiui reikėjo?.: Mm. 
Kažkodėl šioje vietoje jam nesuėjo galas su galu. Šiaip 
ar taip, tai nėra labai svarbu... Luisas pertraukė jo 
mintis: 

— Ogalbis, rodos, buvo sumanus vyras. 

- Na, nežinau. Prisimenate, kaip su manimi šnekė- 
damas jis keletą kartų prašovė pro šalį? 

— Kaip tai? 

— Kiek aš galiu jums kartoti? Tą popietę jis buvo 
biure. 

— Galbūt sėdėjo antrame aukšte?.. 

- Ne, klystate. Jis buvo pirmame aukšte. Netgi ga- 
lime tiksliai pasakyti, kokioje vietoje ir kada. Grįžęs 
po priešpiečių į darbą, Ogalbis suprato esąs biure vie- 
nas ir pasinaudojo proga pašniukštinėti po Bartleto 
kabinetą. Dabar mes jau nesužinosime, ar Kvinas pri- 
sipažino jam įtariąs Bartletą ir Rupą, ar tiktai Bartletą. 
Tačiau jis pats turėjo pagrindo įtarti sekretorių, todėl 
nusprendė atlikti nedidelį tyrimą. Įsivaizduokite, biu- 
re nėra nė vieno žmogaus ir niekas jam nesutrukdys. 
Staiga apie pusę penkių jis išgirsta Rupo ir Noukso 
balsus ir neturi jokio noro įkliūti. Kur yra pati tinka- 
miausia vieta pasislėpti, Luisai? Ogi tualete už Bart- 
leto stalo. Tiesiog idealu! Jis užsidaro ten ir laukia; tai 
trunka neilgai. Taigi ką Ogalbis išvysta, išėjęs iš tua- 
leto? Jis pastebi, kad jo aptikti bilietas ir raktai pra- 
dingo! Tuo momentu jis tikriausiai sutriko; kišti nosies 
iš Bartleto kabineto jis nedrįsta. Girdi Noukso balsą 
koridoriuje, girdi, kaip dar kažkas vaikšto po pastatą 
atidarinėdamas ir uždarinėdamas duris. Jam tenka lik- 
ti savo vietoje. Galų gale įtikina save galįs saugiai iš- 
lįsti ir pirmas dalykas, kurį jis pastebi, yra tai, jog din- 
go Kvino mašina! Galbūt vėliau jis dirsteli į Kvino 
kambarį. Kvinas buvo grįžęs? Ir vėl išėjo? Nežinau, ar 
jis įtarė, kas vyksta; tačiau jis, be abejo, žino, kad 
Rupas paėmė kažkokius raktus ir paslaptingą bilietą, 
kurį jis spėjo persipiešti į savo užrašų knygutę. Tai 
vienintelis tikras įkaltis, ir jis pasielgia taip, kaip aš: pa- 
skambina į kino teatrą „STUDIO 2“ ir bando sužinoti... 

— Bet nesugeba. Todėl tęsia savo tyrinėjimus toliau. 

Morsas linktelėjo galva. 

- Išsiaiškina tik tiek, kad jo rastas bilietas, be jokių 
abejonių, buvo nupirktas tg pačią popietę. 

— Ar ne keista, sere? Tą popietę jie visi ėjo į kiną. 

— Tiktai ne Kvinas, - niūriai pataisė jį Morsas. - Ar 
jūsų mašina čia? 

— Kur mes važiuosime, sere? 

— Paseksime Ogalbio pėdsakais ir pasižvalgysime po 
Bartleto kabinetą. 

Paskutinį kartą šioje byloje važiuodamas į sindi- 
katą, Morsas mintyse dar kartą pabandė išsiaiškinti 
keletą nedidelių šios bylos netikslumų (labai nedidelių, 
atkakliai tvirtino jo protas). Retkarčiais žmonės elgiasi 
keistai, ir sunku tikėtis, kad logiškas motyvas glūdės 
kiekviename poelgyje. Mechanizmas veikė be priekaiš- 
tų, sraigteliai tiksliai kabinosi vienas į kitą. Na, gal 
tik vienur kitur sugirgždėdavo: Tik vienur kitur... 


Antruoju numėriu pažymėtoje tardymo kameroje 


ant tuščio gulto sėdėjo sekretorius; jo mintys tarytum. 
ilgakojė Jeitso musė plūduriavo tyloje. 

KAS? 


Trisdešimt antras skyrius 


Sindikato veikla kuriam laikui buvo nutraukta, pa- 
statas užrakintas, o darbuotojai išleisti nemokamų 
atostogų. Į vidų policininkus suleido Nouksas, kuris, 
matyt, negalėjo sėdėti be savo įprastinio darbo. 

Įsitaisęs už Bartleto stalo, Morsas lyg mažylis, susira- 
dęs naują žaislą, žaidė su lempučių mygtukais, įjung- 
damas pakaitomis žalią arba raudoną šviesas. Luisui 
tapo aišku, kad nešvarų darbą teks atlikti jam. 

Po pusvalandžio, kai Luisas pabaigė tyrinėti seifą (ir 
nieko įdomaus jame nerado), Morsas, iki šiolei tuščiu 
žvilgsniu dairęsis po kambarį, malonėjo sukrusti. Iš- 
traukęs viršutinį stalčių dešinėje stalo pusėje, inspek- 
torius aptiko jame tvarkingai sudėtą oficialių įstaigos 
blankų šūsnį. Tingiai dirstelėjo į pirmą lapą, permetė 
akimis sekretoriaus asistentų sąrašą. 

T. Dž. Bartletas, filosof. dr., Sekretorius 

P. Ogalbis, bum. m. magistras, Sekretoriaus pavaduotojas 

„Dž. Blendas, bum. m. magistras 

Panelė M.M. Hait, bum. m. magistrė 

D: Dž. Martinas, bum. m. bakalauras 

Mum. Sekretorei buvo liepta išbraukti Blendo pa- 
vardę ir apačioje įrašyti Kviną. Galbūt paprasčiau da- 
bar būtų išbraukti tris viršutines pavardes? Mažiau 
darbo... O štai tiedu... Galbūt vadovauti šiai orga- 
nizacijai bus paprašyta panelės Hait? O gal sindikatas 
tiesiog sužlugs? Iš Donaldo Martino tikriausiai išeitų 
nevykęs sekretoriaus pavaduotojas. Nelaimingas men- 
kysta! Padėk Dieve tiems į darbą priimtiems jaunuo- 
liams, prieš kuriuos Monika kraipys savo užpakaliuką. 
Morsas išsitraukė parkerį ir neskubėdamas perbrau- 
kė pavardes: daktaras Bartletas; Filipas Ogalbis; Džor- 
džas Blendas. Taip, liko tik du sekretoriaus asistentai 
ir keletą mėnesių jie galės paleistuvauti kiek tik širdis 
geidžia. Keletą mėnesių! Cha! Būtent tiek laiko išdirbo 
čia Kvinas; taip trumpai, kad ant oficialių blankų net 
pavardės nespėta išspausdinti. Nikolas Kvinas... Mor- 
sas prisiminė skaitymo iš lūpų pamoką, kurią jam teko 
stebėti. Ar Kvinas sugebėtų susidoroti su darbu, jei 
būtų buvęs visiškai kurčias. Ne, turbūt ne. Skaitymas 
iš lūpų, žinoma, nuostabus dalykas, tačiau net moky- 
toja kartą suklydo, kai jis paklausė jos... 

Morsas sustingo vietoje. Jis išblyško, pečiai ir ran- 
kos ėmė virpėti, tarytum kraujas būtų subėgęs į kulnus. 
O Dieve, ne! Ne! Tik ne tai! O Jėzau! Švenčiausioji 
Mergele Marija! O viešpatie su visais viešpačiukais, 
ne! Skubiai rašydamas ant popieriaus dvi pavardes, 
Morsas negalėjo suvaldyti drebančios rankos, o kai 
prabilo, išgirdo, kaip lūžinėja jo balsas. 

— Luisai! Meskite šalin savo darbus. Imkite šį popie- 
riaus lapą ir atsistokite prie durų. 

Luisas sutrikęs pakluso. 

— Ką toliau daryti, sere? 

— Noriu, kad perskaitytumėt tas dvi pavardes, bet 
tiktai lūpomis. Suprantate? Nešnibždėkite, o ištarkite 
jas be garso. 

Luisas stengėsi kaip įmanydamas. 

— Dar kartą, - ištarė Morsas ir seržantas įvykdė pra- 
šymą. 

- Dar kartą... dar kartą... dar kartą... dar kartą... - 
Morsas nepaliaujamai linksėjo galva. Kai vėl sugebėjo 
suregzti normalų sakinį, jo balsas drebėjo iš susijau- 
dinimo. - Apsivilkite paltą, Luisai. Čia mes daugiau 
neturime ką veikti. 


Iš pradžių ji nieko nenorėjo sakyti, bet Morsas ne- 
gailestingai spaudė ją prie sienos. 

— Ar jūs išvalėte kraują? (Šį klausimą jis jau buvo 
uždavęs tuziną kartų.) Dieve mano, jūs tikriausiai ak- 
la, jei nematote, kas čia dedasi. Kiek dar moterų jis 
turėjo? Su kuo jis buvo praėjusį vakarą? Nežinote? 
Niekada neįtarėte? Ar jūs išvalėte kraują? Jūs tai pa- 
darėte? Ar jis? Nejau nesuprantate - aš privalau ži- 
noti. Ar js išvalėte kraują? Aš privalau žinoti. 

Staiga ji palūžo ir pratrūko isteriškai raudoti: 

- Jis sakė... gatvėje įvyko avarija. Ir jis... jis sakė... 
jis bandė... bandė padėti... kol atvyks greitoji pagalba. 
Tai... tai įvyko... > PAD priešais... priešais 
Blekvelų namą.. | 

Atsidarė ai If į Knaigi įžengė vyriškis. 

— Kas čia dabar, po velnių? - Jo balsas perskrodė 
kambarį tarytum rimbas, o akys beprotiškai blizgė- 
jo. - Ką tas šūdžius Rupas pasakojo tau, prakeiktas 

šunsnuki? — Atsivėdėjęs jis smogė Morsui, o ponia 
Martin klykdama išlėkė iš kambario. 


— Jums derėtų rūpintis savo fizine forma, Morsai. 
Atrodote išglebęs. 

— Tai dėl alaus, - sumurmėjo inspektorius. - Oj! 

- Šita paskutinė. Pasimatysime kitą savaitę, ir mes 
jas išimsime. Viskas bus gerai. 

- Po velnių, gerai, kad Luisas buvo kartu su mani- 
mi. Antraip būtumėte turėję dar vieną lavoną. 

— Jis gerai padirbėjo? 

Morsas kreivai išsišiepė ir pritariamai linktelėjo: 

— Jėzau Kristau, kad būtumėte jį matęs, daktare! 


Kitą rytą Morso kabinete progą pasišaipyti gavo 
Luisas. 

— Tikriausiai sudėtinga kalbėti, sere, su tomis siū- 
lėmis aplink burną? 

— Mm. 

— Na? Gal papasakosite? 

— Ką norite sužinoti? 

— Kaip jūs supratote, kad tai Martinas? 

— Na, aš apie tai jau kalbėjau, tik tada ir pats nela- 
bai susigaudžiau, apie ką šneku. Aš jūk sakiau, jog 
Kvino kurtumas - tai šios bylos raktas. Taip ir buvo. 
Tačiau ir toliau maniau, kad jis tiesiog tobulai skaito 
iš lūpų, ir praleidau pro akis visiškai akivaizdų dalyką: 
netgi gabiausias skaitytojas iš lūpų kartais neišvengia 
klaidų. Taip atsitiko ir su Kvinu. Jis matė, kaip Rupas 
kalbasi su šeichu, bet klaidingai interpretavo jo žo- 
džius. Stebėdamas kurčiųjų pamoką, supratau, kad 

dažniausiai klaidų pasitaiko tariant priebalsius „p“, 
„b“ ir „m“. Ištarkite be garso pavardes „Bartletas“ 
ir „Martinas“ ir pamatysite, koks nedidelis skirtumas 
tarp jų. „B“ ir „M“ visiškai sutampa, o likusi pavar- 
džių dalis nuryjama ir lieka neaiški. Bet tai dar ne 
viskas. Juk kalbame apie daktarą Bartletą ir Donaldą 
Martiną. Pabandykite vėl ištarti šiuos žodžius. Labai 
mažas skirtumas, ir kurčias žmogus, be abejo, lengvai 
gali juos sumaišyti. Na, Rupas juk nebūtų sekretoriaus 
vadinęs „Tomu“, tiesa? Jų santykiai nebuvo tokie ar- 
timi, kad vadintų vienas kitą vardu. Kalbėdamas apie 
jį, Rupas sakytų „Bartletas“, arba „daktaras Bartle- 
tas“. Šeichas irgi tituluotų jį daktaru. Tačiau Marti- 
nas... na, jis buvo vienas iš jų, vienas iš saviškių. Jis 
buvo Donaldas Martinas. 

— Jaučiuosi taip, lyg klaidžiočiau tamsoje, jei nesu- 
pyksite už tokį palyginimą. 

— Visai ne. Šioje byloje man kai kur nesuėjo galai, 
ir pasąmonėje kirbėjo mintis, kad galbūt aš sukly- 
dau. Jūs pats sakėte, kad ne viskas panašu į tiesą. 
Bartletas visą gyvenimą paaukojo sindikatui, todėl 
jau nekalbu apie žmogžudystę. Tačiau aš tuomet 
nesugebėjau išpešti iš faktų kokių nors kitų užuo- 
minų. Bent jau iki tos akimirkos Bartleto kabinete, 
kai viskas staiga nušvito ir visos neaiškios smulk- 
menos automatiškai stojo į savo vietą. Tik pagalvo- 
kite. Sužinojęs, tiksliau sakant, įtardamas, jog Bart- 
letas sukčiauja, Kvinas nedelsdamas jam paskambino. 
Paskambino jam, Luisai! Bet juk Kvinas taip bijojo 
skambinti telefonu. Akivaizdu, kad jis paprasčiausiai 


275 


neįstengė pažvelgti Bartletui į akis, negalėjo patiketi, 
kad sekretorius nusikalto. 

— Ar Kvinas išsitarė Bartletui įtariąs ir Rupą? 

— Gali būti. Būdamas nepaprastai tyros ir garbingos 
širdies žmogus, jis greičiausiai pasidalijo savo spėlio- 
nėmis ir su Bartletu, ir su Rupu. 

— Kodėl tada Bartletas nesiėmė jokių atsakomųjų 
veiksmų? 

— Turbūt jis pagalvojo, kad Kvinas visai pakvaišo. 
Kaltinti jį - sekretorių! - sindikato išdavyste; jei Kvi- 
nas klydo dėl jo, kodėl gi negalėjo suklysti ir dėl 
Rupo? 

Luisas lėtai papurtė galvą. 

— Mano nuomone, tai nelabai įtikinama versija, sere. 

— Gerai, tebūnie. Pažvelkime į šį reikalą iš kitos pu- 
sės. Kaip, po galais, paaiškinti Monikos melagystes? 
Dabar mes kuo puikiausiai suprantame, kodėl Mar- 
tinas taip džiugiai priėmė pasiūlymą meluoti, Monikai 
paminėjus, kad matė iš kino teatro išeinantį Bartletą. 
Galbūt jis ir pats griebėsi iniciatyvos, nenorėdamas 
susieti savo vardo su „STUDIO 2“? Vėliau Monika su- 
žinojo apie Kviną, kuris tą popietę irgi galėjo būti kino 
teatre, ir akimirksniu suprato, kad, prasitarus kam 
nors apie Bartletą, šiam geruoju nesibaigtų. Todėl ji 
nusprendė slėpti tiesą. Kodėl, Luisai? Dėl tos pačios 
priežasties, kaip ir Kvinas: paprasčiausiai negalėjo pa- 
tikėti, kad sekretorius nusikalto. 

Luisas linktelėjo galva. Rodos, viskas po truputį 
aiškėja. 

— Ir dar, - tęsė Morsas, - neužmirškite Ogalbio. Dėl 
jo aš nerimavau labiausiai, tačiau jūs pats, Luisai, 

pateikėte tinkamą klausimą: kodėl jis nepapasakojo 
man, ką žino? Del dviejų galimų priežasčių. Pirmiau- 
sia Ogalbis buvo pasiruošęs ištirti šį reikalą vienas, nes 
jis, rodos, visada buvo vienišius. Žinodamas, kad gy- 
venti jam liko nedaug, Ogalbis troško pajvairinti li- 
kusias dienas ir vienas pats išspręsti šią nepaprastai 
keistą bylą. Jam net į galvą nešovė, jog vaikšto ties 
bedugnės kraštu, - vis tiek viena koja jau stovėjo kars- 
te. Taip galėjo būti. Tačiau egzistuoja ir kita, kur kas 
įdomesnė priežastis. Jis rado tiesioginių įrodymų, liu- 
dijančiųjų Bartleto nenaudai, juk šį žmogų jis pažinojo 
ir dirbo su juo jau keturiolika metų, /7 paprasčiausiai 
negalėjo patiketi, kad jis nusikalto. Lygiai, kaip ir Mo- 
nika. Todėl nusprendė tylėti, lyg būtų vandens prisi- 
sėmęs į burną, bent jau tol, kol galės ką nors įrodyti. 

— Bet tokia proga jam taip ir nepasitaikė... 

— Ne, nepasitaikė, - tyliai sutiko Morsas. Atsilošęs 
savo krėsle, jis švelniai patrynė ištinusią lūpą. - Na, 
sūneli, kas dar domina? 

Luisas perkratė mintyse visą šią sudėtingą bylą ir pa- 
juto, kad netgi dabar jam liko keletas neaiškių dalykų. 

— Tai, kuo jūs apkaltinote Bartletą, padarė Mar- 
tinas? 

— Tikra tiesa. Be to, Martinas nužudė Kviną lygiai 
tuo pačiu metu ir beveik tuo pačiu būdu, kaip ir pasa- 
kojau. Nusikaltimo eiga skiriasi tik tuo, kad jis įvyko 
Martino kabinete, o ne Bartleto. Žinoma, jis šiek tiek 
rizikavo, tačiau iki šios vietos viskas buvo kruopščiai 
suplanuota. Žmogžudystės schema jam tikriausiai šo- 
vė į galvą Bartletui paskelbus apie penktadienį įvyk- 
siančias gaisro pratybas. Sindikato darbuotojai apie 

tai sužinojo pirmadienį, todėl laiko buvo likę ne tiek 
jau daug, ir jiems teko šiek tiek improvizuoti. Tiesą 
sakant, jie pasinaudojo visomis įmanomomis galimy- 
bėmis, bet akivaizdžiai persistengė gudraudami. Tu- 
riu omeny kino teatrą „STUDIO 2“, kuris sukėlė jiems 
abiem velniškai daug nereikalingų rūpesčių. 

— Nesupykite, sere, bet gal galėtumėte pakartoti, 
kaip visa tai atsitiko. Aš vis dar... 

— Spėju, kad iš pradžių kino teatras nejėjo į jų pla- 
nus, nors galiu ir klysti. Mano manymu, pirmiausia 
jie norėjo įtikinti visus, užėjusius į Kvino kabinetą, 
kad pats Kvinas tą penktadienio popietę sukinėjasi 
kažkur netoliese. Gana nevykęs ėjimas, bet pakenčia- 
mai atliktas — raštelis sekretorei, striukė ant krėslo 
atlošo, spintelės dokumentams ir visa kita buvo gana 
įtikinama. Martinas tikriausiai vos nesupanikavo, nu- 
žudęs Kviną, tačiau, įtikinus Moniką praleisti popietę 
kartu, jam turėjo akmuo nuo širdies nukristi: kuo ma- 
žiau žmonių kontoroje, tuo geriau. Be to, jei kas nors 
nepavyktų, jis būtų užsitikrinęs sau pakenčiamą alibi. 
Kaip jau minėjau, šioje stadijoje jiems ir į galvą nie- 
atėjo mintis palikti perplėštą bilietą Kvino kišenėje. 
Bet prisiminkite tolimesnius įvykius. Martinas su Mo- 
nika nusprendė meluoti ir sakyti, jog į kino teatrą nė- 
jo. Vyrukas sugebėjo kritiškai įvertinti situaciją ir, be 
abejo, suvokė: visos pastangos įtikinti darbuotojus, 
kad Kvinas gyvas ir sveikas, buvo tuščios. Paprasčiau- 
siai nebuvo ko įtikinėti. Jis žino, jog Bartleto nėra; jo 
su Monika irgi nėra; Kvinas miręs; Ogalbis valgo prieš- 
piečius su Oksfordo universiteto spaustuvės direkto- 
riumi ir galbūt į biurą visai nesiruošia grįžti. Į galvą 

dingteli nuostabi mintis: liepti Rupui įkišti bilietą į 
Kvino kišenę. 

— Bet kada?.. 

— Neskubėkite. Kai išėjo iš kino teatro. Beje, Mar- 
tinas man melavo, ir aš turėjau pastebėti tai anksčiau. 
Savo alibi jis bandė prailginti, tai yra sakė išėjęs iš 
„STUDIO 2“ be penkiolikos keturios, o mes juk ži- 
nome, kad jie su Monika paliko salę baigiantis filmui, 
maždaug penkiolika minučių po trijų. Akivaizdu, kad 
jie nusprendė išsinešdinti anksčiau — mažiau akių, 
mažesnė rizika būti pastebėtiems. Gatvėje meilužių 
keliai išsiskyrė: Monika patraukė namo, Martinas 
irgi, tik pakeliui, apie 15.20, dar užsuko į sindikatą 
ir, nesutikęs ten nė vieno sekretoriaus asistento - net 
ir Ogalbio, - paliko Rupui savo bilietą į kiną Bartleto 
kabinete. 

- Bet iš kur Rupas galėjo žinoti?.. 

— Luisai, nepertraukite manęs. Galbūt Martinas prie 
bilieto su raktais pridėjo trumpą raštelį „Įkišk jį į ki- 
šenę“ ar kažką panašaus. Po dešimties minučių grįžo 
Ogalbis; pamatęs, kad sindikate nėra nė gyvos dva- 
sios, pasinaudojo proga pašnipinėti po Bartleto kam- 
barį. Radinys jį taip sudomino, kad jis persipiešė bi- 
lietą į užrašų knygelę. 

— O Martinas parvažiavo namo? 

Morsas linktelėjo galva. 

— Ir, žinoma, pasirūpino būti kieno nors akiratyje 
tarp pusės penkių ir penktos valandos, tuo metu, kai 
Rupas turėjo atlikti savąją nusikaltimo dalį. Jis tik- 
riausiai manė galįs atsipalaiduoti. Deja, šiek tiek po 
penkių paskambino Rupas su blogomis naujienomis 

apie Kvino namų šeimininkę, galėjusiomis sužlugdyti 
jų planus. Visa kita jūs jau žinote. 

Luisas lėtai gromuliavo išgirstus žodžius. Rodos, 
pagaliau jis perprato nusikaltimo eigą. Na, beveik per- 
prato. 

— O kuo čia dėtas pasiuntinukas? Ar Rupas paprašė 
jo nunešti laišką Bartletui, norėdamas?.. 

— „Norėdamas pabloginti jo padėtį, taip. Matyt, 
Rupas parašė jam, kad reikia skubiai pasikalbėti apie 
policijos įtarimus ar kažką panašaus. Jis nėra kvailas 
ir suprato: mes sekame jį sakalo akimis, todėl nesku- 
bėdamas nužingsniavo į traukinių stotį ir leido mums 
save sekti. 

— Apie tai su Bartletu nešnekėjote? 

— Dar ne. Po to, kai jį paleidome, nusprendžiau leis- 
ti vargšeliui atsipūsti. Jis pakankamai prisikentėjo. 

Akimirką Luisas dvejojo. 

— Yra dar vienas dalykas, serė. 

— Klausau. 

— Vis dėlto Bartletui teks kai ką paaiškinti. Juk jis 
ėjo į kino teatrą „STUDIO 2“? | 

Morsas plačiai išsišiepė, kiek tik leido jo ištinusios 
lūpos. 

— Na, į šį klausimą galiu ir aš atsakyti. Bartletui, 
kaip ir mums visiems, nėra svetimi žmogiški potrau- 
kiai, ir jis tikriausiai seniai nebuvo matęs tokių gro- 
žybių, kokias demonstravo Inga Nilson. Filmas prasi- 
dėjo 13.30, o į Benberį jam reikėjo išvažiuoti tik pusę 
trijų, todėl vienai valandžiukei jis nusprendė pabūti 
senu gašlūnu. Bet nekaltinkite jo, Luisai! Nekaltinkite 
jo. Į vidų jis turbūt įėjo vos tik buvo pradėta leisti 

žiūrovus, įsitaisė parteryje, ir kai akys priprato prie 
tamsos, išvydo į salę įeinantį Martiną. Tačiau jo Mar- 
tinas nepastebėjo. Bartletas, be abejo, pasistengė tyliai 
išsmukti iš salės. 

— Tada jį ir pamatė Monika? 

— Teisingai. 

— Taigi jam taip ir nepavyko pasižiūrėti filmo? 

Morsas liūdnai papurtė galvą. 

- Jei turite dar klausimų, palikite juos rytojui. Šian- 
dien, po sunkios darbo dienos, siūlau terapijos seansą. 

— Bet aš pažadėjau žmonai... 

Morsas pastūmė telefono aparatą. 

— Pasakykite, kad vėluosite. 


Jiedu susirado savo vietas sausakimšoje salėje. Prie- 
blandoje ryškiai švytėjo žalia „Išėjimo“ lemputė. Mor- 
sas pats nupirko bilietus parteryje: galų gale ir jie turi 
kai ką atšvęsti. 

— Jergutėliau, jūs tik pažiūrėkite į jas! - sušnibždėjo 
Morsas, kamerai priartėjus prie apkūnios blondinės, 
kurios krūtys taip ir veržėsi į laisvę iš po trumpo ir 
aptempto chalatėlio. 

— Nusivilk jį! —- suriko kažkas iš priekinės eilės, ir 
žiūrovai, kurių gretose dominavo vyriškos giminės at- 
stovai, pritariamai sukikeno. Morsas patogiai įsitaisė 
savo vietoje, pasiruošęs patenkinti visus Žemiausius 
savo instinktus. Tik iš pažiūros nenoriai Luisas pri- 
sijungė prie savo kolegos. 

Epilogas 


Po rudens egzaminų sesijos sindikatui teko baigti 
savo veiklą. Jo užjūrio centrai buvo perleisti kitoms 
švietimo įstaigoms. Į pastatą įsikraustė jos didenybės 
mokesčių inspekcijos poskyris, ir šiandieną švariai iš- 
blizgintais koridoriais kaukši jaunų valdininkių aukšta- 
kulniai bateliai, o kabinetuose, kurie kažkada priklau- 
sė mažajam sekretoriui ir jo asistentams, dalijamasi 
moteriškomis paslaptimis. 

Iš savo nemažų asmeninių pajamų ponia Bartlet nu- 
sipirko Hempšyre sodybą, kurioje jos sūnus Ričardas 
pagaliau atgavo sielos ramybę, o vyro akyse vėl retkar- 
čiais žybtelėdavo berniokiškas žvilgsnis. 

Kol Sali šiaip taip baigė mokslus, Monika Hait ir 
toliau gyveno Oksforde, dirbdama puse etato mo- 
kykloje. Paskelbus nuosprendį, ji dar buvo porą kartų 
užsukusi į „Žirgą ir trimitą“, norėdama prisiminti 
senus gerus laikus, kaip ji tvirtino sau pati. Kaip 
žavu būtų vėl susitikti su juo! Ji neužmiršo esanti 
skolinga pastatyti keletą taurių, o skolas juk reikia 

grąžinti. Tačiau jos troškimams nebuvo lemta išsi- 
pildyti. 

Surinktų įrodymų užteko, kad ponaičiui Muchama- 
dui Dubaliui nebūtų užskaitytas nė vienas išlaikytas 
egzaminas. Po šešių savaičių emyratuose „be kraujo 
praliejimo“ įvyko perversmas, ir jo tėvas šeichas atsi- 
dūrė „dingusiųjų“ sąrašuose. 

Nors Džordžas Blendas ir buvo pastebėtas įvairiose 
rytų valstybėse, Temidės jam pavyko išvengti. Vis dėl- 
to, sakoma, kad anksčiau ar vėliau kiekvienas gauna 
pagal nuopelnus. 

Painvud Klouso pirmu numeriu pažymėtame name 
abiejuose aukštuose vėl gyvena nuomininkai, o ponia 
Džardin ruošiasi pirkti sau naujus apdarus. Nuojauta 
jos neapgavo, ir bloga namo reputacija po kelių sa- 
vaičių nuskendo užmarštin. Toks jau tas gyvenimas. 

Tuoj po Kalėdų rytinėje Oksfordo dalyje įvyko krikš- 
tynos. Panardinęs savo švelnų pirštelį į švęstą vandenį, 
kunigas palaimino mažylį ir Šventos Trejybės vardu 
įtraukė jį į nesuskaičiuojamų Bažnyčios šalininkų gre- 
tas. Vanduo pasirodė ledinis, tad ponaitis Nikolas Džo- 
nas Grinavėjus protestuodamas galingai suklykė. Vardą 
vis dėlto išrinko Frenkas: jo žodžiais tariant, „Niko- 
las“ vis labiau ėmė jam patikti. O švelniai sūpuodama 
rankose savo kūdikį ir meiliais žodeliais jį ramindama, 
Džois akimirkai nuklydo mintimis į tą dieną, kai pa- 
saulį išvydo jos sūnus Nikolas, o kitas žmogus, irgi 
vardu Nikolas, iš jo pasitraukė. 

Aš - už! 


Detektyvus rūšiuoju į tris kategorijas - skaitomus 
vakarais (ir kartais iki pergalingos pabaigos), nešio- 
jamus kišenėje - tuomet skaitymui išnaudoju kiekvie- 
ną pasitaikiusią laisvą minutę, ir subjektyviai erzinan- 
čius - juos perskaitęs, kelias akimirkas esu pasiryžęs 
viską mesti vardan savo, dar geresnio detektyvo rašy- 
mo. Be abejo, visos šios kategorijos tinka tik geriems 
detektyvams. Na, o kas yra „geras“ detektyvas, žino 
visi. Jeigu jums patinka milijonai rusų autorių (išsky- 
rus B. Akuniną), daugelis lietuvių autorių ir Čeizas — 
tuomet nesate „VISI“. 

„Baltos lankos“, išleidusios antrąjį Colino Dexterio 
romaną „Tylus Nikolo Kvino pasaulis“ (pirmasis bu- 
vo „Paskutinis autobusas į Vudstoką“), pretenduoja 
į visas tris kategorijas - romanas intriguoja iki be- 
miegystės, galimybė spėlioti verčia versti puslapius 
atgal ir tikrinti savo versijas, neatsisakyta vienos iš 
pagrindinių klasikinio detektyvo taisyklių - atspėkite, 
kokios? Negaliu to rašyti, nes įdėmesniems skai- 
tytojams sugadinsiu nuosavo tyrimo malonumą. 

Gaila, kad Colinas Dexteris nerašo padėkų - nes 
jas, jei yra, perskaitau pirmiausia — taip galima nevar- 
tant knygos - neduok Dieve, sužinosiu per daug - išsi- 
aiškinti siužeto struktūrą, sandarą ir prioritetus. Šį 
gailestį galiu nugalėti vieninteliu įmanomu būdu - pats 
parašydamas hipotetinę padėką galimiems autoriaus 
padėjėjams. 

„Pirmiausia norėčiau padėkoti Didžiosios Britani- 
jos Švietimo ministerijos specialistui J. J., kuris, nek- 
reipdamas dėmesio į mano smulkmeniškumą, sukūrė 
puikią tarptautinę neanglakalbių studentų egzami- 
navimo schemą. Oksfordo Sent Džeimso koledžo is- 
torijos profesorius V. B. maloniai sutiko patikrinti 
skyrius, kur rašiau apie Anglijos ir paties universiteto 
istoriją - jam už tai esu nuoširdžiai dėkingas. Univer- 
salių žinių žmogus, Chemijos katedros reziduojantis 
profesorius D. D. trumpam sutiko atsisakyti savo įgim- 
to geraširdiškumo ir rado idealiai siužetui tinkančius 
nuodus. Taip pat mane nepaprastai kantriai išklausė 
Oksfordo priešgaisrinės tarnybos specialistai, leidę da- 
lyvauti mokomosios gaisro pavojaus pratybose. Bare 
„Jautis ir pypkė“ mane ne tik nepaprastai skaniai val- 
gydino, bet ir leido panaudoti romane interjero apra- 
šymą, o kino teatro „SUPER 1“ direktorius Ch. G. 
nepaprastai tiksliai išaiškino bilietų pardavimo ir sau- 
gojimo taisykles...“ 

Tęsti galėčiau dar ilgai - nes autoriui dar reiktų pa- 
čiam pagirti save už sugebėjimą tiksliai ir šarmingai 
kurti žmonių charakterius ir situacijas, kurios kartais 
valdo herojus, nors dažniausiai herojai su jomis susi- 
tvarko. Nes antraip ar tai būtų detektyvas? 

Autoriaus vietoje girčiausi ir jumoro jausmu, ku- 
riuo dosniai apdovanotas inspektorius Morsas, ir su- 
gebėjimu lepinti skaitytojus šiurpulingai netikėtais siu- 
žeto vingiais. 

„Tylus Nikolo Kvino pasaulis“ - knyga, verta iš- 
rankiausių skaitytojų. Keli gal ir atspės nusikaltėlį an- 
ksčiau, nei nori (ar leidžia tai padaryti) autorius, bet 
teksto kokybė verta tiesiog malonaus skaitymo. 


Ernestas Parulskis 
Detektyvo mėgėjų klubo narys 

Jau išėjo Juodosios serijos knygos: 


„Colin Dexter, Paskutinis autobusas į Vudstoką 
„Petra Oelker, Mirtis prie muitinės 

„Ed McBain, Kita Niujorko pusė 

„-ky, Katė negali nepeliauti 

„Raidas Dubrė, Patvarumo riba 
„Boileau-Narcejac, Šaltas prakaitas 

„Tony Hillerman, Laiko vagis 

„Sebastien Japrisot, Mirtininkų kupė 

„Colin Dexter, Tylus Nikolo Kvino pasaulis 

Netrukus pasirodys: 


Patricia Cornwell, Visi įkalčiai 
Josephine Tey, Smiltys, kurios gieda 

UAB „Baltų lankų“ leidyba, 

inspektorius Morsas ir jo nuolatinis palydovas seržantas | 


ilgą laiką dėstė Oksforde. Yra laimėjęs dvi Auksinio 

Sindikato darbuotojo Nikolo: Kvino lavonas. Vyresnysis 


Luisas tirdami į jo nužudymo aplinkybes pasineria į įpilną | | 
paslapčių egzaminuotojų pasaulį. G Gali būti, j jog vienas 
iš motyvų nužudyti Kviną buvo jo nėgalė. Nes Nikolas 
Kvinas turėjo vieną ji tšskidieMĄ savybę — jis buyo 

Colin Dexter — vienas talentingiausių šių laikų. 

„anglų detektyvo meistrų, puoselėjantis tradicinės. šio | 2 
žanro vertybės; jo kūriniuose mįslė u užmenama pirmuo- V. 
siuosė puslapiuose, 0 jos įminimui raktą gali duoti “a 
paskutiniai knygos s: sakiniai, Dexteri is sugeba meistriškai 
"pinti intrigą, vis naujomis peripetijomis palaikydamas | 
nėsilpstančią. įtampą. Visi jo knygų herojus, vyresnysis b Ka 
p inspektori ius Morsas = vienas ryškiausių p personažų pas: d 
tarojo meto detektyvinėje litei ratūroje. p 

Colinas Dexteris baigė Kembridžo universitetą, VĄ 

